
Predgovor 


Javni nastupi zagrebačkog nadbiskupa kardinala Franje Kuharića označili su noviju 
povijest Crkve u Hrvata. Ti su se nastupi osobito umnožili u sredstvima javnog priopćivanja 
nakon uspostave samostalne Republike Hrvatske osobito u zemlji ali i u inozemstvu. U 
razdoblju između posljednjeg tromjesečja 1991. i prvog tromjesječja 1996. kardinal Kuharić 
dao je više od stotinu intervjua u kojima je iznosio svoje poglede i crkvene stavove o brojnim 
aktualnim crkvenim i društvenim pitanjima, pojavama i izazovima paleći na taj način svjetlo 
za ostvarenje općega dobra u sadašnjosti i budućnosti hrvatskog naroda i svih građana države 
Hrvatske. Tako je nastala knjiga “Principi dobra" koja otkriva lik kardinala Franje Kuharića 
i njegovu učiteljsku, natpastirsku, teološku, crkvenopolitičku i rodoljubnu misao. 

Kardinalova misao toliko je jasna i komunikativna da može svakome zainteresiranome poslužiti 
kao svojevrsni priručnik za upoznavanje pogleda suvremene Crkve u Hrvata u rasponu od uvodnih 
katehetskih pitanja preko suvremene kršćanske duhovnosti do najaktualnijih pitanja suvremene 
hrvatske crkvene i nacionalne povijesti. Knjiga “Principi dobra" potvrđuje kardinala Kuharića kao 
nadbiskupa duha II. vatikanskog koncila koji idejno pripravlja putove da Crkva u Hrvata pokaže 
izaživi svoje novo lice. Stoga će ova knjiga biti nezaobilazna za ljude u srcu i na rubu Crkve, ali i za 
one koji Crkvu gledaju izvana. 

Glas Koncila s osobitom radošću pruža našoj javnosti nakon kardinalovih knjiga 
“Hodajmo u istini" (II. dio), “Poruke sa Stepinčeva groba" i “Mir je djelo pravde" i knjigu 
“Principi dobra" zahvaljujući ujedno kardinalu Franji Kuhariću za hrabro svjedočenje vjere 
ivječnih nepromjenjivih vrijednosti i u doba demokratizacije koje je okrvavljeno nametnutim 
ratom i koje pred sve članove Crkve stavlja nove zadaće. 

Ivan Miklenić 


I. DIO 


Na početku knjige, na str. 3 navodimo popis svih intervjua iz kojih u ovoj knjizi donosimo 
djelomične tekstove. Svaki intervju je naznačen pod rednim brojem. Taj redni broj u 
tekstovima navodi se na završetku odlomaka kao fusnota da bi se točno moglo znati iz kojega 
je intervjua određeni citat. 

U prvom dijelu knjige tekstovi iz navedenih intervjua izabrani su i složeni po temema. 
Pod pojedinom temom ima nanizanih tekstova iz više intervjua. Lektorski zahvati 
upotrebljeni su vrlo škrto a samo na početku nekih odlomaka uzeto je nekoliko riječi iz 
novinarskog pitanja i uklopljeno u Kardinaloveriječi kako bi njegov odgovor, koji je zapravo 
nastavak pitanja, zadržao smisao. 


Premda je ova knjiga plod velikog rada, mi se zahvaljujemo svim novinarima koji su 
svojim pitanjima i nesvjesno satkali građu za nju. 
Uredništvo 

Uzoriti o sebi 


1. »Moji su roditelji bili seljaci« 


Moji su roditelji bili seljaci i duboko 
vjerni katolici. U tom su duhu odgajali svoju 
djecu. Mama je išla svaki dan na misu, tata 
svake nedjelje i blagdana. Živjelo se na 
zemlji i od zemlje, zato se u nama razvijao 
osjećaj povezanosti s Bogom i preko prirode 
u ritmu godišnjih dobi. Nije bilo televizije 
ni radija, ali čitalo se vjerski tisak, navečer 
bi se redovito zajednički molilo. Životnih 
poteškoća je bilo, osobito u godinama krize 
kad bi teške nepogode smanjile ili uništile 
prirod zemlje. I u takvim prilikama nije se 
gubilo pouzdanja. Naša je kuća bila 
otvorena svakom siromahu. Tako smo rasli 
u osjećaju za drugoga. Kako smo rasli tako 
smo se uključivali u posao. Bilo je normalno 
raditi ono za što smo dorasli. Ja se svoga 
djetinjstva i mladosti, kao i svoje braće i 
sestara, sjećam s vedrim uspomenama. 

Prvi vjerski odgoj dobiva se u obitelji. To 
je sreća za djecu ako ih roditelji uvode u 
molitveni i vjerski život svojim primjerom i 
svojom poukom. Moja je mama i djecu iz 
susjedstva znala nedjeljom poslije podne 
poučavati vjeronauk. Tako se po preporuci 
župnika uključila u laički apostolat. 

Nisam imao poteškoće u učenju i volio 
sam ići u školu. U prva tri razreda izmijenile 
su se dvije učiteljice koje smo zapamtili kao 
pobožne i dobre učiteljice. U četvrtom 
razredu preuzeo nas je učitelj. Bio je glazben 
i učio nas je možda i više nego je bilo u 
programu. Za svoju smo dob prilično toga 
naučili. On je vodio crkveni zbor pa je tako i 
služba Božja nama malenima bila još 
privlačnija. 


Odlučio sam ići u sjemenište nakon 
osnovne škole. To je mojim roditeljima 
savjetovao jedan prijatelj svećenik, i ja sam 
prihvatio. Zanimalo me ići u školu. 

Moji su roditelji bili veoma razboriti pa 
nisu pravili nikakav pritisak nego su 
poštivali moju slobodu.* 

U sjemeništu sam proveo punih osam 
godina. Sa sjemeništem je bila povezana 
Nadbiskupska klasična gimnazija. Imali smo 
dnevni red za učenje, za odmor, za molitvu 
iz godine u godinu. Praznike smo provodili 
uvijek kod kuće: božićne, uskrsne i ljetne. 
Učilo se ozbiljno, profesori su bili birani što 
se tiče stručnosti i moralnih kvaliteta? 

Godine 1939. sam maturirao i u jesen 
sam prešao na Bogoslovni fakultet u 
Zagrebu. Filozofsko-teološki studij trajao je 
šest akademskih godišta, odnosno 12 
semestara,? 

Moji su profesori bili uistinu stručnjaci 
u svojoj struci, a razlikovali su se, kako je to 
normalno, po svom temperamentu, načinu 
predavanja i ispitivanja. Ipak kao stručnjak 
i predavač ostao mi je u sjećanju profesor 
Stjepan Bakšić, pa profesor Aleksander 
Gahs. Bakšić je predavao dogmatiku a 
profesor Gahs povijest religija. Kod njega 
sam radio i diplomsku radnju.? 

Sigurno je da svećenik svećeničkim 
ređenjem preuzima na sebe nove 
odgovornosti u vjerničkoj zajednici i dobiva 
ovlaštenja za slavljenje Euharistije, a to je 
najveća tajna vjere. Kod ređenja svećenik 
koncelebrira svoju prvu misu sa svojim 
rediteljem biskupom, a svečana misa u 
njegovoj župskoj zajednici zove se “mlada 
misa", prva misa koju slavi okružen velikom 


vjerničkom zajednicom. To je za mladog 
svećenika sigurno uzbudljiv duhovni 
događaj koji se može razumijeti samo iz 
duboke vjere. 

Ja sam sa svojim kolegama ređen 15. 
srpnja 1945. Redio nas je zagrebački 
nadbiskup Alojzije Stepinac. Komunistička 
je vlast već dala osjetiti i svoje ciljeve i svoje 
metode. U tom sam ozračju slavio i svoju 
“mladu misu", skromno ali radosno." 

Što se tiče samog rada mladom svećenika 
najvažnije je da bude vjeran svom poslanju, 
da ima radost u radu i da svjedoči životom 
ono što druge uči. Važno je da ima i starijeg 
svećenika suradnika i prijatelja koji ga uvodi 
u složeni pastoralni rad. Osobito je važno da 
bude čovjek molitve i meditacije.' 


2. Krvava kupelj 


Jasam bio kapelan u Hrvatskom Zagorju, 
užupi Radoboj, od 1. studenoga 1945. do 31. 
kolovoza 1946. Kad sam u kolovozu te 
godine došao u Zagreb na kapelanski ispit, 
nadbiskup Stepinac me je pozvao k sebi na 
razgovor. Kazao mi je da me kani premjestiti 
iz Radoboja i želi mi povjeriti upravu novih 
župa sa središtem u Rakovu Potoku. Opisao 
mi je i situaciju te župe, duhovnu i 
materijalnu. Sve je bilo veoma skromno. 
Komunisti toga područja bili su veoma 
“revni" u svojoj ideologiji i oštri u svojoj 
novoj vlasti, pa nisu obećavali ni Crkvi 
ugodno vrijeme. Kazao mi je: “To je mali 
Staljingrad!" Nisam se ni za trenutak 
kolebao da prihvatim premještaj i tu 
situaciju. Kad smo bili ređeni za svećenika 
15. kolovoza 1945. i kad su dolazile vijesti o 
ubijenim svećenicima, o “križnom putu", o 
progonima istaknutih vjernika i Hrvata, pod 
dojmom tih tragičnih zbivanja nadbiskup 
nam je kazao kod objeda:"Šaljem vas u 
krvavu kupelj!" Bilo nas je 15 dijecezanskih 
mladomisnika i 7 redovničkih. Nismo imali 
iluziju. Računali smo sa stvarnošću i bili 
smo, milošću Božjom, raspoloženi položiti 


i život za Evanđelje, za Isusa Krista i Crkvu. 
Bili smo svjesni da naš svećenički poziv 
znači najbolje služenje i dobrobiti hrvatskog 
naroda. Nipošto nismo bili ni zbunjeni ni 
malodušni zbog toga što su nas novine 
proglašavale kao “narodne neprijatelje". Bili 
smo mladi, oduševljeni za Božju stvar i išli 
smo bez pogovora kamo nas se slalo. 
Nijedan moj kolega ređenik 1945. nije 
iznevjerio nade koju je u nas polagao naš 
nadbiskup! 

Tako sam 1. rujna 1946. nastupio kao 
upravitelj novih župa u Rakovu Potoku, u 
tom “Malom Staljingradu"! Par dana nakon 
moga dolaska u Rakov Potok posjetio me je 
župnik iz Sv. Martina pod Okićem, velečasni 
Pavao Bedenik. Bio je također mladi 
svećenik, vjeran i revan, koji je zbog progona 
u jednoj slavonskoj župi bio premješten u 
Sv. Martin. Dogovorili smo se da mu 
slijedeći tjedan uzvratim posjet. Odredili 
smo i dan. Međutim, počelo se ostvarivati 
iskustvo “krvave kupelji". Ujutro onog dana 
kad sam trebao ići u Sv. Martin stigla je vijest 
da je župnik Pavao Bedenik prošle večeri 
ubijen pred župnim stanom u prisutnosti 
nekih žena koje su kuhale pekmez na 
dvorištu! Ubijen je iz lovačke puške iza ugla 
župnog dvora." 


3. Atentat 


Tih je dana bio zatvoren zagrebački 
Nadbiskup, sada Sluga Božji, Alojzije 
Stepinac. Posjetio sam svoga susjeda župnika 
u Sv. Nedjelji. Bio je to velečasni Pavao 
Srketić, koji je, zapravo, mene slao u 
Sjemenište 1931. kao župnik u Krašiću. On 
mi je i propovijedao na mladoj Misi u Pribiću 
19. kolovoza 1945. Bio je posebno ljubazan i 
drag svećenik, duboko pobožan. Bio mi je 
ispovjednik. Dan prije zatvoren je 
Nadbiskup. Vraćajući se iz Sv. Nedjelje 
biciklom prema Kalinovici, dostigao me je, 
također na biciklu, komandir milicije iz 
Rakova Potoka, Stanko. Vozili smo usporedo. 


Pitao me je: “Što ima nova?" - Odgovorio sam: 
“Ne znam!" - Tada me je zapitao: “A što kaže 
narod da je uhapšen Stepinac?" - Kazao sam: 
“Svaki si svoje misli!" - Tada zapita. “A što vi 
mislite?" - Odgovorio sam: “Mislim da nije 
kriv; on je nevin!" - Tada mi reče: “Kako to da 
ne uhapse mene ili vas, ako se hapsi nekrive 
ljude?" - Odgovorio sam: “Nadbiskup 
Stepinac nešto znači u hrvatskom narodu!" 

Mislim da je i to bilo razlogom organizi- 
ranog atentata na moj život, koji je pokušan 
22. veljače 1947. navečer! Bila je subota. Snijeg 
se otapao. Nije bilo moguće ići biciklom. Te 
subote sam učinio izuzetak; mjesto da idem 
ujutro u nedjelju u Sv. Martin, otišao sam te 
subote kasno poslije podne. Kako nisam imao 
mjesta u župnom dvoru, zauzetom za druge 
svrhe, prespavao bih kod obitelji Luje Holetića 
injegova brata. Kod njih su se poslije ubojstva 
župnikova smjestili i Tomljenovići. 

Odslužio sam sv. Misu u 9. sati i krenuo 
pješice za Rakov Potok (5 km). Kad sam se 
uspeo na Galgovo, čekao me je zvonar iz 
Rakova Potoka, Dragutin Slunjski. Dao mi je 
znak da zaostanem jer sam išao s ljudima. 
Kazao mi je: “Da ste bili sinoć kod kuće, bili 
biste ubijeni!" Ispričao mi je što je bilo. Tražili 
su me najprije u kući moga stana, onda kod 
Težakovih (Vladimir), onda kod Garašićevih. 
Kod Garašićevih su pucali u psa. Dobio je tri 
metka, ali je preživio. Vratili su se natrag u 
kuću. Neko su vrijeme čekali, a onda su 
provalili u moju sobu. Razbili su raspelo, 
teško oštetili kalež, strgali pokaznicu, odnijeli 
svu moju odjeću (reverendu, odijela, kaput). 
Znalo se odmah tko je bio glavni izvršitelj. S 
njim sam koju godinu poslije razgovarao kad 
sam ga vjenčao. Sve sam mu oprostio i kazao 
mu da znam sve! OZNA nije znala ono što je 
znala cijela župa." 


4. Poznate ubojice 
Kad su od komunističke vlasti bili 


protjerani trapisti iz svoga samostana “Marija 
Zvijezda" kraj Banjaluke, u zagrebačku 


nadbiskupiju je došao 0. Lovro (Mato) Galić. 
Dana 15. srpnja 1945. u zagrebačkoj su 
katedrali s nama ređena i trojica trapista. 
Među njima je bio Galić. VIČ. Lovro Galić dao 
se na raspolaganje zagrebačkoj nadbiskupiji. 
Nakon smrti starog župnika u Okićkoj Sv. 
Marije (prezime sam mu zaboravio), u župu 
je došao za upravitelja vič. Lovro Galić. Tako 
smo se našli kao susjedi! On je počeo podizati 
župu vjerski i duhovno. Na Veliku subotu, 8. 
travnja 1950. bila je veoma uspjela uskrsna 
procesija. Na uskrsni ponedjeljak, 10. travnja 
1950. poslije podne izvršen je na njega napad 
u župnom dvoru. Bio je u kuhinji sa svojom 
majkom, sa sestrom i dvojicom župljana. 
Došla su dvojica ljudi i odmah s vratiju jedan 
reče: “U ime zakona uhapšeni ste!" Odmah 
je pucao! Župnik je bio pogođen u trbuh i 
pao. Napadač je opalio drugi metak prema 
glavi ranjenika, ali je promašio. Metak je 
okrznuo nogu župnikove majke. Napadači su 
se povukli, a jedan hrabri župljanin iz 
susjedstva odvezao je župnika u bolnicu u 
Karlovac, gdje je bio operiran. Život mu je 
spašen, i sada je župnik u župi Sv. Marija na 
Muri u Međimurju." 


5. Lažni prorok 


Jedan miliconer u Rakovu Potoku, kratko 
vrijeme nakon što sam dođao u župu, kazao 
mi je u razgovoru na cesti: “Pope, najradije 
bih te uhvatio za noge i lupio o zid." - Kazao 
sam mu: “To bi bilo točno po Ustavu!" - 
Kazao je: “Tko će vam se moliti za 25 
godina?" Kazao sam: “Još više nego sada!" 
Bio je uvjeren da će vjera nestati u narodu i 
Crkva će izumrijeti. Na tu njegovu prognozu 
mislio sam u Mariji Bistrici 9. rujna 1984. na 
proslavi Nacionalnog Euharistijskog 
kongresa. Tada smo doživjeli najbrojnije 
sudjelovanje hrvatskih vjernika na 
Euharistijskom slavlju, kakvo se nije 
dogodilo u našoj povijesti. Ljudi su ipak 
nastavili vjerovati i moliti, makar je službena 
ideologija nastojala nametnuti nevjeru.“ 





6. Napad na hodočasnike 


Mi pješaci smo dolazili po velikoj žegi 
umorni poslije podne u svetište Majke 
Božje, ali smo bili radosni. Godine 1948. smo 
odlučili promijeniti program. Mjesto da 
krenemo rano ujutro, odlučili smo krenuti 
navečer u 8 sati računajući da ćemo tako 
doći ranije u svetište i da ćemo izbjeći 
najveću žegu. Mislili smo manje pokornički, 
a više ljudski. Međutim, mala pokora nije 
izostala. Bilo nas je svih hodočasnika oko 
200. Bilo je muževa, žena, mladih, čak i 
djece. Oko jedan sat iza ponoći stigli smo do 
Jakovlja. Zaustavili smo se za odmor. Tu je i 
kapela. Muškarci su uglavnom ostali na 
cesti. Ja sam se povukao pred kapelu. Bile 
su tu i neke hodočasnice. Došao je jedan 
čovjek i pitao: “Što vi tu radite?" - Odgovorio 
sam: “Odmaramo se!" - On je kazao: “Ne 
smijete tu biti!" - “Zašto?" - upitao sam! 
Nisam dobio odgovor jer je na cesti nastala 
neka prepirka. Među muškarce je došao 
čovjek u civilu i počeo tražiti legitimacije. 
Neki su pokazali osobne karte, a neki su se 
usprotivili s pitanjem: “Tko si ti? Legitimiraj 
se!" - Čovjek koji je pristupio k meni sišao je 
među ljude na cesti, kad je čuo prepirku, i 
ta su se dvojica povukla. 

Slutio sam napad. Takvo je bilo vrijeme. 
Nosio sam sa sobom u torbi sveto ulje za 
bolesničko pomazanje, ako bi tko bio 
ranjen. Rasporedio sam hodočasnike tako 
da je jedna grupa muškaraca bila na čelu 
povorke, a druga je bila zalaznica. Ženski 
svijet i djecu smo smjestili u sredinu tih 
grupa. Odlučili smo ići samo glavnom 
cestom, bez skretanja na prečace. I krenuli 
smo u takvoj “strateškoj formaciji". 

Krenuli smo i šutljivo hodali koji stotinjak 
metara, a onda je napadnuta zalazna grupa 
u kojoj sam se i ja nalazio. Najprije je 
nastupila panika, svi smo potrčali naprijed. 
Upozorio sam da se ne silazi s ceste. Osvrnuo 
sam se natrag i vidio da čovjek leži na cesti. 


Potrčao sam natrag prema njemu, kad sam 
u noćnom sumraku primijetio čovjeka koji 
prilazi k meni s nekim štapom. Zamahnuo je 
da me udari po glavi. Ja sam instinktivno 
pružio ruke s torbom za obranu pa sam 
oslabio udarac. Ipak sam dobio na čelu 
“zvijezdu". Čovjek koji je ležao na cesti ipak 
se podigao. Napadači su se povukli nakon što 
sam ja bio “pogođen". Koliko ih je bilo, ne 
znam. Možda ona dvojica. Zvonar Dragutin 
Slunjski iz Rakova Potoka “zaplijenio" je letvu 
i kapu jednom napadaču. To je bio njegov 
trofej. Kad je napad prestao, pribrali smo se i 
brojili “žrtve". Najteže je bio izudaran Lujo 
Holetić, moj povremeni stanodavac u Sv. 
Martinu. On je slavio 40. godišnjicu svojih 
hodočašća k Majci Božjoj Bistričkoj. On je 
ležao na zemlji. Vidljivo izudaran bio je i Ivan 
Ražum, moj stalni stanodavac. Još su neki 
imali tragove udaraca. Ja sam nosio na želu 
“zvijezdu". Nastavili smo put cestom, 
uglavnom šutljivi. Komentari “borbe" su 
došli kad se razdanilo. Mjerila se hrabrost 
pojedinih “junaka" uz šaljive primjedbe. 
Hodočašće se pretvorilo u vedri hod 
hodočasnika koji su inapad shvatili kao malu 
pokoru. 


7. U Bistrici kao kod kuće 


Ja nemam posebnog zavjeta, ja sam kao 
svećenik, eto, vodio zavjetnike. To je meni 
bilo uvijek drago svetište. Ja sam tamo 
dolazio sjednim osjećajem da sam kod kuće. 
A svakako ona pobožnost našeg puka, ona 
njegova pjesma, ona odanost Majci Božjoj, 
ono mnoštvo koje se okuplja oko Majke 
Božje, to je dirljivo, to je nas svećenike 
podržavalo. Zato nije činjenica da samo 
svećenik jača vjeru naroda, nego i narod jača 
vjeru svećenika. To je uvijek recipročno. 
Samo u ona vremena mi svećenici smo i 
pješačili i nakon toga išli u ispovjedaonice. 
Onu noć kad su me tukli ispovijedao sam do 
dva sata u noći.*! 





8. Bicikl 


Dovršavalo se moje djelovanje u okićkom 
kraju. Selio sam 29. studenoga 1957. baš na 
Dan Republike. Sve moje stvari na jednim 
kolima lako je prevezao (s jednim konjem) 
dragi moj suradnik u Sv. Martinu Mijo Holetić. 
Bio je sunčan ali veoma hladan dan. Bila je 
bura. Međutim, u Samobor me je počeo seliti 
porezni ured. Bio sam dužan veliki porez. 
Nisam imao čime platiti, a ni oni nisu imali 
što plijeniti. Nije lako siromahu, ali nije lako 
ni moćnima sa siromahom. Ipak su mi 
zaplijenili bicikl, nužno pokretno sredstvo u 
mom pastoralnom radu. Zapravo, po zakonu, 
nisu ga smjeli plijeniti, ali uzeli su ga i odnijeli 
u Samobor. Tako je počela selidba. Kad sam 
to ispričao svom kolegi Josipu Vranekoviću, 
župniku u Krašiću, on je kazao Kardinalu. 
Kardinal je upravo dobio neki novčani dar, pa 
mi je poslao po župniku za onda veliku svotu 
40.000 dinara da si otkupim bicikl. Ima i taj 
bicikl svoju povijest. Zanimljivu. Providnost 
neke stvari izdaleka priprema. U Beogradu 
tajnik Nuncijature prije rata bio je neko 
vrijeme i Guido Del Mestri. On je bio rođen u 
Banjaluci. Sada je kardinal u mirovini i živi u 
Njemačkoj. U Banjaluci je imao sestru, sve do 
njezine smrti. Umrla je, mislim, prije par 
godina. Kad je njezin brat Guido bio 
premješten iz Beograda, pohranio je svoj bicikl 
(Bianchi s ravnim niklovanim upravljačem i 
limom zatvorenim lancem) kod isusovaca u 
Beogradu. Tako je bicikl stajao koju godinu 
neupotrebljen. Isusovci su ga posudili o, Mati 
Joviću kad je išao za upravitelja župe u Rakov 
Potok. Na odlasku on ga je prepustio meni. Ja 
sam došao u kontakt sa sestrom Del Mestria i 
isplatio joj bicikl s 4.000 ondašnjih dinara. Od 
poreznika sam ga otkupio 1957. za 40.000 
dinara. Ne znam da li mu je otkupna cijena 
bila tako visoka zbog visine poreza ili zbog 
inflacije. Od toga je bicikla ostao još samo okvir 
kao uspomena. Mislim da se nalazi kod Ivana 
Razuma, sina moga dobrog stanodavca Ivana 
Razuma, u Samoboru." 


9. Priroda 


Uz taj kraj me je vezala i priroda. Od 
djetinjstva sam volio prirodu u svim 
njezinim mijenama, pojavama, oblicima. 
Volio sam krajolike svoga rodnog kraja pod 
Žumberkom. Volio sam kao dijete 
promatrati žumberački gorski lanac, koji 
stoji kao veliki zid. Pitao sam se: Što je s onu 
stranu. Volio sam promatrati odlaske kola, 
automobila, autobusa bijelom cestom sa 
svog brežuljka i maštao sam o daljinama. 
Nisam ni slutio da ću za iseljenim, ili na neki 
način prognanim Hrvatima letjeti na obale 
svih oceana! Volio sam ljeta i zime, proljeća 
ijeseni. Sve je to bilo lijepo pod Okićem! Kad 
sam kao gimnazijalac maštao i o svojoj 
budućnosti, želio sam biti gorski svećenik 
među jednostavnim ljudima, u lijepoj 
prirodi, s dalekim vidicima. Mislio sam na 
Slavetić. Rado sam se kao dječak ispovijedao 
kod slavetičkog župnika, a od župne je crkve 
pogled u beskraj. 

Providnost me je smjestila više na 
istočnu stranu tih bregova, blještavih u 
vedrinama, ali i prijetećih kad su smrkli u 
olujama. Jednom sa za vijavice pješačio iz 
Okićke sv. Marije u Konšćicu preko Klaka. 
Otišao sam, usput, na Okić-grad i vido kako 
vjetar nosi snijeg iz dubine prema gore. U 
svakom vremenu i nevremenu otkrivao sam 
nešto zanimljivo, a i u olujama nešto 
potresno “lijepo". Toga je dosta bilo u Okiću! 
Proživio sam tu jedanaest svojih mladih 
svećeničkih godina. Kako ne bih pamtio tih 
lijepih godina!“ 


10. Nadbiskup - specifičan 
poziv 


Već sam položaj zagrebačkoga nad- 
biskupa određuje moju odgovornost. Moj 
drugi predčasnik, sluga Božji kardinal 
Alojzije Stepinac, živio je takoder u vrlo 
teškim okolnostima i povijesnoj situaciji 
hrvatskoga naroda i uvijek je isticao da 


govori kao nadbiskup. Dakle, ne govori kao 
političar, premda naglašavam da je politika 
vrlo odgovoran posao i da je politika, ako se 
shvati ispravno, služenje općem dobru da bi 
se ostvario život dostojan svakoga građa- 
nina. Zato smatram da bi političari također 
trebali imati to u vidu, da su oni u službi 
općeg dobra, u koje se uključuje i poje- 
dinačno dobro, osobe i obitelji. U svakome 
pozivu, da bi se obavljao zaista dostojno, 
pošteno i odgovorno, mora biti isključen 
osobni interes. | liječnik koji isključuje 
osobni interes da bi pomagao bolesnim 
ljudima djeluje sasvim drugačije nego ako 
bi se usredotočio samo na neku svoju 
osobnu korist i svoj osobni interes. Dakle, u 
svakome pozivu, a svaki je poziv u službi 
drugih, u službi zajednice, mora biti 
isključena sebičnost. 

Ja kao nadbiskup imam opet specifičan 
poziv. Ne nastupam u svoje ime ni u ime 
nekih svojih osobnih interesa, nego nastu- 
pam u ime Crkve. Prema tome, govorim u 
ime Crkve, smatram se odgovornim da 
predložim, da priopćim, da poručim ono što 
Crkva vjeruje, čemu se Crkva nada i ako ona 
gleda na čovjeka, što misli o čovjeku i 
njegovim odnosima, o njegovome životu i 
onda o životu zajednice. I uvjeren sam da 
me moje riječi, ne neka moja filozofija, ne 
moja mudrost, nego riječ koju ja usvajam 
kao svoju riječ, a to je poruka evanđelja, da 
ona odjekuje u ljudima dobre volje. Jer se 
nalazimo na istome valu. Kada se uživimo u 
ono objektivno dobro koje zaista čovjeka 
čini čovjekom i koje ga oslobađa, koje ga 
vraća u njegovo dostojanstvo, da je to ona 
val najunutarnjijih misli ljudi dobre volje. I 
zato to nije moja riječ, to je Božja riječ, koja 
odjekuje!" 


Kardinal Stepinac bio nama je inspiracija 
zacijelo vrijeme našega mladoga svećeništva. 
On nama je bio inspiracija svojim stavom, 
svojom vjernošću, svojom načelnošću i 
zdravom naukom kojom nas je odgajao. On 
je za nas značio vjernost. Vjernost idealu, 
vjernost Bogu, vjernost čovjeku + to je dostojno 
da se pokuša slijediti. Kad smo mi njega 
posjećivali u Krašiću, susret s njime za nas je 
bio duhovna obnova. On je bio čovjek koji je 
uvijek govorio jezikom Svetoga pisma, tako da 
smo imali dojam da ga zna napamet.“ 

Kao drugi nasljednik zagrebačkog 
nadbiskupa Alojzija Stepinca, osjećam da 
nosim, u istom poslanju, odgovornost. 
Odgovornost za Crkvu i njezino poslanje. 
Odgovornost za ljude i dobro cijeloga 
naroda. Dakako, moje su prilike nešto 
drugačije nego u Stepinčevu vremenu, ali su 
i sada teške. No, kardinal Stepinac ostaje i 
danas uzor vjernosti, uzor dosljedosti u vjeri 
prema Bogu i čovjeku. Postaje uzor 
zauzetosti za prava čovjeka.“ 

Pesimist gleda sve s tamne strane i bez 
nade, ja to nisam; optimist može sve gledati 
samo sa svijetle strane, pa je u opasnosti da 
bude naivan, ni to nisam. Promatram realno 
zbivanja tkana od tame i svjetla, od dobra i 
zla, ali čovjek sam kršćanske nade znajući 
da konačna pobjeda pripada istini, 
pravednosti i ljubavi. Zlo uvijek u konačnici 
gubi, i tko čini zlo, može biti vječni gubitnik. 
To pak nikome ne želim jer svakome želim 
dobro na zemlji i vječno spasenje u vječnom 
životu." 

Ja sam kršćanski realist. Optimizam 
može biti i iluzoran, a pesimizam pak nije 
kršćanski, Prihvaćam situaciju kakva jest, na 
nju gledam s vjerom da će Bog učiniti da zlo 
ipak ne bude imalo zadnju riječ.? 


Duhovno rađanje i umiranje 


11. Krštenje 


Krštenje je veliko otajstvo. Snagom 
Isusove smrti i uskrsnuća, a to je najviši čin 
ljubavi samoga Boga prema čovjeku, čovjek 
u krštenju postaje novo stvorenje, uistinu 
postaje oživljen Božjim životom. Čin 
krštenja je vidljivi znak i jamstvo Božjeg 
zahvata u našu dušu; to je novo rođenje iz 
vode i Duha Svetoga. Kad svećenik s tom 
vjerom krsti, biva potresen u svojoj duši jer 
sa samim Bogom surađuje, kazao bih, u 
novom stvaranju novog čovjeka.!? 


12. Grijeh - čin protiv čovjeka 


Ljudski su poroci tamna strana života; 
ponizuju čovjeka; muka su obitelji i uzrok 
nevolja u široj zajednici. Čovjek poroka nije 
slobodan čovjek. Isus je kazao da tko čini 
grijeh, rob je grijeha. Kad bi ljudi živjeli 
pravedno, vjerno Božjim zapovijedima, 
život i odnosi među ljudima sigurno ne bi 
bili opterećeni tolikim sukobima i 
nevoljama. Dakako, suvremeni mentalitet je 
izgubio u velikoj mjeri pravo poimanje 
grijeha, odnosno ispravan sud savjesti o 
dobru i zlu.! 

Ljudski je grijeh čin kojim čovjek svjesno 
i slobodno bira zlo nasuprot dobru. Čovjek 
je ranjen u sebi i sklon je na grijeh; lakše ga 
je zavesti na zlo nego odgojiti da bude 
savršeno moralan čovjek. Sebičnost, 
oholost, pohlepa, požuda korijeni su 
ljudskih grijeha. Grijeh je u svojoj biti čin 
neposlušnosti Božjoj volji i Božjem nacrtu s 


čovjekom, a onda je uvijek i čin protiv 
čovjeka. Zamislite, kako bi izgledao život 
ljudi kad bi ljudi uskladili svoju volju s 
voljom Božjom! Možete li zamisliti kakvi bi 
bili odnosi među ljudima i narodima, kad bi 
svi bili pravedni, kad bi svi željeli činiti dobro 
drugima, kad ne bi bilo mržnje, laži, 
nepravde, nasilja! Prevladava mentalitet da 
grijeha uopće nema, da čovjek smije činiti 
što mu se sviđa i što mu se prohtije. Zato se 
ne čudimo mnogostrukim krizama, pa i 
samim ratovima. Isus Krist je došao da nas 
oslobodi od grijeha i učini sinovima Božjim 
i kćerima Božjim, a tako samo braćom 
međusobno. 

Ako je čovjeku darovan božanski život, i 
on je u ljubavi s Bogom, kažemo da je u 
stanju milosti posvetne. Kada u velikoj stvari 
svjesno prekrši Božju zapovijed, tim činom 
on raskida ljubav s Bogom, gubi milosni 
život i u stanju je smrtnoga grijeha. Smrtni 
grijeh ili teški grijeh jest onaj svjesni 
čovjekov čin kojim čovjek gasi svjetlost 
božanskog života.!? 


13. AIDS 


AIDS je posljedica nemorala. Ona je 
posljedica odbacivanja Božje vizije čovjeka, 
i Božje vizije seksualnosti. Ne priznaje se 
dostojanstvo ljudske osobe. Zato se ne 
priznaje ni dostojanstvo ljudske seksua- 
Inosti. Ako je seksualnost samo mogućnost 
da čovjek sebi priušti taj užitak, a bez 
moralnih obzira, bilo kakvih principa, onda 
je čovjek zapravo sebe snizio na jednu stvar, 


jedan predmet. Čim se prijeđu granice koje 
čuvaju čovjekovo dostojanstvo, on gubi 
dostojanstvo. Zato ta seksualnost nema 
dostojanstva. To prelazi u promiskuitet, to 
prelazi u prostituciju, to prelazi u dno. A 
grijeh se uvijek osvećuje samom čovjeku. Ta 
kazna dolazi iz čovjeka, jer on sebe razara, 
on sebe kažnjava.?* 


14. Pred tajnom zla 


Svaka nesreća - a ovaj rat je najveća 
nesreća, koji je uzrokovao toliko osobnih i 
obiteljskih nesreća - duboko pogađa čovjeka, 
ičovjek se pita zašto? Nađe se pred tajnom zla, 
zločina. Teško pitanje, koje možemo pokušati 
osvijetliti u svjetlu Božje riječi znajući za tajnu 
grijeha koji sam sobom već donosi nesreću, 
ali znajući isto tako za tajnu milosrđa, ljubavi 
i opraštanja, Može kod vjernika doći sumnja: 
zašto Bog to dopušta? Ili: ako se to tako 
događa, onda Boga i nema? Dakle, može se 
dogoditi sumnja. Dakako, to se događa kod 
vjernika koji nije dovoljno uronjen u otajstvo 
vjere i odnosa s Bogom. Ali vjernik koji zaista 
svoju vjeru ozbiljno shvaća i živi, on će se i u 
takvoj situaciji povjeriti Bogu. 

Rekao mi je jedan sveučilišni profesor 
kojemu su poslije rata rekli da će ostati bez 
službe i stana, jer je bio katolik i vjernik, rekao 
mi je, dakle, ja sam vjerovao Bogu, ne u Boga. 
To je drugo. Nego: vjerovao sam Bogu. 
Vjerovati u Boga mogu i đavli. Vjerovati Bogu 
znači imati povjerenje da će Bog moju stvar 
uzeti u svoje ruke i da će se pobrinuti za mene. 
Sve se, reče mi taj profesor kasnije, dobro 
svršilo. Dakle, vjernik vjeruje Bogu. Kad čitam 
svjedočanstva naših svećenika i vjernika koji 
su prošli kroz te logore i ta mučenja, oni kažu 
da ih je održala vjera i molitva. Prema tome i 
u ovakvoj nesreći preostaje zaista povjerenje 
u Boga, i zato mi pozivamo na molitvu. 
Molitva je stalno povezivanje s Bogom da se u 
nama događa ta snaga Božja, povjerenje a ne 
gubitak nade. 


a2 Jl S e OS BEEN 


15. Mržnja - djelo sotone 


To mogu razumjeti samo vjernici, i to oni 
iskreni, koji zaista prihvaćaju Evanđelje u 
cjelini i žele ga dosljedno proživjeti. Oni 
mogu razumjeti riječi opraštanja i riječi 
pomirenja, unatoč  gorčinama kao 
posljedicama nepravde i nasilja koje se 
nanose čovjeku. Nitko nije imun na osjećaj 
gorčine, ako je pogođen nepravdom. Ni 
vjernik. 1 u njemu se javlja taj osjećaj gorčine, 
poniženosti. I on bi u svojim prvim, 
unutarnjim reakcijama bio spreman vratiti 
zlo za zlo. No, tada dolazi svladavanje i otpor 
zlu, koje se u nama može buditi. Ako mene 
netko mrzi, ja bih rekao, on je u tami, on je 
tama u sebi. No, ako ja na mržnju odgovorim 
mržnjom, onda i ja postajem tamom. Onda 
imamo dvije tame. A tama se razbija svjetlom. 

Zato mi i odgajamo naše vjernike da ne 
gaje u sebi nikakve osjećaje mržnje ni osvete. 
Pustimo sud Bogu, Bog će suditi svakome.“ 

Mržnja je najočitiji dokaz djelovanja 
sotone. On je duh mržnje na Boga i na sve 
što je Božje. Stoga je svaka mržnja 
dijabolična. Mržnja je najdublja zloća 
čovjekove duše. I to je posljedica prokletstva 
grijeha. Mržnja je neiscrpivi izvor laži; mržnja 
je saveznica nasilja i smrti. Čovjek zarobljen 
svojom mržnjom bilo prema kome, najveći 
jerob. Mržnja je protiv pravednosti, slobode, 
mira, ona je protubožja i protučovječna. 
Huškači na mržnju vrše đavlov posao. Najviše 
mrzi sebe i svoje onaj koji mrzi drugoga. 

Pogledajte na skrnavljenje groblja, 
vjerskih objekata, ometanje vjerskih sveča- 
nosti ... Sve su to djela mržnje bez obzira o 
komu i o čemu se radi. Tko podmeće minu 
pod tuđu crkvu, podmeće je i pod svoju; tko 
ne poštuje svečanost drugoga, obešćašćuje 
i svoju; tko oskvrnjuje tuđe grobove, ne 
poštuje ni svojih i barbarin je bez svake 
čovječnosti. U mržnji ne može biti ni trunka 
čovječnosti, ona je tako zla.!! 

Nažalost, određena propaganda ne radi 
drugo nego potiče na vjersku i nacionalnu 


mržnju. To osobito osjeća Katolička Crkva! To 
osjeća i hrvatski narod; strašan mu je grijeh 
što želi biti slobodan i s drugima ravno- 
pravan. Za neke je to neprihvatljivo." 
Oprost ostaje temeljno načelo kato- 
ličanstva, a svaki čovjek koji je bio pogođen 
kao vjernik pa makar i teškom nepravdom, ako 
sluša Evanđelje i ako je učenik Isusa Krista, 
mora biti spreman oprostiti i zaboraviti. 
Uvijek naglašavam da je oproštenje unutarnja 


sloboda. Tko god osjeća mržnju ili želju za 
osvetom, nije u sebi slobodan. Kršćanstvo 
pomaže čovjeku da ne bude rob u samome 
sebi. A sud o djelima ljudi prepuštamo Bogu, 
jer je On pravedan sudac. Mi si ne možemo 
uzeti za pravo da zbog osjećaja mržnje ili 
osvete izravnavamo pravdu. Kršćanin to ne 
čini, on može biti žalostan, ponižen, teško 
uvrijeđen, nepravedno satrt, ali ostaje 
slobodan da ga ne zarobi mržnja.“ 


Na putu u besmrtnost 


16. Križ je lijek 

Kad god, dakle, svoje dužnosti vršim 
savjesno ja činim pokoru, jer se trebamo 
svladavati da budemo svjesni i savjesni u 
svojim poslovima. Isto tako kad god 
prihvaćam dnevni križ koji mi dolazi iz vana, 
iz vanjskih okolnosti, ako ga prihvatim iz 
ljubavi prema Kristu, opet se obogaćujem 
duhom.“ 

U suvremenome svijetu je uopće 
potisnuto otajstvo križa, a to je otajstvo žrtve, 
otajstvo odricanja... A ljubav se provjerava 
kroz žrtvu i odricanja. I zato ljubav prema 
Bogu i prema ljudima uvijek u sebi uključuje 
smisao za žrtvu. Prave ljubavi nema bez 
odricanja. A post, to je također jedan izraz 
žrtve; da sebi nešto uskratim, da nekako i tim 
činom dovedem u vlast svoje unutarnje biće 
koje je pobunjeno protiv Boga i da na taj 
način svjedočim kako želim biti uključen u 
otajstvo križa; jer križem smo spašeni! 

A ova materijalistička, hedonistička 
civilizacija, civilizacija užitka bez ikakvih 
granica, ona odbacuje odricanje, i post, i 
molitvu, i žrtvu.3" 

Križ je neshvatljiv za čovjeka. Rekao je 
Pavao Židovima da je križ za njih sablazan, 
a da je za pogane križ ludost, ali križ je 
najveće očitovanje ljubavi. Isus Krist je umro 
na križu iz ljubavi i prema tome križ je 
apsolutna objava nesebičnosti i zato je lijek 
protiv svake sebičnosti i stoga svaka patnja 
Kristovom patnjom biva posvećena da nas 
liječi sebičnosti. Stoga i ova patnja 

- prognanika, ta patnja rata koja je načinila 
tolika razaranja i namnožila tolike nesreće, 
za vjernike može biti također jedna prigoda 


da se dublje uživi u svoju vlastitu savjest i 
da ponovno ispita svoj odnos prema Bogu.? 


17. S Kristom na Kalvariju 


Ljudi vole križni put jer u Isusovu 
trpljenju prepoznavaju također svoje 
trpljenje i oni ih na jedan način utapaju u 
Isusovo trpljenje. Tu je Isus najbliži čovjeku, 
na putu križa. Jer nema čovjeka koji ne nosi 
neki svoj križ. | on uvijek na križnom putu 
osjeti: to je sada i moj put. Dakle, on hoda s 
Isusom, a Isus nosi zaista križ otkupljenja, 
križ spasenja, pomirenja, i sad on uključuje 
svoju patnju u taj križ i dobiva jednu snagu 
da ganosi ičak da ga razumijeva, da u njemu 
otkriva jedan kairos za sebe, svoj život, svoje 
obraćenje i svoje strpljenje. Križni put je 
blizak svakom srcu, zato ga ljudi vole. 1 vole 
onu pjesmu “Stala majka pod raspelom". 
Pokušali su zamijeniti tu pjesmu, počeli su 
kao nešto moderno, no to ljudi nisu 
prihvaćali. To je bilo nešto nametnuto, a 
vjernici žele pjevati iz srca. Dakle, i opet je 
križni put s Marijom i nema križnog puta bez 
Marije. To su susreti s Bogom. Neće se s 
Bogom susresti niti u kafiću, niti u disku, niti 
tamo na vrtuljku, nego na križnom putu. To 
je Božja mudrost uredila tako da bude u 
skladu s ljudskom psihologijom."! 


18. Opraštanje 


Petar je jednom upitao Isusa koliko puta 
da oprosti svome bližnjemu ako mu je 
učinio nešto nažao. Petar je mislio da će biti 
jako velikodušan ako kaže: da li je dosta 
sedam puta? A Isus mu reče: ne sedam puta 


nego sedamdeset puta sedam, što znači 
uvijek. Čovjek Božji je uvijek raspoložen 
opraštati. Osvetnička filozofija vodi samo u 
propast, u barbarstvo.!! 

Katolički nauk o Božjem milosrđu, 
grijehu i opraštanju nema granica. Mi se pred 
Bogom postavljamo kao oni koji su potrebni 
oproštenja. Činimo to snagom Kristova križa, 
na kojem je on razapet, nevino osuđen, 
premda je Bogočovjek, jer je on s križa molio 
za svoje krvnike riječima: Oprosti im, Oče, jer 
ne znaju što čine. To je zakon opraštanja 
Katoličke Crkve. Jer, zlo se ne može zaustaviti 
zlom. Samo opraštanje može zaustaviti 
mržnju i izliječiti mržnju. Zato nema granica 
u opraštanju, ali u odnosu prema Bogu. Jer, 
Bog nam oprašta, snagom Kristove ljubavi na 
križu, njegove žrtve za nas. Svaki se grijeh 
čovjeku može oprostiti, svaki zločin Bog 
oprašta. Ali, potrebno je kajanje. Potrebno je 
da priznam grešku, da želim ne griješiti i biti 
u prijateljstvu s Bogom. Bez toga ni Bog ne 
oprašta. Dakako, o drugoj strani ovisi kako 
će se postaviti, ako želi suživot i ako želi 
opraštanje, ali s naše strane mora biti 
raspoloženje opraštanja.?* 

Pred Bogom se svi moramo kajati. To je 
i pitanje psihološkog procesa. Hoće li se onaj 
koji je učinio svjesno neko zlo, koji je svojem 
susjedu zapalio kuću, otjerao ga, ili ga ubio, 
kajati? Ali, bez obzira na to, onaj koji je 
oštećen, uvrijeđen i ponižen, on ga mora 
prepustiti Božjem sudu i Božjoj pravednosti: 
ja mu ne sudim. 

Ta tema nije shvatljiva izvan dimenzija 
vjere. Jer, po ljudskoj psihologiji imamo: zub 
zazub, oko zaoko. A zlo se, zapravo, kažnjava 
samim sobom. Uzmite ovo zlo sada. Odakle 
to zlo dolazi? Odakle taj rat dolazi? On dolazi 
izzlog srca. Grijeh je uvijek izvor zla u čovjeku 
i među ljudima, jer je grijeh odbacivanje 
Boga. To je bit grijeha. Bog me je stvorio da 
uskladim svoju slobodu, izaberem dobro, da 
živim u istini i ljubavi i s njim i s drugima. Ali, 
ja mogu kazati ne i zbog toga ja ću svakako 
imati negativne posljedice. Objava vječne 


kazne nije posljedica toga da je Bog odbacio 
čovjeka, nego je čovjek odbacio Boga, I, ako 
ja odbacim svjetlo, onda sam u tami, ako 
odbacim ljubav, onda sam bez ljubavi. Dakle, 
tada je Bog odbačen, a da bi Bog spasio, on 
jeisam bio na križu. 

Crkva kanonizira svece, jamči da su svete 
duše i u nebu, a nije nikoga osudila rekavši: 
jamčimo da je u paklu. To je Božji sud, a Bog 
u zadnjem trenutku još daje čovjeku šansu 
da se činom pokajanja i ljubavi spasi. Ako i 
tada odbije tu šansu, onda kada prijeđe 
granicu vremena i nađe se u vječnosti, onda 
vidi - što je, tko je i zašto je. Pakao je naj- 
strašniji u tome što je to apsolutna mržnja. 
Onaj tko je Boga odbacio, koji se sam osudio, 
on nikoga više ne može voljeti, mrzi i 
najdraže biće na zemlji, jer mrzi Boga. To je 
muka. 1 to je ta strahovita ozbiljnost savjesti. 
Ne možemo se igrati s egzistencijom koja je 
vječna. Ne da se Bog igrati. On je dosljedan. 

Jer, zašto smo stvoreni slobodni? Što je 
sloboda? Ljudi misle da je sloboda da činimo 
što hoćemo, bez odgovornosti. A sloboda je 
najveća odgovornost. U vječnoj odluci 
između dobra i zla, ta sloboda je zapravo 
mogućnost da izaberemo ljubav. Jer Bog nije 
stvorio čovjeka kao automat, kao magneto- 
fonsku vrpcu koja ponavlja - ja te volim. Bog 
je ponudio čovjeku da slobodno izabere. 
Odaberemo li stoga oproštenje za one koji se 
kaju, znat ćemo da se rukovodimo najvišim 
kršćanskim načelima.?* 


19. Ispovijed 


Vjernici moraju biti dobro poučeni o 
ispovijedi. Potrebno je iskreno ispitati svoju 
savjest da čovjek zna što je sagriješio mislima, 
riječima, djelima. Zlo se začinje u misli. Kad 
ima uvid u svoju savjest, iskreno žali što je 
sagriješio, zatim ozbiljno odlučuje da će se 
popraviti, da neće više griješiti; ozbiljno želi. 
Tako raspoložen ide u ispovijedaonicu i 
prizna sve svoje grijehe; ako ima teških 
grijeha, kaže po prilici i njihov broj. Svećenik 


mu naloži neku pokoru i daje mu odriješenje 
u ime samoga Isusa Krista. Tako dobro 
obavljena ispovijed zaista uspostavlja opet 
odnos ljubavi između Boga i čovjeka, ičovjek 
postaje pravednik. Ako bi pak svjesno lagao 
uispovijedi i zatajio koji teški grijeh, ispovijed 
ne bi bila valjana. Činio bi svetogrđe. Dobra 
je ispovijed jamstvo i daje sigurnost da naše 
krivnje više nema pred Bogom. 

Ispovijedna tajna veže svećenika i pod 
cijenu života. Ako bi mu netko prijetio 
smrću da oda tajnu, on mora biti pripravan 
umrijeti ali ne odati tajnu.!5 


20. Pokora 


Što je zapravo ljudska povijest? Ljudska 
povijest je jedna velika pokora, a posljedica 
toga je u unutarnjem čovjekovu neskladu, u 
njemu samome, jer je poremetio svoj 
odnosa s drugima. Nije osamljen. Uvijek je 
usmjeren da s drugima oko sebe stvara 
odnos. Ali najtemeljitiji odnos čovjeka je 
odnos sa Stvoriteljem, s Bogom, jer je Bog 
darovao čovjeku postojanje. Prema tome taj 
temeljni odnos čovjeka s Bogom, temelj je 
mira u samome čovjeku, i temelj mira s 
drugim ljudima. Ali, kada je čovjek raskinuo 
taj odnos ljubavi i mira s Bogom, onda je 
postao, možemo kazati, sam u sebi razoren 
do te mjere da je postao izvorom nesreća, 
nevolje, patnji. Prema tome, njegova povijest 
injegovživot, velikim dijelom je pokora. Isus 
je u vrijeme početka svog javnog djelovanja 
spomenuo to na ovaj način: “Približilo se 
Kraljevstvo Božje, obratite se i vjerujte 
Evanđelju". 

Dakle, obratiti se, znači uspostaviti 
ponovno odnos ljubavi i mira s Bogom, i tako 
uspostaviti odnos mira i ljubavi s čovjekom. 
Onda ćete uspostaviti u sebi kraljevstvo Božje, 
kraljevstvo unutarnjega mira i radosti, 
kraljevstvo milosti. Obraćenje onda znači 
prihvatiti pokoru, kušnje života koje nas 
podsjećaju da moramo uskladiti svoje odnose 


po Božjoj zamisli, da bismo imali život smanje 
križa. A pokora se onda ostvaruje tako da ja 
sam sebi nešto uskratim. Ako sebi uskratim 
jedan obrok, time stavljam u pokornost 
vlastitu, unutarnju pobunu, a to mi ujedno 
omogućuje da činim dobro drugima. Post ima 
više izraza, Ako vi date jednom prognaniku 
određenu pomoć, i to je pokora. Vi ste se 
odrekli da biste darovali. Učinili ste čin ljubavi. 
I nošenje dnevnog križa je pretvaranje pokore 
u ljubav. Da ja svoj dnevni križ, te okolnosti 
života, ta trpljenja koja nameće rat, da ih 
nekako prihvaćam kao ukorjenjenje u Isusov 
križ, te da s njim zajedno nosim i svoj križ, da 
križ bude opet zalog obraćenja, zalog 
posvećenja i zalog mira.“ 


21. Smrt 


Na smrt gledam vjernički i to kao 
kršćanin, katolički vjernik. Znam, a to mi 
jamči Isus Krist, da čovjek nije samo tijelo 
koje se raspada u prah ili u pepeo. Znam da 
u čovjeku postoji besmrtna duhovna jezgra, 
srž, možemo tako kazati, u kojoj je središte i 
sjedište naše svijesti, razumnosti, slobode i 
savjesti. Toga nema nijedno drugo živo biće 
na svijetu. Iz Božje riječi znam da je smisao 
čovjekovog postojanja vječnost a ne vrijeme. 
Ako je Bog stvorio čovjeka na svoju sliku, 
onda mu je ponudio i vječni suživot u svojoj 
ljubavi. To je najviši poziv čovjeka i to bi 
imala biti najviša radost čovjeka, a u ovom 
životu, na proputovanju kroz vrijeme, to bi 
imala biti čvrsta nada u svim situacijama 
života. Iz riječi Božje znam i to da je čitav 
čovjek pozvan u vječni život, izato nam Isus 
Krist Uskrsnuli objavljuje i naše buduće 
uskrsnuće. Prema torne, smrt je najprije 
prijelaz duše u vječnu svijest postojanja, a 
na dan sveopćeg uskrsnuća Bog će joj 
pridružiti uskrsnulo tijelo da čitav čovjek živi 
onu vječnu egzistenciju koju je odabrao. 
Ovisi o tome da li smo otišli s ovoga svijeta 
pomireni s Bogom, u ljubavi s njim i s 
ljudima, ili smo ga odbacili svjesno svojim 





grijehom i ustrajnošću u nepomirenju. To 
je potresno u smrti. Vječno živjeti u Bogu ili 
bez i protiv Boga; to je nebo ili pakao.!? 


22. Vjernik pred smrću 


Sasvim je razumljivo da se ljudi boje 
smrti. Težnja za životom je tako duboka da 
svako živo biće želi živjeti i bježi od smrti. 
Taj je nagon prisutan i u nerazumnim 
životinjama. Čovjek kao razumno biće zna 
stvarnost smrti ako je promatra samo s ove 
strane. To je odlazak, rastanak nepovratan i 
prestanak postojanja. Vjernik, međutim, 
nema tako crnu sliku smrti. On vjerom i 
nadom, a osobito čistom savješću nadvla- 
dava strah pred smrću i prihvaća je kao svoj 
posljednji čin žrtve i ljubavi. Čitao sam o 
jednom mladom Francuzu koji je bio 
osuđen na smrt jer je ubio policajca 
prigodom pljačke i ranio jednog prolaznika. 
Nije imao vjere, ali u susretu sa svećenikom 
u zatvoru, konačno je Božjim svjetlom 
prihvatio vjeru. Svetački se pripremao za 
svoje pogubljenje. Kad su mu uoči izvršenja 
smrtne kazne kazali da će sutra ujutro u 4 
sata biti pogubljen, osjetio je duboku žalost, 
ali svladao ju je nadom i zadobio je duboki 
duhovni mir. U svoj je dnevnik među 
posljednjim riječima zapisao: Za pet sati 
vidjet ću Isusa... Čekam Ljubav! 


23. Život u perspektivi 
vječnosti ši 


Svjetlo Kristova rođenja odagnat će tamu 
i učvrstiti ljude u vjeri i nadi da su na putu 
vječnosti i da im je proći, kako kaže apostol, 
“kroz mnoge nevolje do kraljevstva Božjega." 
To je pitanje vječnosti. To je temeljno pitanje 
očovjekuinjegovoj sudbini. Ako bi sav ljudski 
život i povijest bio samo u vremenu, i samo 
vremenski osmišljen bez ikakve druge nade i 
pespektive, onda bismo bili, kao što kaže 
Pavao, “najbijedniji od svih ljudi". Jer u tome 
baš i jest problem, da Bog programira i naš 


život i povijest u vidu vječnosti. Ovo je samo, 
rekli bismo, epizoda, prolaz kroz tamu, križni 
put kojim je sam Bog prošao. To je bio njegov 
život na zemlji, kao čovjeka. Stoga u 
perspektivi vječnosti treba promatrati svoj 
život. Budući da se u svijetu i u našem životu 
događa moralno zlo, a to je grijeh, koliko god 
ga ljudi nijekali, on postoji, i vrlo često je 
izvorom i fizičkog zla. Ova nasilja, logori, 
mučenja, razaranja, sve to dolazi iz ljudske 
duše, a duša koja to čini ne može biti u milosti 
Božjoj. Ona je rob grijeha. Tako se grijeh 
prelijeva u fizička zla i nasilja. S Božje strane 
to može biti dopuštena operacija. Za 
ozdravljanje. Kao što liječnik vadi tumor iz 
tijela da spasi život, tako i Bog vadi tumor iz 
našeg duhovnog organizma, patnjom, križem, 
da bi spasio čovjeka za vječnost. Zato, s tom 
vjerom u vječnost, s većom hrabrošću i 
povjerenjem, možemo podnositi zemaljske 
kušnje.ž 


24. Nada 


Prognan čovjek, i uopće čovjek koji je 
pogođen nekom nesrećom, pogotovo 
onakvom kakvu donosi rat i izgon iz vlastitog 
doma, u opasnosti je da izgubi nadu. On je 
u opasnosti da izgubi vjeru, da posumnja u 
samog sebe i u društvo, u vlast, u domovi- 
nu... Jer se osjeća lišenim svega, ponižen u 
svojoj cjelokupnoj situaciji. Znate, treba 
podržati u čovjeku nadu, i to ne neku plitku 
nadu nego onu koja dolazi iz vjere. 

Oni naši zarobljenici koji su prošli kroz 
logore i mučenja tvrde da su pod mukama 
izdržali s vjerom da im je Bog blizu i s 
molitvom. To su priznali i svećenici koji su 
prošli kroz te muke... da ih je držala molitva 
i da su vrijeme teških mučenja i iskušenja 
izdržali okupljajući supatnike u molitvi. 

Vjera, to je svjetlo u odnosu s Bogom. 
Poruka da ja, kao ljudsko stvorenje, jesam u 
odnosu s Bogom i da me Bog voli, da mi Bog 
želi pomoći onda kad su mi drugi ljudi 
stvorili tešku situaciju. I da će me Bog izvesti 


iz tog mraka opet na svjetlo slobode, na 
svjetlo sigurnosti i mira. 

Dakle, Crkva mora neprestano naviještati 
Isusa Krista kao izvor spasenja, kao izvor 
nade, kao iskru života i kao bogoljublje.?* 

Optimizam kršćanina se zove nada. 
Kršćanin je realista. On ne živi od nekakvih 
utopija, nego gradi svoju vjeru i povjerenje, 
na vjeri u smisao života, u Božji plan s 
čovjekom, u vječnu budućnost i zna da u 
viziji vječne budućnosti Bog vodi njegov 
život te da je zbog toga opravdana njegova 
nada. Stoga čovjek sve kušnje života podnosi 
s tom nadom. Izvor nade je, pak, Bog koji 
nam se objavio kao ljubav utjelovljenjem, 
zbog čega je Isus Krist kao Bogočovjek trajna 
objava: Bog te ljubi. Ako me Bog ljubi, onda 
će voditi i moj život, pa makar i kroz kušnju. 
No, znam da ga vodi jednom savršenom 
cilju koji je kraljevstvo nebesko. Život 
kršćanina je kao hodočašće u budućnost 
koju je teolog Rahner nazvao “apsolutna 
budućnost". Ona će biti i radost, i mir, i sreća 
i ljubav.“ 

Nada je kršćanska krepost. Nadamo se. 
Vjerujemo da nema samo sila zla, već i sila 
dobra. I da će na kraju ipak prevagnuti oni 
koji dobro misle i dobro žele. Nasilje je 
osuđeno. Oni koji čine nasilje neka znaju da 
ih je čovječanstvo osudilo. Ma kakve krize 
prolazila civilizacija, ona ne dopušta nasilje, 
jer se opredijelila za slobodu i za čovjeka." 


25. Besmrtnost 


Smrt je pobijeđena time što je čovjek 
pozvan u novi život. Ne radi se samo da on 


već u ovom svom vremenu živi novim 
životom kada živi u prijateljstvu s Bogom, 
kada živi u ljubavi s Bogom i ljudima, nego 
on je po otkupljenju pozvan na vječni 
suživot s Bogom. To je pravi život. Zato je 
smrt izgubila svoj žalac, jer smrt po 
otkupljenju za čovjeka može biti prijelaz u 
pojam života, u pojam ljubavi.“ 

Kako se osjeća čovjek u susretu s 
nevinim žrtvama? Suosjeća u prvom redu s 
onima koji te žrtve oplakuju i pri tome ne 
može biti ravnodušan prera tuđim suzama 
i prema gubitku dragih koje toliki oplakuju. 
Tako se čovjek povezuje u zajedništvo Božjih, 
u zajedništvo plača, ali u isto vrijeme u 
zajedništvo nade. Mi se nikada ne damo 
pobijediti ni takvorn događaju kao što je smrt 
nitikaošto je nasilna smrt. Mi i smrt gledamo 
pobijeđenu, da je ona pobijeđena otkup- 
ljenjem Kristovim i da smrt nije svršetak u 
ništavilu, nego da je prijelaz, i onda molimo 
da oni koji su pozvani iz ovog života u 
vječnost zaista budu prihvaćeni s druge 
strane Božjim milosrđem, oproštenjem, i da 
onda konačno tek shvate koji je smisao 
života. 

Prema tome, ta vjera u besmrtnost duše 
i uskrsnuće tijela jest čvrsta nada koja nam 
otvara budućnost, apsolutna budućnost. Mi 
onda možemo pred takvim kušnjama i u 
takvim situacijama ostati ipak uspravni i ne 
padati u nikakav očaj. Isto tako pobje- 
đujemo svaki osjećaj mržnje, svaki osjećaj 
osvete, i moramo moliti čak i za one koji su 
skrivili tu nesreću da Bog i njima rasvijetli 
savjest i da oni shvate što je zlo i da se 
konačno obrate i da žele činiti dobro.? 





Oko stola 


26. Misa 


Sigurno će biti čitatelja koji nemaju 
vjere, koji nisu kršteni, pa ne mogu imati ni 
pojma o Misi. Takvima je teško kazati što je 
Misa. To je za njih neki njima nerazumljivi 
obred, može biti i privlačan, pogotovo kad 
jelijepo liturgijsko pjevanje, kad je uvjerljivo 
lijep govor, kad se doživljava obred samo s 
estetske strane. Ali, bit Mise, dubina tajne 
njima izmiče. Pa kako to kazati tim 
čitateljima. Pokušat ću. Svaki je čovjek 
osjetljiv na patnju i na ljubav! Isus na križu 
je vrhunac ljudske patnje koju je on u svojoj 
ljudskoj naravi kao Bog do kraja iskustio. Tu 
je patnju i smrt Isus Krist prihvatio kao čin 
ljubavi da ta smrt bude kao ljubav zalog 
našeg spasenja, oproštenja i pomirenja 
grešnika s Bogom. To je žrtva, ali žrtva 
ljubavi i iz ljubavi. Isus Krist nije samo pravi 
čovjek nego i svemogući Bog. On je htio da 
ta njegova žrtva na nekrvni način traje i da 
njegova ljubav bude trajno prisutna u Crkvi, 
da sabire Crkvu u tu žrtvu i ljubav i da se 
daruje svakoj čistoj duši kao hrana za vječni 
život. To je Misa. Nekrvna žrtva Novoga 
Zavjeta i gozba sinova Božjih i kćeri Božjih. 
Isus Krist to ostvaruje svojom svemoći tako 
da u Misi kruh postaje njegovo tijelo a vino 
njegova krv, a ta se nova stvarnost 
prisutnosti Kristove na oltaru sakriva pod 
prilikama kruha i vina. Žrtva, ljubav, hrana 
duše, prisutnost živa i stvarna Uskrsloga 
Krista usred svoga vjerničkog naroda, to je 
Misa. Da bi se ta čudesna tajna prihvatila, 
potrebnao je svjetlo vjere! Za istinitost te 
tajne jamči nam Kristova riječ!!! 


27. Oltar 


Iz tumačenja što je Misa razumijemo i 
važnost oltara. Oltar je središte oko kojeg se 
okuplja vjernička zajednica jer se na oltaru 
izvršuje tajna žrtve, ljubavi, gozbe i prisutnosti 
žive i stvarne! Oltar je zato znak Krista!!! 


28. Prva pričest 


Pričest je najveće čudo Božje ljubavi. U 
pričesti se sam Isus Krist stvarno dariva duši 
pod prilikom kruha koji u Misi postaje 
njegovo tijelo. Tako se Uskrsnuli na svoj 
svemogući način uprisutnio da bi nam se 
darovao kao hrana za život vječni. Za pristup 
tom sakramentu potrebna je vjera i priprava. 
Potrebna je čista duša od grijeha. Za obitelji 
i za dobro poučenu djecu prva je pričest s 
pravom radosni i svečani događaj, 
najsvečaniji vjernički događaj; to je stvarno 
Živi i životni susret s Isusom Kristom 
Spasiteljem čovjeka. Pričesti prethodi 
ispovijed jer je to sakrament pomirenja s 
Bogom, sakrament oproštenja i očišćenja 
savjesti. Dobro je da i djeca budu poučena 
o tom sakramentu i da mu pristupe 
razumijevajući njegovo značenje.!? 


29. Brak 


Kao što je čovjek Božja zamisao i Božje 
stvorenje, tako je i brak Božja ustanova. Bog 
je stvoritelj muža i žene. Brak je životno 
zajedništvo muža i žene, dviju osoba 
jednakoga dostojanstva koje se združuju u 
zajednički život, a po Božjoj volji to 


zajedništvo se temelji na ljubavi i 
poštovanju. Prava ljubav uključuje vjernost 
i nerazrešivost braka. To je zaštita 
dostojanstva ljudske osobe i smisla braka. 
Smisao je braka u ljubavi darivati život 
novim ljudskim bićima. U vjernom, 
smirenom i trajnom braku djeca nalaze 
pravu klimu za odgoj, za rast u pravim 
vrijednostima. Za kršćane brak je sakrament 
ustanovljen od Isusa Krista da bude življen 
u skladu s Božjom voljom i s Božjom 
snagom. Zato se takav brak sklapa u crkvi 
pred svećenikom i svjedocima. Dakako, za 
takav brak je potrebna i ozbiljna priprava jer 
se radi o vjerskom činu koji pretpostavlja 
vjeru i iskrenu nakanu da se živi u skladu s 
Božjim zapovijedima. 

Brakove razaraju i osobe ponizuju: 
sebičnost, nekontrolirana strast, odsutnost 
duhovnih vrijednosti. Brak osnovan na 
temelju samo tjelesne privlačnosti je kuća 
na pijesku. Za Crkvu brak je Božja ustanova 
i sakrament, svetinja. Kad se poštuju te 
vrijednosti, štiti se i čuva dostojanstvo 
ljudske osobe.!* 

Već sam spomenuo neke uzroke koje 
razaraju brak. Ima i drugih koji su prisutni 
već u neozbiljno provedenoj mladosti. 
Spolna iskustva prije braka, koja su protiv 
Božjeg plana, sigurno ne pomažu trajnosti 
braka. Koliki stupaju u brak neozbiljno, a da 
se pravo ni ne poznaju i da se ne vole onom 
dubokom ljubavlju koja je duhovna 
vrijednost a ne tjelesna požuda! Sukob ćudi, 
interesa i traženje novih iskustava, 
neodgovornost i nesavjesnost u odnosu 
prema drugoj osobi, sve to stoji više ili manje 
u rastavama brakova. Crkva vjeruje da je za 
skladan, vjeran i dostojan brak potrebna 
Božja pomoć. Bez Božje pomoći čovjek je 
prepušten sam sebi i postaje plijen 
negativnih utjecaja. Dakako, ljudi koji 
vjernički ne razmišljaju, ne mogu razumjeti 
Božje misli.!5 

Isus Krist, božanski Učitelj istine, 
proglasio je brak nerazrešivim. Njegova je 


riječ: “Što je Bog svezao, čovjek neka ne 
rastavlja!" To je logika ljubavi i zahtjev 
dostojanstva ljudske osobe kao i odgoja 
djece. Ljudska osoba ne može biti igračka 
prohtjeva i hirova. Prava ljubav traži 
vječnost. Odgoj pak djece u razorenim 
obiteljima pokazuje svoje teške posljedice." 
Crkva nije ovlaštena raskidati valjano 
sklopljni brak. Ona može zbog teških razloga 
osloboditi bračne drugove da ne žive 
zajedno (rastava od stola i postelje), iako ih 
sakrament na to veže, ali time oni ne 
dobivaju dopuštenje za sklapanje drugog 
braka. Drugi je slučaj proglašenje braka 
ništetnim. U procesu pred crkvenim 
ženidbenim sudom, ako se dokaže da 
dotični brak nije uopće postojao jer nije bio 
valjano sklopljen (npr. sklopljen pod 
prisilom), brak se proglašava ništetnim, i 
nakon te odluke moguće je sklapanje 
crkvenog braka s drugom osobom.!'! 


30. Roditeljstvo 


Odgovorno roditeljstvo je teško razu- 
mjeti mentalitetu koji smatra sve dopu- 
štenim što čovjeku pruža užitak, profit i 
moć. 

Odgovorno roditeljstvo ima svoje 
opravdanje u dostojanstvu ljudske osobe 
koja nikada nikome ne može služiti kao 
stvar; odgovorno roditeljstvo je nedjeljivo 
povezano i s dostojanstvom spolnosti; 
spolnost nije sebi svrha da se čovjek njome 
igra; spolnost ima svoj smisao u tajni 
stvaranja novog života. Očinstvo i 
majčinstvo izlaze iz spolnosti kojom se dvije 
osobe sjedinjuju izljubavi u sebedarju ali ne 
isključujući i plod toga sjedinjenja, a to je 
novi život. U takvom odnosu osoba nije 
stvar, predmet sebičnog užitka nego dar. 
Odgovorno roditeljstvo regulira broj djece i 
razmak rađanja odgovorno, a to znači u 
skladu s moralnim načelima koja rasvje- 
tljuju savjest. Roditeljstvo odgovorno 
odbacuje sva nemoralna sredstva i načine 


planiranja rađanja, bila ta sredstva kemijska 
bilo mehanička; odbacuje nasilje nad 
osobom i životom. Teško nasilje nad 
životom je pobačaj. To je novi život novog 
ljudskog bića, a nitko nema prava ubiti 
nevinog čovjeka. Zato je Bog stvorio ljubav 
očevu i majčinu da se žrtvuju u službi života 
nesebično i hrabro. 

Ako posebne okolnosti i teškoće priječe 
prihvat brojnijeg potomstva, odgovorno 
roditeljstvo usvaja kao postupak regulacije 
poroda moralno dopušten, tako zvanu 
periodičnu uzdržljivost od bračnog života u 
dane plodnosti kad je začeće moguće. To je 
stvar liječnika da tumače. Tako se spašava 
dostojanstvo osobe i spolnosti. Etički 
principi ograničuju čovjeka u njegovim 
postupcima da bi bilo spašeno od zloporabe 
njegovo dostojanstvo. Dakako, tko ne 
prihvaća Boga kao normu savjesti, njemu 
nije prihvatljivo. Crkva to zastupa u ime 
Božje objave i ne smije mijenjati Božje 
zapovijedi. Ako razmišljamo u tom svjetlu, 
onda ćemo razumijeti važnost za sređen 
bračni i obiteljski život da mladi ulaze u brak 
sačuvani, zreli za zrelu i odgovornu ljubav. 
Stoga Crkva zahtijeva i odgaja za odricanje 
od spolnih odnosa prije braka. To je temelj 
zdravog braka.!5 


31. Obitelj 


Crkva ima principe. Ona ih ne može 
nametnuti, nego ih nudi, propovijeda kao 
uvjete jednog dostojnog, obiteljskog, 
ljudskog života. Koliko će ti principi ulaziti 
u život kroz zakone, ovisi kako će oni biti 
prihvaćeni od onih koji zakone donose. 
Recimo, stav Crkve o pobačaju je 
nepromjenjiv i jasan. Crkva nikada ne može 
prihvatiti da se guši jedan začeti život jer je 
to život nove ljudske osobe, i taj je život 
povjeren ljubavi, majčinskoj ljubavi. To je 
opći zakon - ni jedna ljudska vlast ne može 
osuditi na smrt nevino ljudsko biće. Crkva 
kaže da život počinje začećem, to više nije 


dio majčina tijela, već novi ljudski život, i 
nitko nema prava uklanjati život iz majčina 
krila. To je stav Crkve, a kako će se prema 
njemu odnositi država, ovisi o Saboru, o 
tome kako će to prodiskutirati, o torne koliko 
je to načelo prisutno u sabornicima. Sigurno 
je da ima sabornika katolika koji to načelo 
prihvaćaju, a ima i onih koji ga ne 
prihvaćaju. Što će se izglasati u Saboru, to 
mi ne znamo, ali zahtijevamo da zakon dođe 
na pretres. 

Obitelj je temeljna zajednica ljudskog 
društva. Tajna je to velika, pisao je Pavao 
Efežanima, jer posvećeno zajedništvo muža 
i žene postaje znak zajedništva Krista i 
Crkve, postaje čak znak neizrecivog 
zajedništva koje Bog živi u sebi. To je 
neiscrpivi unutarnji život Trojstva: Oca i 
Sina i Duha Svetoga u jedinstvu jedne 
božanske naravi. Obitelj je zamisao Božja 
kako osobe ulaze u najdublju intimnost 
zajedništva a opet svaka ostaje u sebi i za 
sebe, ima vlastiti život i vlastito 
dostojanstvo. Prema Božjoj zamisli brak i 
obitelj se temelje na ljubavi. Ljubav je 
nesebičnost: htjeti drugoga učiniti sretnim, 
Brak je skladan kada se susretnu osobe s 
takvim raspoloženjem. Ljubav isključuje 
egoizam. Po Božjoj zamisli ljubav je 
neopoziva, trajna. I Nietzsche je kazao da 
ljubav zahtijeva vječnost - “tiefe Ewigkeit". 
Po Božjoj zamisli i volji zato je brak 
nerazrješiv. Smisao obitelji je u službi života 
kroz ljubav i nesebično sebedarje. To je 
zahtjev dostojanstva ljudske osobe i 
dostojanstva obitelji. Bez duhovnih 
vrijednosti ne može se ostvariti zdrava 
obitelj! U obitelji se rađa i odgaja čovjek. O 
obitelji ovisi mnogo kakav će biti čovjek, a o 
tome ovisi i kakvo će biti društvo, odnosno 
narod. Zato obitelj mora živjeti s Bogom i 
onda će ostvarivati svoju punu vrijednost i 
dostojanstvo. Ljubavlju, nesebičnošću biti 
ćete u službi života. Opet se vraćam na 
poštivanje života začetog ljudskog bića. 
Božja zamisao bračnog života zahtijeva 


također poštivanje ljudske seksualnosti, a to 
je poštivanje dostojanstva ljudske osobe 
koja ne smije biti predmet neodgovornog 
seksualnog iživljavanja. Protunaravna 
kontracepcija pretvara osobu u stvar. 
Međutim, u čovjekovoj je naravi snažna 
sklonost na neodgovornu sebičnost, zato 
postoji i pobuna protiv Božje zamisli obitelji 
iobiteljskog života, ali to vodi u moralni pad, 
u nihilizam. Zdravo se društvo, zdrav narod 
ne može graditi na moralnom nihilizmu. On 
otvara vrata svim porocima. 

Božić je posebno topao u obiteljskom 
zajedništvu, ali u obitelji koja s Bogom živi. 
Oni koji su rasli u takvoj obiteljskoj klimi 
znaju što to znači. Imaju iskustvo Božje 
blizine. Međutim za ostvarenje zdrave 
obitelji nužno je imati zdravu mladost, 
mladost koja raste iz moralnih i duhovnih 
vrijednosti. To je neodjeljivo. Ako se hoće 
uništiti jedan narod, nastoji se pokvariti 
mladost i razoriti obitelj! I to se nastojalo 
činiti pod krinkom “napretka" - “napredna 
mladost", “napredna obitelj". Zlu se dalo 
etiketu dobra, a dobru etiketa zla. Sad 
razumijemo zašto je izvanredna Sinoda 
europskih biskupa razmišljala o novoj 
evangelizaciji stare Europe koja je ipak 
izrasla iz kršćanskih korijena.!" 

...Mi želimo pojačano pastoralno 
djelovanje u vidu duhovne i moralne 
obnove. Obitelj treba vratiti poštovanje, 
dostojanstvo... u obitelj treba unijeti 
moralna načela koja spašavaju njezinu bit i 
poslanje, kako ju je Bog zamislio. Ako se 
raspada obitelj, ako ona propada, onda 
propada cijeli narod. Čovjek se rađa u 
obitelji, odgaja se u obitelji, prema tome 
kvaliteta obitelji je i kvaliteta čovjeka, a to 
znači i kvaliteta društva. 

Nažalost, temeljne vrijednosti obitelj- 
skog života naišle su na otvorenu oporbu: i 
bračna vjernost, i dostojanstvo bračnog 
života, i poštivanje života. Sve je to izgubilo 
na svojoj vrijednosti jer se materijalistički 
shvatilo čovjeka, braki obitelj. Brak je postao 


puka veza, da se postignu neki interesi i 
užici, ali se odgovornost za smisao braka 
odbacuje. 

To je, dakako, povezano s odgojem 
mladih. Za dostojan brak, čovjek se odgaja 
od djetinjstva, a pornografija i liberalizam 
na području seksualnosti... sve to negativno 
utječe na mlade, koji postaju sve manje 
sposobnima za ostvarivanje jednog zdravog 
obiteljskog života. 

Zato tvrdim: pokvariti mlade znači i 
moralno razoriti narod, što dovodi i do 
biološkog izumiranja. Međutim, nas 
zanimaju moralni aspekti: to da grijeh nije 
u skladu s dostojanstvom ljudske osobe i 
obitelji. Zato grijeh mora biti isključen iz 
života, da bi Bog bio prisutan u životu i 
savjesti." 


32. Sveta Obitelj - uzor 
obiteljima 


Otkupljenje čovjeka, spasenje čovjeka 
povezano je sa spasenjem obitelji, jer obitelj 
je ta, Bogom stvorena zajednica u kojoj 
čovjek dolazi na svijet. Čovjek u toj obitelji 
raste. On zapravo raste duhom svoje obitelji, 
a Bog je zamislio da zajednica muža, žene i 
djece bude najintimnija zajednica 
međusobne ljubavi i poštovanja, kako bi 
čovjek rastao u toj klimi ljubavi, poštovanja. 
Dakako, kao što je grijeh duboko ranio 
čovjeka kao osobu, on je ranio i obiteljsko 
zajedništvo. Zato obitelji i doživljavaju teške 
krize, sve do rastava i drugih problema, jer 
nije ostvareno otkupljenje u čovjeku. 

Stoga je Bog htio u svom planu 
otkupljenja dati savršen primjer obiteljskog 
zajedništva, i zato je htio doći u zajedništvo 
obitelji. Riječ se utjelovila u krilu Djevice 
koja je bila povjerena zaštiti i brizi svetoga 
Josipa, i oni su bili u odnosu prema svijetu i 
društvu, također obitelj, povezani u ljubavi, 
ali u djevičanskome braku. I tu se rodio Isus. 
Tu Bog postaje čovjekom da bude primjer 
savršena sklada svakoj kršćanskoj obitelji. 


Nazaretska obitelj stoji kao primjer goleme 
duhovne veličine i svetosti, kao velika 
svjetlost, da tom svjetlošću obasja savjesti i 
srca svake obitelji. Ali, Bog se uprisutnio u 
jednostavnost ljudskog života. Nije došao u 
nekom luksuzu, u kraljevskom dvoru, u 
bogatstvu. On je uzeo iz našeg života, 
zapravo, situaciju većine ljudskog roda. 
Uzeo je siromaštvo, progone, nerazu- 
mijevanja, nepravde i križ. I zato sveta 
nazaretska Obitelj nije bila pošteđena 
zemaljskih briga. (...) Kruha je bilo toliko 
koliko je bilo posla. Bježe u Egipat, 
doživjavalju progonstvo. Marija je sigurno 
najsvetija ljudska kći, ali sasvim jednostavna 
u svom svakodnevnom životu. (...) Žive vrlo 
skriveno. Bogu je važan duh i čovjekova 
nutrina, ne pojavnost. Zato je On preuzeo 
na sebe to naše siromaštvo, brigu, tjeskobu, 
taj progon, da bi bio solidaran sa svim 
siromasima, patnicima, i da bi na neki način 
posvetio patnju čovjeka svojom patnjom, 
kako bi mogla biti otkupiteljska.? 


33. Prosječan vjernik 


Kako bih definirao prosječnog vjernika? 
Krsti djecu, nastoji da djeca budu i vjerski 
poučena, da prime prvu pričest, krizmu; 
vjenča se u crkvi; ako ne baš redovito ali 
pretežno nedjeljom i blagdanima dolazi na 
misu; sakramentima ne pristupa baš često; 
prima svećenika u kuću na blagoslov; možda 
baš ne moli redovito, ali ne zapušta trajno 
molitvu. U odnosima s drugim ljudima može 
biti nesporazuma, ali ipak nastoji biti pošten. 
Dublje uključen u dnevni život nije; dubok u 
duhovnom životu nije.? 


34. Specifikum hrvatskih 
katolika 


Ima nekih elemenata koji su duboko 
prisutni u svijesti hrvatskih katolika. Na 
primjer, to bi bila privrženost papi kao 
Petrovom nasljedniku. Hrvatski su katolici 
duboko osjećali tu svijest da je Petrov 
nasljednik uistinu baštinik onog poslanja 
kojeg je Isus Krist povjerio Petru apostolu. 
Kroz povijest ti su se odnosi potvrđivali stoga 
je karakteristična privrženost rimskom papi. 
Druga karakteristika hrvatskih katolika bila 
bi štovanje Majke Božje. Mi na razmjerno 
malom prostoru imamo mnogo marijanskih 
svetišta. Jedno od izuzetno važnih je i ono na 
Trsatu. Ali, ne samo da imamo svetišta koja 
okupljaju hodočasnike tijekom godine, 
imamo i toliko crkava koje ne igraju ulogu 
svetišta već su posvećene Majci Božjoj. To je 
oznaka marijanske pobožnosti hrvatskih 
katolika. Ja to tumačim našom uvijek, 
teškom, mučnom prošlošću... Ljudi u nevolji 
uvijek su posebno osjetljivi na majčinsku 
pažnju, zaštitu i ljubav. Na taj se način 
razvijala topla privrženost štovanju Majke 
Božje. Pričali su mi, kada sam bio u Danskoj, 
da je jedna grupa naših iseljenika tražeći 
katoličku crkvu, jer u Danskoj su pretežno 
protestanti iako ima katolika, pronašla nju 
upravo po slici Majke Božje. Tek kad su 
vidjeli, zaključili su: “To je naša crkva..." 

Jedna od oznaka našeg vjerničkog života 
bio je i posjet nedjeljnoj misi. Nažalost, to 
smo usljed ovih prilika, kroz pola stoljeća 
ateizacije oslabili. Ali, ipak je nedjelja za naše 
vjernike još uvijek u znaku mise... Tako u 
nekim regijama imate znatno veći postotak 
onih vjernika koji žele imati misu nedjeljom. 
To su neke crte katoličke hrvatske duše, zato 
i govorimo o Crkvi u Hrvata i katoličkim 
Hrvatima, jer nisu svi Hrvati katolici. 
Hrvatska je pluralna.“ 


Svetkovanje 


35. Poruke Božića 


Božić je blagdan koji svojim sadržajem i 
svojom porukom živi u povijesti kao neugasivo 
svjetlo i poziv na mir i pomirenje čovjeka s 
Bogom i čovjeka s čovjekom. To je blagdan 
silaska Božjega k ljudima jer je Bog postao 
čovjekom i rodio se od Djevice Majke Marije 
da bude Spasitelj čovjeka. Isus Krist je objava 
ljubavi Božje i istine o Bogu i o čovjeku. Ljubav 
je ponuđena čovjekovoj slobodi kao i istina. 
Može biti prihvaćena, može biti odbačena, a 
izbor jesudbonosan za vrijeme i vječnost. Stoga 
Božić postavlja pitanje svakoj savjesti. Izraz 
sretan Božić nije prazna riječ nego ima biti 
raspoloženje duše da prihvati Spasitelja u svoj 
život. Svijet se može promijeniti u ljudskom 
srcu da bude svijet mira, slobode, pravednosti 
i ljubavi. Ali ta se promjena događa ako čovjek 
prihvati Spasitelja kao istinu i ljubav.7 

Sigurno je da se nalazimo u situaciji u kojoj 
će ljudi ovaj Božić doživljavati na različite 
načine. Drukčije Božić doživljava čovjek koji 
živi u blagostanju, u miru, u sigurnosti, a 
drukčije onaj koji je lišen svega, protjeran iz 
doma, koji je ovisan samo o pomoći drugih, 
koji je ranjen i možda invalid za cijeli život. 

Međutim, Božić se svojom porukom, 
sadržajem i događajem izdiže iznad svih 
ljudskih nevolja, jer se prihvaća srcem, 
prihvaća se vjerom, prihvaća se savješću. 1, 
kada se usvoji njegov sadržaj, on tada postaje 
izvor nade i onima koji trpe, i može i u njima 
stvarati raspoloženje smirenosti, predanja, 
pouzdanja i unutarnje duhovne radosti. 
Patnja ne isključuje duhovnu radost. Ona 
može biti prisutna i u čovjeku koji trpi. Ali, to 
je već dimenzija vjere i to je dimenzija milosti 


u čovjeku kojem Bog na svoj način zaista daje 
jakost da izdrži. 

Prema tome, možemo zaista svima reći - 
sretan Božić, jer je događaj Božjeg dolaska u 
svijet, u povijest, k čovjeku uvijek izvor nade, 
pouzdanja i duhovne radosti.?* 

Božić sam po sebi budi u duši raspoloženja 
čovječnosti, dobrohotnosti prema drugim 
ljudima oko sebe; potiče na darežljivost i čini 
čovjeka osjetljivim za tuđu nevolju. Božić sam 
po sebi je poziv na mir. Božić je blagdan Božje 
ljubavi prema ljudima. Istina Božića je i poruka 
te ljubavi. To je otajstvo silaska Božjega u 
ljudsku povijest. Iz te istine i iztog događaja da 
se Bog utjelovio i rodio kao dijete od Djevice i 
Majke Marije, zrači sva ljudskost i toplina 
božićnog blagdana. To je neuništivo! Božić 
osvjetljava ljubavlju inadomi tragična zbivanja 
povijesti. On je to i u ovoj ratnoj nesreći koja 
razara Hrvatsku i ubija ljude. Nadahnjuje slogu, 
solidarnost, suosjećanje s patnjom ratom 
pogođenih. I braniteljima nadahnjuje 
čovječnost u svim postupcima da ne učine 
ništa što bi bilo izraz mržnje ili osvete. Božić je 
objava boljega svijeta i čovječnije povijesti u 
kojoj vlada pravednost. Istina o Bogu i istina o 
čovjeku proizlaze, kao iz svoga izvora, 
objektivna moralna načela života koja 
osiguravaju i ljudska prava i čovjekovo 
dostojanstvo i sklad zajedničkog života u svakoj 
zajednici od obitelji do nacije, pa onda šire do 
sklada i među narodima. Svi totalitarizmi i 
nasilja, sva kršenja prava i gaženja čovjeka imali 
su svoj korijen u krivoj antropologiji. Nijedna 
materijalistička ideologija ne može ispravno 
shvatiti otajstvo, to kažem svjesno, otajstvo 
čovjeka. I čovjek je velika tajna u svojoj 
dimenziji duha, slobode, svijesti i savjesti. 


Biblijski je najdublje i najistinskije definiran kao 
slika Božja. Tako čovjek kao tajna u sebi 
upućuje na Božju tajnu. A Bog se otkrio čovjeku 
na najbožanskiji ina najčovječniji način kad je 
usvojio našu ljudsku narav kao svoju, “Riječ je 
tijelom postala" (Iv 1,14) za čovjeka! Na tim 
temeljima treba graditi novi život i hrvatske 
opstojnosti. Čovjek ima biti nepovrediv u svom 
dostojanstvu, zato i njegov život od začeća ima 
biti nepovrediv jer je već čovjekova tajna u sebi 
i za sebe i ne može biti prepošten ničijoj 
samovolji. Rođenje Sina Božjega osvjetljuje 
smisao svakog čovjekovog početka u krilu 
žene-majke! Pobuna protiv tog čovjekovog 
dostojanstva od njegova početka vodi u 
civilizaciju smrti. To je pobuna protiv istine i 
ljubavi! A Bog nam se u Isusu Kristu objavljuje 
kao Istina i Ljubav. “Ja sam Put, Istina i Život" 
reče Isus (Iv 14,6). Kao što se stara Europa može 
moralno i duhovno obnoviti samo vrijed - 
nostima iz svojih kršćanskih korijena, tako se 
mora obnoviti i Hrvatska. Hoće li joj dar 
izvojevane slobode biti poticaj za tu i takvu 
obnovu? Odgovor prepuštam svakoj savjesti. !7 

Božić je blagdan koji uvijek, u prilikama i 
okolnostima mira i tragedije rata, ima svoju 
poruku. Ima svoju poruku radosnima, 
žalosnima, slobodnima i zarobljenima. 
Poruka Božića je neprolazna i svojim 
sadržajem, koji je također neprolazan, može 
progovoriti svakom srcu. Poruka Božića 
poruka mira. 1 Evanđelje je zapisalo anđeosku 
pjesmu “Slava Bogu na visini, mir ljudima na 
zemlji, miljenicima njegovim! 

Dakle, mir. Mi tek u ratu možemo dublje 
shvatiti što znači mir. Kad se uživljavamo u 
situaciju ratom pogođenih sela, osobito sada 
kad se uživimo u situaciju Vukovara, 
opkoljenog, razorenog, u situaciju ljudi koji 
žive u podrumima, pod ruševinama, u 
situaciju ranjenika u podrumima bolnice koja 
je razorena, u stanje liječnika i bolničkog 
osoblja koje nema najnužnija sredstva da liječi 
bolesne, dakako, njima poruka mira jače 
odjekuje nego onima koji još žive u miru. A 
poruka mira je najprije poruka srcu. 


Bog je došao na svijet, utjelovio se, rodio 
se kao čovjek od Djevice Marije da bude doista 
sam Mir. Zato prorok već naviješta Spasitelja 
Isusa Krista i daje mu ime. On je mir. Tu 
poruku također ponavlja Apostol Pavao. Ako 
je čovjek u sebi smiren i pomiren s Bogom, ako 
usebi nosi tu sigurnost da je ipak Božji prijatelj 
i da je Bog njegova ljubav i njegova zaštita u 
onim teškim situacijama može podnijeti 
mnoga teška iskušenja i udarce, a da se ne 
slomi, da ne izgubi nadu i da ostane uspravan. 
To je, rekao bih, mir hrabrosti, mir nade, mir 
izdržljivosti u teškim okolnostima. 

(...) želim smiren Božić i onima koji žive 
pogođeni teškim ratnim nevoljama. I suživljeni 
smo sa svim tim okolnostima našega 
Dubrovnika i našega Vukovara i svih naših 
gradova i sela, suživljeni smo u patnji sa svim 
prognanicima, s tolikim ranjenima, i čestitamo 
im Božić. Neka mir bude u njihovom srcu. Taj 
Božji mir doista postaje temelj našeg odnosa, 
to je odnos čovjeka prema Bogu. Bog se 
objavljuje u odnosu prema čovjeku tako da je 
za čovjeka postao djetetom, da je za čovjeka 
živio u svom životu skromnosti Nazareta u 
javnom životu, te navijestio istinu o Bogu, 
istinu o čovjeku, te napokon da je postao 
supatnik s čovjekom na križu. Ali onda otvara 
put u život. Otvara put u vječni život, u 
uskrsnuće i daje pečat svojoj objavi uskrsnuća. 
Zato je Božić rekao bih početak, blagdan 
početka prisutnosti Kristove u povijesti, da bi 
nas napokon doveo do uskrsnog jutra i do 
uskrsne nade i do pobjede života. 

Stoga želim da i svim tim patnicima i 
cijelom hrvatskom narodu pogođenom tako 
strašnim razaranjima, tako stražnim 
iskušenjima da bi živjela nada božićnog mira i 
mogu kazati božićne radosti, to je radost duha, 
radost čistog srca, koja se može živjeti u žalosti.? 


36. Djed Božićnjak - 
bezbožnik 


U prošlosti se nije smjelo spominjati da je 
Božić. Govorilo se o novogodišnjim prazni- 


cima da bi se isključilo Božić. To je bila logika 
jedne ideologije. Međutim, sada te ideologije 
više nema, ali odnos prema Božiću može biti 
zamagljen, može biti previše iskorišten u 
komercijalne svrhe. Pa, vidite da se sada 
govori o nekom Djedu Božićnjaku! To je 
apsurd. Kao što je bio bezbožan Djed Mraz 
tako je bezbožan i Djed Božićnjak. To je 
također pokušaj da se Božić obezvrijedi. Da 
se njemu zapravo ugasi bitni sadržaj. Ako 
netko ne vjeruje u otajstvo Božića, neka pusti 
na miru one koji vjeruju. Ali neka on na sadržaj 
Božića, koji je jedan od bitnih sadržaja cijeloga 
kršćanstva i naše vjere, ne lijepi neke svoje 
etikete da bi ga omalovažio i obezvrijedio. Tko 
to ima pravo? Zato smo mi protiv toga novog 
Djeda Mraza, protiv nekog Djeda Božićnjaka. 
To smatramo uvredom. Ako netko ne vjeruje, 
u redu, to je njegova opcija, njegova savjest, 
ali neka pusti na miru onda Božić onima koji 
znaju što je Božić.?* 


37. Božić bez komercijalizacije 
i folklorizacije 

Božić, najradosnijim i najomilenijim 
kršćanskim blagdanom čini događaj samoga 
Božića, čini istina o Božiću, koji razumije i koji 
prihvaća samo vjernik. I oni koji nisu vjernici 
osjećaju nešto toplo ubožićnome blagdanu, ali 
oni mu pristupaju više, rekao bih, kao nekom 
folkloru. Međutim, Božić ima takav sadržaj i 
takvu istinu da ona zaista osvjetljuje ljude i 
mora radovati ljude. To je temeljna istina 
kršćanstva, a ta se temeljna istina sastoji u tome 
da je Bog tako ljubio ljude da je poslao svoga 
Sina na svijet da svi oni koji u njega vjeruju da 
se spase, da ne propadnu. 

Dakle, Bog ljubi ljude i to je Bog objave. To 
nije bog filozofije, to nije bog nekih naravnih 
naših domišljanja, to je jednostavno 
neizmjerno savršeno biće. Bog koji se otkrio 
čovjeku, koji je progovorio čovjeku. Zato je naša 
vjera utemeljena na Riječi Božjoj, što je Bog 
objavio o sebi i što je objavio o čovjeku. A 
punina te objave Božje je utjelovljenje, da je 


božanska osoba Presvetoga Trojstva, Vječna 
Riječ, Sin Očev, koji je u Trojstvu druga 
božanska osoba, od vijeka BogsOcem i Duhom 
svetim, u jedinstvu biti, uzeo našu ljudsku 
narav kao svoju. Dakle, ušao je u ljudsku 
povijest međuljude kao čovjek, ina jedan način 
koji je zaista dirljiv, možemo reći tako nježan, 
daljude raspoloži i za blagostiza nježnosti za 
dobrotu, kad vide to dijete u jaslama; to je moj 
Bog koji je za me postao čovjekom. 
Itojeopjevano unašim božićnim pjesmama 
Nemate na svijetu božićnih pjesama koje bi na 
tako jednostavan, srdačan način izražavale 
božićno otajstvo kaošto su našehrvatske božićne 
pjesme. Uzmite samo “U se vrijerne godišta", 
koliko tu ima versova, koliko tu ima teologije i 
koliko tu ima vjere. Zato je Božić radostan. On 
obraduje čovjeka jer daje nadu čovjeku, ičovjeku 
grešniku, ičovjeku koji je pao daje mu nadu da je 
moguće uzdignuće, da je moguće oslobođenje, 
daje mogući novi život, da je moguć novi svijet, 
bolji svijet. Zato mi pjevamo o Božiću i zato se ne 
smije Božić ni komercijalizirati, a niti folklorizirati. 
Nažalost, to je danas u svijetu postalo tako, 
da se tobože silno slavi Božić. Već od početka 
mjeseca prosinca kite se borovi, osvjetljene su 
ulice, a to je samo reklamna ponuda, što više 
prodati, što više zaraditi. Jasno, mine možemo 
spriječiti da ljudi kupuju darove i darivaju o 
Božiću, ali to ne smije biti bitni sadržaj.?? 


38. Uskrs - blagdan nade 


Uskrs je blagdan nade zato jer je to 
blagdan pobjede Božje. Na Veliki petak 
izrečen je nepravedan sud protiv nevinoga 
Sina Božjega da bude raspet. Tako je nasilje 
htjelo ugušiti istinu i ljubav. Isus je treći dan 
uskrsnuo na novi besmrtni život i to je 
pobjeda istine, ljubavi i života. U svim 
okolnostima povijesti Crkva naviješta taj 
događaj koji je trajni izvor nade. Kao 
predsjednik Biskupske konferencije, zajedno 
sa svim biskupima, naviještam tu nadu. 
Pozivamo na mir i dijalog; zastupamo opća 
načela pravednosti, slobode i poštivanja 


ljudskih i nacionalnih prava. Protivimo se 
svakom nasilju koje ugrožava demokraciju, 
slobodu i ravnopravnost u poštenom 
traženju pravednih rješenja." 

Uskrsni blagdan svojim sadržajem i 
svojom porukom vodi nas u najveći događaj 
uljudskoj povijesti, koji osvjetljuje svu istinu 
o čovjeku i smisao ljudskog postojanja; 
otkriva nam istinu ljubavi samoga Boga 
prema čovjeku, a tu nam je ljubav objavio 
Isus Krist svojom mukom i smrću na križu. 

Isus Krist - Bogočovjek - najsvjetliji je 
događaj povijesti. Bog u ljudskoj naravi živio 
je među ljudima i prolazio je zemljom 
izraelskom čineći dobro. Objavio je kraljevstvo 
Božje, pozvao je ljude na pomirenje s Bogom 
i mir među sobom. Božanskim je djelima 
potvrdio istinitost svoje riječi i svoje ljubavi 
prema ljudima. Evanđelje nam svjedoči o 
njegovoj nedostiživoj svetosti života i dobroti 
srca. On - Sin Božji - mogao je reći svim 
ljudskim naraštajima: “Ja - Svjetlost - dođoh 
na svijet da nijedan koji u mene vjeruje u tami 
ne ostane!" (Iv 12,46). 


39. Zašto su ubili Isusa 


Ali dogodilo se nešto što postavlja pitanje 
svakoj ljudskoj savjesti. Isus je činio samo 
dobro a zašto su ga moćni njegova vremena 
mrzili? Zašto su ga progonili? Zašto su u tom 
progonu išli tako daleko da su nevinoga krivo 
optužili, nedužnoga osudili i pravednoga 
raspeli na križ među dvojicom teških 
prekršitelja? Što je to u čovjeku da progoni 
istinu, mrzi dobrotu, satire pravednika. To je 
tajna grijeha u čovjeku, tajna zloće koja je uvijek 
izvor svih nedaća povijesti, svih nasilja i nemira, 
svih mržnja i tlačenja, svih nepravdi! 

Sam Isus Krist daje odgovor za razlog 
progona protiv njega. 

Nikodem, jedan od židovskih vjećnika, učen 
i pošten čovjek, promatrajući Isusa uvjerio se o 
njegovoj svetosti i pravednosti. Ipak se još nije 
usudio javno priznati njegovim učenikom; 
bojao se Vijeća koje je snovalo plan kako 


konačno ušutkati Isusa koji svojom riječju 
otkriva zlo u ljudima da bi ih pozvao na 
obraćenje. Nikodem dolazi Isusu na razgovor u 
noći. Isus je svom dobronamjernom 
sugovorniku otkrio smisao svoja poslanja, otkrio 
mu je što znači kraljevstvo Božje u koje se ulazi 
krštenjem i posvećenjem Duhom Svetim. 
Govorio mu je o svom silasku s neba. Ali mu je 
također kazao i razlog zašto ga mnogi ne 
prihvaćaju. Kazao je: “Svjetlost je došla na svijet, 
ali ljudi su više ljubili tamu nego svjetlost, jer 
djela im bijahu zla. Uistinu, tko god čini zlo, mrzi 
svjetlosti ne dolazi k svjetlosti, a tko čini istinu, 
dolazi k svjetlosti, nek bude bjelodano da su 
djela njegova u Bogu učinjena" (Iv 3,19-21). 

Tuje tajna otpora Bogu i Božjoj istini kroz 
cijelu povijest. Zlo u ljudima i zloća 
napasnika koji ih zavodi. Ta je zloća na Veliki 
petak došla do vrhunca. Ali Isus je baš došao 
na svijet da bude osloboditelj čovjeka od 
grijeha i da njegova žrtva ljubavi na križu 
otvori povratak k Bogu iskrenim obraćenjem 
i oproštenjem. To djelo spasenja, ta ljubav 
potvrđena je uskrsnućem. Isus je uskrsnuo 
iz groba Božjom snagom s proslavljenom 
svojom ljudskom naravi za vječni život! To je 
Božja pobjeda nad smrću i grijehom. Život 
ima zadnju riječ, a ne smrt! 

Na toj istini i na tom događaju moguća je 
gradnja novoga života i novoga svijeta, svijeta 
pravednosti, slobode, ljubavi i mira. Na Uskrs, 
na večer uskrsnoga dana Isus se pojavljuje 
nenadano i neočekivano među svojim 
zbunjenim i žalosnim apostolima. Oni će biti 
svjedoci njegova uskrsnuća kao što su bili i 
očevici njegova života i njegove muke. Stoga 
ih je morao uvjeriti da on živi novim i vječnim 
životom. Zato dolazi k njima. Pozdravio ih je 
svojim uskrsnim pozdravom: “Mir vama!" (Iv 
20,19). To je trajni program života koji vrijedi 
za sva vremena. Isus time hoće reći: Došao 
sam da imate mir u srcu, da budete pomireni 
s Bogom i oslobođeni od grijeha i onda da 
imate mir među sobom. Moje je evanđelje 
evanđelje mira - njega ćete naviještati da bude 
mir među ljudima i narodima! 


S tim pozdravom i ja sve vas, braćo i sestre, 
iskreno pozdravljam. Nakon vremena nade da 
ćemo živjeti u slobodi i sigurnom miru, opet 
nam se prijeti nemirom. Mi molimo za mir! 
Uskrsnuli Spasitelj Isus Krist neka nas obdari 
svojim mirom. To ga molimo po zagovoru 
njegove Presvete Majke Marije, Kraljice mira! 
Neka najprije udijeli svoj mir našim dušama 
oslobodivši ih od grijeha, a onda se neka mir 
razlijeva u našim obiteljima, u našem 
susjedstvu, među svim ljudima. 

S tim vas željama sve srdačno pozdravljam 
i molim vam svima Božji blagoslov kao zalog 
zaštite i mira! 


40. Uskrs za nekrštene 


Istine vjere i događaji spasenja, kad su 
prihvaćeni vjerom, pružaju vjerniku obilje 
sadržaja za razmišljanje i potiču na zahvalnu 
molitvu. Kako onima koji nisu kršćani niti 
vjernici uopće obrazložiti smisao i sadržaj 
Uskrsa? To nije jednostavno lako, ali može biti 
navještaj i ponuda. Ne radi se o nekoj teoriji 
ili nekoj apstraktnoj filozofiji nego o događaju 
i o svjedočanstvu o tom događaju. To 
svjedočanstvo može biti prihvaćeno a može 
biti i neprihvaćeno. Kad je apostol Pavao, prije 
obraćenja progonitelj vjere u Krista raspetoga 
i uskrsnuloga, došao u pogansku Atenu, u grad 
pun idola ali i sa žrtvenikom Bogu 
nepoznatorn, susretao se s ljudima na trgu i u 
razgovorima je govorio o Isusu Kristu. Neki su 
mu se podsmijevali i svašta dobacivali, nazvali 
su ga čavkom. Drugi su govorili da navješćuje 
neke tuđe bogove jer je govorio o Isusu i 
uskrsnuću. Konačno ga odvedoše na Areopag 
da im progovori kakav nov nauk naučava. 
Pavao je počeo govoriti o Bogu nepoznatom 
u kojem živimo, mičemo se i jesmo, a onda je 
došao do Isusa Krista koji je uskrsnuo od 
mrtvih. Kad su čuli to o uskrsnuću, jedni su se 
rugali, a drugi su kazali više nehajno nego sa 
zanimanjem: “Još ćemo te o tome slušati!" 
Pavao se povukao od njih. Ipak neki od 
slušatelja povjerovaše Pavlu. Među tima je bio 
Dionizije Areopagit i neka žena Damara. 


Tako vijest o uskrsnuću prolazi kroz 
povijest: prihvaćena vjerom ili odbijena 
nevjerom. Međutim, što ona znači? 

Isus Krist je sigurno najsvetija pojava u 
povijesti. Evanđelje o njemu svjedoči. O 
njemu svjedoče apostoli, cijeli Novi Zavjet. 
Njega je naviještao Stari Zavjet kao nadu i 
spasenje. 

On je događaj! Njegova nauka, njegova 
djela i njegov nadasve svet život sadržaj su 
toga događaja. On se očitovao ne samo kao 
čovjek pun ljubavi i smilovanja prema 
ljudima nego i kao Bog prisutan u ljudskoj 
naravi, božanska osoba. Iako je prošao 
zemljom čineći dobro, bio je progonjen i 
konačno raspet na križ. 

Umroje na Veliki petaki bio položen u grob. 
Treći dan ustaje iz groba božanskom snagom 
apsolutno preobražen u svojoj ljudskoj naravi 
zanovi, besmrtni život; to je potpuno novi način 
postojanja iz kojeg je zauvijek isključena smrt i 
patnja. Njegova je ljudska narav produhovljena 
za neraspadljivu besmrtnost. To je konačna 
punina života i Božji pečat na svu Božju objavu, 
na djelo i nauku Isusa Krista. Uskrsnuće je 
jamstvo Božje za istinu i spasenje izvršeno 
mukom i smrću Isusovom na križu. Ta je smrt s 
Božje strane bila očitovanje Božje ljubavi prema 
ljudima da budu oslobođeni grijeha i smrti da 
po Isusu Kristu imaju pristup Ocu i da budu 
vjerom, nadom i ljubavlju dostojni također 
slavnog uskrsnuća, 


41. Uskrs - temelj vjere 


Taj se događaj prenosi svjedočanstvom 
onih koji su bili u zajednici s Isusom Kristom 
za vrijeme njegova javnog života, koji su bili 
svjedoci njegove muke i smrti na križu i koji 
su se konačno s njim uskrsnulim susretali 
poslije uskrsnuća. U Djelima apostolskim 
čitamo: “Njima je nakon svoje muke mnogim 
dokazima pokazao da je živ, četrdeset im se 
dana ukazivao i govorio o kraljevstvu Božjem," 
Dokazivao im je da je živ ne samo svojim 
duhom nego i svojim tijelom ali proslavljenim, 
uskrsnulim. I onda im reče: “...Primit ćete 


snagu Duha Svetoga, koji će sići na vas, i bit 
ćete mi svjedoci u Jeruzalemu, po svoj Judeji i 
Samariji, i sve do kraja zemlje." 

Apostoli su radi toga svjedočanstva bili 
progonjeni, bacani u tamnice, šibani, prijetilo 
im se smrću, ali nisu odustajali. Petar govori 
mnoštvu na Duhove: “Toga Isusa uskrisi Bog! 
Svi smo mi tomu svjedoci!“ Pred Vijećem Petar 
i Ivan govore: “Mi doista ne možemo ne 
govoriti što vidjesmo i čusmo!" 

Na uskrsnuću, na tom Božjem pečatu na 
cijelu objavu, stoji naša vjera, stoji Crkva. 
Apostol Pavao tim svjedočanstvom opravdava 
vjeru, ikad uskrsnuća ne bi bilo, kad tog Božjeg 
svjedočanstva ne bi bilo, onda bi naša vjera u 
Isusa Krista bila neutemeljena. 

Apostol Pavao piše kršćanima u Korintu 
među kojima je bilo i onih koji su nijekali 
uskrsnuće. On na temelju svjedočanstva 
Božjeg, apostolskog i svoga osobnog čvrstom 
logikom zaključuje: “No ako se propovijeda 
da je Krist od mrtvih uskrsnuo, kako neki 
među vama govore da nema uskrsnuća od 
mrtvih? Ako nema uskrsnuća od mrtvih, ni 
Krist nije uskrsnuo. Ako pak Krist nije 
uskrsnuo, zaludu je, doista, propovijedanje 
naše, zalud je i vjera vaša. Zatekli bismo se 
kao lažni svjedoci Božji..." 

Svjedočanstvo o uskrsnuću, za koje su 
apostoli položili i svoj život (Petra su raspeli 
na križ u Rimu a Pavlu su odsjekli glavu), 
Crkva preuzima kao temelj i opravdanje svoje 
vjere, i to naviješta. Tako svjedočanstvo teče 
kroz vjekove iz pokoljenja i pokoljenje. Stoga 
i mi vjernici možemo kazati s Petrom: “Svi 
smo mi tome svjedoci!"$ 


42. Marijanske pobožnosti 


Blagdan Gospe Lurdske je jedinstven 
blagdan u Crkvi. Crkva se spominje jednog, 
kazali bismo, “privatnog" ukazanja Majke 
Božje. To znači da događaj koji se zbio 11. 
veljače 1858. godine, jednostavni razgovor, 
susret Majke Božje sa djevojčicom Bernar- 
dicom, jest ušao u Crkvu i priznat je u Crkvi 


kao događaj nebeske poruke zemaljskoj Crkvi. 
Ata poruka uvijek ostaje ista, jer ostaje uvijek 
ista poruka Evanđelja. Ona znači: da bi se 
čovjek susreo s Bogom u pomirenju i ljubavi 
mora se obratiti, znači mora se promijeniti i 
prihvatiti riječ Božju kao svjetlo svog života. 
To znači Marijina riječ u Lurdu: pokora, 
pokora, pokora. Htjela je upozoriti svijet koji 
je u to vrijeme već dosta velikim koracima 
zakoračio dalje od Boga i dalje od Crkve. Taj 
korak svijeta u nevjeru i u indiferentizam 
konačno je poslije pokazao svoje posljedice. 
Otišlo se u bezbožne ideologije od kojih su 
dvije istaknute u ovome našem stoljeću - to je 
nacionalsocijalizam sa svojim rasizmom, to je 
marksizam sa svojim ateizmom, obadvije su 
isključile Boga, isključile svu svrhunaravnu 
dimenziju povijesti, isključile su zapravo 
moralne principe iz Božjih izvora. Prema 
tome, to ukazanje Majke Božje u Lurdu, bila 
je dalekovidna božanska perspektiva za 
budućnost, da idemo Božjim putem, da ne 
upadnemo u zlo. A ljudi nisu poslušali.?? 

Hrvatski narod spada među narode koji su 
prožeti katoličkom vjerom, katoličkom 
tradicijom, spada među narode koji su na 
osobit način, možemo kazati, marijanski 
narodi. Štovanje Majke Božje je duboko, 
upravo do ganuća. I tolika svetišta Majke Božje 
uHrvatskoj, tolike crkve, kapele, sve je to izraz 
jedne duboke pobožnosti i privrženosti Mariji. 
To je dobro. Naš blagopokojni kardinal 
Alojzije Stepinac govorio je da se ne boji za 
spasenje čovjeka koji se povjeri Mariji. Ako se 
netko iskreno povjeri Mariji ona će ga dovesti 
k Isusu. Dovest će ga konačno do spasenja, 
dovest će ga Spasitelju. I zato bismo morali na 
poseban način izvući određene zaključke iz te 
naše pobožnosti, iz tog štovanja prema Majci 
Božjoj. Morali bismo biti poslušni njezinoj 
poruci jer ona prenosi poruku Isusovu, ona 
poziva u ime Isusovo: obratite se. I zato ta 
ukazanja koja su se dogodila u prošlom i ovom 
stoljeću, nisu ništa drugo nego evanđeoska 
poruka, evanđeoski poziv, Isusov poziv: 
obratite se i vjerujte Evanđelju. 


Svetišta su lječilišta duša 


43. Marijanska svetišta 


Po iskustvu koja mi imamo s mari- 
janskim svetištima ja ih nazivam lječilištima 
duša. U njima se zaista moli, ispovijeda se, 
slavi misa, to je uvijek utkano u svako 
hodočašće. Pogotovu su tahodočašća, rekao 
bih, bila više naglašena s tom pokorničkom 
notom, kad se išlo pješice. Bila su dosta 
posjećena: iz Varaždina se pješačilo, mi smo 
iz ovog kraja pješačili, ja sam pješačio 
gotovo svake godine. Ne sjećam se da sam 
koju godinu propustio ići s hodočasnicima 
pješice. U ta pješačka hodočašća uključivali 
su se i oni koji nisu bili inače svake nedjelje 
kod sv. mise." 


44, Hodočašća treba više 
produhoviti 


Tako je Majčino svetište postalo jedno 
stjecište hodočasnika, vjernika i pokornika, 
dakle, bila su hodočašća obilježena tim 
pokorničkim naglaskom. Zato smo pješačili, 
podnosili teškoće pješačenja, daljinu, u 
duhu pokore. Dakako, poslije rata, još su 
uvijek godinama živjele žalosne uspomene 
na tolike nestale, na tolike poginule, na 
tolike ubijene, zatvorene, i to je također 
poticalo ljude na taj duh pokore, na tu 
molitvu. Zato smatram da je svetište Majke 
Božje Bistričke doista središnje svetište 
Nadbiskupije zagrebačke, ali tu se uključuju 
i druge biskupije koje opet imaju svoja velika 
svetišta kao što je u Dalmaciji Sinj, Primorju 
Trsat... Ipak Bistrica dobiva svoje značenje i 
sad treba opet produhoviti ta hodočašća. 


U ono naše vrijeme kad smo dolazili 
pješice, kad se uvijek tamo spavalo jednu 
noć, bilo je više vremena za boravak u 
svetištu, za osobnu molitvu, i za ispovijed. 
Sad je, nažalost, to vrijeme skraćeno. Zašto? 
Jer se sad ide autobusima, obavi se križni 
put, obavi se misa, možda se nešto malo 
ispovijeda i odmah idemo natrag. Usput je 
to izlet: idemo u Stubičke, Čateške, ili 
drugdje. Možda se usput još pohodi Trški 
Vrh ali to nije više onako koncentrirano 
hodočašće kao što je bilo u ono vrijeme kada 
nije bilo autobusa. 

U ono vrijeme, doduše, što poduzeća 
nisu niti smjela voziti u Mariju 
Bistricu.Također su zabranjivali trgovinu, 
gostionice... To je bilo blagoslovljeno 
vrijeme, jer su onda produhovili svetište. 
Nije bilo vrtuljaka, zabava, trgovine. To je 
bilo najproduhovljenije doba. I doista su 
ljudi osjećali da je to onda samo molitva, 
ispovijed, pokora, misa. Nije dakle sve 
uvijek bilo za zlo.*' 

Ima kritičara koji kritiziraju masovna 
hodočašća, okupljanja. Žele više istaknuti 
osobnost, individualnu odgovornost... 

To su zablude. Podcjenjivati komuni- 
tarnu pobožnost Božjega naroda - to je 
zabluda. Crkva je Božji narod, iona kao Božji 
narod pokazuje svoje zajedništvo u svojim 
pobožnostima, u svojoj liturgiji; onda bismo 
isto tako rekli da se ne smije misa služiti za 
više ljudi, nego samo za jednog, zar ne? Ali 
što na takvim hodočašćima, gdje se okuplja 
mnogo ljudi, Bog radi u dušama? To ne pišu, 
to ne snimaju kamere, niti registriraju 
novinari. A da se u takvim komunitarnim 





susretima i pobožnostima, u dušama 
događa djelovanje Božje, to je sigurno, jer 
je Crkva narod Božji, nije skup individualista 
koji svaki za sebe živi, nego se živi zajedno, 
moli zajedno, pjeva zajedno, slavi Boga 
zajedno. I onda tu Bog djeluje, itekako 
djeluje. Pa koliki su poslije tih naših susreta, 
poslije kongresa u Mariji Bistrici, poslije 
Papina dolaska, koliki su, koji su bili udaljeni 
od Crkve doživjeli Crkvu. I to je za njih bila 
objava. Jer Bog djeluje. I koliki su na Mariji 
Bistrici doživjeli obraćenje u tom 
zajedništvu. Da je došao sam, bio bi sam. A 
ponese ga zajednička vjera i zajednička 
pobožnost. Zašto to podcjenjivati, to je 
primitivizam za mene. Samo duhovno 
siromašni ljudi ne vide važnost toga"! 


45. Bistrica - nacionalno 
svetište 


Godine 1984. slavili smo tristotu 
godišnjicu svetišta Majke Božje Bistričke 
nakon što je otkriven njezin skriveni lik u 
bistričkoj crkvi. Od onda je ta crkva, to 
svetište doista postalo cilj hodočašća. Dakle, 
hrvatski narod, pogotovo s područja 
reliquiae reliquiarum hodočastio je u Mariju 
Bistricu, i to uvijek, i u teškim vremenima i 
opasnostima. U kronikama Marije Bistrice 
zabilježen je toliki niz čudesnih uslišanja, 
Svetište je dobivalo sve više glas o tim 
čudesnim uslišanjima koja su zabilježena u 
tamošnjoj spomen-knjizi svetišta. Recimo, 
jedan hodočasnik iz Subotice, iz Bačke, išao 
je devet dana pješice do svetišta Majke Božje 
Bistričke. Tamo je zapisano ime i prezime. 
Znači, ako je on iz Bačke hodočastio u 
Mariju Bistricu, da je Bistrica zaista bila 
poznato svetište. I za Zagorje, Slavoniju i 
ovaj dio Hrvatske koji nije bio pod turskom 
okupacijom, i od onda je ona zaista sjedište 
okupljanja ne samo Zagrebačke nadbis- 
kupije nego postaje središte širih razmjera. 
Zato smo Bistricu mi biskupi, poslije 
međunarodnog marijanskog i mariološkog 


kongresa 1971. proglasili nacionalnim 
svetištem“! 


46. Bistrica srce Nadbiskupije 


Koliko se sluga Božji naš Alojzije 
Stepinac borio da Marija Bistrica bude zaista 
svetište pročišćeno od svih dodataka koji se 
nameću i onda nam oduzimaju onaj pravi 
sadržaj i pravu duhovnu klimu svetišta. U 
Lourdesu je oko svetišta zona nepristu- 
pačna bilo kakvoj trgovini, bilo kakvom 
biznisu. Sačuvala se ona tišina, šutnja... 1 u 
nas se posljednjih godina razgovara da 
općina udalji nekako tu galamu, smjesti je 
na neki drugi prostor, da svetište bude 
dojsta prostor tišine, sabranosti, molitve ... 
i želimo da se i ostvari. I Stepinac je želio da 
Bistrica bude jedno srce nadbiskupije. 
Posebno je isticao da se duhovna obnova 
vjernika najlakše može potaknuti 
marijanskom pobožnošću. To je providnost. 
Kako god ljudi mislili, Isus Krist se utjelovio 
i rodio od majke Marije, na njezinu se riječ 
dogodilo utjelovljenje: “Evo službenice 
Gospodnje". Ona je prisutna ubitnim 
točkama Evanđelja. Bez nje nema 
navještenja, ona je prisutna na početku 
Isusova javnog života i to kad je Isus učinio 
prvo čudo u Kani Galilejskoj. Dakle, njezina 
molitva. Nije to samo tako metnuto u 
Evanđelje. To je objava"! 


47. Marija Bistricau ., 
perspektivi velikog jubileja 


Ako je Bistrica nacionalno svetište onda 
bi trebalo biti nekih zajedničkih nastupa na 
Mariji Bistrici, ali to se također ne može 
nametnuti. To mora pomalo sazrijevati. 
Mislim da se sada mnogo više hodočasti iz 
drugih krajeva u Mariju Bistricu nego prije. 
Znači, to raste iz Božjeg naroda, ali poticano 
od pastira. Ipak je Marija Bistrica okupila 
cijelu Hrvatsku 1971. ito je bio važan datum 
kojega mi prilično lako zaboravljamo. To je 


bio 1. međunarodni mariološki i marijanski 
kongres u Hrvatskoj. Okupilo se oko 150.000 
ljudi. Dakle narod je prihvatio. 

Međutim ovo vrijeme, do 2000. godine 
nešto je posebno. Sad treba razmišljati kako 
animirati cijelu Crkvu u Hrvata da se više 
usredotoči ina Bistricu. Trebati načiniti pro- 
gram da opet Bistrica dobije svoj smisao 
okupljanja na širini cijelog naroda i cijele 
Hrvatske. Sva naša svetišta, sva naša hodo- 
čašća već bi trebala biti intonirana velikim 
temama priprave za veliki jubilej. A to je ono 
što Papa daje u svojem pismu “Ususret 
trećem mileniju". Sad to treba razraditi.?! 


48. Međugorje 


Što se tiče Međugorja: ja dobivam stotine 
pisama od onih koji su uvjereni da se Majka 
Božja zaista u Međugorju ukazuje, da je u 
Međugorju dala poruku mira - da se 
obratimo, da molimo. I prema tome, ja 
moram prepustiti svakoj savjesti kakav čovjek 
ima odnos prema konkretnim događajima u 
Međugorju. Dakle, to je stvar osobne savjesti, 
osobnog uvjerenja i osobnog iskustva. Meni 
su toliki pisali da su se u Međugorju obratili. 
Ako su se obratili na vjeru, da tu vjeru žive, 
onda je to milost Božja. 

A o samom događaju koliko je svrhu- 
naravan ili nije svrhunaravan, to još uvijek 
biskupska komisija treba studirati. Ali ako je 
netko uvjeren da se tu susreće s Bogom 
posredstvom Majke Božje, to onda moramo 
respektirati u njegovoj savjesti. Zato su 
hrvatski biskupi prihvatili činjenicu 
prošteništa međugorskog, dakle prihvatili su 
činjenicu da tamo hodočasnici dolaze iz 
cijelog svijeta, pa su odlučili da treba bdjeti 


nad tim, da se na pravi način štuje Majka 
Božja, da se ispravno slave sveta otajstva, sv. 
misa i sakramenti i da se odgaja hodočasnički 
narod u ispravnom štovanju Majke Božje.?? 

Mi biskupi, nakon trogodišnjega komisij- 
skog studija, prihvatili smo Međugorje kao 
proštenište, kao svetište. To znači nemamo 
ništa protiv ako netko časti Majku Božju na 
način u skladu s crkvenim naukom i vjerom. 
A što se tiče vrhunaravnosti ukazanja, kazali 
smo kako za sada ne možemo tvrditi da tu 
postoji vrhnunaravnost ukazanja, još imamo 
nekih važnih rezervi. 

Zato to prepuštam o daljnjem studiju. 
Crkvi se ne žuri. 


49. Trsat 


Trsatsko svetište ima nešto specifično. 
Ono je i geografski određeno. Trsat je 
privlačan zbog mora, tišine, ozračja oko 
svetišta, njegove povijesne dimenzije... 
Posebna je i poruka svetišta - tu je Nazaret. 
On za nas mnogo znači + znači početak 
najvećeg djela Božjeg utjelovljenja njegova 
Sina. Znači i početak novog saveza, početak 
nove kršćanske civilizacije, početak 
kraljevstva Božjega u skromnosti, šutnji 
jednostavnosti Nazareta. Bog uvijek djeluje 
utišini, u tišini duše. Nazaret u povijesti znači 
prekretnicu. Zbog svih tih razloga trsatsko mi 
je svetište uvijek bilo posebno drago, pa sam 
zato i prije svog biskupskog posvećenja imao 
upravo tu duhovne vježbe prije 27 godina. 
Osim toga, uvijek sam bio povezan s 
franjevcima, još iz Samobora, jer mi je 
franjevački samostan ondje bio utočište u 
godinama poslije rata kad sam bio župnik u 
susjednim mjestima.“ 


Služenje 


50. Svećenici 


Na pitanje što znači biti svećenik 
odgovorio bih riječima Apostola Pavla: 
“Tako, neka nas svatko smatra službenicima 
Kristovim i upraviteljima otajstava Božjih. A 
od upravitelja iziskuje se napokon da budu 
vjerni" (1 Kor 4,1-2). 

Svećenik je u svom istom, nepromje- 
nljivom, bitnom kontekstu. Identitet 
svećenika je Krist i sakramentom sveće- 
ničkog reda svećenik se uključuje sakramen- 
talno pozivom samoga Isusa Krista u 
Kristovo poslanje. Dakle, on je onaj koji 
okuplja zajednicu vjernika, poslužuje u ime 
samoga Isusa Krista. Riječju Božjom, 
sakramentima, okupljajući je na euharistiju 
obnavlja zajednicu vjere da bude i zajednica 
vjerničkog života. Prema tome, svećenik 
prošlosti, sadašnjosti i budućnosti mora u 
sebi nositi svijest da se Kristu predao za 
Kristovo poslanje i da dolazi uvijek k 
vjernicima i ljudima u ime samoga Isusa 
Krista. Da bude vjerodostojan i uvjerljiv, on 
mora potvrditi to svoje opredjeljenje za 
Isusa Krista svojim životom. 

Svećenik se nalazi u svijetu, iz Božjega 
svijeta, svjedok za kraljevstvo Božje. Mora 
imati duhovne i moralne kvalitete Kristovog 
poslanika. Dakako, svećenik već kao mladić 
raste u svijetu kakav već jest i izložen je 
utjecajima mentaliteta svijeta. Ako je svijet 
raspoložen materijalistički, hedonistički i 
sebično, postoji opasnost da to djeluje i na 
svećeničkog kandidata. Onda on isto dolazi 
u površnost života i površno shvaćanje vjere, 
pa tako i površno shvaćanje svoga 
svećeništva. Zato je potrebna ozbiljna 


priprava za svećeništvo, ne samo kroz 
sjemenište, nego i kroz teološki studij. 

Kod liječničkog ili odvjetničkog zvanja 
mogu biti prisutni, rekao bih, ovozemaljski 
motivi. Da se stekne viši socijalni ugled i 
položaj. Kod svećeništva se isključuje svaki 
ovozemljski motiv i stalno govorim svećeni- 
čkim pripravnicima: ako vas vodi ovoze- 
maljski motiv, nemojte ići tim putem, jer 
nećete biti pošteni svećenici. Svećenika, 
dakle, mora voditi motiv vjere, motiv 
predanja i sebedarja te motiv potpune 
vjernosti Isusu Kristu i Evanđelju za 
spasenje braće. 

Jednom je zgodom teolog Rahner zapisao 
da će svećenik budućnosti biti “svećenik 
probodenog srca". To znači, u svijetu 
dubokih napetosti između dobra i zla on će 
biti svećenik koji će morati puno podnijeti i 
probodena srca ostati na strani Božjoj, na 
strani Kristovoj a za spasenje čovjeka. Samo 
takav je upotrebljiv, jer svećenik ako nije 
vjeran, ako živi dvostruki život, on je zapravo 
zapreka između Krista i ljudi. 

On mora biti onaj koji služi susretu 
čovjeka s Kristom. 

Mi u Isusu Kristu gledamo primjer i 
identitet svećenika. Tako je bilo u prošlosti, 
tako je u sadašnjosti i tako će biti i u buduć- 
nosti.“ 

Kriza duhovnih zvanja je posljedica 
višestrukih kriza u obiteljima i u društvu. 
Materijalistička klima i mentalitet, odsut- 
nost ozbiljnog vjerskog života u obiteljima i 
sredini, moralni liberalizam i hedonističko 
vrednovanje života svakako nisu povoljno 
ozračje za duhovna zvanja i za duhovne 
vrijednosti. Osobito je važna obitelj. 


Nažalost, suvremena obitelj proživljava 
tešku moralnu krizu. Broj je djece sveden na 
minimum i tu nema mnogo izbora za 
duhovni poziv. Stoga se ikod nas osjeća pad 
duhovnih zvanja.!? 


51. Celibat 


Zatim, Zapad napada celibat. Što je tako 
strašno u celibatu da ga svi napadaju, počevši 
od komunista do materijalista svih boja i 
određenih teoloških krugova? Znači pak da 
taj celibat nešto znači Bogu i Crkvi, i kada se 
udara po njemu, udara se na jednu veliku 
vrijednost i Crkvi oduzima, ja bih rekao, 
eshatološko svjedočanstvo. Što je celibat? 
Isus Krist je za celibat rekao da to nije svima 
dano. Prema tome, celibat ne obvezuje 
nikoga da mora prihvatiti, nego je dan onima 
koji to razumiju, radi kraljevstva nebeskog. 
To je samo jedan potpuniji izraz ljubavi i tko 
ga prihvati, može ga živjeti spomoću Božjom. 
Celibat se može živjeti bez ikakvih velikih 
drama, ako se svaki dan moli, ako se radi, tj. 
ako je čovjek zauzet u svojem poslu i ako u 
distanci čuva poštovanje prema ženskoj 
osobi. Zato kažem i ređenicima: “Vi morate 
gledati ženu čistim očima. Ona nije vaša 
igračka, niti vaša prijateljica, ona je duša kojoj 
vas Bog šalje da je spasite." A tu ozbiljnost 
odnosa prema drugome valja odgajati i među 
mladima a također u zaručničkom staležu.?' 


52. Redovnici 


Redovničke zajednice nastajale su u 
Crkvi tijekom povijesti udruživanjem 
muških, odnosno ženskih osoba koje su se 
željele posvetiti Bogu prihvaćajući 
evanđeoske savjete i polažući zavjete 
siromaštva, poslušnosti i neženstva (čistoće) 
da tako budu oslobođene za vršenje 
posebnog služenja Bogu i ljudima u 
zajedništvu. Svaki je red imao neku svoju 
posebnu zadaću; redovničke su zajednice 
bile duhovne oaze u kojima su ljudi nalazili 


odabrane službenike duhovnog života. 
Redovničke su zajednice njegovale ne samo 
duhovni život nego su razvijale karitativni, 
znanstveni, umjetnički i pastoralni rad. 
Mogle bi se napisati cijele biblioteke o 
životu, radu i utjecaju redovničkih zajednica 
u životu Crkve i naroda. Mnoge su se 
posvetile odgoju i školovanju mladeži. 
Misionarski rad u naviještanju Evanđelja 
nekrštenim narodima bio je posebna 
zauzetost redovničkih zajednica. Ženske 
redovničke zajednice osobito su prisutne na 
odgojnom, karitativnom i zdravstvenom 
području. Koliko su redovnice činile dobra 
u bolnicama. Činjenica je kad su poslije rata 
(1945. op. ur.) redovnice morale napustiti 
Bosnu, kad su morale i u Hrvatskoj napustiti 
svoje bolnice, u Srbiji i u Crnoj Gori su ih 
primali čak i u vojne bolnice cijeneći njihov 
požrtvovni rad.'3 

Pitanje o angažiranosti redovnika u 
mjesnoj Crkvi koji put postavlja se s nekim 
prizvukom kao da redovnici ne bi bili 
dovoljno prihvaćeni u Crkvi u određenim 
aktivnostima. Mislim da bi bilo krivo tako 
postaviti pitanje. Naši su redovnici 
angažirani. Prvo, angažirani su u pastoralu 
župa. Te župe uključuju u rad veći broj 
redovnika. Drugo, rade na području 
vjerskog tiska i na području drugih 
aktivnosti u okviru svojih zajednica. Prisutni 
su na vjerskim učilištima. Zaista nisu na 
burzi rada. Velik je broj redovnika zaposlen 
u našoj inozemnoj pastvi. 

Ipak bih želio da se stvore sposobne 
ekipe redovnika za pučke misije, koje 
smatram silno važnim za duhovni preporod. 
Zatim bi se trebali što više uključiti u vodstvo 
duhovnih vježbi za vjernike raznih uzrasta. 
Osim toga nenadoknadivo je služenje 
dušama u ispovjedaonici. Redovničke crkve 
bi trebale imati kroz veći dio dana prisutnog 
ispovjednika u ispovjedaonici, da ga 
pokornik ne mora tražiti na porti. Sigurno 
bi ljudi tu ponudu prihvaćali sa 
zahvalnošću. Imamo iskustvo iz zagrebačke 


katedrale koja postaje ispovjedaonicom - 
rekao bih - Hrvatske, jer tu dolaze ljudi iz 
svih krajeva.“ 


53. Redovnice 


Redovnice su Bogu posvećene djevice 
koje se zavjetuju na siromaštvo, poslušnost 
i djevičanstvo da bi tako bile u Crkvi 
svjedokinje evanđeoskih savjeta, a to ih 
ujedno oslobađa za nesebično služenje u 
bolnicama, u školama, na župama, u odgoju 
malenih i mladih. Motiv njihova rada je 
ljubav prema Bogu i bližnjima! Njihovo je 
djelovanje dragocjeno kroz povijest u Crkvi. 
Ima opet redovnica koje žive odijeljene od 
svijeta i vanjskog apostolata a posvećuju se 
molitvi za Crkvu i svijet radeći poslove 
prikladne za život u zatvorenim samo- 
stanima.! 

Uvijek tvrdim da su redovnice velika 
dragocjenost u životu Crkve. One su svojim 
pozivom i svojim zavjetima poseban znak 
svrhunaravnosti Crkve. Kažem da su 
redovnice djevičansko lice Crkve. One su, 
kao i redovnici i svećenici svojim celibatom, 
znakovi eshatološke budućnosti Crkve. 
Redovnički je poziv u Crkvi očitovanje Duha 
Svetoga koji kroz taj poziv želi obogatiti 
Crkvu znakovitošću buduće nade i 
stvarnošću sadašnjeg služenja. Redovnice 
su svojim zavjetima potpuno oslobođene za 
potpunu nesebičnost u služenju Crkvi i 
čovjeku. Da li su dovoljno prisutne u 
crkvenom apostolatu? Prisutne su ali ih je 
premalo. Osobito su korisne u župskom 
apostolatu kao župske pomoćnice, 
katehistice, orguljašice itd. Veoma su 
potrebne. Ja bih bio sretan kad bi svaka župa 
mogla imati sestre. Cijenim dakako i njihov 
rad u bolnicama. Bojim se da postoji 
tendencija da se redovnica, zbog pomanj- 
kanja zvanja, povlače iz župnog rada, što bi 
zaživot naše Crkve bilo veliko osiromašenje. 
Prisutnost sestara u župi poticaj je i za 
redovnička zvanja. Važan je njihov rad što 


se tiče i čuvanja djece roditelja radnika. To 
su tako ljudske i tako važne usluge, koje bi 
bilo nečovječno osporavati. Već sam to 
spomenuo. 

Spomenut ću i činjenicu odlazaka naših 
sestara u tuđinu. Jedan broj njih radi u 
hrvatskim katoličkim misijama. Ta je 
suradnja posebno blagoslovljena za naše 
ljude u tuđini. Ipak, jedan veći broj sestara 
radi u staračkim domovima i drugim 
ustanovama u inozemstvu kao radnice na 
“privremenom" radu. Diktirale su to 
posebne potrebe i prilike, ali ipak nam te 
sestre u domovini fale. Priznajem da je tu 
bio prisutan i problem materijalne egzi- 
stencije koju Crkva u domovini nije mogla 
sestrama dovoljno osigurati. 

Posebno ističem i zahvaljujem našim 
redovnicama da su sačuvale svoje 
redovničko odijelo, nisu se “ucivilile" i tako 
prolaze i našim ulicama kao znak Božjeg 
svijeta. Ne stide se da su Božje. Tu i tamo 
nisu ni one bile pošteđene od loših utjecaja 
koji su izazivali tolike krize u redovničkim 
zajednicama po svijetu (osobito u bogatim 
zemljama), ali su to kao zajednice dobro 
prebrodile. Redovnice su uvijek posebno 
djelotvorne kad ih resi skromnost, 
jednostavnost i požrtvovnost. Potrebno im 
je pomoći u njihovom intelektualnom i 
duhovnom napretku. Treba ih poštivati, 
zaštititi od svakoga zla.'* 


54. Žena u Crkvi 


Kad se razmišlja o ulozi žene u Crkvi i o 
ženskom pitanju uopće treba imati jasne 
pojmove koji su u skladu s Božjim 
nakanama s čovjekom uopće u stvaranju i 
otkupljenju. To mora uvijek biti naše 
polazište. Kršćanstvo je vratilo ženi njezino 
dostojanstvo koje joj je na razne načine 
poganski svijet oduzeo. U nijednoj religiji ni 
filozofiji ni ideologiji nije to dostojanstvo 
žene tako uzvišeno izraženo kao što je 
izraženo u Crkvi štovanjem Blažene Djevice 


Marije. Pobudnica pape Pavla VI. Marialis 
cultuso štovanju Majke Božje može mnogo 
unijeti svjetla u naše razmišljanje i o 
dostojanstvu žene i njezinoj ulozi uopće u 
Crkvi i društvu. 

Možemo li imati sadržajniji primjer žene 
u životu Crkve i svijeta od primjera Majke 
Terezije i tisuće i tisuća njoj sličnih žena koje 
tako nesebično služe čovjeku. Zaštitnice su 
života! 

Danas se toliko govori o ženi, ali ona je 
danas na poseban način ponižena; oduzima 
joj se svaka vrijednost i postaje stvar. 
Nemoral, pornografija, golotinja, prezir 
dostojanstva samog braka i bračne 
vrijednosti, pobačaji itd. najočitije su pojave 
protiv dostojanstva žene. Ima i poslova koji 
jednostavno nisu prikladni za žensku 
psihofizičku konstituciju. 

Žena u Crkvi djeluje svojim poslanjem i 
treba povjeriti ženi još više mogućnosti 
apostolskog djelovanja u skladu s njezinom 
specifičnošću. Uzimamo samo koliko ona 
može učiniti na području odgoja, karitasa, 
katehizacije, u bolničkim službama gdje 
dolazi do izražaja njezino majčinstvo. U sva 
zvanja ona unosi svoju ženstvenost, a to je 
osjetljivost za ono čovječno, plemenito u 
ljudskom djelovanju i u ljudskim odnosima. 
Što se tiče nekih tema koje na Zapadu uzvi- 
kuju, možda više pomodarski nego razložno 
promišljeno, mislim da ih nije korisno 
uvoziti u naše prilike. Nije sve dobro što 
bliješti “novošću" i “napretkom". Majke s 
djevičanskom dušom i djevice s majčinskim 
srcem potrebne su za ozdravljenje 
suvremene civilizacije.!'“ 


595. Mladi u Crkvi 


U ocjeni što se tiče mladih moramo 
zaista biti suzdržljivi. Kažete katolički mladi, 
Postavlja se opće pitanje mladih u 
komunizmu. 

Oni su rasli u negativnom ozračju glede 
vjerskog opredjeljenja i vjerskog života, 


Takva je situacija bila za sve mlade koji su 
se raslojavali. Jedni su jednostavno prihvatili 
taj stil života i nisu postavljali velika ni 
duboka pitanja ni o smislu života, ni o 
savjesti, ni o dobru i zlu. Prihvaćali su ono 
što se nudilo tako širokim rukama, kao 
normu svega i upali su u vjerski indife- 
rentizam i moralni liberalizam, ako ne čak 
u nihilizam. Drugi sloj je rastao u jednom 
traženju, tako da je osjetio u svojoj savjesti, 
u svojoj duši, u svom razmišljanju da taj 
materijalizam ipak ne odgovara na njihova 
duboka pitanja. Koliko su ti mladi dobili i 
gdje su dobili odgovore, to je drugo pitanje. 

A onda imamo mlade koji su rasli u 
kršćanskom ozračju, u katoličkim obi- 
teljima, koji su također prolazili kroz sva ta 
iskušenja materijalizma i ateizma, ali su ipak 
u svojim obiteljima imali klimu vjere, 
poštenja i molitve. Ako je ta obitelj zaista bila 
jake vjere i duboke molitve, ona je mlade 
spašavala od tih negativnih utjecaja i 
pomagala im da sačuvaju svoje poštenje i 
dostojanstvo. 

Ali kako je čovjek ipak više nagnut na 
široki put nego na usku stazu, i ti su mladi iz 
katoličkih obitelji često usvajali neke 
principe ovoga društva. Možemo kazati da 
se nisu znali uvijek čvrsto postaviti protiv 
takvih negativnih utjecaja. E sad, koliki je 
postotak mladih ostao tako čvrst u vjeri i 
tako dosljedan u svome kršćanskom životu 
daih možemo zvati katolička mladež? Znam 
da ih je bilo, ali koliki postotak? I na tim 
mladima, koji su se zaista opredjelili za 
Boga, za Isusa Krista, za Crkvu, i za svoje 
osobno kršćansko dostojanstvo, stajala je 
obveza svjedočanstva, da se oni - živeći u 
takvom moralnom okolišu, u takvom 
maglovitom društvu u kojem nisu mogli 
dobivati jasne odgovore - postave kao 
uvjereni vjernici i da posvjedoče u svim 
svojim odnosima, ne samo u odnosima 
prema Bogu nego prema svakom čovjeku u 
svojoj sredini, na fakultetu, ili na radnom 
mjestu u školi, da se postave kao svjedoci. 


Znate, mladi se najviše provjeravaju po 
njihovu stavu prema dostojanstvu ljudske 
osobe, po stavu ne samo prema duši, nego i 
prema tijelu, tj. kakav je njihov stav općenito 
prema životu. U problematici, koja je 
prisutna i na Istoku i na Zapadu - na Istoku 
poticana materijalističkim pogledom na 
svijet i na čovjeka, a na Zapadu konsumi- 
stičkim mogućnostima, tj. da se što više 
zabavlja i uživa - došlo je osobito za mlade 
osjetljivo pitanje, zapravo test opredjeljenja, 
atoje seksualni moral. Od katoličke mladeži 
očekujemo da baš na tom području bude 
svjedok, svjedok dostojanstva seksualnosti, 
dostojanstva ljudske osobe i poštivanja tijela 
i tjelesnosti. Jer protiv Božje zapovijedi na 
tom je području jedna velika pobuna i na 
Istoku i na Zapadu u tzv. slobodnom svijetu. 
Crkvi se prigovara i optužuje ju se da je 
zaostala, da se ne kreće naprijed, da ne živi 
sa svijetom, a baš je tu jedno od ključnih 
pitanja obnove društva. 

Nedavno sam u Požegi na krštenju 13- 
og djeteta jedne obitelji kazao da Katolička 
Crkva zastupa Božju viziju braka i obitelji, a 
ne viziju neke ideologije ili filozofije. A Božja 
vizija braka i obitelji u skladu je s Božjom 
vizijom čovjeka. On je rekao da ga je stvorio 
na svoju sliku i priliku. To je božanska 
definicija čovjeka i temelj kršćanske 
antropologije. Bog je zamislio brak i obitelj 
sasvim drukčije nego ih tumači ovaj pali 
svijet.?! 


96. Laici 


Uključivanje laika još nije onakvo kakvo 
bismo željeli i tu treba razjasniti sasvim 
određene pojmove. Što je laik u Crkvi? To je 
vjernik koji pripada Crkvi svojim 
uvjerenjem, opredjeljenjem i svojom 
vjerom. Tako on čini tijelo Crkve. Crkva je 
hijerarhijski uređena, ali u njezino su 
poslanje svi uključeni, svaki na svom 
području djelovanja, u krugu svoga života, 
usredini u kojoj živi. Svi sudjeluju u poslanju 


Crkve i stoga su laici pozvani da budu 
svjedoci, da uprisutnjuju svojim životom 
poruku Evanđelja. 

Činjenica je da je u prošlom sistemu 
Crkva bila toliko sužena u svom djelovanju 
da nije imala mogućnosti više angažirati 
laike u pastoralu i apostolatu, jer su ioni bili 
ograničeni. Osobito u određenim zvanjima. 
Koliki su tek izborili toliko slobode da mogu 
dolaziti u crkvu, ali ne bi im se nikako 
dopuštalo da budu aktivno djelotvorni u 
Crkvi. Stvorio se, prema tome, rekao bih, 
mentalitet vjerničke pasivnosti. Apostolat i 
župski život koncentrirao se na svećenike, 
jer svećenik je zapravo bio jedini slobodnog 
zvanja - slobodan za svoje poslanje. Dok su 
laici bili prilično kontrolirani i ograničeni. 

Kako sada osvijestiti laike da obavljaju 
svoju funkciju u Crkvi? Ta funkcija ne svodi 
se samo na to da oni budu zvonari ili 
ministranti, već se svodi na to da oni stvarno 
budu apostoli svojim životom, svojom 
prisutnošću ondje gdje rade. Dakle, po 
takvom je vjerniku Crkva prisutna u tvornici, 
na katedri, u laboratoriju, u Saboru... 

U svim područjima ljudskog djelovanja 
gdje je vjernik prisutan on uprisutnjuje 
Crkvu, jer je on Crkva. Ali on uprisutnjuje 
Krista, jer je Crkva zapravo otajstvo Kristova 
tijela koja ga uprisutnjuje. To je apostolat i 
zato je vjernik pozvan da na svakom 
području ljudskog djelovanja bude ono što 
jest! Da bude ostvaritelj ideala evanđeoskog 
života i da svoje zvanje obavlja zaista s tom 
vjernošću i s tim poštenjem. Ljudi će onda 
u njih imati povjerenje da su oni “kvasac 
ozdravljenja". 

Isus nije navijestio da će on biti vlast u 
društvu, nego da će biti kvasac. To znači, 
onaj koji iznutra svojom prisutnošću unosi 
vrijednost duha u život. Eto, to je taj 
apostolat laika za koji treba pripremiti laike, 
da zaista budu uvjereni vjernici. Apostol 
može biti samo onaj koji živi iz uvjerenja i iz 
uvjerenja svjedoči. Zato se sada javlja jedna 
nova mogućnost kojoj treba pristupiti s 


ozbiljnom pripravom, a to su vjeroučitelji 
laici.# 

Čovjek je biće zajednice i zato su sasvim 
sigurno dobro došle i organizacije u Crkvi. 
Prije rata postojala je Katolička akcija, i to s 
organiziranim staleškim ograncima. Te su 
organizacije okupljale određeni broj ljudi, 
svoje članove, ali su ih odgajala za njihovu 
apostolsku prisutnost u društvu. I te su 
organizacije zaista odgojile kvalitetni niz 
angažiranih vjernika. Zato podržavam 
stvaranje tih organizacija unutar Crkve, ali, 
dakako, uvijek u okviru onih općih principa 
koje Crkva propisuje za takve organizacije. 
Vjernici su, rekao bih, najšira prisutnost Crkve. 
Biskupi i župnici su malobrojni, ali vjernici 
laici, taj najširi narod Božji, prisutni su u svim 
porama društva, I kad su mi rekli za jednog 
direktora tvornice da je kršćanin, ja sam pitao: 
“Da li to njegovi radnici osjete?"?! 

Znate, kada Crkva odozgo nešto 
utemeljuje, postoji opasnost da se to doživi 
kao nametnuto. Zato su te organizacije i ti 
pokreti uvijek nastali odozdo. Dijete se 
rodilo a Crkva ga je krstila. Evo, recimo, 
fokolarini, neokatekumenski pokret, Mali 
tečaj, sve je to nastalo odozdo i onda se 
širilo. Ako je učiteljska Crkva prepoznala u 
tome djelovanje Duha Svetoga, po plodo- 


vima sudeći, onda je to prihvatila i blago- 
slovila. A sada donijeti dekret da se osnuje 
organizacija, značilo bi kao da se hoće nešto 
nametnuti. 

Trebalo bi razmišljati, možda kako sada 
organizirati određene načine apostolata. 
Evo, recimo postoji Katoličko liječničko 
društvo. Od njih se očekuje jedna nova 
kvaliteta, novi odnos liječničkog zvanja na 
području susreta s čovjekom koji treba 
liječničku pomoć. Očekujemo da će to 
liječničko društvo također djelovati na 
stvaranju nove klime u liječničkim 
krugovima, da stvara jedan novi pojam 
čovjeka, novi pojam života, i da liječničko 
zvanje zaista bude u službi života, a ne protiv 
života. Jer zakonom o pobačaju liječnici su 
jednostavno upućeni na genocid. Mnogi su 
naime izgubili osjećaj da se tu suočavaju s 
napadom na jedan novi ljudski život i da 
pobačaj nije samo neka medicinska tehnika 
ili usluga na zahtjev stranke, nego direktni 
napad, uništenje jednoga života koji ima 
pravo živjeti. To mu pravo nije dao nitko od 
ljudi, to mu pravo daje Bogi taj mu dar nitko 
od ljudi ne može oduzeti. Taj je stav, 
nažalost, odsutan iz naše javnosti i našega 
društva. Zato će trebati preispitati zakon koji 
uopće nije prihvatljiv nego protučovječan ?! 


Crkva u narodu 


57. Crkva narod Božji 


Crkva je prema nauci Drugoga 
vatikanskog koncila narod Božji, ali je također 
i institucija u konkretnu vremenu i prostoru 
koja ne reagira uvijek onako kako bi se to od 
nje očekivalo. 

Crkva nisu svi sveci. Prema tome u 
ljudima Crkve može biti promašaja, 
nesnalaženja, a može biti, rekao bih, 
ovisnosti i o konkretnoj civilizaciji, kon- 
kretnim sustavima. Crkva je imala razna 
iskustva u različitim civilizacijama, od 
cezaropapizma do konačne rastave Crkve od 
države na marksistički način. Ali, Crkva je 
ipak uvijek u svojim porukama bila za 
čovjeka, jer je i Bog radi čovjeka postao 
čovjekom. A Drugi vatikanski koncil je 
nadahnuo mnoge aktivnosti, djelatnosti u 
Crkvi, na socijalnome području, na 
karitativnome području, na kulturnome 
području, da Crkva bude što uspješniji 
sugovornik sa suvremenim svijetom. 

Crkva ima svoju strukturu koja je 
božanskog porijekla. Crkva je cijela kao Božji 
narod, kako kaže Pavao, “različiti su darovi, 
ali da je isti Bog, isti Duh". Prema tome, Crkva 
ima svoju hijerarhijsku strukturu, jer ju je Isus 
Krist tako ustanovio da bude jamstvo 
sigurnosti, da se vjera prenosi, da se vjera 
sačuva od zabluda i svih deformacija i da se 
svakom čovjeku ponudi čisti dar Božji. Zato 
ima Petrovu službu koja povezuje cijelu 
Crkvu, po cijelom svijetu, u jednoj vjeri. U 
Petrovoj vjeri, jer mu je Isus rekao: “Ti 
učvršćuj braću u vjeri". 

Zatim imamo apostolsko nasljedstvo u 
biskupima. Onda imamo biskupsko služenje, 


naviještanje Riječi, okupljanja zajednice, 
podjeljivanja sakramenata. Imate svećenički 
red, onda župe... ali to je sve jedna Crkva. 
Dakako, Crkva živi u povijesti, u konkretnosti. 
Što god se u povijesti događa dotiče i nju. Ako 
je ranjen narod u kojemu ona živi, onda je 
ranjena i Crkva. Jer, velik dio tog naroda je i 
ta Crkva. 

Onda imamo strukturu Biskupske 
konferencije. Pošto je propala Jugoslavija, 
nema više ni jedinstvene Jugoslavenske 
biskupske konferencije. Dakle, sad se 
ostvaruju nove konferencije u granicama 
novih država: slovenska u Sloveniji, Hrvatska 
će imati svoju, Bosna i Hercegovina također 


Imamo dodirna područja jer smo ista 
Crkva. Kad će se riješiti problem prognanika, 
kad će se obnoviti razorene i uništene župe, 
graditi nove crkve?... Sad je najprije problem 
kako vratitiljude, ato ne može Crkva odlučiti. 
To odlučuju drugi. Kako tim ljudima, kad im 
se omogući povratak, pomoći da stvore 
temeljnu egzistenciju... krov nad glavom, 
kruh, posao. To ne može Crkva rješavati, 
makar može, i zacijelo hoće pomoći ljudima 
da počnu normalno živjeti. Onda ćemo i 
crkve graditi, a za početak hram može biti i 
baraka.? 


58. Crkva i konstante 


Kad polazimo od pitanja prilagodbe, 
onda podrazumijevamo da postoje različita 
vremena, različite civilizacije, sistemi.... a 
Crkva u svima živi. Ali, mora biti vjerna svom 
poslanju, svojoj biti. Postoje, naime, neke 
konstante koje se ne mijenjaju. Prva 


konstanta je Bog. Ako je Bog konstanta, po 
katoličkoj vjeri, na temelju Božje objave, 
onda je konstanta i Isus Krist. Onda je 
konstanta i Evanđelje. 

Onda je konstanta sve ono što je Bog 
objavio o čovjeku. I čovjek je konstanta... 

Jane vjerujem u mit o nekom modernom 
čovjeku. To jest mit jer je čovjek u svojoj biti 
nepromjenjiv. Čovjekova savjest, čovjekova 
misao, čovjekovo srce. 

... Kad čitate poslanice svetog Pavla, u 
kojima se on obraća onomu svom grčko- 
rimskom svijetu, onoj svojoj kulturi, onda 
vidite s kakvim se on čovjekom susreće: sa 
čovjekom u moralnom padu. On tom čovjeku 
propovijeda kakav bi morao biti. 

Zato, rekao sam, Božja riječ je ponuda 
čovjekovoj slobodi. A čovjek je konstanta ali 
u tome da je uvijek u otporu prema Bogu! 
Svaki čovjek je rođen u otporu prema Bogu. 
Ono što je Isus rekao, vrlo jednostavno, da 
su strm put i uska vrata koji vode u život, a 
da širok put vodi u propast - i mnogi idu 
njim.... To znači da smo skloni, čim smo 
nošeni ranom koja je posljedica pragrijeha - 
koji je tajna, koji ne može ni filozofija 
protumačiti, ni etnologija otkriti - skloni smo 
egoizmima sebičnostima: da sebe stavimo u 
središte, da sebi pokorimo drugoga i sve. Jer, 
čovjek je rođen u otporu prema Bogu i zato 
je Evanđelje tako teško prihvatljivim, jer je 
zahtjevno, traži potpunu promjenu čovjeka. 
Ono što je Isus rekao: “Obratite se! 
Promijenite mišljenje... prihvatite Božje 
kategorije čovjeka. A čovjek u Božjoj viziji je 
nešto sasvim drugo nego što je čovjek iz onih 
triju požuda o kojima govori Ivan, imperativi 
kojih su uživati, posjedovati i vladati. Tu 
egoizam dolazi do izražaja, egoizam 
pojedinca, kao i nacionalni egoizmi, 
šovinizmi... A čovjek mora u sebi svladati taj 
otpori prihvatiti istinu, otvoriti joj se. Otvoriti 
se ljubavi, otvoriti se pravednosti. Zato je 
uvijek konstanta taj čovjek. Relacija čovjek 
prema Bogu i Bog prema čovjeku, to je 
konstanta. U svakoj civilizaciji. Bog želi 


spasenje čovjekovo, Bog želi savršenog 
čovjeka, Bog želi vječni suživot sa čovjekom, 
da čovjek živi u njemu u njegovoj radosti i 
vječnosti... A čovjek je slobodan da kaže “da" 
ili da kaže “ne". 

Prema tome, Crkva uvijek dolazi iz tih 
konstanti, Božje riječi svakom čovjeku, svakoj 
civilizaciji, svakoj kulturi. I taj Novi katekizam 
izriče ono što Crkva vjeruje i što je uvijek 
vjerovala. Ali, ipak izriče na jedan drukčiji 
način ovoj civilizaciji, ovom čovjeku, ali iste 
zahtjeve. Drukčijim jezikom. 

Sjećam se da sam i ja, kao mlad svećenik, 
drukčije o nekim pojavama govorio nego što 
sada govorim - ali sam isto govorio. Jer, treba 
govoriti na valu čovjekovih razmišljanja i 
osjetljivosti. Recimo, sad se posebno 
naglašavaju dostojanstvo ljudske osobe, 
ljudske slobode i ljudska prava. Ali, ito je plod 
evanđeoske vizije čovjeka. Što je čovjek bez 
Boga?... Žrtva. Zato su ovovjekovni sistemi 
oni najokrutniji i najbezbožniji bili i 
najprotuljudskiji. Uzmite rasizam, uzmite 
boljševizam... 

Zato imate logore, Sibir i onda plinske 
komore, pa sada ženske logore. Vidite, uvijek 
je bilo nasilja, pa i seksualnoga, posebice 
koncem drugoga svjetskog rata kad je Crvena 
armija dolazila u Europu, ali se još nikada 
nisu stvarali takvi logori. 

No, imajmo na umu da čovjek ovisi o 
Bogu, a ne Bog o čovjeku. Kao što cvijet živi 
od sunca, a ne sunce od cvijeta!?? 


59. “Moderna Crkva" 


Meni se uopće ne sviđaju etikete, nikakvo 
etiketiranje - progresizam, konzervatizam, 
modernizam. Ja ne vjerujem u mitove, a te 
etikete stvaraju mitove. Mit napretka, mit 
zaostalosti, mit modernog. Postoje realnosti. 
Ja vjerujem u realnosti. 

Moderna Crkva? Što znači - moderno? 
Moramo tumačiti pojmove. Svako vrijeme 
sebe smatra modernim. Prije 200 godina je 
nešto bilo moderno. Danas se kaže - ovo je 


moderno vrijeme. Za stotinu godina bit će 
ono moderno vrijeme. To je pojam koji 
možda označava jednu konkretnu kulturu, 
političku, sociološku i ekonomsku situaciju, 
ali on uopće nije primjenljiv na Crkvu. 

Crkva ima svoje konstante, svoju bit, 
poslanje i narav. A to je svrhunarav. I uvijek 
ide čovjeku koji je isto tako konstanta. Crkva 
ne može mijenjati ni svoj Credo, ne može 
mijenjati ni moralna načela koja su 
objektivna i univerzalna. Ne može mijenjati 
ni sakramente. Što može mijenjati? Može 
mijenjati obrede, može mijenjati način 
izražavanja. I zato Novi katekizam nije 
promijenio vjeru, ni evanđeoske zahtjeve, ni 
tajnost sakramenta, ali je promijenio način 
kako tom suvremenom, ako hoćete, 
modernom čovjeku, priopćiti istinu. Dakle, 
isti sadržaj, ali možda drukčijim pristupom. 
I zato se može reći da se u tom smislu Crkva 
nešto modernizira. 

Ali time ona nije postala drukčija, neka 
druga Crkva. U njezinu kontinuitetu ima, 
možemo kazati, akcidenata u disciplini, u 
obredima, no njezin je sadržaj stalan, on se 
ne može promijeniti. Ne može se Crkva 
podavati po svijetu, ona mora biti autentični 
svjedok. A pod modernim se podrazumijeva: 
promijeniti stav o seksualnom moralu, to 
najviše svijet tišti, promijeniti stav o rastavi 
braka, o pobačaju, oženiti svećenike itd., 
onda ćete biti moderni. Hvala lijepa na tom 
modernizmu!?* 

Božja je tajna i Božja odluka da sam se baš 
ja našao u takvoj situaciji povijesti Crkve u 
Hrvata i hrvatskoga naroda, u vremenu 
posebno važnom iskustvima koja smo pro- 
življavali, Zato smatram da je taj moj položaj 
bio zaista velika odgovornost pred Bogom, 
pred vlastitom savješću, pred Crkvom u 
Hrvata. Znate da smo poslije rata od 1945. 
živjeli u sistemu koji je utemeljio sve svoje 
djelovanje na marksističkoj ideologiji. To je 
bio totalitaran sistem, koji je išao za tim da 
ostvari duštvo u kojem će na koncu utrnuti i 
vjera Crkve, a u tom svom htijenju 


ograničavao je i slobodu Crkve i slobodu 
savjesti, slobodu čovjeka. 

To vrijeme kroz 45 godina, imalo je 
određene nijanse postupka, tako da možemo 
razlikovati vrijeme otvorenog progona do 
određenih liberalizacija, osobito kad je nakon 
Koncila postojala mogućnost da se razvija 
vjerski tisak, da se izdaje Biblija i tiskaju 
teološke knjige i katekizmi. Dakle, i tada su 
biskupi i svećenici imali veće mogućnosti 
pastoralnog djelovanja, ali su zato vjernici 
uvijek bili pod određenim pritiskom i 
ograničavani su u svojoj vjerskoj slobodi. Mi 
biskupi u takvim smo situacijama morali 
zastupati njihova prava i uvijek inzistirati na 
njihovu poštivanju. Tumačili smo što znači 
sloboda Crkve i sloboda vjernika. 

Dakle, suočavali smo se s ondašnjim 
sistemom i s vlašću na problemima slobode 
savjesti, slobode vjere, na problemima 
pitanja svih ljudskih prava, dostojanstva 
ljudske osobe i tu smo bili, možemo kazati, 
dosljedni. Proživljavali smo to is određenom 
napetošću. Nije bilo uvijek lako suočiti se s 
takvom stvarnošću, ali mislim da će u 
povijesti biti zapisano da je Crkva bila 
dosljedna i da je sačuvala i svoju neovisnost i 
identitet i vjernost svome poslanju. 

Nakon dolaska demokratizacije, nakon 
padakomunizma, otvoreno je novo razdoblje 
slobode za Crkvu, za narod, za čovjeka. 

Crkva se našla u novoj situaciji, ali opet 
zauzeta za autentično poštivanje ljudske 
osobe, ljudskog života, od začeća do prirodne 
smrti. Crkva i u demokraciji čuva svoju 
autonomiju. Ona surađuje na područjima na 
koja je upućena vlastitim poslanjem. 
Surađuje s vlašću na području odgoja; zato 
smo zahtijevali i ulazak vjeronauka u škole; 
na području socijalne skrbi, zato je sada u 
punoj slobodi aktiviran Caritas. 

Crkva sada surađuje i u brizi za prognanike, 
surađuje također u potrebama koje će se još 
većim pokazati kad bude trebalo ponovo 
graditi ono što je srušeno. Crkva surađuje, ali 
ona čuva svoje poslanje, nikada se ne 





identificira s političkom strankom, s političkim 
sistemom ili političkom ideologijom. 

Crkva je ono što ona jest, po zamisli 
samoga Isusa Krista, po njegovu mandatu i 
Crkva to nastoji živjeti u svakom sistemu, 
uvijek vjerna svom poslanju. A njeno je 
poslanje ono što je Isus kazao: “Idite i 
naučavajte sve narode i učinite ih mojim 
učenicima!" Dakako, ako nam je pružena 
veća mogućnost, moći ćemo više učiniti. 

U prošlom sistemu bile su te mogućnosti 
ograničene, ali je i tada bilo svjedoka koji su 
unatoč svih ograničenja i pritisaka ostali 
vjerni i podnijeli svjedočanstvo za vjeru, za 
slobodu svoje savjesti, s određenom 
hrabrošću, ustrajnošću. I to je također bio 
život Crkve. A sada nam predstoji velika 
zadaća, a to je moralna, duhovna obnova u 
samoj Crkvi i cijelome društvu.3' 


60. Isus je događaj, a Crkva 
je svjedok 

Gledajući tolika zla u svijetu i u povijesti, 
ne možemo zanijekati postojanje određene 
protubožje sile, svjesne sile zla koja to 
nadahnjuje, koja čovjeka zavodi. I opet će 
se javiti netko da o Isusu krivo govori, da ga 
prikazuje na svoj način, a to je krivotvorba 
Isusa. Ali, toliki si prisvajaju pravo, i onaj koji 
pojma nema, koji nije ni pročitao Evanđelje, 
nije imao nikakvog vjerskog odgoja, ali sudi 
olsusu Kristu, upravo njemu sudi. I Crkvi. A 
Crkva je zapravo jedini svjedok o Isusu. Isus 
je događaj a Crkva je svjedok. Svjedok je to 
koji iz pokoljenja u pokoljenje nosi istu 
poruku. Ne mogu danas o Isusu Kristu 
svjedočiti drugo nego što su u svoje doba 
svjedočili Petar, Pavao, Ivan - prva Crkva. 
Crkva mora svjedočiti da se spasenje 
dogodilo, da je ono moguće, da je ono 
ponuđeno. Što se pak čovjeka tiče, kad se 
govori o modernom čovjeku, ja te etikete ne 
prihvaćam. Etiketiraju te da si desno, da si 
lijevo, da si napredan, da si nazadan. Sve su 
to prazne riječi. Čovjek po svojoj naravi 


ostaje isti. Onaj čovjek koji je na magarcu 
jašio iz Jeruzalema u Jerihon po naravi je isti 
današnjem čovjeku koji leti nadzvučnom 
brzinom. Biće je to koje ima razum, slobodu, 
savjest. S tim se čovjekom mora nešto 
dogoditi. On može biti strašno nečovječan i 
u najvišoj materijalnoj civilizaciji. Isus Krist 
je došao da čovjek u svakoj civilizaciji bude 
čovječniji. On spašava onoga koji mu 
povjeruje. Crkva to mora svjedočiti 
naviještanjem i životom. Najprije moramo 
sami sebi reći: Obratimo se. 


61. Što Crkva želi? 


Nakon iskustva jednog političkog sustava 
koji je bio ideološki definiran, zatvoren u 
samog sebe, isključiv, otvorila se mogućnost 
daljudi progovore na otvoren način, da javno 
iskažu svoja politička razmatranja i 
opredjeljenja. Dakle, to je ta velika promjena 
iz jednog totalitarnog sistema u demokratski 
sistem. Crkva se prema toj promjeni odnosila 
blagonaklono, možemo kazati s radošću, jer 
se radovala kako svojoj slobodi tako i slobodi 
čovjeka i slobodi naroda. Politički sistem 
zaista mora poštivati dostojanstvo ljudske 
osobe i dopuštati da čovjek slobodnim 
opredjeljenjem pripada određenom zajed- 
ništvu i da očituje svoje uvjerenje poštujući 
uvjerenja drugih. Dakle, to je demokracija - 
poštivati ne samo svoje, već poštivati i tuđe. 
To su etički principi. Mi biskupi, prije izbora 
učvršćivali smo vjernike da se uključe u taj 
politički proces svojom savješću i da biraju 
onaj program koji je zaista u skladu s 
njihovim uvjerenjem. Stoga smo te promjene 
doživljavali i kao nadu da će biti bolje, da 
ćemo živjeti u miru, u pravednosti, u slozi, u 
slobodi. Želimo da se taj proces tako i 
ostvaruje... No, posljednje nas je vrijeme 
ožalostilo jer nije sve krenulo onako kako je 
u početku izgledalo da će krenuti.“ 

Što Crkva želi?! Crkva ne želi vlast. Crkva 
je zajednica vjere u narodu, ona želi slobodu 
za svoje poslanje. U prošlom sistemu ona se 


borila za tu slobodu jer je bila u toj slobodi 
ograničena. A isto tako je i vjernik bio 
ograničen u očitovanju svoje vjere. Određene 
kategorije zvanja nisu uopće smjele očitovati 
vjeru. Dakle, Crkva želi slobodu da navješta 
Evanđelje. Zato želi imati i mogućnost da 
naviješta Evanđelje kroz javna sredstva 
priopćavanja - tisak, radio, televiziju, školu. 
Crkva ima, eto, želju samo da ima na 
raspolaganju u demokratskom društvu ona 
sredstva koja joj omogućuju da priopći 
poruku Evanđelja i poruku Spasenja. Tako 
ona postaje savjest cijelog naroda. Ona se 
kritički odnosi prema svemu što nije u skladu 
sa kršćanskom vizijom čovjeka. Dakle, kad se 
Crkva bori za slobodu svog poslanja, ona se 
bori za dostojanstvo čovjeka, za pravedne 
odnose među ljudima. Zahtijeva da država 
kao institucija koja je također u službi 
čovjeka, naroda, javnog života, poštuje 
moralne norme, kako bi štitila ljudska prava 
i ljudske odnose, da bude pravna država u 
punom smislu riječi. To znači imati pravedno 
zakonodavstvo, imati poštenu izvršnu vlast, 
imati slobodno i pravedno sudstvo. Crkva, 
prema tome, svojom porukom utječe na sva 
područja, da ljudi koji se priznaju Crkvom, 
koji jesu Crkva, koji jesu vjernici, jer su 
krštenjem urasli u Crkvu - eto, na svojim 
odgovornostima tako nastoje djelovati.“ 
Crkva živi u svakoj situaciji, u povoljnim i 
nepovoljnim uvjetima, Crkva živi u odre- 
denim političkim situacijama, sistemima, 
vlasti i organizaciji društva, ali živi sebe, živi 
svoje poslanje, živi svoj smisao. Građani 
Hrvatske su se u ovim izborima očitovali. Bili 
su ponuđeni razni kandidati, slušani su razni 
programi, razne ocjene, političke i 
ekonomske analize. Rezultati izbora su 
poznati. Politička je struktura, s obzirom na 
Sabor i na predsjednika, u kontinuitetu. I 
Crkva je u takvu kontinuitetu također 
prisutna svojim poslanjem, nastojeći da ima 
mogućnosti djelovati. Mislim da joj je 
pružena ta mogućnost: otvorena je škola da 
može imati vjeronauk za one učenike i 


roditelje koji su se na to odlučili, koji to 
prihvaćaju. Dakle, nije nametnut vjeronauk, 
nego je prihvaćen od onih koji su prisutni u 
obrazovnom procesu. 


62.Crkva i sistemi 


U totalitarizmu komunističke proveni- 
jencije gdje je vjera, kao takva, bila tretirana 
kao negativan fenomen, kao negativna 
stvarnost koja mora izumrijeti, dakako da je 
i Crkva bila ograničena, isključena iz javnosti. 
I zato je mnogo toga od crkvenog djelovanja 
bilo onemogućeno. 1 u stvarima odgoja, i u 
stvarima Caritasa, i u stvarima utjecaja na 
mišljenja ljudi s katoličkoga stanovišta. 
Dakako, Crkva je i u takvom sistemu živjela. 
Ona zna živjeti i u katakombama! Jer, ona je 
preživjela kroz povijest tolika nasilja, progone 
i mučeništva... ali je uvijek nadživjela i 
sisteme i ideologije, jer ona nosi u sebi vječnu 
poruku, a to je zapravo sam Krist. Zato je 
Crkva uvijek, pa i pod komunizmom, 
podupirala težnju čovjeka, ljudi i naroda za 
slobodom. Za poštivanjem ljudske osobe, za 
poštivanjem života, ljudskih prava... Ona je 
uvijek bila na toj strani. Zato je podupirala i 
proces demokratizacije i oslobođenja. 
Međutim, mogao je sistem pasti, ali nije se 
odmah promijenio mentalitet, nisu se ljudi 
odmah promijenili. Nisu izmijenili svoje 
kategorije mišljenja. Dakle, i u demokraciji 
može biti određenih negativnih shvaćanja 
Crkve. Premda se demokratska vlast izrazila 
za slobodu crkvenog djelovanja, pa je Crkva 
dobila određeni, daleko širi prostor da bude 
prisutna recimo vjeronaukom u školama, 
Caritasom u sferi socijalnog. 

Dakle, Crkva se svakako nalazi u 
povoljnijem položaju, zahvaljujući demo- 
kraciji, ali ona je uvijek ponuda. Ona nikada 
ne može diktirati, ona samo nudi. A koliko će 
ljudi prihvatiti, to je sada stvar osobnih 
savjesti, a možemo kazati i kolektivnih 
opredjeljenja. A Crkva se mora i braniti. Ne želi 
biti instrumentalizirana, hoće biti slobodna!? 


63. Humanizam bez 
čovječnosti 


Kad promotrimo suvremenu civilizaciju, 
osobito u nekim njezinim vrlo nametljivim 
izrazima, reklo bi se da on nije u njoj 
prisutan - u načinu života, u vrijednostima 
koje ta civilizacija uzdiže i u kojima traži 
čovjekovu sreću - uvijek lažnu. Upravo u 
našem stoljeću civilizacija je doživjela 
duboki pad s dvije bezbožne ideologije: 
nacionalsocijalizmom i komunizmom. U 
tom je padu civilizacija postala ubojnička. 
Koliko li je ljudi ubijeno u 20. stoljeću! Toliki 
ratovi i revolucije i razni sustavi ubijanja koji 
su upravo znanstveno proučeni. Sve se to 
dogodilo u stoljeću koje je obećavalo 
neviđeni procvat humanizma. Svi govore o 
humanizmu a sve je manje čovječnosti. Kao 
što se milijarde troše za razne skupove o 
ljudskim pravim, a ljudska se prava i dalje 
gaze. Očito se cijela ta civilizacija mora 
staviti pred ispit savjesti. Crkva ima priliku 
ispitati samu sebe i pozvati svijet da se ispita. 
Kamo idemo bez Krista? A što bi bilo da smo 
slijedili Kristovo svjetlo, da smo gradili 
civilizaciju na evanđeoskoj čovječnosti! No 
za to je potrebno obraćenje, prihvaćanje 
Kristova stava. 

Isus Krist je pozvao na obraćenje ljude 
iz svih slojeva, naroda i stranaka. I mi u Crkvi 
moramo se ispitati da li zaista vjerujemo 
Evanđelju i kako Evanđelje živimo. Kako to 
dase imeđu kršćanima događaju zločini, da 
i oni koji se priznaju kršćanima, koji slave 
Božić, koji se raznježe kad pjevaju božićne 
pjesme, u nekim trenucima padnu tako 
duboko da se osvećuju, da mrze, da ubijaju, 
da razaraju, da pljačkaju? ' 

Dao sam, da spomenem, intervju u 
božićnom broju zagrebačkog Vjesnika. I 
kazao sam tko je Isus Krist. No, nakon 
nekoliko stranica u istim novinam na tri je 
stranice objavljen članak koji prikazuje 
Sveto pismo kao skup legendi i mitova. Eto, 
Isus Krist je stalno osporavan. To je 


povijesna činjenica. Zašto? Zanimljivo je da 
nijedna filozofija, nijedna religija nije tako 
osporavana kao kršćanstvo. Isus Krist je od 
početka progonjen. I to je sudbina njegove 
Crkve. I to je sudbina svakog kršćanina koji 
hoće zaista kršćanski živjeti. Uvijek će biti 
progonjen. I to je misterij: Isus Krist je došao 
u protubožji svijet. 


64. Mučeništvo - naš 
duhovni kapital 


U ime Katoličke Crkve u Hrvatskoj mogu 
kazati da ona gdje god nastupa i kad god 
nastupa, nastupa s nadom svoga specifičnog 
poslanja, unoseći u svaki susret načela koja 
ona zastupa. I u politiku, i u ekonomiju, u 
socijalnu politiku... svuda ona dolazi sjasnim 
principima. Što se tiče nekih sudjelovanja i 
nekih susreta, oni su uobičajeni u svim 
demokratskim zemljama. Kad se radi o 
općim nacionalnim vrijednostima, kad se 
radi o nekim nacionalnim proslavama, 
uobičajeno je da bude i Crkva zastupljena, jer 
onau narodu živi. Dakle, to nije identifikacija 
Crkve sa nekom sasvim određenom, 
konkretnom politikom. Crkva će inače uvijek 
biti kritična prema svakoj politici ukoliko ta 
politika bude odudarala od objektivnih 
moralnih normi koje moraju i svaku politiku 
rasvjetljavati. Što se tiče nekih pojedinaca koji 
su se uključili u stanovite političke institucije, 
kad je riječ o svećenicima ili redovnicima, oni 
su vrlo malobrojni i oni su u političkim 
institucijama u svoje vlastito ime i na svoju 
vlastitu odgovornost. 

I zato mi vrlo jasno odjeljujemo narod, 
političke stranke, Crkvu... To su različite 
kategorije. Crkva se nikada nije identificirala 
niti s jednom političkom strankom...# 

Crkva je mogla zadržati svoju vjero- 
dostojnost u narodu zastupajući čvrsto 
načela pravednosti, načela slobode, načela 
poštovanja, prava osoba i prava naroda. Zato 
je, na svoj način, bila obradovana procesom 
demokratizacije koji je konačno ostvario i 


slobodu hrvatskog naroda i hrvatsku državu, 
premda je ona uvijek živjela u svijesti naroda. 
Crkva je živjela u toj povijesti snarodom, ona 
idanasživisnarodom. Zato smo mi zastupali 
pravo na slobodu hrvaskog naroda ali isto 
tako i pravo da se poštuju prava svih ljudi, 
svih građana Hrvatske. Hrvatska zaista treba 
biti pravna država u kojoj svaki građanin, koji 
želi pošteno raditi i živjeti, surađivati na 
zajedničkom dobru može biti siguran bez 
obzira na nacionalnu i vjersku pripadnost. 
Crkva s tim načelom nastupa unutar i izvan 
Hrvatske. To su univerzalna načela na 
temelju kojih se možemo predstaviti svijetu 
sa svojom kršćanskom civilizacijom.%* 

S obzirom na mučeništvo pa i na 
određene znakove na našim prostorima i u 
našoj Crkvi u novije vrijeme, a u sklopu 
ujedinjene Europe, govorilo se na Sinodi. 
Govorilo se o svjedočanstvu Katoličke Crkve 
i Crkve Istoka. Te su Crkve dale svjedočanstvo 
mučeništva i imaju, rekli bismo ovako jedan 
ogromni materijal i kapital svoga mučeništva, 
ustrajale su u vjeri, sačuvale su vjeru i nije se 
svjetlo posve moglo ugasiti. Ali sada te Crkve 
stoje pred zadaćom kako razgorjeti svjetlo 
koje su sačuvale, koje je možda samo tinjalo, 
kako ga razgorjeti da ono bude svjetlo koje 
će obasjati cijelo društvo. 

Crkva u Hrvata je također prolazila kroz 
velika iskušenja. Moramo priznati da mnogi 
naši jednostavni ljudi, mada nisu bili svi sveci 
i nisu možda ni išli svake nedjelje u crkvu, 
ipak nisu pogazili svoju savjest i nisu se 
odrekli vjere ni priznanja da su vjernici. 
Dakle, ipak je to jedno svjedočanstvo, koje se 
očitovalo, recimo, u našim proslavama, kao 
npr. Solin, Marija Bistrica itd. Ti su ljudi, 
okupljajući se na takvim proslavama, 
svjedočili pripadnost svojoj vjeri, i to je 
također naš duhovni kapital koji sada treba 
razvijati. Moramo sačuvati Crkvu, moramo 
je sačuvati u autentičnosti vjere. 

Moramo znati da Zapad nije baš tako 
sjajan. Zapad ima svetaca, ima toliko 
dobrote, toliko velikodušnosti, ali i velikih 


opasnosti da se, jednostavno, izmijeni 
sadržaj vjere, i da se konačno ode u 
liberalizam i čak nihilizam. Evo ovih je dana 
“Vjesnik" donio jedan člančić o njemačkom 
teologu patru Drewermannu. On zapravo 
niječe sve, proglašava mitovima (npr. 
djevičanstvo Majke Božje), a predavao je na 
katoličkom teološkom fakultetu u 
Paderbornu. On je u generacije studenata 
uštrcao sumnju koja se pretvorila u 
relativizam: ništa nije sigurno, ako nije ništa 
sigurno, na čemu onda ja uopće mogu graditi 
svoj život i svoje svjedočanstvo." 


65. sli je odgovorna Bogu 
- ne državi 


Hrvatska Katolička Crkva slijedi 
univerzalne principe koji su valjani za 
svakoga ma gdje bio. Prema tome, slijedi 
principe ljudskih prava, nacionalnih prava, 
princip dostojanstva ljudske osobe, slobode, 
pravde. Crkva slijedi te iste principe i u 
demokratskoj državi. Crkva uvijek poziva na 
mir, na opraštanje, pomirenje i radi tako da 
nitko ne dođe u iskušenje mržnje i osvete. 
Mi smo uvijek i svagdje za poštivanje svih 
ljudskih prava i prava manjine tako da se 
ostvari stvarna demokracija. To je što 
hrvatska Crkva i danas govori." 

Sad se pred Crkvom nalazi veliki problem, 
kako obnoviti ne samo duhovne nego i 
materijalne posljedice rata. Nadam se da će 
Crkva imati mogućnost da čini ono što može 
činiti, da će imati puno razumijevanje, i da 
će nastojati organizirati solidarnost unutar 
Hrvatske uz pomoć solidarnosti iz Crkve u 
svijetu da obnovi župe koje su ratom 
razorene, zapravo uništene.# 

Crkva nastavlja svoj život, prelazeći iz 
jednoga sistema u drugi, iz jedne sociološke 
konstelacije u drugu. Ali ona prelazi iz svih 
povijesnih promjena svojom nepromje- 
nljivom biti, svojim nepromjenljivim 
evanđeljem i svojom nepromjenljivom 
porukom i - svojom vjerom. I u svakoj 


konstelaciji iu svakoj sociološkoj i društvenoj 
strukturi ona svoju bit očituje u danim 
mogućnostima i okvirima i danim 
sredstvima. Ali ostaje uvijek s jednom 
porukom. Ja ne mogu danas propovijedati 
drugo evanđelje nego ono u prošlosti, niti se 
drukčije može propovijedati u budućnosti! 
Tu je ono što svijet ne razumije i snizuje 
Crkvu u kategoriju zemaljskih institucija i 
misli, kao što se zemaljske institucije 
mijenjaju, da se tako i Crkva može mijenjati. 
Kao što se zemaljski mentaliteti, filozofije 
života mijenjaju, da se tako i Crkva može 
mijenjati - no ona ne može mijenjati ni svoje 
sakramente, ni svoj Credo, ni Božje 
zapovijedi. Jer ona je to primila, ona je za to 
odgovorna Bogu! Ne državi, ne javnom 
mnijenju, nego Bogu. I to svijet ne razumije. 

Zato mi razmišljamo kako da u 
suvremenoj situaciji, duhovnoj klimi, koja je 
dijelom i materijalistička, i hedonistička i 
liberalna, koja ne želi govoriti o nekim stalnim, 
objektivnim principima, da ipak ustrajemo na 
tim principima i tu nema kompromisa. Nešto 
protivno Božjoj zamisli čovjeka, Božjoj viziji 


čovjeka, Crkva ne može prihvatiti. Mi se ne 
možemo tome prilagođavati. Ali ona ne može 
nikoga siliti da joj vjeruje, Bog je ponuda, Isus 
Krist je došao u svijet kao ponuda - “Tko mi 
vjeruje?" - tko ima povjerenja. I kad je on 
navijestio svoju najveću tajnu i najveće čudo 
ljubavi, a to je euharistija, onda su i oni njegovi 
slušatelji koji su gledali njegova djela i njegov 
božanski život rekli: “To je tvrd govor i tko to 
može vjerovati". Počeli su odlaziti i on ih nije 
zaustavljao nego je, dapače, postavio pitanje 
Dvanaestorici: “Vi koji ste stalno sa mnom, 
koji sve čujete i vidite, hoćete li i vi otići?". 
Dakle, vjera je svrhunaravna dimenzija 
unutarnjega čina čovjekovog opredjeljenja. To 
je vjera, to je povjerenje i tu je Bog u središtu. 
Temeljni odnos je odnos čovjeka prema Bogu 
vjerujući. Iako mi Bog nešto zabranjuje znam 
da mi zabranjuje jer me ljubi, a ako mi nešto 
zapovijeda, zapovijeda mi jer me ljubi. Znači, 
ono je dobro što Bog hoće i ono je zlo što Bog 
neće. Ako se ta razlika izbriše, onda nema ni 
dobra ni zla i onda svijetom vladaju sile zla. 
To je ono što je sv. Ivan definirao kao tri 
požude: što više vladati, osvojiti i prisvojiti? 


Stepinac 


66. Stepinac ima svjedoke 


Izišla je prije Božića knjiga mojih 
propovijedi koje sam održao u zagrebačkoj 
katedrali tijekom 20 godina svakog 10. 
veljače na godišnjicu smrti kardinala Alojzija 
Stepinca. Tko iskreno traži istinu, može 
uzeti i tu knjigu u ruke. Dolaskom 
demokracije došla je i mogućnost da se o 
kardinalu Stepincu objavljuju knjige koje 
brane Kardinala od svih optužbi koje su o 
njemu izricane i pisane gotovo kroz pola 
stoljeća. Službena propaganda nije 
dopuštala glas obrane, a upornost u tim 
optužbama sve do naših dana u nekim 
sredinama nije ništa drugo nego 
tvrdoglavost u mržnji, a mržnja je gluha i 
slijepa za svaki objektivni sud; protiv nje ne 
vrijede nikakvi argumenti ni svjedoci. Znam 
da je bilo u Zagrebu Srba koji su htjeli u 
procesu protiv Nadbiskupa svjedočiti za 
njegovu obranu. Prije nekoliko godina umro 
je u Zagrebu poznati liječnik, po narodnosti 
Srbin. Poslije njegove smrti dobili smo 
pismo od njegova brata koji piše da je njegov 
pokojni brat bio spašen za vrijeme rata jer 
je zaslugom nadbiskupa Stepinca našao 
sklonište na Kaptolu. Taj ugledni liječnik, 
piše njegov brat, prijavio se u ured javnog 
tužioca kao svjedok da svjedoči u prilog 
Nadbiskupa. 

Kad je kazao što želi, čuo je: “Marš 
napolje, klerofašista!" Liječnik je osjetio 
posljedice ina radnom mjestu. Upravo sam 
ovih dana primio pismo kćeri jednog 
komuniste koji je izbavljen za vrijeme rata 
iz zatvora zauzimanjem nadbiskupa 


Stepinca. Taj je komunista poslije otišao u 
partizane i poslije rata bio na visokom 
položaju. Kćerka piše da je uvijek osjećao 
zahvalnost prema kardinalu Stepincu i zato 
je nastojao sa svog položaja pomagati 
ljudima koji su bili u neprilikama. Koliko 
bismo takvih svjedočanstava mogli skupiti!!? 


67. Stepinčev tužitelj . 
demantira optužnicu 


Kardinal Stepinac nije jedini krivo 
optužen i nevin osuđen u ovim našim 
prostorima. Pod Staljinom koliki su bili 
suđeni za zločine koje nisu ni pomislili 
učiniti. Što su to bile “čistke"? Ali ne samo 
pod Staljinom nego i u staljinizmu i u 
drugim totalitarizmima. Silnici kroje 
optužnice kakve žele, “pakuju" nevinom 
čovjeku što hoće, ako im nije po volji. U 
takvim sistemima sudovi sude po nalogu a 
ne po savjesti. Takav je jedan proces 
proglasio zagrebačkog nadbiskupa Alojzija 
Stepinca, branitelja ljudskih prava i svih 
progonjenih, krivim za zločine, da bi se onda 
počinjeni zločini mogli pripisati, što je 
apsurd, Katoličkoj Crkvi, a hrvatskom 
narodu dati epitet genocidnosti. Od toga u 
tom smjeru usmjerena propaganda ne 
odustaje. Ali to je teški grijeh protiv istine i 
pravednosti. Činjenica je da je kojih 
stotinjak tisuća ubijenih Muslimana i 
Hrvata; kojem bismo to narodu i kojoj Crkvi 
smjeli pripisati te zločine? Oni koji su činili 
zločine nisu imali nikakvog mandata za to 
ni od naroda ni od Crkve. Samo slijepa 
mržnja može ustrajati na takvim 


optužbama. Uostalom, cijela optužnica 
montirana protiv kardinala Alojzija Stepinca 
je demantirana u cijelosti od samog tužitelja 
koji je izjavio javno: “Da je Stepinac bio 
samo malo politički fleksibilniji, nije nam 
trebalo procesa." 

Pitam se samo, u čemu bi se sastojala ta 
“politička fleksibilnost"? U odcjepljenju 
Crkve u Hrvata od Rima? Ili u šutnji na sve 
povrede ljudskih prava i sloboda? U svakom 
slučaju, nikom se ne može suditi zbog 
političke nefleksibilnosti. 

Tako se u odnosu na kardinala Alojzija 
Stepinca otkrivaju misli srdaca, da li su ljudi 
istinoljubivi ili nisu, da li ih zanima 
pravedan sud ili ne, da li im je stalo do 
dobrih odnosa među ljudima i narodima, ili 
imaju drukčije ciljeve? Neka to pitanje 
postave svojoj savjesti oni koji i danas pišu i 
govore o njemu kao zločincu, čak i koljaču. 
Čovjek je onakav kakav je u svom srcu.!? 

Što se tiče procesa kardinalu Stepincu, 
imajuću u vidu sve okolnosti oko tog procesa, 
političku situaciju toga vremena, Crkva nije 
nikada prihvatila pravorijek toga procesa. Taj 
pravorijek nije prihvatio niti hrvatski narod. 
Mi smo odmah taj proces doživjeli kao jedan 
nametnuti proces koji nije poštivao istinu, 
niti je postupao po pravu, nego je 
jednostavno trebalo osuditi čovjeka koji je 
prije rata i u vrijeme i poslije rata stajao uvijek 
principijelno na poštivanju ljudskih prava, 
poštivanju slobode, bio protiv svakog 
totalitarizma i diktature, zaštićivao one 
kojima je trebala pomoć i kojima je mogao 
pomoći. To je apsolutno neprihvatljivi 
proces, neutemeljena optužnica i nepra- 
vedna osuda. Mi smo se tako kao Crkva 
odnosili prema tom procesu, ne samo kao 
Crkva u Hrvata nego cijela Crkva. I zato su i 
najviši predstavnici Crkve u samome Rimu, 
kao i papa Pio XII, poslije Ivan XXIII, zauzeli 
apsolutno jasan stav - Pio XII nazvao je taj 
proces “prežalosnim procesom". Dakle, nas 


nije uvjerio, nije nas mogao uvjeriti da se radi 
o krivcu i o krivnji i da je osuda pravna. Mi 
smo ga kao takvog uvijek shvaćali i zato smo 
se prema njemu tako odnosili. 


68. Stepinac simbol pravde, 
slobode i vjernosti 


Lik kardinala Stepinca je duhovno 
religiozna vrijednost, jer je izražavao one 
duboke težnje i Crkve da bude slobodna, da 
djeluje slobodno u smislu svoga poslanja, jer 
je izražavao i one opravdane težnje 
hrvatskog naroda da zaista bude slobodan i 
da slobodno živi s drugim narodima u 
sasvim drukčijim odnosima nego što je 
odnos pritiska, odnos diskriminacije. Zato 
on postoji u Crkvi i u hrvatskom narodu kao 
simbol, rekao bih, simbol pravednih 
odnosa, simbol slobode i simbol vjernosti. 
On je kao nadbiskup naglašavao da je 
nadbiskup i da nije politička ličnost, da ne 
ulazi u konkretnu politiku kao političar, ali 
ulazi s moralnih principa, ukoliko je kritičan 
prema politici, kritičan prema političkom 
djelovanju, ukoliko to djelovanje nije u 
skladu s onim univerzalnim normama 
morala. Dakle, on je bio kritičan i zato je 
izazivao kritike totalitarnih sistema.?* 

Poznato je da je bio protiv zločina 
učinjenih u NDH te da je spasio mnoge 
Židove, Srbe od progona. 

Uvijek je bio protiv zločina. Jer je bio za 
čovjeka. Koliko god je mogao utjecati na 
određene postupke tadašnje vlasti, utjecao 
je u prilog čovjeka. Njegovi su susreti s 
vlastima bili uvijek susreti intervencija. Zato 
se zauzeo u tim osobnim kontaktima, a i u 
javnim nastupima za Židove, Srbe, za Rome 
izakomuniste. Njemu su dolazile, recimo, i 
supruge nekih komunista koji su bili 
zatvoreni da bi intervenirao. On nije želio 
nijednu molbu odbiti ukoliko je mogao 
uslišiti.2* 


69. Stepinac moj uzor 


Ja sam slijedio svoju savjest, a za 
ispravan stav vlastite savjesti čovjek mora 
biti pripravan podnijeti i određeni progon. 
Svoje sam svećeništvo počeo 1945. godine, 
dakle, počeo sam sa socijalizmom, a bio sam 
zaređen 15. srpnja. Zaredio me kardinal 
Stepinac, nas dvadeset i dvoje. I onda smo 
već osjećali klimu u samoj propagandi, kako 
se pisalo u novinama o Stepincu, Crkvi. 
Osjetili smo ono što smo znali da se 
događalo u Sovjetskom Savezu. Prema 
tome, mi nismo očekivali korektan odnos. 
Mi smo očekivali progon i mi smo za taj 
progon bili i psihološki pripravljeni i 
molitveno pripravljeni. Ako čitate Evanđelje, 
Isus je rekao svojim učenicima da će biti 
progonjeni i da će misliti da služe Bogu kad 
ih budu ubijali. Mi smo ušli u taj novi sistem 
živo s raspoloženjem pripravnosti da smo i 
mi također izloženi određenim šikana- 
cijama i progonima, a do koje mjere će to 
ići nitko nije mogao predvidjeti. Znali smo 
da je u Rusiji bilo krvavo, a poslije se 
dokazalo da je tako bilo i kod nas. Nama 
mladomisnicima nadbiskup Stepinac kod 
objeda je rekao: “Šaljem vas u krvavu 
kupelj". A duhovnik koji nas je pripremao 
za ređenje rekao je da ako odslužimo samo 
jednu misu odslužili smo smisao svoga 
svećenstva.# 


70. Stepinčeva rehabilitacija 


Mislim da je ta polemika koja se javila 
posljednjih dana u javnosti oko forme 
rehabilitacije, odnosno poništenja procesa 
nepotrebna, kazao bih čak nerazumljiva. 
Ako nova demokratski izabrana vlast smatra 
potrebnim da se osvrne na totalitarnu 
prošlost u kojoj su se dogodili toliki 
montirani procesi protiv nedužnih ljudi, 
onda ona to može učiniti na način koji 
smatra  najprikladnijim i ustavno 
utemeljenim. Da li putem obnove sudskih 


procesa ili nekom zakonskom odlukom, to 
je pitanje pravnog postupka. Ako Hrvatski 
sabor kao vrhovno zakonodavno tijelo 
donese takvu odluku, mi nemamo kao Crkva 
ništa protiv. Ne radi se samo o montiranom 
procesu protiv kardinala Stepinca koji je bio 
progonjen kao predstavnik Crkve i branitelj 
njezine slobode (Pastirsko pismo), nego i o 
toliko drugih procesa u kojima su bili 
nepravedno suđeni toliki ljudi, a među 
njima svećenici, redovnici, pa i redovnice. 
Nadbiskup Alojzije Stepinac je svojom 
službom i značenjem izrazit primjer takvog 
montiranog procesa. Poništenje tog procesa 
bilo bi zapravo ocijenjeno cijelo ono vrijeme 
nasilja u sudskoj formi. Žrtve tog nasilja bili 
su toliki ljudi, Mislim da nova demokratska 
vlastima pravo proglasiti takvu ocjenu. Ona 
može to smatrati i svojom dužnošću da se 
tako dadne zadovoljština nevinim žrtvama. 
Kada i kako će to učiniti stvar je procjene za 
to odgovornih. Sabor je sigurno najviša 
institucija koja može o tome odlučivati. 
Sigurno nijedan čovjek dobre volje neće 
imati ništa protiv da se nepravda ispravi.“ 
Rekli ste da su kardinala Stepinca 
demonizirali. Zašto? Zašto se to jednom 
katoličkom biskupu koji propovjeda 
Evanđelje činilo? Što je on tako učinio da je 
proglašen zločincem? Što iza toga stoji? Da li 
je samo on osobno u pitanju? Ili je u pitanju 
cijela Crkva? I budući da je ta Crkva u 
hrvatskom narodu da li je u pitanju cijeli 
hrvatski narod? Proglasiti zločincem 
nadbiskupa Stepinca, proglasiti zločinačkom 
Crkvu, proglasit genocidnim hrvatski narod. 
Ako je ta mržnja motiv, onda se ne čudimo 
što je proglašen zložincem. Ali, mržnja nije 
istina. I mržnja nije pravda. I zato ja sam 20 
godina propovijedao, svake godine 10. 
veljače o nadbiskupu Stepincu u zagrebačkoj 
katedrali. I bila je prepuna, bila je prepuna 
mladih. Htjeli su čuti što ja kažem. Htjeli su 
znati što je istina. U školi su slušali o njemu 
kao o zločincu. U vojsci su slušali da je 
zločinac. 1 suđeni su neki moji bogoslovi pred 


Vojnim sudom jer su rekli da nije zločinac. I 
što je to u toj propagandi koja uporno, 45 
godina na svim javnim sredstvima 
neprekidno govori o kardinalu Stepincu kao 
zločincu. To su daleko dublji motivi nego 
njegova osoba. I zato je on na sudu rekao 
“Ovdje nisam ja Stepinac, ovdje sam ja 
zagrebački nadbiskup". Zašto je isto tako 
prošao kroz zatvor kardinal Wyszinsky u 
Poljskoj? Zašto je protjeran iz Čehoslovačke 
kardinal Beran koji je bio u Dahauu? Zašto je 
suđen kardinal Mindszentyu u Mađarskoj? I 
konačno, Stepinac u Zagrebu? To je ta linija 
od Baltika do Jadranskog mora, linija otpora 
ideološkom totalitarizmu koju je trebalo 
slomiti. A ta je linija bila u obrani slobode, 
čovjeka, nacionalnih prava. Nadbiskupa nije 
volio ni jedan režim, ni kraljevski, niti ustaški 
niti nacistički niti komunistički. Jer je bio 
slobodan čovjek, protiv nasilja, totalitarizma, 
bio je zaštitnik dostojanstva ljudske osobe. A 
onda bio je i za slobodu naroda, za slobodu 
hrvatskog naroda. To nije grijeh. To može biti 
grijeh i zločin za onoga tko želi potlačiti taj 
narod. Zato, mi se ne bojimo suda povijesti. 
Nju neće pisati oni koji su tužili i ocrnjivali 
nadbiskupa Stepinca. Taj će sud pisati drugi. 
I o njemu i o njima. I zato sam govorio i 
svjedočio za njegovu nevinost, da je osuđen 
krivo i da mi taj sud ne priznajemo. Sud koji 
ga je osudio nije bio slobodan, a narod nije 
nikada povjerovao u njegovu krivicu. Prema 
tome, mislim da ne treba poseban postupak 
rehabilitacije.! 


71. Hrvatska demokracija - 
Stepinčevo oslobođenje 


Sve je uključeno u onu opću radost da 
smo zaista doživjeli duboku promjenu, kada 
smo izašli iz totalitarizma u demokraciju. Ja 
sam to doživio kao radost u kojoj sam 
radosti sudjelovao s cijelim narodom, a u tu 


je radost uključeno, rekao bih, i oslobođenje 
kardinala Stepinca. On više neće biti na 
optuženičkoj klupi kao zločinac, kao što je 
bio pola stoljeća, kao što ga još uvijek neka 
propaganda hoće držati. Nisam smatrao 
potrebnim da dajem posebne izjave, jer, 
konačno, prošle sam godine 10. veljače 
govorio nešto u tom smislu, a sad opet 
čujem da će i hrvatski Sabor dati izjavu u 
kojoj će proglasiti ništetnim proces protiv 
nadbiskupa Alojzija Stepinca, dakle da ne 
postoji, niti je priznat u svojim poslje- 
dicama. Prema tome, vraćamo se u 
stvarnost istine i stvarnost poštovanja 
njegova djela i njegove uspomene. A mi 
nikad nismo mijenjali stavove prema 
Alojziju Stepincu. Ni hrvatski narod, ni 
Crkva u Hrvata, ni Katolička Crkva u svijetu. 
On je uvijek za nas bio svjedok vjere, 
branitelj ljudskih prava, slobode naroda, 
zaštitnik svih progonjenih. To je on za nas 
bio, jeron je to bio. Prema tome, mi se nismo 
promijenili.?! 

Ja pod terminom “Stepinčeva Crkva" 
mislim Crkvu vjernu Isusu Kristu. To je 
etiketa Stepinčeva optužitelja ija sam na nju 
odgovorio 10. veljače 1981. godine. Kad 
jedan komunist kaže da smo Stepinčeva 
Crkva, to je čast, to znači da smo vjerna 
Crkva Isusu Kristu, kao što je on bio vjeran.?' 

Proces o proglašenju kadinala Stepinca 
svetim približava se svome završetku, no još 
nije poznat točan datum prvo beatifikacije 
a onda kanonizacije. Proces će potrajati, jer 
valja prikupiti sva svjedočanstva i svu 
dokumentaciju, sve to provjeriti, prostu- 
dirati, prevesti... Zatim se sve to daje na uvid 
nepristranim stručnjacima koji ocjenjuju 
život, krepost i postupke. Po završetku 
cijeloga procesa, Sveti Otac donosi odluku. 

Tada je taj čovjek Božji i možemo ga 
staviti na oltar da bude primjer i zagovornik. 
Valjda će proces završiti do kraja ovog 
stoljeća.“ 


Vjernik i politika 


72. Rodoljublje i kršćanski 
univerzalizam 


Ne! Nikad nema suprotnosti između 
rodoljublja i univerzalnosti. U Evanđelju kaže 
se: Ljubi bližnjega svoga kao samoga sebe. To 
znači da i sebe moraš cijeniti, sebe moraš 
poštivati kao i drugoga. Isto je is nacionalnim 
individualitetima. Cinjenica je da je narod 
biće koje živi na svojemu prostoru, u svojoj 
kulturi i tradiciji. Tu činjenicu svaki narod 
ima pravo poštivati. Na čemu se pak 
izgrađuje to rodoljublje? Na temelju 
pravednosti, poštenja i ljudskih prava. Prema 
tome, ako ja volim svoj narod, time se ne 
isključujem iz univerzalnosti. Univerzalnost 
ne uskraćuje pravo ni osobi ni narodu. 
Univerzalnost usklađuje da svaki sebe 
individualno i nacionalno ugrađuje u opće 
ljudsko zajedništvo,“ 


73. Vjernik i politika 


Mi tvrdimo da vjernik i Crkva na svoj 
vlastiti način moraju biti prisutni u politici, 
jer je politika vrlo važno područje ljudskoga 
djelovanja. Mora se djelovati na savjest i opće 
dobro. Tu su ljudska prava, zaštita života. 
Kako treba organizirati gospodarski život? 
Kako treba osigurati dostojan život 
građanima? Da bi politika bila u službi 
čovjeka, mora imati etičke vrijednosti. 
Kršćanin mora svjedočiti. Vjernici imaju 
pravo djelovati u svim društvenim i državnim 
institucijama, u svim političkim strankama, 
ali svojom kršćanskom savješću. 


74. Regionalizam 


Postoje uvjeti u kojima nešto ide, a nešto 
ne ide. Drugo je razvijati regionalizam u 
uvjetima mira, slobode, a drugo je razvijati 
gau vrijeme kad ječitav narod izložen agresiji 
i kad mora podnijeti teret rata. Dopuštamo 
da se mogu dogoditi nesporazumi koji 
pogoduju možda i regionalnom egoizmu. Ni 
jedan egoizam, niti osobni niti kolektivni, ne 
vodi općem dobru. Stara poslovica kaže: Sa 
slogom rastu male stvari, a nesloga sve 
pokvari. 

Postoji i pravo cjeline. Postoje instru- 
menti za rješavanje graničnih problema i u 
cilju zajedničkog dobra. Ako se dobiva veće 
zajedničko dobro, a da se odreknem 
pratikularnog dobra, onda to partikularno 
dobro uključujem u to opće, veće dobro. Ali 
o takvim stvarima mora odlučiti najviši or- 
gan vlasti, Sabor. Silom pravom jačega ne 
smije se mijenjati granica, ali dogovorom - 
to je stvar politike. Ističem samo da silom 
nametnuta granica ostaje trajna nepravda, 
otimačina!?* 


75. “Davali smo upute prije 
izbora" 


Ne bih želio izražavati ocjenu o svom 
radu i o svojoj ulozi u sadašnjem trenutku, 
pa niti o svojim propustima, niti o svojim 
eventualnim zaslugama. Ne bih htio sada 
davati ocjenu o samom sebi. Znam samo da 
sam u vrijeme prošlog sistema bio često, 
rekao bih, objekt nekad oštre, nekad manje 


oštre kritike. Prigovaralo mi se da prelazim 
na političko područje i nije mi se opraštalo 
kad sam branio blagopokojnog kardinala 
Alojzija Stepinca. Ja sam na to odgovarao u 
dijalogu s predstavnicima tadašnje vlasti, da 
se ne bavim politikom, i da politika nije moje 
područje i ne želim biti sudionik u nekoj 
vlasti, ali se bavim etikom. 

I oni su morali prihvatiti taj moj stav od 
kojeg nisam odustajao, 

A što se tiče ovog sadašnjeg vremena, tu 
smo opet slijedili jasnu liniju. Prije izbora, mi 
biskupi smo davali određene izjave, 
određene upute vjernicima kako se ponijeti, 
kako se odrediti u toj novoj situaciji, u tom 
prijelazu ikako se odrediti poslije. 1opet smo 
išli putem načela, tako da nismo diktirali 
odluke koje svaki vjernik kao građanin mora 
donijeti u svojoj vlastitoj kršćanskoj savjesti. 
Dakle, u tom prijelaznom vremenu bili smo 
vjerni načelu slobode da se glasuje za 
demokraciju, asada u demokraciji, opet smo 
vjerni načelima i to opet svojim izjavama 
naglašavamo, da ta demokracija bude 
autentična, da bude zaista u prilog slobode 
ljudskih prava i moralnog i duhovnog 
napretka. Dakako, treba liječiti od 
mentaliteta. Može se promijeniti jedan 
totalitarni sistem, a da ostane totalitarni 
mentalitet i to je proces koji traži vremena." 

Ne bih mogao reći da sam baš ja očuvao 
Crkvu od politizacije. To je bio naš opći stav, 
toje stav Crkve, stav koji predstavlja papa. To 
je onda i stav hrvatskih biskupa. A kako smo 
mogli Crkvu sačuvati od politizacije? Tako što 
smo bili dosljedni i jasno dijelili poslanje 
Crkve od političkih pretenzija. Sigurno da 
svaka politička vlast, a pogotovo totalitarna, 
nastoji Crkvu ne samo ograničiti, nego je čak 
i uključiti u svoj vlastiti politički interes. A 
Crkva mora biti budna da ne bude usključena 
u neki ovosvjetovni interes, koji ne bi bio u 
skladu s njezinim duhovnim poslanjem. Mi 
nismo jednostavno mogli pristati na to da 
budemo politizirani, instrumentalizirani. U 
koncilskim dokumentima je osobito 


istaknuto kako se Crkva ima odnositi prema 
svim stvarnostima u kojima živi i s kojima se 
susreće, a mi smo nastojali slijediti tu liniju 
Sabora.?! 


76. “Mi imamo načela a ne 
političke recepte" 


Nakon pola stoljeća, u kojem je vremenu 
Crkva u Hrvatskoj živjela gotovo u ilegali, 
danas je ona jedan od vrlo važnih elemenata 
sveukupnoga života. Čuju se čak i mišljenja 
da se odveć približila državi. Ja bih postavio 
pitanje - iz kojih izvora dolaze ta mišljenja? 
Ja znam za tu kritiku, ali bih pitao, iz kojih 
motiva ona dolazi? Ona dolazi iz starog 
mentaliteta. Isti oni, koji su Crkvu htjeli 
sada prigovaraju da je Crkva preblizu države, 
odnosno javnosti. 

Crkva, međutim, ima jasne principe u 
pogledu odnosa prema državi, vlasti, 
pojedinim strankama, prema javnosti i 
prema društvu uopće. Ona je objasnila svoj 
stav i svoj odnos u jednom važnom 
dokumentu Drugog vatikanskog sabora. To 
je dokument Radost i nada. 1oni koji ne mogu 
razumjeti i Crkvu i njezin odnos, trebali bi 
najprije pročitati taj dokument. Crkva je 
otajstvo zajednice, koja živi i želi živjeti s 
Bogom, povezuje je Duh, a ne interes. Ona 
ima svoje poslanje, sakramente, euharistiju, 
sredstva posvećenja, opraštanje, pomirenje. 
To je njezina duhovna misija, duhovno 
poslanje, koje obavlja u svakom društvu, u 
svakom sistemu, u svakoj državi i pod 
svakom vlašću. Samo ovisi da li joj konkretna 
vlast dopušta slobodu za to poslanje. 

Komunistička vlast je vrlo ograničila 
mogućnosti Crkve i proglasila je cijelo 
njezino poslanje negativnim, znači 
nepotrebnim. Demokratska vlast ne može 
tako postupati. Zato je Crkvi lakše razgovarati 
s demokratskom nego s totalitarnom vlašću, 
premda je i u njoj Crkva opstala, nije se 
prodala. S demokratskom vlašću Crkva 


razgovara, ali se ne odriče svojih načela. 
Postoji jedan drukčiji odnos. I mi od 
demokratske vlasti zahtijevamo da poštuje 
Crkvuinjezino poslanje. A vlast se izjašnjava, 
baru javnim istupima, da poštuje Crkvu. (...) 

Crkva čuva svoju autonomiju, ona se ni 
jednoj vlasti ne da instrumentalizirati. I ako 
su se neki svećenici angažirali na političkom 
području, u nekoj stranci, oni to nisu činili u 
ime Crkve, nego u vlastito ime i na svoju 
odgovornost. Crkva želi biti rekao bih, učtiva 
prema vlasti, ali i slobodna od vlasti. 

Mi smo se pojavljivali javno, uz vlast, u 
nekim trenucima važnim za našu nacionalnu 
povijest, i mislim da smo na to imali pravo. 
Ali uvijek kad se pojavljujemo na nekom 
primanju, to je na poziv Vlade, a nikada na 
poziv stranke. Mi se nikada nismo odazivali 
na stranačke konferencije. 

Sve je još u procesu, još nisu preminuli 
stari zakoni i nisu stvoreni novi koji bi tretirali 
prisutnost Crkve ii vjere u državi i prema tome 
odredili stav države prema crkvenim 
zajednicama. Te odnose će trebati izgrađivati 
u dijalogu. Ako bude određenih pitanja koje 
treba riješiti na obostrano zadovoljstvo i za 
opću korist, onda će se morati uspostaviti 
određeni dijalog između Crkve i države. I to 
uvijek na principu autonomnosti vlasti kao 
vlasti i autonomnosti Crkve kao Crkve. Ali 
opet ima jedno zajedničko suradništvo. To su 
ti etički principi, univerzalni, koji obvezuju i 
vlast da udijalogs Crkvom ne polazi s pozicije 
sile. Treba poštivati moralne principe i tako 
ostvariti prijalaz koji će biti ispravan, koji će 
uključiti međusobno poštovanje. Trebat će 
riješiti i problem denacionalizacije. Koja su 
dobra nužna Crkvi da ona funkcionira, da 
ima materijalnu mogućnost za svoje 
poslanje, a koja su bila oduzeta, baš zato da 
bi se Crkvi onemogućilo njezino djelovanje. 

Crkva može utjecati na donošenje 
najkrupnijih političkih odluka onoliko koliko 
Sabor uvažava načela koja propovijeda 
Crkva. A Crkva zahtijeva da demokratska 
volja, kojom se jedan narod izjasnio za svoju 


slobodu i za svoju državu ima biti poštivana. 
Jer je to zakon poštivanja prava. Svaki narod 
ima pravo biti slobodan, ima svoju državu, 
jer je bez države bezimen, bez nje ne postoji, 
nezaštićen je, izložen samovolji jačega i 
raznim pritiscima, hegemonijama i 
izrabljivanju. To je jasno. Crkva je apsolutno 
podupirala proces demokratizacije, ali se 
nikada nije vezivala uz jedno političko 
rješenje. Mi nemamo političkih recepata, mi 
imamo načela. Kad se u granicama jedne 
države ostvario jedan poredak, Crkva opet 
ima načela kako unutar tih granica - koje 
imaju biti poštivane - urediti unutarnje 
odnose za sve građane. A to znači da država 
mora biti zaštitnica prava svake ljudske 
osobe. Treba stvoriti ustav, zakone koji će 
štititi da svaki građanin može živjeti svoje 
dostojanstvo u slobodi. Tu sad dolazi pitanje 
manjina. Svaki čovjek manjine mora se 
osjećati slobodan kao pripadnik manjine, 
država mu mora priznati prava da bude 
ravnopravan. 

Svaka vlast želi Crkvu pomalo uključiti u 
svoje interese. Ali Crkva ima svoje poslanje i 
želi služiti narodu želi služiti i konkretnom 
društvu svojim poslanjem, ali ipak uvijek na 
distanci. I zato može biti da si mi i otvoreno 
kažemo: ovo ne ide. Imamo i mi problema s 
demokratskom vlašću, nisu svi problemi 
riješeni kako bi trebalo ili kako je Crkva 
predlagala. Još se čekaju neka rješenja. Ipak, 
ustanovio se dijalog. Imamo tri biskupa koji 
su predstavnici našeg hrvatskog episkopata 
zaduženi za razgovore s predstavnicima 
hrvatske vlasti. Sada se razgovara 0 
konkretnim problemima. 

Gospodin Stipac ipak je upotrijebio riječi 
koje ne idu u kontekst naših razgovora - da 
sam “konsterniran", “deprimiran". Ja sam 
kritičan i zabrinut. On je tamo rekao da sam 
ja za promjenu vlasti. To ima drukčije 
značenje. Ja sam 30. svibnja 1990. pri 
konstituiranju Sabora rekao principe kojih se 
Sabor treba pridržavati. Budući da 
demokratsko ustrojstvo uključuje više 


demokratskih stranaka, pristupi određenim 
političkim rješenjima mogu biti različiti. Zato 
je važan program kako stranka želi riješiti 
određeni politički, društveni i ekonomski 
problem, kakvim metodama, mogućno- 
stima. Ona je na izbore išla sa svojim 
programom.? 


77. Stranke 


Moram priznati da je u predizbornoj 
kampanji bilo više napada jednih na druge 
nego iznošenja programa. Ti programi mogu 
biti različiti, mogu se jako udaljavati, ali i biti 
bliski. U važnim je pitanjima ipak bitno da ona 
stranka koja u parlamentu ima većinu 
osluškuje što govori bilo koja druga stranka, 
kako ona gleda na određeni problem, i da važe 
njezine argumente, da li mi taj prijedlog 
pomaže da dopunim ili ispravim svoje 
gledanje. Mislim da je to također demokratski 
proces koji bi vodio do sklada u odlučivanju. 
Zato, biti isključivo na principu većine, a ne 
osluškivati razloge i drugih prijedloga ne bi 
bilo mudro. Politička mudrost traži da slušam 
jer više ljudi više vidi. Iz različitih pristupa 
problem se može bolje raščlaniti i lakše je 
tražiti rješenje. Dakako da je jedna odluka, vrlo 
važna za sudbinu i život naroda i države, to 
obvezatnija što je u njoj uključena sva politička 
snaga. Zato sam ja za dijalog i između 
stranaka, i onih koje su dobile najviše glasova 
i onih ostalih, uz međusobno poštovanje. 1 da 
se važu sva mišljenja, svi prijedlozi.“ 

Mi, biskupi Hrvatske, izrazili smo se u 
jednoj izjavi, da prepuštamo savjesti vjernika 
da sluša, ocjenjuje, promatra i da vidi. Mi 
nismo davali nikakve posebne sugestije, već 
smo dali na savjest vjernika da promišljeno 
ocijene i da biraju program koji je u skladu s 
njihovom savješću. To je bio naš stav. Željela 
je doći k meni na razgovor Savka Dabčević. 
Primio sam je kao čovjeka, kao osobu. Isto 
tako je bio i gosp. Budiša. Svima sam rekao, 
koji su me htjeli kontaktirati, na što trebaju 
paziti pred izbornu kampanju. Rekao sam da 


ne smiju vrijeđati ida moraju poštivati istinu. 
To su principi u kojima se čovjek očituje pred 
javnošću, a što će imati za svoje predizborne 
programe, to je njihova stvar. Ako imaju 
programe, neka ih pozitivno izlože da nikoga 
ne vrijeđaju, da ne povređuju istinu, ljudi će 
već znati odabrati. To je bio moj razgovor i 
stav u kontaktu s njima. 

Svećenik je isto građanin. No on ima jasne 
direktive kako se treba odnositi u prediz- 
bornoj kampanji, kako se treba odnositi 
prema strankama, kako prema konkretnoj 
vlasti. Svećenik ima jasnu uputu da ne 
pripada političkim strankama, jer se vjernici 
mogu dijeliti na političke stranke, a svećenik 
je svojom službom zapravo onaj koji sabire, 
bez obzira na političku opredijeljenost, 
vjersku zajednicu. Zato je opasnost ako se 
svećenik izričito angažira u politici jedne 
stranke, da se onda na neki način odijelio od 
onih koji pripadaju drugim političkim 
strankama. 

Prema tome, sugestija svećenicima bila je 
daoni vrše svoju službu širinom svoga poziva 
kojemu pripadaju, bez obzira na politička 
opredjeljenja. Ali oni, svjesni kao građani, isto 
mogu imati svoje političko mišljenje, mogu 
ga izraziti na izborima, mogu ići na birališta. 
Možda se koji put netko malo previše ističe, 
ali mislim da su svećenici zadržali tu distancu 
u političkim natjecanjima i da su uglavnom 
zadržali svoju funkciju. A što se tiče same 
vlasti, konkretne vlasti na konkretnom 
području, svećenici su upućeni da s tom 
vlašću moraju kontaktirati, razrješavati 
konkretne probleme. Dakle, kontakt sa 
samom vlašću nije ovisnost o vlasti, ali je 
upućenost na vlast da se problemi rješavaju. 
Lijepljenje političkih plakata po crkvama 
svakako da nije prihvatljivo jer to može biti i 
manipulacija Crkvom.? 

Stranka može nositi pridjev demo- 
kršćanske u imenu i sastupati kršćanske 
vrijednosti... što znači da će njezino vodstvo 
biti vjernije, da će joj članstvo vjernije 
zatupati kršćanska načela i pripadati Crkvi. 


Ali, politika se vodi i odgovornost za nju snosi 
isključivo po stranačkom kriteriju. 

Srbi u Hrvatskoj nemaju pravo mijenjati 
granice jer su manjina. Ni jedna manjina 
nema pravo mijenjati granice u državi u kojoj 
živi, Onda bi i gradišćanski Hrvati mogli 
tražiti mijenjanje granica. Tu imamo načelo 
ravnopravnosti i jednakog dostojanstva 
svakog naroda. Jedan narod nema više prava, 
a drugi manje, ili više dostojanstva od 
drugoga. Zato jer je jači da ima više prava od 
onoga koji je slabiji. Kao što imaju pravo Srbi 
u Hrvatskoj, takvo isto pravo imaju i Hrvati, 
Mađari, Albanci... u Srbiji.35 


78. Tko je “katolički" 


Postoji u crkvenom zakoniku odredba da 
nitko ne smije nikakvom pokretu, ustanovi 
ili stranci dati naziv “katolički" bez posebne 
dozvole biskupa. Dakle, ne može se niti jedna 
institucija, pokret ili stranka deklarirati kao 
katolički ako za to nema poseban pristanak 
biskupa. A biskup će dati odobrenje kad bude 
za to imao valjanog razloga i kad taj pokret 
bude unutar Crkve, uključen u njezino 
poslanje. 

Što se tiče vjernika, oni su također Crkva. 
Katolički vjernik je Crkva jer uprisutnjuje 
Crkvu u životu. Ali, svojom vjerničkom 
savješću on mora svoja stajališta zastupati sa 
stajališta vjere, onih principa u koje vjeruje. 
Tako Crkva, kroz vjernike ulazi u raznovrsne 
sfere života. Jer, ne može vjernik biti 
“dvostruk": vjernik u crkvi, a nevjernik u 
politici. 


79. Propast komunističkog 
jednoumlja 


Propastkomunističkog jednoumlja bio je 
nužni povijesni proces. Nasiljem se ne može 
kroz neograničeno vrijeme održati nijedan 
sistem. Ljudi hoće biti slobodni pa prije ili 
kasnije odbacuju tiraniju, bila ona ideološka, 
politička, ekonomska, vojna. Svako je pak 


nasilje, svaki totalitarizam protiv čovjeka jer 
gazi čovjekovo dostojnstvo. Čovjek je 
misaono biće pa proniče prije ili kasnije što 
je istina a što zabluda, pogotovo ako se 
zabluda silom nameće kao istina. Sve što je 
protiv dostojanstva ljudske osobe i ljudskih 
prava, protivno je civilizaciji to spada u 
civilizaciju džungle. Svi totalitarni vlastodršci 
nametali su se kao neprolazni, ali povijest je 
prolaznost.!! 

To je bio totalitarizam, koji je utemeljen 
na sili, ne na argumentima, ne na 
uvjeravanjima, ne na diskusijama s nekim 
drukčijim mišljenjem. Silom se treba 
isključiti utjecaj drugih ideologija i drugih 
ideja. I taj se sistem nije držao na 
demokraciji da svatko može ponuditi neki 
svoj program, nego se temeljio na sili. 1 
nametnutoj šutnji. I tu je trebalo isključiti 
one koji su glasni u ime vjere, u ime Božje 
na koncu. Za vrijeme posljednjeg 
izvanrednog simpozija u Rimu došli su 
biskupi iz svih zemalja koji su naslijedili 
povijest progonstva Crkve, pa su 
pripovijedali koliko je bilo mučenika, koliko 
ubijenih svećenika, redovnika, biskupa i 
vjernika. To je bio program uništenja jednog 
duhovnog svijeta da bi onda mogao tobože 
zaživjeti jedan drukčiji svijet. 

U vrijeme gotovo polustoljetnog 
jednoumlja komunizma svećenici su 
osjećali da su građani drugoga reda. Crkva 
je i u takvoj situaciji ostala vjerna svom 
poslanju. Propovijedala je Evanđelje, čuvala 
je svoju slobodu, nije dopuštala da bude 
manipulirana, nego je uvijek ostajala ono što 
jeste, makar u ograničenoj slobodi. Nije 
dopustila da bude uključena u političke 
interese, političke ciljeve, nego je uvijek bila 
vjerna svom poslanju i svojoj službi. 
Okupljala je vjernike, propovijedala je 
vjernicima, slavila je slavlja i tako održavala 
nadu i podržavala ljudima svijest savjesti i 
svijest dostojanstva ljudske osobe.“ 

Komunisti su proganjali vjernike radi 
ideoloških i klasnih razloga, ideološke i 


klasne mržnje. Pročitao sam u Radosnoj 
vijesti (izlazi u Sarajevu) svjedočanstvo 
misionara 0. Matije Rufa koji je proveo dulje 
vrijeme u kineskom zatvoru jer je svećenik. 
Komunist koji je držao političke časove 
zatvorenicima govorio mu je kako ga mrzi 
pa ga nije htio ni zvati imenom nego sam 
broj 592. O. Ruf kaže da su kineski komunisti 
ulazeći u Partiju morali položiti zakletvu da 
ne vjeruju u Najviše biće, a ako bi ono i 
postojalo, moraju ga mrziti i moraju mrziti i 
one koji vjeruju.!* 


80. Posljedice ateizacije 


Moralno stanje kod nas nije na visini, ako 
ga promatramo s objektivnih načela. Gubitak 
moralne svijesti kod nas je posljedica 
ateizacije. Dostojevski je kazao “Ako Bog ne 
postoji, sve je dopušteno". A ne možemo 
zanijekati utjecaj službenog odgoja tijekom 45 
godina kako Bog ne postoji, da čovjek nema 
nikakve transcendentne svrhe, da ne postoji 
vječni život. To se taložilo u dušama... Ako ne 
postoji Bog, ako ne postoji sankcija koja štiti 
dobro i zabranjuje zlo čovjek čini što mu se 
prohtije. Čovjek time niječe svoju moralnu bit. 
Neki dan tražila me je grupa roditelja moleći 
me da učinim nešto da se zatvore kafići koji 
rade do tri ujutro, žalili su se da djeca bježe od 
kuće navečer tražeći svoje društvo, a drugog 
su dana nesposobni za rad i učenje. Sjetimo 
se samo filmova i literature gdje se aplaudiralo 
rastavi braka, abortusu, govoreći da je to 
sloboda. To nije sloboda, već gubitak moralne 
svijesti. Jer, Bogne odbacuje čovjeka, ali čovjek 
može odbaciti Boga. Bogoubojstvo uvijek 
donosi kao posljedicu čovjekoubojstvo. Bog se 
ne može ubiti u svojoj esenciji, ali se može 
ubiti u ljudskoj savjesti. A onda su putevi za 
sva zla otvoreni... Zamislite kakva je savjest 


bila u ljudima koji su vršili masovne pokolje. 
Kakva je savjest onoga koji se na Kočevskom 
Rogu pohvalio da ih je bilo samo 30.000, da je 
šteta što ih nije bilo 230.000 da ih ubiju... kakva 
je to savjest?!“ 

Zlo je zlo, dobro je dobro. Postoje granice 
koje se ne mogu prijeći a da se ne prijeđe iz 
dobra uzlo. To vrijedi i u politici iu ekonomiji. 
I u ovom ratu. Ako nema objektivnih principa 
i objektivnih prava koje mora svaki poštivati, 
onda nam ostaje pravo jačega. U “Glasu 
Koncila" citiraju Christophera, da je kazao 
ovako: “Jednoje pitanje dali je nešto moralno, 
a drugo pitanje da li je nešto važno". Prema 
tome, ako je za nas nešto važno, ne mora bitii 
moralno. To je apsolutno negativan princip, 
koji kaže: svako sredstvo je dopušteno. 
Odnosno, cilj opravdava sredstvo. A to je 
apsolutno pogrešno. 


81. Etički relativizam 


U prošlom režimu imali smo totalitarnu 
indoktrinaciju koja je negirala sve duhovne 
vrijednosti i afirmirala materijalistički 
pogled na čovjeka i svijet. Materijalističko 
poimanje čovjeka i uživalačko vrednovanje 
života stvorilo je mentalitet koji odbacuje 
objektivna načela morala i briše razliku 
između dobra i zla. Prema tom mentalitetu 
čovjek može činiti sve što mu se prohtije, što 
pribavlja užitak i donosi korist. Kao što 
postoji materijalna droga koja uništava 
živote mladih, postoji i ta droga koja drogira 
savjest. Ta se droga zove subjektivizam, koji 
niječe narav stvaranja i istine života. Rat ne 
može biti opravdanje za etički relativizam. 
Zlo je uvijek zlo, a dobro je uvijek dobro. 
Zato, jao onima, kako prorok kaže, koji zlo 
prikazuju dobrim, koji tamu hoće proglasiti 
svjetlom.“ 


Naviještanje 


82. Tehnika naviještanja 
Evanđelja 


Crkva je počela živjeti u grčko-rimskom 
svijetu, u poganskoj civilizaciji, koja je 
doduše imala svoju religioznu dimenziju 
kroz mnogoboštvo. Ali, to su bili formalizmi 
koji nisu odgajali savjest. Zato je ta napetost 
između dobra i zla trajno prisutna u 
povijesti i svakoj civilizaciji. Crkva je 
usađena u takav svijet. Isus je rekao svojim 
učenicima da su oni svjetlo svijeta. To znači, 
najprije je poziv Crkve biti svjetlo života. Mi 
najvjerodostojnije evangeliziramo ako to i 
živimo. 

Crkva je tako pomalo počela mijenjati 
shvaćanje poganskog svijeta, pa su kršćani 
postali uočljivi baš svojim životom. Dakako, 
jer su vjerovali u jednoga pravog i živoga 
Boga, a ne u Jupitra, Veneru, Afroditu... Pa 
su ih zbog toga smatrali ateistima! Ali su ih 
posebno zanimali svojim životom, jer su oni 
živjeli drukčije. 

To je prvi način da Crkva naviješta, da 
živi ono što propovijeda. Zato je uvijek 
potrebna reforma, obraćenje. Mi se svakoga 
dana moramo obraćati. A onda treba 
ponuditi Riječ, da se iz uvjerenja ponudi 
Riječ. 

Isus Krist je prošao zemljom čineći 
dobro, kaže Sveto pismo i naviještao je Riječ. 
Govorili su da govori kao onaj koji ima vlast, 
jer je govorio puninom svoje božanske 
istine. Ali, da li je ta riječ bila prihvaćena? 
Zato je on rekao onu prispodobu kojom je 
prorekao sudbinu svoje riječi do svršetka 
svijeta: ići će sijač da sije sjeme, to sjeme je 
Riječ. Sijač je, možemo kazati, Crkva, ali 


sjeme pada i na kamen i na trnje ina puti 
ne donosi roda; samo ono koje padne na 
dobru zemlju, a to znači u otvoreno srce, 
koje je gladno istine i pravednosti i koje želi 
prihvatiti taj novi život, e to je onda plod 
Riječi. 

Zato je Crkva uvijek i u sebi imala 
problema s grijehom svojih članova, ali je 
uvijek odgajala svece i pravednike, ljude 
Božje, kojima je onda bila kvasac u svijetu. 
To je način Crkve kako ona djeluje u svakoj 
civilizaciji, a ipak je tajna čovjekove slobode 
i njegovog odnosa kako će on to prihvatiti, 
hoće li vjerovati ili neće. Ipak je tu stvar 
osobnih opcija. A čovjek je u toj svojoj 
unutarnjoj napetosti također razapet 
između dobra i zla, svojim unutarnjim 
prohtijevima, sebičnostima, požudama. 
Osim toga je pod utjecajem vanjske sredine, 
a pod utjecajem je i onoga nevidljivoga 
napasnika koji utječe na ljudske misli. Zato 
nažalost nije lako obratiti čovjeka. Vjerovati 
Isusu Kristu, Bogu, znači promijeniti se, 
obratiti se, a to nije lako, jer su otpori u nama 
i oko nas. 

Eto, to je taj napor Crkve da naviješta, da 
živi i svjedoči, a uspjeh ne ovisi uvijek samo 
0 Crkvi. Ne postoji uvijek uspješna tehnika 
naviještanja.# 

Potrebna je mjera u svim stvarima. Ljudi 
kao da se još uvijek pitaju kako je moguće 
ono što je prije bilo nemoguće. Stvar je 
normalna. Prije smo bili sasvim isključeni iz 
televizije, iz radija, tiska... Ideološki, Crkva 
je bila, kao i vjera uostalom, negativno 
konotirana. Materijalistička filozofija bila je 
temeljna istina i svjetonazor, pa je gledanje 
na Crkvu i na vjeru bilo negativno, što se 


odražavalo i u medijima. No, demokracija 
respektira vrijednosti, Crkva se više ne 
smatra negativnom prisutnošću po politički 
sistem. Sasvim je razumljivo da su se javna 
sredstva priopćavanja otvorila vijestima i 
porukama iz crkvenog života. Ali, to je 
normalan odnos. Prije su mi u razgovorima 
znali reći; “Društvo to ne dopušta". Pa sam 
pitao: “Koje društvo?" Jer, društvo sam ja. 
Društvo su svi građani. I činjenica je da su 
velik dio tih građana vjernici. Tko ima pravo 
odrediti što društvo smije, a što ne smije 
dopustiti? Totalitarni je sistem identificirao 
vlast s društvom, a to se ne smije. Prisutnost 
crkvenih poruka i vijesti u sredstvima javnog 
priopćavanja po mom mišljenju nije 
pretjerana ni profanirana. Mislim da je u 
granicama. Vjernici, koji su također društvo, 
i te medije gledaju i slušaju imaju pravo 
nešto čuti o sebi i svojem vjerskom životu. 
To je također stvar demokratskog odnosa. 
Stvar poštivanja realnosti.! 

Nije moguće procijeniti tajnu duše. 
Religijsko osvjedočenje je tajna duše. To je 
osobni odnos čovjeka prema Bogu. Kako se 
taj odnos očituje također je stvar ljudske 
savjesti. Sigurno je da je u bivšem sustavu 
vjersko očitovanje bilo potisnuto. Čitave 
kategorije građana vjernika bile su 
onemogućene da se očituju. Uzmite samo 
primjer pritiska pod kojim su živjeli naši 
profesori, nastavnici, učitelji... Morali su se 
ili “obračunati s religijom" ili napustiti to 
zvanje. Dakako, da su se ti ljudi suspregli od 
javnog očitovanja vjere, jer se radilo o nasilju 
nad savješću. Koji je pripadnik milicije 
mogao očitovati svoju vjeru? Ja sam imao 
slučaj kada me došao zamoliti za 
intervenciju jedan Srbin, milicioner, kojeg 
su otpustili iz službe jer mu je žena krstila 
dijete. Oninjegova obitelj bili su progonjeni 
zbog vjerskog čina koji je bio ustavno 
dopušten. I tolike druge kategorije građana 
bile su u istoj poziciji... Demokracija 
dopušta tu mogućnost. Više se nikada 
nikome ne može prigovoriti da je vjernik. Mi 


smo se borili za vrijeme komunizma da se 
apsolutno respektira proklamirani ustavni 
princip slobode, i od vjernika smo zahtijevali 
da budu savjesni i stručni u svom poslu. A 
ipak su bili potisnuti i vjerska im je svijest 
bila negativna hipoteka... Iz te zabrane 
prošlosti ljudi se oslobađaju. Ljudi dolaze s 
iskrenom vjerom u slobodu očitovanja svoje 
religioznosti. Tko bi išao u crkvu zbog 
pomodnosti ne bi dolazio iskreno a u crkvu 
treba doći iskrenog raspoloženja. Ali da je 
oslobođenje od pritiska omogućilo veće 
dolaženje u crkvu onima kojima to nije bilo 
prikladno prije, to je istina i to se vidi. Zato 
župnici goyore da ima sve više zahtjeva za 
krštenjem odraslih, za crkvenim uređenjem 
brakova i slično." 


83. BKJ - HBK 


Činjenica je da Jugoslavije nema. To je 
povijesna realnost našeg vremena. 
Konačno, ona nije niti imala dugu povijest - 
svega 74 godine. U toj su se državi našli 
narodi koji su na ovim područjima i preko 
13 stoljeća. Ta država stvorena diktatom 
velikih, a možda i nepromišljenošću malih, 
nije imala perspektive, jer je opstojala na 
hegemoniji, centralizmu i nasilju. Prema 
tome, ona se nužnošću povijesnih procesa 
morala raspasti. Jugoslavija kao država 
različitosti - povijesnih, kutlurnih, 
civilizacijskih, vjerskih, jezičnih - bila je 
promašena. Sada je stvarnost da su nastale 
nove države - Hrvatska, Slovenija, BiH, 
Makedonija i to na temelju demokratskih 
opcija. Dok je Jugoslavija postojala bila je 
jedna Biskupska konferencija. Mi smo se 
sastajali, ne toliko jer smo u jednoj državi, 
nego utoliko jer smo jedna Crkva. Sad kad 
su stvorene nove države, situacija je, izuzev 
na istoku, manje-više jednostavna: svaka 
država - svaka biskupska konferencija. 
Suradnja između novih biskupskih 
konferecija je moguća, iako ne u strogoj 
kanonskoj strukturi, nego jednostavno u 


zajedništvu Crkve da se susrećemo, 
izmjenjujemo iskustva, savjete. 

Što je Crkva? Ona nije neka apstraktna 
ideja, Crkva je konkretni čovjek. To je 
konkretni papa-čovjek, konkretni biskup- 
čovjek, konkretni župnik-čovjek i to je 
konkretni vjernik-čovjek. Svi su oni Crkva. 
Kad se kaže da je Crkva mogla više učiniti, 
to pitanje mora sebi postaviti svaki vjernik. 
To je opće pitanje apostolata laika. Laik je 
kao Crkva prisutan tamo gdje nije ni biskup, 
ni župnik, ni đakon, ni časna sestra. On se 
mora odrediti kao Crkva u toj sredini, što će 
unju kao Crkva unijeti. Zato svaki sebi mora 
postaviti pitanje: “Što sam ja učinio da bi 
Crkva više učinila? Što sam ja učinio kao 
profesor na katedri, kao radnik u tvornici, 
kao upravnik u vodstvu nekog poduzeća, 
kao liječnik u bolnici, što sam ja učinio kao 
Crkva?" 

Znam u kakvim je uvjetima poslije rata 
naša Crkva živjela. Što je Crkva tada mogla? 
Znate, ima situacija kad Crkva može trpjeti i 
možda je Crkva tako najviše učinila. Jer mi 
nekad previše naglašavamo aktivizam, velike 
nastupe, velike tribine. Misterij Crkve je 
misterij Krista. Mogli bismo i Isusu postaviti 
pitanje što je učinio, je li mogao više učiniti. 
A učinio je sve kad je pošao na križ. Tako i 
Crkva, ne živi samo Cvjetnice, nego i Veliki 
petak, i onda je najaktivnija. Zar mislite da 
pad jednog takvog bezboštva, koje je imalo 
sve mogućnosti da se održi na vlasti i da se 
odupre procesu demokratizacije, nije plod i 
onih žrtava mučenika koji su ginuli u 
logorimai bili na razne načine mučeni - toliki 
biskupi, svećenici, redovnici, vjernici. To je 
bila moć Crkve koja je srušila ovaj sistem"! 


84. Vjeronauk u školi 


Ako je škola uopće u službi obrazovanja 
čovjeka i pripremanja za život, onda u taj 
rast čovjeka treba unijeti i vjerski odgoj da 
odgoj bude cjelovit ne samo na području 
intelekta nego i na moralnom području. 


Čovjek nije potpuno odgojen ako nije i u 
savjesti usmjeren na istinu života i smisao 
postojanja. Tu je vjerski odgoj 
nenadoknadiv. Vjernici imaju pravo da im 
škola bude u tome suradnik jer i oni tu školu 
uzdržavaju svojim porezima." 

Mi biskupi jasno smo kazali da smo za 
ulazak vjeronauka u škole, po istoj logici kao 
što smo za ulazak vjerskih sadržaja na 
sredstva javnog priopćavanja. Ne možemo 
prihvatiti odsutnost religioznog odgoja u 
školama, jer to bi značilo da smo ostali na 
materijalističkom i laičkom pojmu odgoja. 
Smatramo da škola ima služiti svim 
građanima, pa ondai građanima vjernicima. 
Stoga je vjeronauk imao pravo ući u škole, 
premda nekima to nije bilo lako shvatiti i 
prihvatiti, to je stvar mentaliteta. Općenito 
govoreći, mislim da je vjeronauk uveden bez 
većih problema, da je uglavnom prihvaćen 
i da je ulazak svećenika u nastavnički zbor 
također vrlo pozitivan. Ima, dakako, 
konkretnih poteškoća, npr. u tome što 
nemamo dovoljno stručno opremljenih 
vjeroučitelja i oni se moraju osposobiti kroz 
određeno školovanje. Vjeroučiteljev rad nije 
običan nastavnički posao. Vjeroučitelj je 
svjedok vjere, on ne predaje samo znanje. 
On mora biti osvjedočeni i praktični vjernik, 
jer mora odgajati za vjeru, za svjedočenje. 
Dakle, ne samo informacija nego i formacija 
vjernika. 


85. Vjeroučitelji 


Zato je zaista važno kakvog ćemo imati 
vjeroučitelja, kakva će biti njihova osoba, 
moralna, duhovna, stručna kvaliteta. A to 
nije lako stvoriti preko noći jer biti nastavnik 
vjeronauka, ne znači imati radno mjesto, to 
je apostolsko djelovanje, to je ostvarivanje 
Isusove zapovijedi: “Idite i propovijedajte 
Evanđelje svakom stvorenju". Zato 
vjeroučitelju Crkva daje mandat, i ako ona 
vidi da on ne ostvaruje zadaću koja mu je 
povjerena može taj mandat poništiti. Poradi 


specifičnosti vjeronauka teško je prihvatiti 
trajno radno mjesto, nego radno mjesto kroz 
provjeru kako čovjek na tom radnom mjestu 
izvršuje svoje poslanje. Naime, u nekim 
zapadnim zemljama ima s vjeronaukom u 
školama i negativnih iskustava, jer su se 
nagomilali veoma potrebni vjeroučitelji od 
kojih su neki ili vjerski indiferentni ili čak 
ateisti.?! 

Vjeronauk je uvijek navještaj vjere Božje; 
to je ponuda ljubavi Božje čovjeku; to je 
služba spasenja za vječni život. Isus Krist, 
punina Božje objave - Bogočovjek - učitelj 
je istine i ljubavi. Vjeroučitelj je u toj službi. 
Svjedoči svoju vjeru. Zato predaje s uvjere- 
njem i s ljubavlju prema Bogu i prema 
onima kojima naviješta Riječ. To je bitno. 
Važno je kakvom će to metodom činiti, 
kakva će sredstva upotrijebiti, osobito 
audiovizualna, koja pruža moderna tehnika, 
Vjeronauk je u službi života duše s Bogom i 
zato je u moderan vjeronauk uključena 
molitva, Ako vjeroučenik ne nauči iskreno i 
svjesno moliti, živjeti suživot s Bogom, on 
neće živjeti dosljedno svoje kršćanstvo.! 

Teološka kultura je širok pojam. To ne 
znači biti samo teološki obrazovan nego i 
živjeti u skladu sa svojom vjerom, a to je 
kultura duha i savjesti, kultura srca da bude 
čovjek čovječan. Može li uopće biti cjelovite 
i istinske kulture bez duhovne dimenzije i 
bez duhovnih vrijednosti? Čovjek može biti 
tehnički na najvišim stupnju civilizacije, a 
da još to ne znači da je kulturan. Može biti 
barbarin.'" 

Gotovo polustoljetno obrazovanje u 
kojem je službeno bila isključena svaka 
vjerska naobrazba nije ostalo bez posljedica. 
Mnogi ljudi dobre volje i djelomično ali ne 
svestrano vjerski obrazovano osjećaju 
potrebu da svoje vjersko znanje upotpune. 
To se nekako nadomiješta homilijama ali to 
nije dosta. 

Na tom području treba učiniti mnogo 
više kroz tribine, seminare i razne susrete, 
te takve Institute!" 


86. Duhovna obnova 

Crkva cijelim svojim djelovanjem uvijek 
radi na duhovnoj obnovi ljudi. Kako živjeti? 
Evanđelje je program života kako izgrađivati 
svoje odnose. Prvo, temeljni odnos čovjeka 
prema Bogu, dakle taj koji pretpostavlja 
vjeru. Ako vjerujemo u Boga, ako 
prihvaćamo Evanđelje kao program života, 
kao Božju riječ, ako vjerujemo u Isusa Krista 
kao utjelovljenu vječnu Riječ, Sina Božjega 
koji je čovjekom postao, njega prihvaćamo 
kao svjetlost svoje savjesti, dakle, onda 
pokazujemo put kako moralno i duhovno 
živjeti u svim odnosima u odnosu prema 
Bogu. A iz toga temeljnog odnosa čovjeka 
prema Bogu, vjernika prema vjeri, nužno se 
izgrađuje odnos prema čovjeku na principu 
istine, pravednosti, poštovanja i ljubavi. To 
je odnos savjesti za vrijednosti koje su tu, 
koje su zato neprolazne, objektivne. Prema 
tome, duhovna obnova za kršćane znači 
kršćanski život. Za one koji nisu kršćani i koji 
nisu vjernici možda znači neki drukčiji 
aspekt, možda se samo suzuje na 
humanizam ili čak na jedan pošten stav 
prema svojem pozivu i također u odnosu 
prema drugima. Ja sam u Mariji Bistrici 
tumačio što za nas znači duhovna obnova. 
Duhovna obnova ima jedan drugi izraz, a taj 
izraz je samo tumačenje, taj izraz je riječ 
samoga Isusa Krista: obratite se, promijenite 
se. Promijenite opće razmišljanje kako se 
postaviti u ljudskim odnosima, koje 
vrijednosti usvojiti, kako živjeti... To je 
obraćenje čovjeka, obraćenje ljudi. Jer ako 
se čovjek svojim egoizmom odražava u 
društvu, onda zapravo sebe postavlja u 
središte interesa, a kršćanin mora shvaćati 
svoj život, u svakom pozivu, kao služenje 
za interese drugoga, za dobrobit drugoga, da 
bude graditelj jednoga novog odnosa među 
ljudima. U suradnji za zajedničko dobro, u 
koje se onda uključuje i osobno dobro i 
obiteljsko dobro. To je zahvat duhovne 
obnove kako je mi kršćanski i vjernički 


shvaćamo. Kako ministarstvo zamišlja 
duhovnu obnovu, to je stvar ministarstva. 
Možda oni ispunjuju neki svoj program ili 
plan, ali mislim da Crkva u svom poslanju 
ne podliježe ministarstvu, nego ima 
jednostavan program, svoja sredstva, ima 
svoje vodstvo i ima svoje poslanje u društvu, 
narodu, državi. Dakle, ne može ministarstvo 
voditi Crkvu u njezinu poslanju. Ona je 
samostalna.?* 

Ja mislim da je Crkva stručnjak za to 
pitanje, da je to njezin poziv. Duhovna se 
obnova može ispravno shvatiti samo ako 
imamo ispravan pojam vjere i Božje vizije 
čovjeka. Jer, drukčije je ako gledamo čovjeka 
materijalistički kao biće koje je samo 
usredotočeno na ovozemaljski život i 
njegove realnosti, a drukčije je ako vjeru- 
jemo i priznajemo da u čovjeku postoji 
duhovna dimenzija vlastitoga bića i 
perspektiva vječnoga života. 

Duhovna obnova je zapravo obnova 
unutrašnjosti čovjeka, da se može obnoviti 
u svojoj savjesti, mislima, u svim svojim 
odnosima. 

Ne možemo govoriti o duhovnoj obnovi 
bez tih dimenzija. Zato je Crkva ona koja 
djeluje baš na tome, snagom Evanđelja, 
vjerom u Boga da se čovjek u sebi promijeni. 
Alsus je rekao da se to zove obraćenje. Crkva 
shvaća duhovnu obnovu kao obraćenje 
čovjeka. To znači promijeniti vlastito 
mišljenje ako je bilo krivo, vlastiti postupak 
ako je bio kriv, vlastite odnose ako su bili 
nepravedni, protiv istine, protiv ljubavi i 
protiv Boga i čovjeka. Sve to obuhvaća 
duhovna obnova. 

Duhovna obnova osobito se dotiče 
savjesti. Čovjek bez savjesti je sklon da bude 
nepravedan, da bude nasilan, da izrabljuje i 
ponizuje drugoga, a duhovna obnova 
rasvjetljuje savjest da bi čovjek spoznao 
ljestvicu vrijednosti. Ona se ne može 
ostvarivati bez prihvaćanja konstantnih, 
objektivnih duhovnih vrijednosti i načela 
moralnoga života. A to je poslanje Crkve. 


Intelektualci će govoriti drukčije, oni 
drukčije shvaćaju duhovnu obnovu. I 
političari mogu imati drukčiji pojam 
duhovne obnove, kao i ekonomisti i 
sociolozi. Ali, Crkva ima svoj pojam čovjeka, 
svoj sadržaj duhovnih vrijednosti i moralnih 
načela. Ona ima objavu Božju i ona iz toga 
svjetla pristupa čovjeku da ga dovede u to 
svjetlo, ako on to prihvati. Svaki navještaj 
riječi Božje je ponuda ljudskoj slobodi. 

Moramo priznati činjenicu da je u 
gotovo pola stoljeća jednoga sistema i jedne 
ideologije, koja je imala sasvim određenu 
viziju čovjeka, koja je bila materijalistička, 
indoktrinacija kroz školu, vojsku, kroz 
masmedije, ipak ušla u misli i savjest i da se 
izgubila jasna vizija duhovnih vrijednosti i 
duhovnih potreba. To je jedan mentalitet. 

A mentalitet se ne mijenja promjenom 
režima ni sistema. On ostaje, on traje i 
sasvim je polagani proces njegove 
promjene. Tu je važan odgoj. Zato je važno 
i pozitivno da je nova demokratska vlast 
otvorila Crkvi školu. 

Čovjek se odgaja od najranijeg 
djetinjstva određenim vrijednostima. Zato 
je važna obitelj, zato je važna suradnja 
obitelji, Crkve i škole. 

Ja sam rastao u takvoj klimi, gdje je bio 
susret u mojem odgoju i moje škole i Crkve, 
moje župe i moje obitelji. Nisam bio izložen 
tolikim negativnim utjecajima kao što su to 
djeca danas kad na njih vrebaju i droga i 
nemoral i pornografija i sva moguća 
zastranjenja koja u čovjeku bude sklonost na 
zlo. 

U prošlom sistemu sve što je stizalo o 
Crkvi bilo je negativno. U mladima se 
razorio pojam pozitivnog, trajno vrijednog, 
duhovnog. Sada treba ići obrnutim putem 
da se dođe do ravnoteže duha i savjesti. 
Treba ići putem odgoja u kojem je 
nezaobilazna vjerska dimenzija.“ 

Sigurno je da je novi utjecaj ovog svijeta, 
ato nije samo naš slučaj, nego slučaj Europe 
ikršćanskog svijeta, uzrokovao kod ljudi lom. 


Ima ljudi koji su zadržali još neku svijest 
pripadnosti kršćanskom krugu, ali praktično 
nisu vjernici. To je slučaj i Francuske, 
Njemačke, Italije, Amerike. Vjernici se 
razlikuju. Neki su praktikanti, kao što su mi 
nedavno rekli u Francuskoj za nekog ministra 
daje katolik praktikant. Zatim postoje katolici 
koji su simpatizeri, koji Crkvu simpatiziraju i 
čak se smatraju članovima Crkve, ali 
vjerničke redovite prakse nemaju, ne idu na 
misu, ne primaju sakramente. Postoje i 
indiferentni, koji su u sebi već toliko vjernički 
otupjeli da ih zadovoljava udoban život, nisu 
baš neprijateljski raspoloženi i puštaju Crkvu 
da radi svoj posao. Ima i slojeva koji su 
neprijateljski raspoloženi. Gledajući u širim 
okvirima svijeta i povijesti Europa je prvi 
kršćanski kontinent. Drugi kontinenti nisu ni 
znali za kršćanstvo kada je Europa već bila 
krštena. Ona je primila svjetlo Evanđelja da 
ga drugima prenese i to je činila po svojim 
misionarima i crkvenim institucijama. Ali u 
isto vrijeme Europa je rađala najmilitantnije 
protivnike kršćanstva. Europa je izvor 
najvećih bezboštava. To je sukob dobra i zla. 
Gdje se god dobro ukorjenjuje, zlo pruža jači 
otpor. 

Govorili smo o teškoćama svjedočenja 
vjere u proteklom komunističkom 
razdoblju. Ima već znakova da neće biti 
poglavito mladima, nimalo lakše svjedočiti 
u novim demokratskim okolnostima. Ako 
čitamo Evanđelje i Poslanice, vidimo da 
nikad nije bilo lako svjedočiti. Isus nije 
svojim apostolima i učenicima obećao da će 
im svi aplaudirati, nego: “Ja sam vas izabrao 
od ovoga svijeta, vi niste od ovoga svijeta". 
Ako vjernik misli pjevati istu pjesmu s ovim 
svijetom, onda on nije izabran od svijeta, 
onda u svijet ništa ne daje. A da bi on svijetu 
nešto dao mora biti protivan svijetu, ne 
mislim protivan čovjeku, nego protivan 
duhu svijeta. To je izazov i on će uvijek imati 
otpor, kao što je imao Isus. Zato nikada neće 
biti lako biti svjedok, to će do konca svijeta 
biti teško." 


87. Važnije je »biti« nego 
»imati« 


Gledajte, ne može se usvojiti jedan sustav 
bez kritičnosti. Papa, iznoseći načela 
utemeljena na Evanđelju ina pojmu čovjeka, 
kaže: ni kapitalizam ni socijalizam! Jer i u 
kapitalizmu i socijalizmu ljudska osoba može 
biti žrtva; u kapitalizmu žrtva profita, na 
račun radnika, Ako se pohlepa uprisutni u 
jedan sustav, onda je to uvijek protiv socijalne 
pravde. A socijalizam... on je opet čovjeka 
žrtvovao kolektivu, isključujući njegovu 
slobodu, savjest, osobnost... Ni socijalizam 
nije riješio pitanje socijalne pravde jer je 
čovjeku oduzeo njegovu slobodu. 

Dakle, valja iznaći neku ravnotežu; 
vidjeti koji su tu elementi pozitivni na 
kojima se može graditi. 

Papa Ivan XXIII je kazao da su to 
pravednost, istina, ljubav i sloboda. To su 
četiri temeljna stupa.?? 

“Imati" - to pripada samoj naravi ljudskog 
bića, jer ono živi u prostoru i vremenu. 
Ljudsko biće ima posebne potrebe za 
uzdržavanje svoga života. Čovjek treba 
materijalna i kulturno-duhovna dobra za 
doličan ljudski način života. Čovjek ima 
određene životne ciljeve koje treba 
ostvarivati u skladu s dostojanstvom ljudske 
osobe. Dakle, “imati" nije protiv duha 
Evanđelja, ali to “imati" treba lučiti od 
pohlepe, od gramzljivosti koja prije ili kasnije 
uguši samoga čovjeka. Tu dolazimo do 
razlikovanja između “imati" i “biti". Postavlja 
se pitanje: Što imati? Kakav biti? Biti pošten, 
istinoljubiv, dobar i pravedan. To je ono 
vrednije od “imati", od posjedovanja 
materijalnih dobara. Čovjek ne bi smio biti 
rob svoga imanja, tog sadržaja “imati". Ako 
se opravdano nadamo kako ćemo uskoro 
svojim poštenim radom moći živjeti u 
blagostanju, onda je i to dar Božji. Ali to 
nadolazeće blagostanje treba biti otvoreno 
prema onima koji nemaju, prema onima koji 
su ovisni od pomoći drugih, prema onima 


koji nisu u mogućnosti sami sebi priskrbiti 
ono što im je nužno za život dostojan čovjeka. 
Onaj vjernik koji ima, ili koji će još više imati, 
taj bi trebao jače osjećati potrebe drugih i 
pomagati im. Dao Bog da se ovo nasilje što 
prije privede kraju, da potpuno prestane, te 
da ljudi odahnu u punoj slobodi, sigurnosti i 
miru, pa da mogu stjecati, da mogu “imati" 
te da tako mogu sve više i ispravnije biti ljudi 
i pravi kršćani, kako bi imovinu upotre- 
bljavali za napredak, za zajedničko dobro, što 
nužno uključuje i pomoć drugima. 

Kao odgovor na drugi dio Vašega pitanja, 
u koje ispravno naglašavate beskrajne 
prostore i nemire ljudskoga duha, kojeg nije 
moguće ispuniti materijalnim posjedo- 
vanjem - podsjetio bih na riječi svetog 
Augustina, koji je davno, već u IV. stoljeću 
ustvrdio: “Nemirno je srce naše, dok ne 


otpočine u Tebi, o Bože!" Samo je Bog ta 
neizmjerna stvarnost istine, dobrote, ljubavi 
i mira. Samo Bog može potpuno ispuniti 
neograničene prostore ljudskoga duha. 
Samo u Bogu možemo pronaći zadovolja- 
vajuće odgovore na naša najdublja i 
najsudbonosnija pitanja: Odakle? Kamo? 
Zašto? Odgovore na ta pitanja Bog nam 
najjasnije daje kroz osobnost Isusa Krista. 
On je utjelovljena Božja Riječ, on nam je 
odgovor. On za sebe veli da je “Put, Istina i 
Život" (Iv 14,6). On za sebe govori i svjedoči 
daje “Svjetlost svijeta; tko ide za mnom neće 
hodati u tami nego će imati svjetlost života" 
(Iv 8,12). On zove i prima k sebi sve koji su 
umorni i opterećeni, da im pruži odmor 
utjehe i neuništive nade (usp. Mt 11,28). U 
Isusu Kristu pronalazimo odgovore na svoja 
najteža pitanja.* 


Crkva i država 


88. Pravna država 


Dolaskom demokracije u Hrvatskoj 
odnose Crkva - Država ocjenjujem pozitivno. 
Dok je prošlom sistemu Crkva bila isključena 
iz određenih područja kao ideološki 
neprihvatljiva, sada se vjera i Crkva smatraju 
pozitivnom vrijednošću. Nema više u 
određenim zvanjima diskriminacije vjernika 
ni straha da se javno priznaju vjernicima. 
Postoji puna sloboda vjere. U bolnicama, 
staračkim domovima i u zatvorima uređeni 
su prostori da svećenici mogu redovito slaviti 
misu. To je prije bilo nemoguće. Vjeronauk 
je moguće održavati u školskim prostorima. 
Otvoren je pristup na radio i televiziju. To su 
sigurno velike promjene u odnosu prema 
ograničenostima koje je Crkva imala u 
komunističkom sistemu. Želimo da se 
demokracija u miru razvija i da to ne spriječi 
bilo kakvo nasilje.“ 

Crkva očekuje pravo da može raspolagati, 
da može imati siguran, zakonski osiguran 
prostor u medijima, za komunikaciju s 
javnošću i iznošenje svoje poruke. Prema 
tome, ne možemo biti gurnuti u neki kut 
samo s nekim pojedinačnim izjavama ili 
prijenosima određenih svečanosti. To još nije 
služba javnih sredstava evangelizacije u 
onome smislu kako to Crkva želi, a na što 
mislim da ima pravo. Mi bismo, dakle, željeli 
da se to zakonski osigura, pa i pomišljamo 
da bismo imali neki televizijski kanal, da 
bismo svakako imali svoju radio-stanicu, da 
bismo tako imali zakonsku sigurnost. Zato ne 
bismo prihvatili formulaciju zakona koja kaže 
da političke stranke i vjerske zajednice ne 


mogu imati tih sredstava. Ne možemo 
prihvatiti polazište da je Crkva, osobito 
Katolička Crkva u Hrvatskoj, uspoređena s 
bilo kojom političkom strankom. Jer ona to 
nije. Ona je specifikum!? 

U suvremenom svijetu mnogo se 
naglašavaju ljudska prava i dostojanstvo 
ljudske osobe. To se dostojanstvo baš 
ostvaruje poštivanjem prava. To isticanje 
dostojanstva i prava osobe vrijedi također i za 
narod. Postoje i nacionalna prava. Narod ima 
svoje dostojanstvo! Ta prava i dostojanstvo 
narod ostvaruje svojim suverenitetom u 
granicama svoje domovine. Samo tako nije 
podložan drugom narodu nego je samostojan 
islobodan. To je ostvarivo u vlastitoj neovisnoj 
državi kojom sada i hrvatski narod postaje 
međunarodni subjekt, ulazi u krug slobodnih 
naroda Europe i ima mogućnost govoriti sam 
u svoje ime. To je izraženo državnošću. Ali to 
jeiobveza. Slobodna država Hrvatska mora u 
punom smislu biti pravna država u kojoj je 
zajamčeno poštivanje svih ljudskih prava i 
dostojanstvo ljudske osobe. Time su 
osigurana i prava manjina koje Hrvatsku 
priznaju svojom domovinom. Stoga europska 
Hrvatska mora biti država slobode i pravo da 
svi građani osjete da u njoj mogu ostvariti 
svoje dostojanstvo i svoja prava, što opet sve 
građane obvezuje na poštivanje zakona i na 
poštenu suradnju sa svima za opće dobro u 
kojem je uključeno dobro osobe, obitelji i 
cijele zajednice. 

Crkva živi u državi i jasno određuje svoj 
odnos prema državi, ali i država mora 
odrediti jasno svoj odnos prema Crkvi. Crkva 
ipak nije “zanemariva količina", jer većina 


hrvatskog naroda priznaje se članovima 
Crkve, i to kroz stoljeća, kroz cijelu povijest. 
Crkva je svrhunaravna zajednica koja živi u 
konkretnosti svijeta i države. Ona želi 
slobodu za svoje poslanje, a to je onda i 
sloboda čovjeka vjernika, i želi da bude 
priznata u tome svom poslanju iz kojega 
onda izviru i određena prava, i na sredstva 
komunikacija, ina školu, ina bolnice, u tome 
vidu i na potrebnu imovinu. Prema tome, to 
treba urediti u razgovoru s državom, kako 
sada uspostaviti, ozakoniti redoviti vjeronauk 
u školama, kako tretirati visoke bogoslovne 
škole i fakultete, kako tretirati ako Crkva 
može i hoće osnivati i vlastite škole i bolnice, 
kako tretirati Crkvu i u upotrebi javnih 
sredstava priopćavanja, i kako riješiti prob- 
lem materijalnoga uzdržavanja Crkve. 

Crkva je imala svoje posjede, imala je 
svoje izvore prihoda kojima je uzdržavala 
svoje institucije. Međutim, kad je došla 
komunistička vlast, ona je namjerno Crkvu 
osiromašila, provodeći i agrarnu reformu, i 
nacionalizaciju, i eksproprijaciju, jer se 
oduzimanjem materijalne osnovice željelo 
onemogućiti Crkvu u njezinu poslanju. Sada 
treba razgovarati što učiniti s denaci- 
onalizacijom, kako je provesti, u kojoj mjeri. 
Crkva uviđa složenost problema i ona će biti 
vrlo uvidavna, ali mora također biti 
prihvaćena u svojim potrebama, u svojim 
razlozima. 


89. Država mora shvatiti što 
je Crkva 


Crkva mora dobro očitovati kako ona 
shvaća državu, a država mora dobro shvatiti 
što je Crkva. Tu treba uočiti kompetencije, 
odgovornosti, treba uočiti smisao i države i 
Crkve. 

Crkva živi u narodu, ona živi u 
konkretnom povijesnome kontekstu, živi u 


državi i priznaje tu stvarnost, a od države 
očekuje da bude zaštitnica, jamac i 
osiguranje, da se poštuju sva ljudska prava i 
da se poštuju funkcije određenih zajednica, 
pa tako i funkcije Crkve u njezinoj 
specifičnosti, što ona jest po svome poslanju, 
izvoru i cilju. I mislim da je odnos Crkve 
prema hrvatskoj državi apsolutno korektan 
jer Crkva poštuje pravo hrvatskoga naroda da 
ima svoju državu. Jer ako narod nema svoje 
države, on je bezimen, nepoznat i lišen je 
zapravo mogućnosti slobodnoga života. Iz tih 
etičkih principa Crkva smatra državu 
zajednicom koja zaslužuje određeno 
korektno ponašanje. 

Dakako da smo naslijedili određene 
probleme koji su bili prisutni u zakonima 
bivše vlasti, koji su slobodu Crkve prilično i 
očito ograničavali i isključivali iz određenih 
područja. I postoje mentaliteti u strukturama 
vlasti koji baštine, rekli bismo, te poglede 
prošlosti u odnosu prema Crkvi. Zato Crkva 
očekuje da će država osigurati Crkvi zaista 
onaj slobodan prostor djelovanja i slobodno 
raspolaganje sredstvima javnih komunikacija 
na koje Crkva smatra da ima pravo da može 
komunicirati s javnošću. 

Ako se 73 posto stanovnika Hrvatske 
izjasnilo da su pripadnici Katoličke Crkve ili 
katoličke tradicije, onda država treba s time 
računati. Zato javnim sredstvima treba 
pristupati s određenim respektom i prema 
Crkvi i prema njezinom poslanju. I tu ima 
problema koji još uvijek nisu riješeni, ali koje 
treba rješavati u međusobnom razgovoru, 
dijalogu, koji je ispunjen međusobnim 
poštovanjem, uvažavanjem, pai poštivanjem 
temeljnih principa. Stoga mi očekujemo 
riješenja koja će zakonski biti zajamčena, a 
ne da neka rješenja ovise samo o dobroj volji 
ovoga ili onoga pojedinca, ove ili one 
strukture, nego da Crkva ima zaista zakonski 
zajamčenu specifičnost svoga djelovanja, u 
službi naroda, u službi savjesti čovjeka.?? 


90. Komisije 


Postoji bitna razlika između ove komisije 
- koju je ustanovio predsjednik Republike 
Hrvatske s državne strane i koju su ustanovili 
biskupi s crkvene strane - i one komisije iz 
komunističkoga režima. U prošlom režimu 
ta je komisija bila institucija države, koja je 
zapravo imala dužnost da kontrolira Crkvu, 
da tu i tamo intervenira u prilog nekog 
rješenja, ali uglavnom da ima pod okom 
djelatnost Crkve. Mi smo je smatrali 
elegantnim odjelom Udbe. 

Crkva i država sada na najvišoj razini 
rješavaju svoje međusobne odnose, na razini 
države, vrhovne državne vlasti i na razini 
Svete Stolice. A unutar same države 
sugovornik joj je Biskupska konferencija. 
Prema tome, ova je komisija ustanovljena da 
sasluša u ime države ono što misli Biskupska 
konferencija. Ona ima smisao da se i sjedne 
i druge strane uoče koja su pitanja važna da 
ih se riješi zakonski; da to ne bude samo 
pitanje dobre volje sada, sutra možda 
drukčije, nego da se točno ustanovi koje su 
teme u tim odnosima važne da se one i 
zakonski rješavaju za sigurne odnose Crkve i 
države u budućnosti. Dakle, stvara se 
sporazum da ne bude nesporazuma, da se 
zna točno što tko ima pravo i koji su to okviri 
koji jamče Crkvi njezin život i slobodu njezina 
djelovanja, Crkvi i njezinim institucijama. 

Država preuzima također obvezu da 
poštuje prava Crkve, koje ona po naravi svoga 
poslanja ima. U to su uključena i ljudska 
prava, sloboda religioznosti, djelovanje 
crkvenih institucija. To je uređeno jednim 
konkordatom. Inače, u suvremenom odnosu 
Crkve i države obično se ne ide ukonkordate, 
nego se ide od teme do teme, koje se onda 
zakonski reguliraju. Stvori se zakonski zbir, 
koji je zapravo jedan konkordat. 

Teme koje su naši predstavnici iznijeli 
državnoj komisije su brojne: na primjer, 
pojašnjavanje naravi kompetencija Katoličke 
Crkve i Republike Hrvatske, odnosno što je u 


okviru tih kompentencija činiti Crkvi a što 
državi u odnosu prema Crkvi, Crkva je u svom 
poslanju autonomna, tako da, recimo, ne 
može mjesna zajednica mijenjati župnika. 
Politička vlast ne može utjecati na izbor 
biskupa. To je isključiva kompetencija Crkve, 
odnosno pape. U svim komunističkim 
režimima bio je problem imenovanje 
biskupa, jer se za imenovanje tražilo 
pristanak vlade. A vlada nije pristajala na 
imenovanje biskupa koji nije ulazio u okvir 
njezinih shvaćanja. Tako je u Čehoslovačkoj 
Crkva ostala doslovno bez biskupa. I u 
Poljskoj je bio problem za rezidencijalnog 
biskupa. Kod nas je za vrijeme komunizma 
bio slučaj da vlada nije imala ingerencije za 
imenovanje biskupa zato jer je propao 
konkordat, koji je već bio dogovoren ali nije 
bio ratificiran. Bilo je to još prije onog rata, a 
ukonkordatu je bilo prihvaćeno da kralj dade 
svoj placet na imenovanje. To je za nas bio 
veliki plus, to je značilo slobodu Crkve. Papa 
je mogao imenovati biskupe po vlastitoj 
procjeni. 


91. Privatizacija 


Državna vlast je državna vlast. Ona je 
odgovorna za funkciju društva u njegovim 
zemaljskim dimenzijama. Ona se bavi 
problemima gospodarstva, kulture, politike, 
odgoja s ovozemaljskih potreba i ciljeva da 
se postigne određeni cilj društva, da bude na 
određenom stupnju civilizacije. To je jedan 
segment. Ja nisam odgovoran za privatizaciju 
velikih poduzeća, ali država je odgovorna 
hoće li to biti pravedno ili otimačina. Crkva 
je drukčija dimenzija. Ona je povezuje s 
Bogom, okuplja u ime Božje i odgaja savjest 
u svjetlu Božje riječi i zapovijedi. Odgaja 
čovjeka za nebeski životi vječno spasenje, ali 
i za život u zemaljskom društvu. Zato Crkva 
dopunjuje u onome što država ne daje i ne 
može dati. Onda odgaja građane vjernike za 
konstruktivne građane i suradnike. Kada sam 
bio u Rakovom Potoku mladi župnik imao 


vjeronauk za djecu, došao je po mene 
milicionar da me odvede u milicijsku stanicu. 
Kada sam tamo došao, pitao me komandir 
što radim. Odgovorio sam kako držim 
vjeronauk. Rečeno mi je kako to ne smijem 
činiti. Odgovorio sam kako mi to zakon 
dopušta. "Ali, mi to u socijalizmu više 
nećemo trebati“, rekao je komandir. Kazao 
sam mu: Zar vi u socijalizmu nećete trebati 
poštene ljude? Budu li se oni držali onoga što 
ih ja učim, vi ćete u miliciji imati manje posla. 
Dakle, kada Crkva uči na vjeronauku kako 
živjeti, ona gradi temelje društva.? 


92. Denacionalizacija 


Spomenuo bih jedno od pitanja koje je vrlo 
složeno, a to je pitanje denacionalizacije. 
Priznajemo da to pitanje zaziva određene 
probleme, ali bi mu ipak trebalo pristupiti 
načelno - konstatirati da su poslije rata neka 
sredstva na temelju kojih je Crkva pratila svoj 
život, svoje poslanje i svoju funkciju oduzeta 
Crkvi. Bilo je to priznato i od bivše vlasti, 
barem od nekih njezinih predstavnika: “Crkvi 
treba oduzeti materijalnu bazu". To se onda 
provodilo, ali sada to treba ispraviti, jer pravo 
traži da se isprave nepravde i ne može se 
usvojiti da je otimačina ozakonila neku 
nepravdu. No to je načelno pitanje, a 
konkretna pitanja su složena i ona se rješavaju 
dogovorom u okviru sasvim konkretnih 
mogućnosti. 

To je stvar izmjene mišljenja. Crkva 
najprije stoji na načelu da se jasno kaže da je 
otimačina uvijek otimačina i da oduzeta 
stvar, ne dođe svome vlasniku. E sad, budući 
daje onaj sistem vlasti prestao postojati, koji 
je to riješio svojim samovoljnim zakonom, 
sada mora nova vlast, odnosno hrvatska 
država pristupiti tome problemu pravedno i 
pravično. Kako vratiti, koliko vratiti, kako 
restituirati nevraćanjem, kako uspostaviti 
neki drugi modus - to je stvar dogovora. 

Mi bismo trebali čuti što država misli i 
onda bismo razmislili što možemo prihvatiti, 


aštone možemo prihvatiti, gdje možerno biti 
“široki",ana čemu moramo inzistirati. Dakle, 
još uvijek ni sa strane države nemamo 
izjašnjeno što ona misli. Zato mi očekujemo 
diskusiju o zakonu i zato nas zanima 
prijedlog zakona, u kojemu mi želimo 
sudjelovati, kako bi se našlo neko rješenje.?? 


93. Mokrice 


Treba ne trgovati nego provesti ono što 
je pravo. A što je pravo? Da svakome bude 
njegovo. Dvorac Mokrice je bio vlasništvo 
zagrebačkog bogoslovnog sjemeništa. Prije 
rata kupljen je za ljetno odmaralište 
bogoslova. Dakle, dvorac ima svog vlasnika 
sa imenom i prezimenom. Ako poštivamo 
pravo - vlasništvo pripada vlasniku. 
Međutim, to je vlasništvo oduzeto nasiljem, 
okupacijom Njemaca. Poslije je prešlo u 
vlasništvo Slovenije, vlašću Komunističke 
partije. Sada se postavlja pitanje hoće li biti 
denacionalizacija nacionalizirane imovine 
ili neće biti. Mi smatramo da bi bilo pravo 
da se vlasništvo vrati vlasniku. A pitanje 
granica, to je pitanje državnih dogovora.?" 

Postoji i međunarodno pravo o privatnoj 
imovini, tako da država ne može raditi što 
hoće, ako hoće biti pravna država.“ 

Crkva stoji na principu - crkvena imanja 
služila su funkciji Crkve, njezinom poslanju. 
Da Crkva može vršiti svoje poslanje treba 
imati materijalna sredstva - škole, fakultete, 
sjemeništa, institucije. Došla je komu- 
nistička vlast i mnogo toga jednostavno 
zakonom oduzela. Crkva je znala da ima 
pravo živjeti i imati određenu imovinu. Ali 
Crkva također zna i da denacionalizacija 
nosi sa sobom i određene probleme. 

Dakle, prvo je načelo, a drugo je 
provedba u praksi. Načelo je da se prizna 
ono što je oduzeto da pripada zakonitom 
vlasniku. A sada u kolikoj mjeri i kako - to je 
stvar dogovora. Dakle, ne može se 
legalizirati otimačina, ali se može dogovoriti 
rješenje.?? 


94, Raskrižje 


Sva ta galama oko Raskrižja škodila je i 
Slovencima jer galama nije stvorila klimu 
većeg povjerenja u suživotu s Hrvatima. 
Raskrižje je premali problem da bi se na 
račun njega trebalo bunititi cijelu Sloveniju 
protiv Hrvatske i da bi se cijela Hrvatska 
trebala, na neki način, osjetiti napadnuta. 
To je apsolutno bila promašena propaganda 
i promašen postupak. U ovom ratu mi smo 
posebno osjetljivi. Dok nam je razoreno 
stotine crkava, uništeno preko 200 župa, 
koje uopće ne postoje, dok smo bombar- 
dirani i u tolikim teškoćama - sad se 
napuhava Raskrižje. 1 izvrši se nasilje. 
Zatvoriti crkvu u jednoj župi, uskratiti ulaz 
zakonitom župniku u njegovu crkvu, ne 
imati službu Božju za njegov narod to je 
nasilje. I to nasilje je sramota. Kad jedna 
grupa zatvori crkvu, čini nasilje protiv cijele 
župe, a to je u svakoj demokratskoj državi 
krivično djelo. Nije to bio problem vjere. To 
je čista politizacija. Raskrižje kao područje 
devet stoljeća pripada zagrebačkoj biskupiji 
i pripadalo je u korpus hrvatskog naroda i 
hrvatskog teritorija. Mi ne otimamo nikome 


ništa. Ako se promijenila demografska ili 
nacionalna svijest - to se onda može na 
kulturan, miran način riješiti. 1 zato nisam 
bio pripravan bilo što činiti pod nasiljem. 
Stoga je i dogovoreno s mariborskim 
biskupom da će se problem rješavati, ali na 
kulturan i crkveni način, isključivši politiku, 
nasilje. Rekao sam: kad se otvori crkva i 
budemo imali mjesec dana potpunog mira, 
onda ću imenovati svećenika Slovenca kojeg 
Vi predložite za slovensku službu Božju. 
Premda su imali slovensku službu Božju. 
Župnik je imao nalog da drži i slovensku 
misu i sakramente na slovenskom jeziku za 
sve koji to žele. Ion je imao slovensku misu. 
Imao je dvije hrvatske i jednu slovensku. 
Većina polaznika nedjeljne mise dolazila je 
na misu na hrvatskom! 

Ali ovdje nije bio vjerski motiv. To je bio 
politički motiv. Sad su otvorili crkvu, jer sam 
kazao: nema nikakvih razgovora, rješenja 
dok je crkva zatvorena. Sad kad su otvorili 
crkvu, kad bude mir, imenovat ću Slovenca, 
kojeg mi biskup predloži, da bude svećenik 
za Slovence. Poslije ćemo vidjet kako će biti. 
Samo upamtite mi ne otimamo nikome 
ništa." 


Svjetske sile 


95. Ivan Pavao II. i Hrvati 


Ivan Pavao II potječe iz Poljske, Poljske 
koja je toliko puta bila brisana s političke 
karte svijeta, naroda i zemlje koji su imali 
tako tragičnu povijesnu sudbinu. Osjećaj 
pravednosti kod čovjeka koji je to i osobno 
doživio, kao pripadnik tog naroda; taj 
osjećaj pravednosti bio je presudan za 
njegovu podršku Hrvatskoj, za diplomatsko 
priznanje Hrvatske bez presedana u 
diplomatskoj povijesti Vatikana. Dakle, 
Papa je ocjenio da je hrvatska stvar 
pravedna, jer je Hrvatska bila napadnuta. 
Da je Hrvatska vodila osvajački rat na 
području Srbije, Ivan Pavao II bi stao na 
stranu Srbije, jer bi to bilo pravedno.“ 

Papa je zadužio Hrvatsku i hrvatski 
narod, i to hrvatski narod nikada ne bi smio 
zaboraviti. onda, kada smo bili neshvaćeni, 
pogaženi, potlaćeni, u Papi smo imali 
zagovornika i zaštitnika. Znakovito je da je 
on 13. siječnja priznao Hrvatsku kao 
samostalnu i slobodnu državu, prije nego li 
su to učinili Europska zajednica i drugi. A, 
on je uvijek želio doći k nama, i za vrijeme 
komunizma. Pozivali su ga tada iz Beograda, 
ali su uvijek rekli - kada prilike sazriju. 
Budući da prilike nisu sazrele, on nije došao. 

Sada kad je Hrvatska slobodna država, 
sada može otvoriti vrata, dati “zeleno 
svjetlo" papinom dolasku. No, postavlja se 
pitanje kada? Sigurno je da u ovom ratu 
Papa ne bi htio doći samo na jedno mjesto, 
on bi htio obići Hrvatsku, ali mogućnosti 
nisu takve da bismo ga sa sigurnošću mogli 
primiti i jamčiti njegovu sigurnost. 


Držimo da bi 1994. godine, kada slavimo 
900. obljetnicu. Zagrebačke biskupije, to bila 
prigoda u kojoj bi Papa rado bio prisutan. 
Mi ćemo ga dočekati s poštovanjem i 
ljubavlju, ali skromno. I on to zna, i on to 
želi.?* 

Sigurno je Papin poziv cijeloj Katoličkoj 
Crkvi u svijetu odjeknuo svijetom i stavio, 
možemo kazati, Hrvatsku pogođenu ovim 
nametnutim ratom protiv njezine slobode i 
mira, u središte pažnje mnogih ljudi koji 
možda za Hrvatsku ne bi ni znali. Papa je 
time založio svoj moralni autoritet za 
pravdu i mir. Ustao je u zaštitu žrtve, uvijek 
naglašavajući neotuđiva prava čovjeka i 
neotuđiva prava naroda na samoodređenje. 
Obrana slobode i prava ima univerzalnu 
vrijednost svuda i uvijek. Papa je apelirao i 
na demokratske vlade svijeta da poštuju i 
priznaju demokratski izraženu volju 
hrvatskog naroda, kao i slovenskog naroda i 
drugih naroda koji hoće biti slobodni. 
Uvjeren sam da to zalaganje Sv. Oca za 
pravednu stvar naše slobode i mira, kao i 
slobode i mira svih naroda, nije ostalo bez 
odjeka u svjetskoj javnosti. Istina se probija, 
iako teško, ali sigurno. Neke snage optužuju 
Papu da je pristran, da se previše založio za 
Hrvatsku. Međutim, on nije pristran nego je 
objektivan i pravedan. On je slobodan i ne 
pada pod utjecaj krivih informacija. Zanima 
ga samo istina. 

Papina uloga je uloga pastira Crkve, koji 
je poslan svakom čovjeku i svakom narodu. 
Njegovo je polazište uvijek Evanđelje. 1 
njegovo je razmišljanje o čovjeku, a to znači 
ioljudskim pravima i nacionalnim pravima, 


nadahnuto Evanđeljem i Božjom slikom o 
čovjeku. On se zanima za pravo, za slobodu 
za poštivanje ljudske osobe i poštivanje 
nacionalnih prava, jer čovjek je također i 
nacionalno izražen. Papa se zauzeo svim 
svojim moralnim autoritetom za stvar 
Hrvatske. Zašto? Baš zato jer je jasno vidio 
da se tu čini nasilje protiv jednog naroda, 
protiv ljudi, protiv slobode, protiv prava i 
nastupio je u brani tih prava. Da se to 
dogodilo u drugoj zemlji on bi isto tako 
nastupio u obrani prava. I da se to dogodilo 
U Srbiji, da je Hrvatska, recimo, povela rat 
protiv Srbije, provalila u Srbiju i rušila tamo 
njihove crkve, sela i gradove, on bio bio na 
strani napadnutog. Stoga je apsolutno 
neprihvatljiva optužba da je Papa kriv za rat 
u Hrvatskoj, da je pristran. Zato je on založio 
svoj autoritet, ne samo pozivajući cijelu 
Crkvu da moli za mir u Hrvatskoj, nego i 
uputivši memorandum vladama da i one 
učine također svoju dužnost kako bi zaštitile 
pravo i osigurale mir i zaustavile taj rat. 
Dakako, s druge strane neće za to biti 
pohvaljen, pozvan je čak i da dade ostavku! 
Ali tu je on jasan i potpuno čist. Mislim da 
moramo zahvaliti Svetom Ocu Ivanu Pavlu 
II. za njegovu zauzetost jer je tu zaista 
pokazao da stoji na principima koji vrijede 
svuda, za svakoga, i uvijek, a sada ih je 
primijenio za situaciju u Hrvatskoj.?! 

Papa, ako je suditi po agencijskim 
vijestima, pozorno prati ovaj rat. Konzultira 
se ne samo sa crkvenim ljudima. 

Nedavno je Papa sazvao eminentan skup 
znanstvenika i uglednih ljudi iz cijeloga 
svijeta. I taj skup očituje njegovu silnu brigu 
i zabrinutost, Mislim da on svaki dan u 
svakoj prilici govori o tome ratu. On 
neprekidno poziva na mir. On neprestano 
upozorava na zlo koje se događa. Hoće čuti 
ljude koji nisu iz crkvenih struktura. Papa je 
tražio mišljenje gospode Tomasa Bremena, 
Mirka Đorđevića, Tadeusza Mazowieskoga, 
Krista Cviića i drugih. Na tom se skupu ističe 
da se moglo provjeriti da u krugu svih strana 


angažiranih u borbi postoji znatan broj 
osoba dobre volje koji žele raditi da se 
ostvaruje praštanje i pomirenje; osoba koje 
su uvjerene da im je rat koji pustoši BiH bio 
nametnut, kao što bi im bila nametnuta 
eventualna podjela njihova teritorija. Mir 
postignut trgovanjem teritorijem ili, još 
gore, građen isključivo na etničkim 
temeljima - ne bi mogao biti trajan mir. Mir 
koji bi se oslanjao na raspaljivanju nacio- 
nalizama bio bi lažan mir. Štoviše, nepravda 
ne može nikada postati uvjet mira. Osobito 
ne može biti prihvaćen mir koji se temelji 
na gotovome činu. Kršćani sa svojom 
braćom židovskim i islamskim vjernicima 
na tim područjima imaju posebnu 
odgovornost da poštivanje drugoga u 
njegovoj osobi, u njegovim uvjerenjima, u 
njegovim dobrima i u njegovoj povijesti 
postane stvarnost.“ 

Vatikan se mogao držati malo suzdržanije 
prema Hrvatskoj, ali je Papa učinio presedan 
jer je bio uvjeren da se radi o zaštiti prava. On 
je jako dobro osjetio o čemu se radi. Imao je, 
konačno, informacije. 1kad mi strani novinari 
kažu da je Papa pristran, ja im kažem da je 
Papa pravedan. Da su Hrvati učinili agresiju 
na Srbiju, Papa bi bio uz Srbiju. I ja bih bio, jer 
sam protiv agresije, nasilja.?* 


96. Papina poruka mira 


Pohod Svetoga Oca Hrvatskoj, u Zagreb, 
u povodu 900. obljetnice Zagrebačke 
biskupije, dar je Božji. Taj pohod je bio zaista 
sa srcem očekivan i dugo željen. Hrvatski su 
vjernici pokazali koliko je Papa ušao u 
njihova srca. Dakako, Papa je svojim 
poslanjem u službi vjere, u službi Crkve, kao 
njezin vrhovni poglavar, u ime Isusa Krista 
kao čuva vjere i njezina zajedništva bio 
dočekan ovdje u Zagrebu. Papa je došao s 
porukom mira. On vrlo dobro zna što se 
ovdje događa. Budući da je zaštitnik 
pravednosti i da se zauzima za dostojanstvo 
svakog čovjeka i svakog naroda, svoju je 


pažnju posvetio hrvatskomu narodu i 
Hrvatskoj baš zbog toga što je bila 
povrijeđena pravednost i pravda kad je 
nepravedno napadnuta Hrvatska i hrvatski 
narod u procesu svoje demokratizacije, u 
procesu svoga oslobođenja. I zato je on 
došao s porukom mira, ali pravednoga mira, 
da raspoloži ljude na povjerenje, na 
opraštanje i da se tako prekine bilo kakav 
lanac mržnje. Tek pravedno tretirani, 
slobodni, zaštićeni, sigurni ljudi, mogu 
izgrađivati odnose mira i pravednosti. To 
vrijedi za odnose među osobama, jednako i 
za odnose među zajednicama i državama. 
Dakle, države mogu imati mirne odnose, ali 
samo utemeljene na pravednosti, pošto- 
vanju prava i slobode. Između potlačenoga 
i tlačitelja teško je uspostaviti prijateljske 
odnose. 

Papa se zauzima za univerzalnu viziju 
mira, koja uključuje u sebi svaku pravdu, 
isključuje svaku nepravdu, uključuje 
raspoloženje pomirenja, isključuje svaku 
želju za osvetom, dakle uključuje u sebi 
evanđeosku viziju mira, To smo imali prilike 
čuti u Papinu obraćanju na zagrebačkom 
Hipodromu. U tom duhu i naša Crkva 
odgaja naše vjernike. Govorili smo da je 
obrana moralna, da je to moralno pravo, ali 
da nikad ne smije prijeći u mržnju i osvetu, 
jer Hrvatska se ne može i ne smije braniti 
zločinom. Pravda i sloboda se ne mogu 
braniti zložinom. I u ratu moraju vrijediti 
moralna načela, žrtva se ima pravo zaštititi 
i braniti se, pri ćemu mora ostati u 
granicama etike. 

Zato je Papa uputio takvu poruku i 
mislim da je ona bila s pažnjom saslušana i 
da su je slušali ljudi koji su žrtve rata, slušali 
su ga prognanici, kojima nije lako govoriti o 
opraštanju, kad su bez svega ostali, kad su 
sa svoga protjerani, kad nemaju nikakve 
zaštite da se vrate, ali prihvaćali su Papine 
riječi. To znači da naši vjernici prognanici 
još uvijek čuvaju dostojanstvo vjere i 
oslobađaju se u sebi od mržnje i od svake 


želje za osvetom. To je milost. To je Božje 
djelovanje u čovjeku. 

Dolazak Svetog Oca u Hrvatsku potvrda 
je i onoga što je Sveti Otac već učinio, 
priznanja Hrvatske kao samostalne 
suverene države. Znači, posrijedi je 
određeni kontinuitet. Premda uvijek 
naglašavamo, i Sveti otac to naglašava, da 
je njegov posjet bio pastoralan, ali Crkva živi 
u državi i zato kad Sveti Otac posjećuje 
Crkvu u jednoj državi, on posjećuje i 
državnoga poglavara. Dakle, to je posjet 
pažnje i poštovanja prema državi i njezinu 
poglavaru. Razgovor koji je Sveti Otac vodio 
s našim državnim poglavarom sigurno je 
dodirnuo i političke teme, ali Papa uvijek 
govori s evanđeoskoga stanovišta, dakle to 
nije običan razgovor dvojice državnika. To 
jeipak razgovor jednoga crkvenog poglavara 
s jednim državnikom. Dodirnute su sigurno 
teme važne za ovo područje, za našu državu, 
za naš narod, ali im je Papa sigurno dao neke 
savjete sa stanovišta moralnih vrijednosti.“ 


97. Aktualnost Papinih 
govora u Zagrebu 1994. 


Kad bi se Isus obazirao na sve zamjerke, 
onda ne bismo imali Evanđelje. Njega su 
htjeli prisvojiti farizeji, htjeli su ga prisvojiti 
saduceji, i herodovci, zeloti - svi mogući. A 
on je govorio svima istinu. I to je poziv 
Crkve. Mi se ne možemo odreći Boga niti 
Evanđelja niti sebe. Ako je svrha svijeće da 
gorii svijetli, onda ona mora gorjeti i svijetliti 
usprkos svim mrakovima i vjetrovima. I 
Crkva mora govoriti riječ Božju. I Papa je u 
Zagrebu govorio Evanđelje. Čisto Evanđelje. 
Kao što sam već rekao, jer je Isus osporavan 
i Evanđelje je osporavano - i sada. A da su 
slušali svi odgovorni, svaki na svom mjestu, 
svaki taj naš čovjek da je slušao poruku 
Papinu, daleko bismo bolje stajali pred 
svijetom, čiste savjesti i čistih ruku. Ovako 
smo sami sebe ponizili. Stoga - ne može se 
Crkvi određivati što će ona propovijedati. 


Sjećate li se, na televiziji, prije koje dvije 
godine, bio je Štefan Dedijer, profesor u 
Švedskoj, Srbin. Gledao sam tu emisiju, 
njegov intervju na televiziji. Došao je u TV 
studio noseći Papinu encikliku Centesimus 
annus i podigao ju je rekavši: “Ovo trebaju 
političari proučavati!" Proučavati socijalni 
nauk Katoličke Crkve. Taj socijalni nauk 
polazi iz Božje riječi, utemeljen je na 
čovjeku, kako ga Bog vidi. Tu je čovjek 
središte. Subjekt - a ne objekt. Svaki idol 
pretvara čovjeka u objekt. Zato su svi idoli 
lažni bogovi koji zarobljuju. Ekstremizmi 
nemaju ni savjesti ni morala. Bilo da je riječ 
o nacionalizmu, o šovinizmu, o rasizmu - 
sve su to u tom smislu idoli. Tek kad nad 
svim vrijednostima stoji Bog koji je 
apsolutni tumač istine o čovjeku, ispravno 
se vrednuje i narod i država i svako drugo 
ljudsko zajedništvo. To je onda polazište za 
organizaciju ljudskoga društva da ono bude 
socijalno i pravedno, da ne bude 
izrabljivača, da ne bude pljačkaša, da ne 
bude tiranina, da bude sloboda, da bude 
pravda, sigurnost. To je poziv države da 
organizira takav suživot građana, da zaista 
služi općem dobru. U tom općem dobru 
mora se naći čovjek, kao osoba, kao obitelji 
kao narod - i cijela državna zajednica u 
interesu općeg dobra. Smisao i poziv države 
nije u tome da bude sama sebi svrha nego 
da služi osobi i zajednici. Evanđeoski 
shvaćena vlast uvijek je služenje općem 
dobru ali najprije štiteći osobu. U 
nesebičnom služenju isključena je svaka 
sebičnost, svaka zloporaba vlasti za osobne 
interese. Sve ovisi o moralnosti i savjesti 
ljudi!s* 


98. Enciklika “Sjaj istine" 


Postavio bih pitanje ultraliberalnim 
krugovima, tim hedonistima, tim ljudima 
kojima se ne sviđa nauk Crkve, zašto se 
bune? Oni mogu živjeti kako god oni hoće. 
Crkva ih neće ni u zatvor staviti, niti će ih 


robiti. Svaki čovjek radi što hoće. A zašto ih 
smeta da Papa naglašava objektivne 
principe moralnosti, kad ih oni ne moraju 
vršiti? Znači da im ipak savjest nije mirna. 
Oni bi htjeli da i Papa, kao vrhovni autoritet, 
moralni autoritet u Crkvi i u svijetu, odobri 
njihov grijeh. Onda bi ga hvalili, zar ne? A 
da je Isus došao s takvim odnosom, da se 
pomori sa zlom svijeta... Ne bi ga bili 
razapeli?! I onda ne bi ostvario svoje 
poslanje. Papa je odgovoran u službi Crkve, 
služeći istini, braneći istinu, i on ne može 
mijenjati riječ Božju da bi se prilagodio 
svijetu. to je bio problem ne samo sada. To 
je bio problem od početka Crkve. Kada čitate 
poslanice svetoga Pavla, gdje on jasno kaže 
“ne poistovjećujte se s ovim svijetom", što 
znači da vjernici koji su uzvjerovali moraju 
biti različiti, drukčiji, a ovaj svijet je protiv 
vas jer ste drukčiji. Inače, ako ste isti, onda 
niste svjetlo, piše Pavao. Zato, Sjaj istine je 
Papina enciklika koja je potrebna ovom 
vremenu i o kojoj će ljudi dobre volje 
razmišljali. Ali, ograda oko čovjeka mora 
biti, a to je ograda zaštite, ograda njegova 
dostojanstva, njegove slobode, to su Božje 
zapovijedi. 


99, Enciklika “Centesimus 
annus 


Papa je sada izdao treću encikliku 
Centesimus annus koja obrađuje radničko 
pitanje i socijalne odnose u društvu. 
Enciklika Rerum novarum Leona XIII 
nastala je u vrijeme kada je do vrhunca 
došao sukob kapitala i rada ili, kako su to 
govorili, kapitalista i proletarijata. Postojala 
je marksistička ideologija koja je nudila 
rješenje socijalnih problema kolektivi- 
zacijom, nijekanjem privatnog vlasništva 
zbog zaštite radničke klase od izrabljivanja 
te obećanjima radničkoj klasi da će biti 
nosilac vlasti u društvu i narodu (“diktatura 
proletarijata"). Međutim, metode koje je 
marksizam usvajao temeljile se na 


apsolutnom promašaju - to je bila klasna 
mržnja. Ma o kakvoj se mržnji radilo, 
klasnoj, vjerskoj, ideološkoj, nacionalnoj, 
ona je uvijek negativna. Nikada mržnja ne 
može biti polazište za rješenje bilo kakvih 
problema. Jer, ona je najnegativniji stav 
ljudskog srca, uvijek povezana snepravdom. 
Ona rješava po principu prava jačega. U 
takvim ideološkim gibanjima pape Leon XIII 
izdao je encikliku Rerum novarum, dakle 
nove stvari, nova gibanja, novi procesi, gdje 
je ponudio rješenje problema kapitalizma i 
radničke klase. Pošao je od objektivnih 
etičkih načela, stavljajući u središte 
dostojanstvo ljudske osobe koje bi trebalo 
biti kriterij. Ne vlast, niti moć, već 
dostojanstvo po kojem čovjek može živjeti. 
Osudio je izrabljivanje u kojem je profit 
jedini kriterij, ali je osudio i socijalizam gdje 
se niječe osobnost osoba. Naglasio je 
prednost osobne inicijative i privatnog 
vlasništva koje dakako može biti 
ograničeno. Iskustva su potvrdila nakon sto 
godina da se radilo o ispravnim načelima. 
Da se išlo tim putem ne bismo imali to što 
se dogodilo - koliko je krvi proliveno da bi 
se ostvario tzv. socijalistički svijet koji se 
naviještao kao svijet socijalne pravde, 
bratstva i slobode, a sve se pretvorilo u 
groznu tiraniju čije je najmračnije lice bilo 
staljinizam. Što je značio čovjek? Stvorili su 
se logori... Centesimus annus jednim 
dijelom ponovo analizira Rerum novarum i 
nakon iskustva koje je čovječanstvo prošlo 
vraća se na univerzalne principe i tvrdi da 
ako nema objektivnih načela pravednosti i 
istine onda nema ni načela koje bi 
garantiralo doličan život čovjeka i društva. 
Zato Papa i kaže: "ni kapitalizam ni 
socijalizam, već društvo slobode i suradnje". 
Radi se o tome kako usvojiti dobra zemlje 
da ne bude siromaštva i bijede. Treba 
usvojiti etičke principe, nema druge. 
Marksizam je navijestio promjenu svijeta 
revolucijom, nasiljem, rušenjem struktura 
koje su nepravedne i obećao ostvariti novi 


poredak. Htio je mijenjati silom i izvana. A 
Isus Krist je došao da mijenja čovjeka 
iznutra. To je revolucija ljubavi - dok se 
čovjek ne promijeni iznutra, badava vi 
mijenjate strukture izvana. Čovjek je etičko 
biće. Ima savjest, poznaje dobro i zlo. On 
može učiniti inverziju i dobro proglasiti 
zlom, a zlo dobrim. Ali, uvijek ima savjest. 
Zato je potrebno znati objektivne istine.“ 


100. Ususret trećem -, 
kršćanskom tisućljeću 


Sveti Otac jako ističe prijelaz iz drugog u 
treće tisućljeće. Stalo mu je da cijela Crkva 
ulazi u taj prijelaz svojim razmišljanjem i 
osobito svojim ispitom savjesti. Da si sama 
opravda svoju vjeru. Zato je Papa i napisao 
pismo Tertio millenio adveniente - Ususret 
trećem tisućljeću. Kad je riječ o naviještanju 
Evanđelja, treba istaknuti dvije riječi: događaj 
i svjedočanstvo. Mi smo svjedoci događaja. 
Događaj je Isus Krist. Položen je u središte 
pozornosti cijelog roda ljudskoga. Apostoli 
ističu da svjedoče o onome što su vidjeli i čuli. 
To je središnji događaj ljudske povijesti: Bog 
koji se umiješao među ljude, da bude s njima 
ida bude za njih: da im otkrije ne samo sebe, 
nego i njih same. Čovjeku treba otkriti 
čovjeka. Živimo u civilizaciji u kojoj je 
iskrivljeno poimanje ljudske osobe. U 
misterij povijesti i ljudskoga života ulazimo 
s Isusom Kristom. Kad je Papa sazvao sve 
kardinale na dogovor o pripremi za veliki 
jubilej godine 2000, sva su se mišljenja 
uzredotočila da treba naviještati Isusa Krista. 
Tko je on, što on donosi, kako uprisutnjuje 
sebe u svijetu? Što je Crkva? Što je čovjek? To 
onda postaje razmišljanje o svim 
problemima = suvremenoga = svijeta. 
Promatramo ih u svjetlu Isusa Krista. Morat 
ćemo stoga u raznim susretima, na 
tribinama, znanstvenim skupovima 
kongresima, pučkim misijama buditi svijest 
i buditi savjest. Papa svakoga poziva da se 
postavi pred Isusa Krista ispitujući svoju 


savjest: Je li Krist prisutan u mom životu ili 
nije prisutan? 


101. Hrvatska pripada 
Zapadu 


Mi smo po katoličanstvu ne u okviru Eu- 
rope, već u okviru svijeta. Kad sam bio u crkvi 
Svetog Petra u Rimu, na misi među masom, 
kao običan vjernik, svećenik je rekao: “Dajte 
si mir". Onda sam dao mir čovjeku s lijeve 
strane, a on je bi Afrikanac. Pružio sam mir i 
čovjeku s desne strane. On je bio Indijac. U 
nama trojici simbolički su se povezala tri 
kontinenta: Europa, Afrika i Azija. 

Ali mi smo se svi našli i dali mir u jednoj 
euharistiji. Dakle, Crkva je veličanstvena u 
dimenzijama svijeta. Gdje god dođete 
osjećate se kod kuće. Crkva nema granica, 
nije zatvorena u okvirima jednog naroda i 
jedne države. Prema tome, mi već jesmo u 
toj civilizaciji i bili smo kroz trinaest stoljeća. 
Definitivno opredjeljenje hrvatskih vjernika 
bilo je da su katolici i po tome pripadamo 
civilizacijski Zapadu. Granica Rimskog 
Carstva koja je dijelila Istok i Zapad prolazila 
je našim područjem. Otuda se i o Hrvatskoj 
razmišlja kao o zemlji koja je “predvorje" 
Zapada, štit ili bedem kojim Zapad brani od 
Istoka... Kad se kaže bedem već se misli na 
obranu. No, granice ne moraju biti bedemi. 
Granice mogu biti susretišta. Tu se mogu 
susretati dvije civilizacije, dvije kulture, i dvije 
Crkve, ako hoćete... Ali tu ne u ofenzivnom 
susretu, već u susretu prihvaćanja u 
različitosti. Treba štovati različito i ostvariti 
suživot u takvom poštovanju, a to je 
ekumenizam. Razgovor u poštovanju i 
ljubavi u traženju zajedničke istine.'“ 


102. Agresija 


Ako se poštuju međunarodne deklaracije 
o ljudskim pravima i pravima naroda, ako 
se poštuje načelo da i hrvatski narod ima 
pravo na samoodređenje, onda je 


neovisnost ostvariva. Ako se odlučno osudi 
agresija i osvajanje tuđih teritorija, onda 
nasilje neće biti priznato ni nad Hrvatskom 
u međunarodnoj javnosti i politici, pa će to 
biti u prilog prava hrvatskog naroda. Granice 
treba poštivati, volju za slobodom treba 
poštivati i prava manjina treba poštivati pa 
će mir biti moguć. Ako Hrvatska ne ostvari 
svoje pravo na slobodu, preostaje joj 
okupacija, a to je neprihvatljivo. Mi se 
nadamo da će pobijediti pravda i razumno 
rješenje problema!“ 

Premda se naglašavalo da mi živimo u 
jednoj civilizaciji koja je sve više očovječena, 
koje je nosilac čovječan čovjek, iako se 
naglašavalo da europska civilizacija ima svoje 
vrijednosti kao što su poštovanje ljudskih i 
nacionalnih prava, mi, vjerujući u tu 
civilizaciju nismo mogli vjerovati da će se 
dogoditi ovo što se događa. Da se mi na 
svršetku 20. stoljeća, kada Europa postaje 
duboko svjesna svoje civilizacijske uloge, 
susrećemo s nasiljem. Gotovo je nezamislivo 
da se ljudi u tolikoj mjeri mogu opredijeliti 
za nasilne metode. (...) To nije u skladu s 
civilizacijom kako je mi shvaćamo. U svim 
ljudskim odnosima, pa i nacionalnim 
odnosima, civilizacija znači poštovanje 
prava, znači slobodu, znači međusobni 
odnos u priznavanju prava jednih drugima. 
Nasilje ne spada u civilizaciju. 

Objašnjenje može biti samo u ljudima. 
Čovjek koji je sklon nasilju smatra da je 
nasilje dopušteno sredstvo za postizanje 
njegovih ciljeva. Na koncu, odluka se uvijek 
događa u samom čovjeku i njegovoj savjesti. 
Čovjek se očituje svojim riječima, djelima i 
svojim postupcima. On otkriva svoje misli i 
raspoloženja. Ako usvaja univerzalne etičke 
principe, onda će dobro promisliti što je u 
skladu s tim etičkim principima, a što nije.' 

Ovo nije vjerski rat. Pravoslavni i katolici u 
mješanim krajevima poštivali su se i nisu imali 
zbog vjere nikakvih sukoba. Ovo je agresivni 
rat da se osvoji hrvatski teritorij i da se one- 
mogući slobodan život hrvatskom narodu! 


Zaovaj i ovakav rat kriva je dugogodišnja 
ateizacija. Takva konstatacija se može 
prihvatiti, zašto se ne bi moglo! Ako je iz 
savjesti odgovornih ljudi, bilo na političkom 
ili vojnom području, isključena dimenzija 
vjere, onda se može svašta dogoditi. Onda 
tu odgovornost pred Bogom za svoje čine ti 
ljudi isključuju i oni onda u središte svoje 
pažnje stavljaju interes, bilo interes nacije, 
bilo neke svoje osobne interese i zato tim 
interesima podređuju sva načela i slijede 
načelo da je za postignuće određenoga cilja 
dopušteno svako sredstvo, I ako mene u 
mojoj savjesti ne zaustavi svijest o 
odgovornosti pred Bogom za moje čine, 
onda ću slijediti svoj čin svim sredstvima, 
osobito ako imam moć da ga osvarim silom. 

Zato je u korijenu zapravo svih tih ratnih 
agresija bezobzirnost, odsutnost odgovor- 
nosti savjesti.“ 

Sila nije mjera prava. Mir je moguć u 
poštivanju prava svakoga naroda, u 
poštivanju ljudskih prava, u poštivanju i 
prava manjina u suživotu s većinskim 
narodom. Ali u ime prava manjine ne može 
se ograničavati pravo većinskog naroda da 
živi slobodan sa svojim suverenitetom. Tako 
12% Srba u Hrvatskoj nema pravo nijekati 
slobodu hrvatskog naroda da odlučuje o 
svojoj sudbini, nema prava priječiti 
suverenitet Hrvatske jer je Hrvatska i njihova 
domovina u kojoj se hoće poštivati njihova 
prava kao manjine. Mir je moguć ako se 
poštuju granice. Ako se granice silom 
prelaze da bi se okupirao tuđi teritorij, to je 
onda agresija. Mir mogu graditi samo 
demokratski opredjeljeni sugovornici koji 
uvažavaju argumente, poštuju prava i 
uvažavaju objektivne principe slobode i 
sigurnosti za sve. Ako jedna strana vjeruje 
samo u silu i silom nameće svoju volju, pa 
od druge strane traži odricanje od svoje 
slobode i prava, onda je dijalog nemoguć, i 
mir je nemoguć. Trajni mir mogu, dakle, 
ostvariti slobodni i ravnopravni. To je uvjet 
mira. Na žalost, takav konstruktivan dijalog 


da se postigne mir u Hrvatskoj, sada nailazi 
na velike zapreke. To je rat protiv slobode i 
demokracije, protiv ravnopravnosti! Ipak, 
mi se nadamo i mi se molimo da Bog mira 
svojim božanskim načinom utječe na srca i 
savjesti ljudi i upravi ih na putove mira!“ 

Činjenica jest, žalosna činjenica da su 
tolike naše crkve ili teško oštećene ili do 
temelja razorene. Svi ti crkveni objekti, 
crkve, samostani, župni stanovi već nadilaze 
brojku od preko 300. Dakle, to je razaranje 
kakvog nije nikada bilo u našoj povijesti. 
Sigurno je da su mnoge te crkve oštećene ili 
razorene namjerno, ne samo slučajnim 
pogotkom, nego su zaista bile ciljane. 
Činjenica je da je priličan broj crkava 
razoren nakon okupacije, dakle, kad više 
nije bilo borbe. To je znak da se je na tim 
područjima htjelo zapravo nešto izbrisati. 
Da se je htjela izbrisati prisutnost Katoličke 
Crkve, da se htjela izbrisati prisutnost te 
naše duhovne religiozne kulture. 

Mi žalimo za svako takvo razaranje. Ima 
izvjestan broj i pravoslavnih crkava koje su 
nastradale pogođene također granatama. Mi 
žalimo svako takvo oštećenje. 

Kad posjećujem te izložene položaje, te 
razorene crkve i borbene linije, onda uvijek 
govorim branteljima da njihova obrana 
mora biti časna, poštivajući etička načela i 
u ratu, da izvan zakonite obrane ne čine 
nikakvo nasilje, ni samovolju, ni osvetu, niti 
mržnju, nego da brane svoje, da štite svoje, 
ali opet u granicama etičkih normi koje su i 
međunarodno propisane, da poštuju i kuće 
i crkve i život svoga protivnika. Tako, ako je 
netko zarobljen, on je već pod zaštitom 
prava, ne smije se nad njim vršiti nikakva 
osveta. Ako je netko stvarno kriv, onda je to 
stvar zakonitih sudova, ponajprije da se s 
njim postupa časno. 

Zato ja uvijek potičem na to da ih u 
obrani domovine ne smiju voditi nikakvi 
osjećaji mržnje i osvete. Prisiljeni su na 
obranu i ona mora biti zaista u granicama 
etike.? 


Sigurno je da je najveći gubitak - gubitak 
ljudskog života, ako o tome razmišljamo 
samo u granicama vremena, Ali mi i taj 
gubitak života promatramo u perspektivi 
vječnosti. Zato jedan darovani život za 
slobodu, za pravednost, za mir, također je 
uložena žrtva u vječnu stvarnost vječnog 
života. 

Što se tiče razrušenih crkava, kapela, 
župnih stanova, samostana, pridodajmo 
tome također i bolnice, pridodajmo i 
tvornice, a dakako ne možemo mimoići ni 
domove. To razaranje postavlja jedno teško 
pitanje - zašto? 

S kojim motivom se vrše ta razaranja? 
Koji su razlozi? Ako napadač kaže da on 
brani, da on brani prava srpskoga naroda u 
Hrvatskoj, koji je kažu ugrožen, koji je 
potlačen, ako bi to tako i bilo, što nije, jer 
Ustav, javne izjave odgovornih jamče sva 
prava, dali bi, kad bi tako i bilo, to bio razlog 
da se uništava Hrvatska na takav način u 
obrani prava manjine koja u toj Hrvatskoj 
Živi? 

Dakle, postoji neki drugi motiv, neki 
drugi razlog, a mislim da je na dnu jedna 
duboka mržnja na sve što je hrvatsko i sve 
što je katoličko. Mi žalimo bude li povrijeđen 
ijedan čovjek pripadnik srpskog naroda. Jer, 
mi želimo da svaki čovjek bez obzira na 
pripadnost, na nacionalnost ili vjeru bude 
poštivan u svom ljudskom dostojanstvu. I 
zato ja uvijek propovijedam i naglašavam: 
naša obrana ne smije biti otrovana 
nikakvom mržnjom niti željom za osvetom. 

Treba poštivati tuđe, makar i napadač ne 
poštivao moje. I mi samo tako dokazujemo 
svoje dostojanstvo i svoju kršćansku 
civilizaciju. I ako se oslobađa jedan teritorij 
i od okupatora, ne smije se oslobađati s 
osvetničkim nakanama niti postupcima, 
nego poštivanjem. 

Pa nadamo se, ako se ostvari jedan mir, i 
doista jedan pravedan mir, ako se ljudi opet 
osjete da su slobodni, da su oslobođeni od te 
stalne prijetnje rata da će se zaboravljati ono 


štojeljude suprotstavilo, da će se opet stvarati 
jedna klima suživota i da bi ljudi opterećeni 
od stalnog pritiska nasilja, mržnje i rata, 
zaboravljali zlo, a opet se opredjelili za dobro, 
da će se u miru i slobodi graditi strpljivo, 
dugotrajno, ali da će se ipak graditi ne samo 
porušeno nego da će se opet uspostavljati 
jedan ljudski suživot.“ 


1083. Europa nije učinila ništa 


Poznato je da je dijalog vođen više puta i 
na više razina. Hrvatska je vlada uvijek bila 
otvorena za dijalog, međutim druga je 
strana uvijek inzistirala samo na svojim 
rješenjima i svojim interesima na štetu i 
račun druge strane. Takav dijalog nije doveo 
do sporazuma, zato je potrebno da 
međunarodna zajednica putem svojih 
organizama intervenira energično da se 
spriječi nasilje i da se pravedno riješi prob- 
lem. Pasivnost bi bila podrška agresoru. 

Objektivni promatrači koji dobro 
poznaju povijest i uzroke ovog sukoba i koji 
prosuđuju na temelju objektivnih načela i 
međunarodnih deklaracija, helsinških 
dokumenata i Pariške povelje (KESS), lako 
mogu zaključiti tko je odgovoran i tko je 
počinio agresiju. Budući da je Jugoslavija 
potpisnica svih tih međunarodnih 
dokumenata, onda je i odgovorna za njihovo 
poštivanje. Europa je morala energično 
zahtijevati da Jugoslavija te deklaracije 
poštuje. Što se pak tiče hrvatske odluke o 
nezavisnosti, mislim da se ne može kazati 
da je troppo precipitosa. To je bio proces 
demokratizacije koji je zahvatio cijelu 
istočnu Europu da se narodi oslobode 
totalitarizma i da konačno mogu odlučivati 
o sebi i svojoj budućnosti. Potlačeni su 
snažno progovorili na miran način, sa 
svijećama, da žele biti slobodni. Taj je proces 
zahvatio i narode u Jugoslaviji. U Republici 
Hrvatskoj, kao i u Sloveniji, taj je proces bio 
tako snažan da su bili omogućeni 
višestranački i slobodni izbori. I narod je 


birao slobodno onaj program koji je smatrao 
najboljim za ostvarenje svoje slobode i 
prava. Prema rezultatima tih izbora 
Komunistička je partija isključena iz vlasti 
u Hrvatskoj i Sloveniji, poslije u Bosni i 
Hercegovini i Makedoniji. Ostala je na vlasti 
u Srbiji i Crnoj Gori. Tako je Jugoslavija 
razdijeljena na dva oprečna sistema, 
politički, ekonomski, ideološki. 

Građani u republici Hrvatskoj birali su 
program koji će im jamčiti slobodu i državni 
suverenitet, ne isključujući novi dogovor s 
ostalim republikama ali iz vlastite 
nezavisnosti. Osim slobodnih izbora, u 
Hrvatskoj i Sloveniji provedeni su: plebiscit 
u Sloveniji, referendum u Hrvatskoj. U obje 
republike oko 95% onih koji su izišli na 
plebiscit odnosno referendum izjasnilo se za 
samostalnost, za svoj suverenitet, za slobodu. 
Ta je odluka plod demokratizacije i 
sazrijevala je dugo u iskustvima duge 
potlačenosti. Prema tome, treba poštivati 
volju naroda i njegova prava. Nitko ne može 
biti prisiljen da živi potlačen, Hrvatski narod 
nema pretenzija za tuđim teritorijima, ali želi 
uslobodi sa slobodnim narodima dogovarati 
ravnopravno nove odnose. Iz tih odnosa 
mora biti apsolutno isključeno pravo jačega, 
dakle svako nasilje! Potlačeni neće biti nikada 
slobodan ako to ovisi samo o pristanku 
tlačitelja!! 


104. zm nije htio zaustaviti 
ra 


Pravedan mir je apsolutna želja. To je 
čežnja svakog čovjeka dobre volje bez obzira 
na nacionalnost, vjeru i na političko 
uvjerenje. Svaki čovjek dobre volje, ako je 
iskren, želi dobro. Takav je protiv rata. 

Zašto rat nije zaustavljen? Ja sam duboko 
uvjeren da je ovaj rat mogao biti zaustavljen 
na početku. Kad je vatra bila još malena, 
tada se mogla lako pogasiti. Jesu li europske 
demokracije, uključujući i američku, 
shvatile u čemu je bit problema? Jeli im bilo 


jasno kako se ovdje radi o prirodnim i 
neotuđivim pravima naroda na slobodu, za 
koju su se izjasnili na demokratskim 
izborima i referendumima jer se u propaloj 
državi nisu osjećali  slobodnima? 
Demokratski izraženu čežnju za slobodom 
trebalo je poštivati i zaštititi! Uvjeren sam da 
su Europa, Amerika i Ujedinjeni narodi 
mogli i morali shvatiti kako se tu radi o 
prirodnim pravima hrvatskoga, slovenskoga 
i svakog drugog naroda. Oni su bili dužni to 
glasno i jasno dati do znanja onima koji su 
htjeli silom spriječiti taj demokratski proces 
ioslobođenje. Da su to učinili, ovakvo nešto 
ne bi se dogodilo na europskom tlu. Da su 
odmah glasno, jasno i odlučno navijestili 
određene sankcije u prilog pravde i mira, 
bilo bi teško vjerovati da bi se bilo koji 
agresor bio odlučio na osvajanje. 

Zato sam uvjeren da su se na početku 
mogli zaustaviti oni koji su htjeli na 
ruševinama one propale države ostvariti 
jednu novu državu samo za jedan brojniji i 
oružano jači narod. Da im je to bilo dano do 
znanja, oni bi ipak razmišljali mogu li ići 
krvavim putem u budućnost. Oni bi 
razmišljali je li ljudskije prihvatiti stvarnost 
slobode za svakoga i tim načinom 
izgrađivati međusobne odnose na načelima 
iskrene ravnopravnosti i slobode, tako da svi 
postanemo samostalni i slobodni. 

Nažalost, europska diplomacija ili nije 
dovoljno zašla u problem ili nije dovoljno 
predvidjela užasne posljedice te agresije s 
jezivim žrtvma, razaranjima, sa stotinama i 
stotinama tisuća ljudi nad kojima će biti 
izvršena mnogovrsna nasilja - ili je imala neke 
druge interese zbog kojih se tako neodlučno 
odnosila spram ove agresije? 

Ovaj rat je prouzročio silna razaranja. 
Pogodio je stotine i stotine tisuća obitelji, 
razorio njihove domove, crkve, džamije, 
kulturna dobra. I sada se postavlja težak 
problem: kako ostvariti mir? Stalno se vode 
dugi i teški pregovori. Postoji li izlaz za 
pravedno ostvarenje mira? Ne bi se smjelo 


prihvatiti činjeničnu stvarnost u kojoj bi 
onaj jači zadržao ono što je osvojio, kao da 
na to ima pravo. Otimačina nikada ne može 
postati pravom. Nitko nema pravo na ono 
što je protiv prava i slobode drugoga, što je 
oteo silom. 

Hoće li Europa, Amerika i Ujedinjeni 
narodi svojim zajedničkim autoritetom i 
raspoloživim mogućnostima nametnuti 
pravedan mir? E, tu je opet odgovornost tih 
svjetskih demokratskih sila. 

Razgovarajući s ljudima tog slobodnog i 
demokratskog svijeta - a bio sam u Americi, 
Kanadi, Francuskoj i Njemačkoj - uvjerio 
sam se kako ima ljudi koji razmišljaju 
pravedno, koji dobro uočavaju tko je 
napadač, a tko je žrtva. Ima onih koji 
ispravno sagledavaju posljedice toga nasilja 
pa su na strani nepravedno napadnutih 
stradalnika. Iz tih uvjerenja proizišla je 
pomoć kroz humanitarne i karitativne 
ustanove. Sve je to dobro došlo progna- 
nicima i izbjeglicama. Pomoć je stizala i još 
uvijek stiže u hrani, odjeći i obući, lijekovima 
i aparatima. Sve je to proisteklo iz uvjerenja 
da treba pomoći onomu tko je stradao.“ 

Političari imaju neke svoje kategorije iz 
kojih proizlaze mišljenja, ocjene i procjene. 
Ja mogu reći da dosad nisu pokazali 
dovoljno uviđavnosti da shvate i da zaštite 
pravo i žrtvu. Dosta je već proliveno suza i 
krvi. Možemo se nadati da će moćnici već 
jednom shvatiti da moraju konačno nešto 
učiniti da se zaustavi ovaj užasni rat te se 
stvarno uspostavi pravedan mir.“ 

Ovaj rat otkriva nešto što ljudi možda 
nisu slutili. Otkriva kolike su različitosti bile 
sabrane u toj jednoj državi Jugoslaviji. Tu su 
bili sabrani svjetovi, različite kulture, 
povijesti, civilizacije... I ovaj rat dokazuje 
kako je baš zbog te različitosti moralo doći 
do tako okrutnog rastanka (...)2 

Slobodne republike mogu mnogo više 
surađivati na opće dobro svih, nego ako su 
silom na okupu pod hegemonijom jedne jače 
od ostalih. Ali, zbog rečenih različitosti, neki 


nisu htjeli dopustiti drugima da slobodno 
žive i zato je ovaj rat donio toliko okrutnosti. 

Cilj agresora je pokoriti, osvojiti i biti jak 
na nesreću slabijega. 

A rat, sa svojim posljedicama, sve 
probleme koje je nametnuo - nametnuo je 
ponajprije ljudskom biću. Čovjeku ranje- 
niku, čovjeku prognaniku, obitelji razasutoj 
na razne strane... Sve se to konačno sabralo 
kao jedna velika patnja u kojoj Crkva, koliko 
može mora uznastojati biti prisutna i biti od 
pomoći. 

Dakako, Crkva sama po sebi čini dobro - 
primajući dobro. Ona ne može darovati 
nego ono što dobije. Koliko dobije, toliko 
daruje. Caritasom u Italiji, u Njemačkoj, u 
Austriji, Francuskoj, u SAD... Bez pomoći 
naša Crkva, kad bi bila sama sebi pre- 
puštena, malo bi mogla učiniti. Jer, izvor su 
prilozi vjernika. Ako su oni siromašni ako su 
oni raspršeni, bez ičega, ne mogu surađivati 
u humanitarnoj djelatnosti. 

Ali, Crkva čini ono što može. Moramo 
zahvaliti toj Europi diljem koje je naša 
nesreća odjeknula u mnogim ljudima koji 
mogu pomoći, koji žele pomoći. Rekao bih 
da su to ponajprije oni mali ljudi u kojih je 
više srca. 

Gdjegod je prisutna vjerska dimenzija, tu 
je prisutna i humanitarna. Jer Bog je ljubav 
i uči nas ljubiti čovjeka, a Crkva to mora 
poticati i sama tako živjeti. 

Sigurno je da svaka Crkva živi u svom 
narodu, dijeli s njim njegovu sudbinu. Ali 
Crkva mora razlikovati politiku od moralnih 
načela. A kad bi politika moje vlade, 
odnosno, moje države, bila protiv tog općeg 
morala, ja bih bio protiv nje.ž* 

Rat teži kao teret i nad odnosima među 
Crkvama, jer kad bi to bio rat Hrvata na 
srpskom teritoriju protiv Srbije, ja bih protiv 
toga rata prosvjedovao, ja bih tome ratu bio 
protivan. Očekujem da i Srpska pravoslavna 
Crkva učini jedan prosvjed protiv rata što se 
vodi na hrvatskom teritoriju protiv hrvat- 
skog naroda, eto. Ima čestitih osoba koje 


hoće mir, koje se protive ratu, ali ne čuje ih 
se, previše su šutljive.! 


105. Rat udrio Hrvate 
po svijetu 


Činjenica je da je ovaj rat ujedinio Hrvate 
u stranome svijetu više nego što su prije bili 
ujedinjeni i da su Hrvati u stranome svijetu 
doživjeli Hrvatsku kao svoju domovinu: 
ugroženu, napadnutu, iskrvavljenu, djelo- 
mično razorenu... To su oni očitovali svojom 
slogom, sakupljajući i šaljući humanitarnu 
pomoć. Zato sam na svome pohodu uvijek 
zahvaljivao za tu velikodušnost i pomoć. 
Bilo je takve velikodušnosti da su ljudi dizali 
kredit da bi mogli pomoći! Tu se zaista 
očitovalo rodoljublje koje je vrijedno 
poštovanja i zahvalnosti. 

U prošlosti, osobito u prošlome sistemu 
vlasti, Crkva je zapravo bila jedina koja je te 
ljude izdizala iznad podijeljenosti i okupljala 
u zajedništvu vjere. I kada smo mi 
posjećivali u prošlosti iseljenu Hrvatsku 
diljem svijeta na svim kontinentima, onda 
smo dolazili kao biskupi koji okupljaju sve 
koji dođu i nikoga ne legitimiraju kakva su 
njegova politička opredjeljenja, kojoj 
stranci pripada, već je to prepušteno 
pojedinačnoj odluci i opciji, a mi smo ih 
prihvaćali u zajedništvu vjere. I kao što je 
bilo prije, isada se u Crkvi nalazi najbrojnija 
zajednica Hrvata. Crkve su pune. Ne samo 
da su pune (osobito se to očitovalo u 
Australiji, pa ina Tasmaniji, sada u Južnoj 

_ Africi), nego su ljudi toliko zauzeti za to svoje 
zajedništvo da grade crkve. 

U Sydneyu su izgradili uz prvi centar, 
gdje su naši franjevci počeli, novi samostan. 
U nova dva centra u Sydneyu izgradili su 
crkve, pastoralni centar i stanove za 
svećenike. U Saint Jones Parku izgradili su, 
uz pomoć australske države, i starački dom. 
U Blacktownu su izgradili veliku dvoranu za 
društveni i kulturni život. Dakle, ulažu 
sredstva i grade, što znači da su svjesni da 


su ta ostvarenja dio njih samih i da se oni tu 
osjećaju kod kuće, da na neki način to svoje 
zajedništvo potvrđuju prostorima gdje su 
zaista slobodni i gdje se susreću, gdje žive i 
svoj vjernički i kutlurni i socijalni život. Sve 
se to odvija u tim našim misijama, u tim 
našim župama. 

Dakako, ljudi su zabrinuti, oni se pitaju 
kada će to svršiti, kako će to svršiti. Oni su za 
mir, ali svakako za mir koji će osigurati i 
slobodu i pravo hrvatskoga naroda. Što se tiče 
povratka, oni su velikim dijelom duboko 
ukorijenjeni u te svoje nove domovine. 
Ukorijenjeni su kroz svoju djecu koja su tamo 
rođena, koja usvajaju tamo ne samo jezik, 
nego i uopće stil života. 1 vezani su za njih. 
Oni su ukorijenjeni i svojim materijalnim 
stanjem, ipak su u velikom broju izgradili 
kuće, stvorili ekonomsku bazu za život, a 
možda su još uvijek nesigurni kako se vratiti, 
kamo se vratiti kada slušaju vijesti o stanju u 
Hrvatskoj, o napadima, o ratu. 

A ima opet onih koji su odlučni vratiti se 
sonim što imaju. Recimo, u Južnoj Africi, gdje 
je situacija još posebno složena jer se i kod 
njih mijenja sistem. Promijenit će se sistem 
vlasti i strukture društva nakon izbora u 
kojima se predviđa da će Afrikanci crne boje 
dobiti većinu. Prema tome, dobit će u ruke 
vlast. Kako će se odnositi prema bijelima, 
kako će se odnositi prema onome što su bijeli 
ostvarili i ekonomski i kulturno, kako će 
funkcionirati suživot i suradnja, budući da u 
svim tim rasnim podijeljenostima postoje i 
ekstremizmi? Zato postoji opasnost i od 
unutarnjih sukoba. Postoje estremisti među 
bijelima, postoje estremisti među crnima, a 
svaki ekstremizam može, pa makar bio i 
malobrojan, izazvati nerede i sukobe. Zato 
postoji neizvjesnost. Mi smo se susretali s 
biskupima u Johannesburgu, Durbanu, 
Capetownu, Pretoriji, i oni su uglavnom 
“umjereni optimisti" da će se izbjeći sukobi i 
vjeruju da će Crkva biti respektirana jer je ona 
uvijek bila protiv apartheida. Ali mnogi drugi 
nisu baš takvi optimisti. 


No uvijeke je posjet bilo kojega biskupa 
iz Hrvatske za Hrvate događaj i oni se onda 
okupe u mnogo većem broju nego što se 
redovito okupljaju. Oni pažljivo slušaju i 
pristupaju s povjerenjem. Sad su u 
Johannesburgu, gdje je razmjerno mala 
zajednica za Južnu Afriku (oko 7000), 
izgradili lijepu crkvu, imaju lijepi centar u 
jednom otmjenom predjelu grada. Oni su to 
učinili samo slogom. A mi ih potičemo na 
slogu, na poštenje, da predstavljaju kvalitete 
svoga naroda u svijetu. Jer ljudi obično vole 
identificirati, pa ako susretnu jednoga 
lošega čovjeka kažu da su svi takvi, a ako 
susreću dobroga, pravednog i sposobnog, 
onda kažu da je to sposoban narod. Govorim 
im da su bili u svoje vrijeme kolektivni 
ambasadori hrvatskog naroda i Hrvatske. 

Uvijek su posjeti biskupa pastoralni. Mi 
uvijek dolazimo kao biskupi. A zna se što je 
poziv biskupa. Što on propovijeda, što 
poručuje, koje vrijednosti zastupa i u čemu 
sabire ljude. Mi posjećujemo hrvatske 
vjernike u tuđini. Ali, nismo isključivi. 
Susretima mogu prisustvovati i drugi, bez 
obzira kakva su im uvjerenja, ako ih zanima 
jedan takav susret, ako ih zanima čuti ono što 


biskup poručuje. Činjenica da se ljudi 
okupljaju na ta euharistijska slavlja znači da 
očekuju od biskupa određenu poruku, da 
imaju povjerenja u tu poruku. Posjeti našim 
ljudima u inozemstvu već su tradicija otkad 
postoji naše iseljeništvo. Imamo više od 250 
župa, odnosno misija, po svijetu, koje vode 
hrvatski svećenici za Hrvate vjernike. 
Dakako, biskupi su dužni da budu u kontaktu 
s tom našom zajednicom izvan domovine. 

Poruka biskupskih posjeta uvijek je 
utemeljena na širenju povjerenja, na 
afirmaciji suživota, na poštovanju prava; 
uvijek na principu: što želiš da tebi drugi 
čine čini i ti drugima, odnosno: što ne želiš 
da tebi čine ne čini ni ti drugima. Za posjet 
Južnoj Africi bilo je posebnih razloga. Naši 
suljudi imali razloga dai na taj način istaknu 
svoju prisutnost u Južnoj Africi, da tako 
naglase svoje zajedništvo sa Crkvom i 
domovinom. Novoizgrađena crkva u 
Johannesburgu bila je povod za taj dirljivi 
susret. I zato sam se odazvao pozivu, da im 
zahvalim, da im izrazim poštovanje za taj 
njihov pothvat, da ih još više učvrstim u 
slozi, a da im i zahvalim za pomoć koju 
tijekom rata pružaju domovini. 


Rat i dijalog 


106. Ovo nije vjerski rat 


Treba se sjetiti činjenica prije raspada 
bivše Jugoslavije. Poznato je da je postojao 
plan za stvarnje jedne velike države u kojoj 
bi živjeli pripadnici jednog naroda. Taj plan 
se je mogao ostvariti samo na štetu drugih 
naroda i drugih republika. Nakon demo- 
kratskih izbora taj osvajački plan se nije 
mogao ostvariti politikom, pa se je počeo 
ostvarivati ratom najprije protiv Slovenije, 
pa protiv Hrvatske i na kraju protiv Bosne i 
Hercegovine. Dakle radi se o osvajačkom 
ratu, cilju da se stvori Velika Srbija, 
okupiraju teritoriji drugih država, a 
stanovništvo drugih nacionalnosti protjera 
ili uništi. Znači to je klasični osvajački rat. 
Ne bi vjernik pravoslavac napao vjernika 
katolika ili muslimana samo zato što su 
druge vjeroispovijesti. Sjetimo se samo 
propagande koja je sijala mržnju protiv 
Slovenaca, Hrvata, Muslimana i drugih uoči 
početka osvajačkog rata. To su bila sredstva 
jedne osvajačke politike, koja se pripremala 
na ratna osvajanja.“ 

Isključujem tvrdnju da je rat u Bosni i 
Hercegovini vjerski rat. To nije vjerski rat. 
To je osvajački rat. To je osvajanje teritorija. 
Nije prvi motiv protjerati ili muslimane ili 
katolike. Prvi cilj je bio ostvariti jednu novu 
državnu stvarnost. To je činjenica. Kad se 
sluša sve govore koji su prethodili ratu 
beogradskih političara i kad se čita 
beogradski tisak i sluša beogradska tele- 
vizija, radio sve je pripremalo duhove za 
borbu, za početak rata. 

Srpska pravoslavna Crkva odbija svaku 
odgovornost za rat. Ona tvrdi, barem prema 


nekim svojim predstavnicima, da je zapravo 
srpska strana žrtva agresije i da se ona brani, 
Ja ne mogu suditi Srpskoj pravoslavnoj 
Crkvi, niti je pozivati na odgovornost. 
Prepuštam predstavnicima Srpske pravo- 
slavne Crkve da pred Bogom i po svojoj 
savjesti ispituju sami sebe i svoje stavove. 


107. Kako se čovjek smije 
braniti 


Najjača obrana čovjekova jesu načela 
koja su univerzalna i obvezuju svaku savjest. 
Zato, kad Crkva ulazi u analizu nekih 
političkih situacija, ona polazi od uni- 
verzalnih načela. Stoga Crkva ima načelo: 
prvo čovjek! Crkvi je odgovornost od samoga 
Isusa Krista povjerena za čovjeka: zaštita 
čovjeka, prosvjećivanje čovjeka, spasavanja 
čovjeka, i da ga sakramentima oslobađa i 
dovodi u zajedništvo s Bogom i ljudima. + 
Crkvi je, također, poslanje da čovjeka dovodi 
u odnos s drugim ljudima, bez obzira na 
nacionalnu pripadnost, na vjersku opre- 
dijeljenost ili na politička opredjeljenja. 
Svrha je toga da ga dovede u ispravan odnos 
poštovanja i pravednosti.“ 


108. Pravedna borba za mir 


Kad je rat već bio nametnut, kad je planuo, 
ja sam u Mariji Bistrici na Veliku Gospu 1991. 
apelirao na savjest hrvatskoga naroda koji je 
većinom katolički, kako će se ponašati u tome 
ratu koji mu je nametnut. Apelirao sam u ime 
kršćanske naše kulture i civilizacije da se ne 
uzvraća zlo zlom. I zato sam kazao i ponavljam, 
ako protivnik sruši moju kuću, ja ću njegovu 


čuvati. Ako ubije moga oca, ja ću štititi život 
njegova oca, ako sruši moju crkvu, ja njegovu 
neću ni dirnuti. To sam navijestio i to 
naviještam stalno. 

Jedno je zakonita samoobrana u granici 
etičkih principa i međunarodnih konvencija, a 
drugo je na zlo zlom, što ti meni više, ja tebi 
više. 


Mi smo se s naše strane ipak uglavnom 
držali pozitivnih etičkih principa. Ako je bilo 
zločina oštro ih moramo osuditi, makar to bili 
pojedinačni zločini. 

Crkva u Hrvata trajno se molila i moli za mir 
i opraštanje, a vani su joj čak i u nekim 
katoličkim krugovima spočitavali suprotno, na 
što je reagirala i Hrvatska biskupska konfe- 
rencija. 

Jedan i drugi, vikar Santarossa i biskup 
Bommarco, poslije su se ispričavali da nisu tako 
mislili, da su bili krivo interpretirani, da su krivi 
novinari, i tako dalje. Ali, Crkva u Hrvata se moli 
za mir. Ja sam kazao na početku rata: “Braćo 
Srbi, mi vas ljubimo u Isusu Krtistu. U ime te 
ljubavi mi vas molimo - odustanite od nasilja, 
jer naša je sloboda i vaša sloboda i naš je miri 
vaš mir". 

Dakle, odmah smo htjeli mir. Ali se moraju 
osigurati prava svima, sloboda i sigurnost 
. svima,* 

Slogom i ljubavlju gradimo porušeno, 
obnovimo se moralno! Naše opredjeljenje 
mora biti uvijek za dobro. Makar bili žrtva 
mržnje i nepravde, ne smijemo dopustiti da 
nam dušu otruje mržnja i želja za osvetom. 
Pobjeda dobra znači i opraštanje. Opraštanje 
je pak pobjeda ljubavi. Kao kršćani i katolici 
pripadamo tom svijetu. 

Jakošću Duha treba odoljeti napasti. To 
razumijemo u svjetlu Božića. Isus je pomiritelj 
čovjeka grešnoga s Bogom i pomiritelj čovjeka 
s čovjekom! 

U božićnoj noći anđeli su pjevali: “Slava na 
visinama Bogu, a na zemlji mir ljudima, 
miljenicima njegovim! 

“To je poruka mira i pomirenja da se može 
graditi bolji svijet i svijetlija povijest!" 


109. Načelo samoobrane 


To je aposolutni pristup s crkvenog 
stanovišta i to je pristup s moralnih principa. 
Crkva nikome ne priznaje nikakve 
prednosti. Crkva priznaje da su pred Bogom 
svi jednako odgovorni. Nitko ne smije činiti 
zločine. Nitko. Prema tome, ako netko čini 
zločine, za njih je i odgovoran. Mi apeliramo 
da se ne čine zločini ni u ime obrane, a u 
ime napada pogotovo, jer da oni što 
napadaju imaju moralnih principa, ne bi ni 
napadali. Onaj tko se brani ne smije prijeći 
granicu obrane. Pozvali su me naši časnici 
prošle godine u proljeće u Ivanić Grad da im 
predajem o ratnoj etici. Rekao sam im: - Vi 
rat niste htjeli, vi niste napadali drugoga, vi 
ne osvajate tuđe, prema tome, vi ste 
prisiljeni na samoobranu i to je vaše pravo. 
Ali, u tome ne smijete prijeći ni u osvetu niti 
u mržnju. Rekao sam i primjer: iz jedne kuće 
se na vas puca, ona je bunker, vi ćete tu kuću 
razoriti, jer se branite. No, u drugu, iz koje 
nitko ne puca, nećete dirati. Ako na vas ide 
tenk, vi ćete ga onemogućiti. Ali, ako onaj iz 
tenka digne ruke na predaju, on je zaštićen 
pravom i više ga ne smijete dirnuti. To je 
etičko pravo u ratu. Samoobrana je moralni 
čin, ali ne smije prijeći istom mjerom u 
zločin.? 


110. Katolički fundamentalizam 


Ne postoji nikakv katolički funda- 
mentalizam. Biskupi samo pozivaju na 
katoličku vjeru, a to znači biti autentičan 
kršćanin, istiniti vjernik koji usvaja vjeru 
Crkve. S njezinim credom, sakramentima, 
zapovijedima, liturgijom usvaja sadržaj 
Crkve kojeg je poprimila od Isusa Krista. 
Crkva navješta Božju baštinu, i od nje živi 
svaki kršćanin. Fundamentalizam je dobio 
negativan prizvuk isključivosti, koji nikog 
drugog ne priznaje, ini sa kim ne želi živjeti. 
Katolici su spremni živjeti tamo gdje jesu, 
sa svima, i nikoga ne isključuju. Vjerni su 


svojoj baštini, ali poštuju druge ljude i 
njihova uvjerenja. Dakle, nema ni traga 
fundamentalizmu. 

A što se tiče zločina počinjenih nakon 
“Oluje", apsolutno odbijam mogućnost da 
je riječ o katoličkom fundamentalizmu. To 
su činili ljudi koji nemaju veze s katoličkom 
vjerom, a ako i jesu katolici, pa su palili i 
pljačkali srpke kuće, tada nisu bili poslušni 
svojoj vjeri. Ne mogu kriminalci pred- 
stavljati katoličku Crkvu. 

Crkva uopće nije politička institucija. 
Nastupa li ona s političkim programom, ide 
li na izbore kako bi dobila vlast? Političke su 
institucije one koje se bore za vlast u državi. 
Crkva je moralna, a ne politička snaga. Zato 
iznosim moralna načela svima političarima 
isvakom čovjeku, kako se trebaju ponašati i 
biti u službi općeg dobra i svakog čovjeka.'? 


111. Nekršteni ratnici 


Stalno dobivamo apele iz inozemstva: Vi 
crkveni veledostojanstvenici, što ne 
zaustavite rat! To su naivci. Prvo, ovo nije 
vjerski rat. Nije Crkva navijestila rat drugoj 
Crkvi i drugoj vjeri pa da ćemo mi vjerski 
predstavnici, sada kada smo se naratovali, 
sjesti pregovarati o miru. To je rat izvan 
vjerskih kategorija. Ja ne dopuštam ni 
jednom stranom novinaru tvrdnju da je to 
vjerski rat. Bio jekod mene jedan znanstvenik 
pa mi je rekao kako mu ništa nije jasno. 
Odgovorio sam: Meni je pak sve jasno. A kako 
nam ne bilo jasno kad mi u tom problemu 
dugoživimo, aja s više od sedamdeset godina 
života, pa ga moram razumjeti. Jasno je da je 
to politički rat i osvajanje teritorija. Što ima 
vjera s tim nekrštenim ratnicima? 


112. Dijalog s pravoslavnima 


U te susrete patrijarh gospodin Pavle i ja 
išli smo sa jednim motivom, motivom 
ekumenizma. Ekumenizam je susret 
zajednica koje vjeruju na različite načine, i 


to je apsolutno vjersko područje. Mi kao 
Katolička i Pravoslavna Crkva susrećemo se 
vjerom u zajedničkog spasitelja Isusa Krista. 
Susrećemo se i u ime tolikih zajedničkih 
istina. Naše je vjerovanje zajedničko, 
sakramenti su nam zajednički, apostolsko 
naslijeđe nam je zajedničko, zapovijedi 
Božje su zajedničke i u pravoslavlju i u 
Katoličkoj Crkvi zapovijed se ljubavi 
naviješta kao najveća zapovijed. Prema 
tome, to su razlozi koji opravdavaju susret 
između patrijarha Pavla i mene. 

Zato sam i kazao da ekumenizam mora 
biti motiviran isključivo vjerom, ali ne bi 
smio biti opterećen vjerskim speci- 
fičnostima*. 

Unatoč činjenici što u Hrvatskoj traje rat 
išto je taj ratokrutan, patrijarh Pavle ija smo 
ipak pokušali apelirati da se odustane od 
nasilja, da se otvore mogućnosti za jedan 
pošteni dijalog, da se zajednički moli, da se 
svi zajedno molimo za mir. Prema tome, mi 
shvaćamo da su takvi susreti u službi mira 
koji je, nažalost, danas otet s ove zemlje, 
osobito u Hrvatskoj. 

Gospodin Pavle je čovjek iskrene vjere, 
čovjek pobožan i mislim da osjeća taj zahtjev 
Evanđelja koji je postavljen svima nama: da 
zaista budemo protiv nasilja i sukoba, a da 
se zalažemo za pomirenje u pravednosti, da 
se poštuje svaki čovjek, svaki narod, Da svaki 
živi u svom identitetu, u svojoj slobodi, u 
međusobnoj suradnji i da se izbjegnu 
sukobi. Ali, to ne odlučuje ni patrijarh ni ja, 
jer opet postoje i oni koji bi silom htjeli 
diktirati i mijenjati granice i koji bi željeli 
silom nametnuti svoj sistem, svoju 
ideologiju, žele silom proširiti neki teritorij. 
Oni vjeruju u silu i misle da se uspješnost 
politike sastoji u tome da se ona silom 
nametne. Ta strana neće slušati pozive na 
mir. U tom slučaju teško da Crkva može 
učiniti nešto da bi se obustavio rat. Ali, Crkva 
može još nešto učiniti. Ona može osvjedočiti 
svoju raspoloživost za ljubav, može 
pomagati onima koji su pogođeni nevoljom 


i može moliti, jer u savjesti može govoriti 
samo Bog. Zato mi pozivamo na molitvu. 

Moglo bi se pretpostaviti da oni koji 
djeluju među najširim pučanstvom u velikoj 
mjeri mogu promijeniti tijek stvari. Prije 
svega mislim na svećenike po župama, one 
koji su u svakodnevnom kontaktu sa 
najširim slojevima vjernika.? 

Što se tiče odnosa sa SPC i s drugim 
vjerskim zajednicama, mi slijedimo nauku 
Vatikanskog sabora. Crkva je otvorena za 
dijalog sa svakom vjerskom zajednicom. 
Crkva se ne zatvara. Ona se ne zatvara ni u 
ovakvoj situaciji koju možemo nazvati 
ratnom situacijom. Ima nekih ponuda, 
inicijativa da se i susreti između nas, 
pravoslavnih i muslimana ostvare, i od tih 
se susreta jako mnogo očekuje, kao da ti 
susreti mogu zaustaviti rat. Međutim, treba 
jasno znati da Crkva nije navijestila rat Crkvi 
i da ovaj rat ima sasvim druge motive, 
apsolutno političke, da su tu osvajačke 
pretenzije, i da ljudi koji nipošto nisu 
otvoreni savjetima bilo koje vjerske 
zajednice imaju svoj cilj, oni žele rat, rat u 
koji je uključena nacionalistička politika. Što 
sad Crkve tu mogu učiniti? Kako mogu 
djelovati na generale i agresore koji žele 
osvojiti teritorij, koji žele otjerati 
stanovništvo s njihovih stoljetnih ognjišta? 

No susreti su potrebni, i mi smo prošle 
godine imali dva susreta već u vrijeme rata. 
Imali smo susret u svibnju 1991. u 
Srijemskim Karlovcima, u kolovozu u 
Slavonskome Brodu, a ove godine u siječnju 
bio je susret mješovitih komisija 
predstavnika Srpske pravoslavne crkve i 
Katoličke Crkve u St. Gallenu, u Švicarskoj. 
Svaki put smo dali zajedničku izjavu, koja je 
bila moguća samo na temelju principa 
poštivanja ljudskih prava, odustajanja od 
nasilja, dakle za dijalog, za mir. Ali to u 
praksi nije imalo odjeka. Sad se opet radi na 
jednom takvom susretu. Mi načelno ne 
odbijamo susret, i bilo je već nekih 
konkretnih prijedloga kada bi se i gdje taj 


susret imao dogoditi. Gospodin patrijarh 
Pavle ponudio je meni da predložim mjesto 
susreta. Predložio sam Pečuh u Mađarskoj, 
u rezidenciji katoličkog biskupa. To je 
područje na koje možemo doći i mi i on. 
Međutim taj prijedlog nije bio prihvaćen, 
nego je on predložio Novi Sad. To mjesto, 
opet, nama nije bilo prihvatljivo jer bi se 
javile tehničke poteškoće kako doći u Novi 
Sad s hrvatskom putovnicom. Kako biti 
siguran da se tamo ne bi dogodio neki ispad, 
demonstracija, dakle, ne bi bilo mjesto u 
ratnoj situaciji za jedan siguran susret. Zato 
sam predložio da se susretnemo u Beču 27, 
kolovoza. To također nije prihvaćeno, nego 
dolaze neke agencijske vijesti o skorom 
susretu, koje nisu potvrđene, o kojima ja 
ništa ne znam jer nisam dobio nikakvu 
službenu alternativnu ponudu. France- 
presse je prenijela vijest iz Borbe da će se 
susret komisija održati u Zagrebu ovog 
mjeseca, a isto tako je rečeno da će se susret 
između mene i Patrijarha održati u Ženevi, 
u Vijeću crkava, 15. rujna. 

Jao tome nemam nikakvih obavijesti. Još 
nisam dobio ni odgovor predloženog Beča. 
U svakom slučaju susret se ima smatrati 
ekumenskim, i zato nije prihvatljiv na 
inicijativu političkih snaga. Jer bilo koja 
politička snaga, bila ona u inozemstvu ili 
ovdje, ako predlaže takav susret, ima svoje 
političke interese, a to znači politizirati 
ekumenizam. Prihvatljiv je onaj susret koji 
se organizira unutar Crkve. Dakle, zasad je 
pitanje otvoreno. 

Naši odnosi sa SPC su na razini vjere. 
Sastajali smo se više puta, ajedan naš biskup 
susreo se s episkopom SPC u Mađarskoj. 
Sada se razmišlja o tome da njihova 
delegacija dođe u Zagreb, kao i o tome da se 
njihovi episkopi vrate u Hrvatsku. Mi 
smatramo da treba poštovati njihovu punu 
vjersku slobodu i pravo na pastoralno 
djelovanje, dakako priznavajući realnost 
hrvatske države, ali o tome moraju 
razgovarati s državom. Na razini politike 


razilazimo se u mišljenjima. Oni su uvjereni 
daje rat koji su poveli Srbi bio samoobrana. 
Ta im teza u svijetu više ne prolazi. No, u 
Ženevi prošle godine naglasili su nam kako 
su protiv Miloševića. Crnogorski mitropolit 
Amfilihije Radović u intervjuu je izjavio da 
je patrijarh Pavle rekao Miloševiću neka 
odstupi, da preda vlast. A Milošević je otišao 
od patrijarha s riječima: “A komu da predam 
vlast?"95 

Za susret sa srpskim patrijarhom Pavlom 
dobio sam niz usmenih i pismenih ocjena 
koje su redom pozitivne. Ljudi su izrazili 
uvjerenje da je taj susret u ovom mračnom 
času bio jedna svijetla zraka nade. Bio je to 
susret za mir i zato smo željeli da on ima 
određenu poruku: susret se odvijao u 
zamalo iskrenoj i srdačnoj atmosferi, jer 
smo tražili ono što mi u ovom trenutku 
možemo zajedno kazati ne polazeći od 
političkih opcija, već polazeći od opcije koja 
nama mora biti zajednička, a to je Evanđelje. 
Pravoslavna i Katolička Crkva imaju isto 
Evanđelje. Vjera u istoga uskrsloga Isusa 
Krista, Spasitelja, imaju zajedničku majku 
Mariju. Imaju sakramente, imaju apostolsko 
nasljedstvo... Dakle, imamo toliko toga 
zajedničkog da se možemo naći i u ovakvoj 
situaciji sa zajedničkom porukom. Tu smo 
poruku i uputili, riječ je o poruci mira, aona 
u sebi uključuje i slobodu i ljudska prava i 
pravednost, sve vrijednosti koje ističemo. 
Mir nije samo šutnja oružja. Mir je život, 
život sigurnosti, život međusobnog 
povjerenja, poštovanja. “Mir je djelo 
pravde" kaže Sveto pismo. Kad se analizira 
naša poruka svi su elementi takvoga mira u 
njoj prisutni. To je jedno svjedočanstvo da 
možemo zajednički progovoriti svim 
ljudima makar bili politički, civilizacijski i 
nacionalno različiti. Ta riječ upućena je 
svakom srcu. Kako će odjeknuti stvar je 
čovjekova unutrašnjeg raspoloženja. 

Osobno sam uvjeren da će odjekivati. 
Kad smo došli u Srijemske Karlovce 1991. 
bila je puna crkva, bilo je pravoslavnih i 


katoličkih vjernika. Dočekali su nas s 
pažnjom i poštovanjem, rekao bih, s radošću 
da je do tog susreta došlo. Svi ljudi dobre 
volje raduju se dobru.“ 

Svi ti kontakti koje smo imali i koji se 
ostvaruju imali su za cilj da se nađemo 
zajedno u određenim viđenjima situacije i 
da zajednički progovorimo u smislu zaštite 
prava svake zajednice, svakog naroda i 
svakoga čovjeka. Katolička Crkva ulazi u 
ekumenski razgovor, ali uvijek ulazi sa svojih 
polazišta da je to razgovor na principima 
vjere i da mi ulazimo s vjerskim načelima. 
Budući da je s druge strane predstavljena 
isto tako jedna vjerska zajednica, jedna 
Crkva, koja ispovijeda isto evanđelje, vjeruje 
uistoga Spasitelja. Onda se uvijek opravdava 
nada da će se ti ljudi naći u Isusu Kristu i 
Evanđelju. I zato smo mi u svim svojim 
susretima ipak dolazili do određenih 
deklaracija s kojima smo se suglasili. Ali te 
deklaracije nemaju nikakvog odjeka ako su 
upućene ljudima koje ne vode ti principi, 
koji su motivirani sasvim drugim 
zemaljskim interesima, ostvarenjima i 
nekim drugim programima. Oni ne 
osluškuju što govore Crkve. 

Katolička je Crkva, to mogu tvrditi, uvijek 
zastupala ta načela općega prava i ona na 
njima stoji, smatra ih univerzalnima, što 
znači da vrijede svuda, uvijek i za svakoga. 

Pravoslavni svećenici i pravoslavni 
episkopi učinili su, mislim, veliki promašaj 
što su napustili svoje vjernike. Uvjeren sam 
da ih hrvatska vlast ne bi ni maltretirala ni 
progonila i da bi im omogućila slobodno 
pastoralno djelovanje. Zašto su oni otišli? 
Oni tvrde da su bili ugroženi, ali to bi trebalo 
dokazati i dokumentima i postupcima. 
Sama tvrdnja još ništa ne dokazuje. 

Oni su svakako trebali ostati ovdje i 
Katolička Crkva, mi biskupi, bili bismo 
apsolutno njihovi zaštitnici ako bi ih netko 
stvarno ugrožavao u njihovoj slobodi i 
njihovome pastoralnom radu. Prema tome, 
odgovornost da su pravoslavni vjernici ostali 


bez svojih pastira pada na te pastire. I oni 
su zapravo u svojoj savjesti odgovorni pred 
Bogom, kako će to opravdati? Ali meni je žao 
dasu otišli. I nama bi bilo drago da se ovdje, 
u Hrvatskoj, možemo susretati, da možemo 
zajednički nastupati i gradnji mira i slobode 
za sve i tako nadići one podijeljenosti koje 
je međuljude unijela određena propaganda, 
određena politika ili interesi, koji nisu 
spojivi s pravom." 


113. Dijalog s muslimanima 


Nedavno je kod mene bio gospodin 
Cerić. On je sada vrhovni poglavar 
muslimana u BiH, i on je sam želio da se sa 
mnom susretne. Ja sam ga vrlo rado primio. 
Razgovarali smo otvoreno i složili smo se u 
onoj poruci koja vam je, nadam se, poznata 
apelirali smo da se zaustave borbe, da se 
puste na slobodu svi zatočeni i zarobljenici, 
da se omogući povratak svim izbjeglicama i 
prognanicima, da se otvore svi humanitarni 
putovi do svih kojima je pomoć potrebna, 
te da sredstva javnog informiranja TV, radio 
i tisak budu objektivna u izvrštavanju o 
stanju i događajima. Ali na takav način da 
ne huškaju na mržnju i osvetu. Mi smo se u 
tome složili, ašto će od toga biti, za to nismo 
odgovorni za to su odgovorni oni koji imaju 
moć odlučivanja. Može li gospodin Cerić 
utjecati na politiku i strategiju bosanskih 
muslima i kako, ja to ne znam. Kako mogu 
utjecati katolički biskupi BiH na politiku 
Herceg-Bosne, to opet oni znaju, ali Crkva 
je samo moralni autoritet. Ona ne može 
nametnuti svoje sudove, prijedloge i 
mišljenje. I Crkva kao Crkva nema političkog 
recepta, nego ima samo načelne stavove, jer 
političkih recepata može biti više, a svaki 
politički recept mora biti obrazložen, 
razuman, mudar i realan. 

Politika se ne vodi emocijama, ne vodi 
se u oblacima nego se vodi u realnosti i 
mogućnostima da se što više ostvari pravo, 
sloboda i mir.“ 


Ekumenskog dijaloga bilo je i do sada, za 
vrijeme rata bilo je pet susreta na najvišoj 
razini. No, bojim se za nastavak ekumen- 
skog dijaloga u Bosni, jer će između dvije 
političke cjeline postojati neprolazna 
granica. Moramo stvoriti mogućnosti za 
susrete. To se za sada čini neostvarivim, jer 
ministarstvo vjera “republike srpske" nije 
dopustilo apostolskom nunciju u BiH 
Francescu  Monterisiju da posjeti 
banjalučkog biskupa Franju Komaricu i 
katoličke vjernike u Banja Luci... Po tome 
se vidi da granice, pa time i vjerski dijalog u 
Bosni, nisu otvorene. Ipak vjerujem da će 
komunikacija krenuti. Ne treba gubiti nadu, 
jer povijest ne čini samo sadašnji trenutak, 
povijest je dinamična i ovisna o 
mogućnostima. Ljudski život će prisiliti one 
koji odlučuju da otvore granice, tako da se 
može proći, i vremenom će popuštati 
tvrdoća među ljudima, koja je nastupila kao 
posljedica rata. Život će ponovno probijati 
svoje puteve za susret i zajedništvo. 


114. Ekumenizam 


Ekumenizam je duhovni pokret, 
motiviran vjerom, da se ljudi i zajednice 
različitih vjerskih opredjeljenja susreću s 
poštovanjem u punoj slobodi da pospješuju 
svoje odnose u iskrenom dijalogu. Tako 
shvaćen ekumenizam bio bi potreban u 
našim prostorima, pogotovo kad rastu 
napetosti u međunacionalnim odnosima. 
Međutim, ekumenizam kod nas opterećen 
je poteškoćama baš zbog tih kriznih 
situacija. Katolička Crkva želi dijalog u punoj 
slobodi ine nameće nikakvih uvjeta. Propa- 
ganda koja tako uporno optužuje hrvatski 
narod, Katoličku Crkvu, Vatikan svakako ne 
stvara povoljnu klimu za ekumenizam, ali 
nadamo se da će to utihnuti jer je besmi- 
sleno. Kriza ekumenizma postoji ali to ne 
mora biti trajno. Nadamo se! 

Žalosna je povijesna činjenica da su 
kršćanske Crkve, iako propovijedaju isto 


Evanđelje i vjeruju u istoga Spasitelja Isusa 
Krista, među sobom podijeljene i odijeljene. 
Isus Krist je želio jedinstvo svoje Crkve da 
vjernici povezani jednom istinom i ljubavlju 
budu jedno u Isusu Kristu. Razni uzroci u 
ljudima i u povijesti unosili su diobe, čak i 
sukobe među Kristove vjernike. 

Ekumenizam je duhovni pokret koji 
motiviran isključivo vjerom ide za tim da se 
razne kršćanske Crkve i zajednice ponovno 
približavaju jedna drugoj u poštovanju i 
ljubavi, nadilazeći sve prošle nesporazume. 
Ekumenizam ide za tim da nadvlada zlo u 
prošlostiida se ideza dobrom u budućnosti, 
Ekumenizam nije politika, nije podnošenje 
i polaganje računa o prošlosti, nije 
optuživanje drugoga nego je otvorenost za 
pošten dijalog u traženju sve dubljeg 
zajedništva u poslušnost Duhom Svetom. 
Ekumenizam je nastojanje svih vjerujućih 
da daju primjer u tom podijeljenom i 
sukobima izmučenom svijetu kako je 
moguće prijateljski i ljudski se odnositi 
prema drugima unatoč različitostima. 
Ekumenizam je izlaz iz prošlosti i hod u 
bolju budućnost. 


115. Strm put ekumenizma 


Ekumenizam u našim prostorima nailazi 
na teškoće opterećenje nerazumijevanjem 
zbog prošlosti kojoj se ne pristupa 
objektivno nego ovisno o dnevnoj politici. 
Politizirani ekumenizam nije slobodan 
ekumenizam, a bez slobode i poštovanja 
drugoga nema ekumenizma.'! 

Ekumenizam na našem tlu ima zaista 
pred sobom strm i uzak put a strmim se 
putem ne trči. U naš se ekumenizam upliću 
razni elementi: povijesni, nacionalni, 
kulturni, psihološki i teološki. Ovo je naše 
područje prostor u kojem se događala duga 
povijest koja nije bila samo povijest susreta 
nego i sukoba. Ozbiljna je stvar kad se radi 
o ekumenizmu. To u složenim prilikama nije 
jednostavan proces. Ne smije se ekume- 


nizam shvaćati kao neka moda koju se 
prihvaća s nekim prolaznim raspo- 
loženjima. Naglost, brzopletost, neko 
neumjesno forsiranje, sve to nije dobro u 
ekumenskim nastojanjima. Put prema 
jedinstvu Kristovih učenika nije ostvariv 
samo ljudskim naporima; na tom putu treba 
hodati s Duhom! Mi katolici trebali bismo 
dublje poznavati što Koncil izriče o 
ekumenizmu. Ekumenizamu je posvećen 
cijeli Dekret o ekumenizmu (Unitatis 
redintegratio). Svaki bi ga vjernik trebao 
dobro pročitati i usvojiti. Tu će dobiti 
nadahnuće kako živjeti ekumenizam. To je 
novo raspoloženje i odluka savjesti da u 
poštovanju, pažnji i ljubavi susrećemo 
braću drugih vjerskih opredjeljenja; 
oslobođeni od tereta prošlosti, koji 
sputavaju, treba evanđeoski gledati na ljude, 
a osobno je nužno živjeti Evanđelje. Sam 
proces ekumenizma u našim prostorima ne 
ovisi samo o nama nego i o svim sudio- 
nicima toga procesa. 

Baš ekumensko poštovanje isključuje 
bilo kakvu silovitost u tom procesu. Ljudi 
uvjerenjima vjere. Stoga iz ekumenizma 
treba isključiti sve što bi moglo povrijediti; 
treba tražiti čistu istinu u ljubavi. 
Potrebno je susretati se, ukoliko okolnosti 
sazrijevaju za susrete bez ikakve name- 
tljivosti; još više, treba moliti i evanđeoski 
misliti i živjeti.!# 

Katolička je Crkva kroz svoje dokumente 
o ekumenizmu izrazila jasne principe. Prvo, 
ekumenizam je vjerski pokret kako 
omogućiti da se vjerničke zajednice nađu u 
dijalogu - ne u polemici, nego u dijalogu - 
tražeći zajednički pristup određenim 
pitanjima suvremenog svijeta. Nadalje, kako 
bi se svjedočilo pred svijetom, iz vlastitih 
sadržaja svoje vjere, da kršćanstvo uzdiže 
čovjeka nad svim podijeljenostima i da ga 
čini sposobnim da bude u sredini u kojoj živi 
graditelj pravednih odnosa u poštovanju i 
mira. 


Zato i mi ulazimo u ekumenske razgovore 
s tom širinom, s tim ciljem i tom nadom. 
Dakako, takav pristup zahtijeva - iimarno pravo 
na to - isti pristup s drugih strana, da se prihvati 
dijalog s iskrenim poštovanjem, iskreno 


ispitujući probleme, kako bi se sve više otkrivalo 
zajedništvo u istini. A to je dugi proces! 
Ekumenizam ne smije biti “moda". Čim 
postane moda, on gubi svoju vjerodostojnost. 
On mora biti promišljen, odgovoran i iskren.?7 


Nakon rata mir 


116. Pomirenje 


Mislim da su u Hrvatskoj još uvijek 
kršćanske vrijednosti toliko prisutne u 
savjestima hrvatskih katolika, da su ljudi 
raspoloženi i za ispravno shvaćeni ekume- 
nizam, da su spremni usvojiti temeljne 
kršćanske vrijednosti, spremni na pomirenje 
i opraštanje, premda to uvijek nije lako. 

Ja sam uvjeren - kad bi se dogodio mir i 
to siguran mir u punoj slobodi, za sve - da 
naši povratnici ne bi gajili mržnju ni osvetu, 
nego bi izgrađivali, a u izgradnji svoga doma 
zaboravili bi na mržnju i osvetu. A to bii 
morali učiniti; jer, pazite, na mržnju se ne 
smije odgovoriti mržnjom, na zlo se ne smije 
odgovoriti zlom, jer bi to onda bilo pobjeda 
mržnje i zla... a mora pobijediti dobro, mora 
pobijediti ljubav! No, budući da smo 
svjedoci posljedica ateizacije prisutne kroz 
pola stoljeća - kroz sredstva javnog 
priopćavanja, i kroz školu, i kroz vojsku - ta 
je ideološka ateizacija ostavila tragove u 
mislima ljudi, to je sigurno... kao i to da su 
neke temeljne evanđeoske vrijednosti 
prilično zaboravljene. Znate, treba re- 
evangelizirati; treba ponovno naviještati 
nepromjenljivu i jasnu istinu Evanđelja.?7 


117. Mir pred opasnim 
grebenima 


Isusov pozdrav mira uključuje u sebi 
stvarnost jednog novog svijeta i novog 
čovjeka, što nastaje iz prihvaćanja Božjeg 
spasenja. Tim se prihvaćanjem događa u 
čovjeku korijenita promjena, obraćenje. To 
znači uskladiti misli, djela, život s Božjim 


nacrtom ljudskog života. Događajem 
otkupljenja u duši je uspostavljen mir s 
Bogom po oproštenju i uzdignuću čovjeka 
u dostojanstvo sina Božjega, kćeri Božje. To 
jemirkoji daje Krist. Kad se takav mir dogodi 
u čovjeku, on je nužno graditelj i mira među 
ljudima zastupajući u svim ljudskim 
odnosima ono što je pravo, istinito, dobro. 
Kroz obraćenje ljudi trebao bi se i u povijesti 
događati mir među ljudima i narodima. A 
budući da se ljudi teško obraćaju, budući da 
ima toliko individualnog i kolektivnog 
egoizma koji posiže za pravima i dobrima 
drugih, bilo osoba bilo naroda, mir je uvijek 
ugrožen. Dok etičke vrijednosti pravednosti, 
slobode i poštivanja ljudskih i nacionalnih 
prava ne budu u svijesti i savjesti ljudi, mir 
uvijek ide opasnim grebenima. Isusov mir 
ne znači samo šutnju oružja nego prisutnost 
ljubavi prema Bogu i ljudima u ljudskim 
srcima i savjestima.$ 

Za mir se mora zalagati svaki čovjek. Mir 
jepojam jako bogat sadržajem. Mir nije samo 
šutnja oružja. On se mora najprije dogoditi u 
čovjeku, a to je obraćenje čovjeka. Kad se 
čovjek obrati od zla k dobru, onda se u sebi 
smiruje i postaje nosilac mira. Zato je Isus 
rekao: “Blago mirotvorcima jer će se 
sinovima Božjim zvati". Dakako, postoje u 
društvu i u Crkvi stupnjevi odgovornosti, koji 
su po hijerarhiji pozvani i na veća zalaganje 
za mir. Mir između čovjeka i čovjeka i između 
naroda i naroda mora se temeljiti na 
pravednosti. Svatko tko želi pravedne odnose 
s drugima, ne da ga zarobi, potlači i izrabi, 
on je već graditelj mira. Rušitelji mira su svi 
oni koji žele potlačiti, osvojiti. Oni su uvijek 
izvor nemira. Ako je nemir između dviju 


strana, i ako jedna strana želi mir, a druga ne 
želi, kako doći do mira? To je problem. Ako 
osvajač osvoji teritorij, onda će reći: “ja sam 
zamir,ali mi teritorij ostavite". To je nastavak 
nemira. Mi smo se susretali u ovome ratu s 
najvišim predstavnicima Srpske pravoslavne 
Crkve u Srijemskim Karlovcima, u svibnju 
prošle godine, u Slavonskom Brodu u 
kolovozu prošle godine, u Bossey kraj 
Ženeve, u rujnu ove godine, i uvijek smo 
govorili o miru. Uvijek smo dali i zajedničku 
izjavu za mir, za prestanak rata, za 
oslobođenje zarobljenih... Sve smo mi to 
kazali. Dakako, odjek nije nikakav. Ali je bilo 
svjedočanstvo da mi, ne u ime politike, ove 
ili one, nego u ime vjere ipak cijenimo stvar 
mira i želimo mir. Mi smo iskreno ušli u taj 
dijalog, želeći da taj mir bude zaista jamstvo, 
tj. građen na pravednim odnosima, prema 
svima, da svatko može živjeti dostojanstvo 
svoje osobe i zajednice, i svojih prava 
povezanih s dužnostima,“ 

Meni Hrvatska, a i svi građani Hrvatske, jer 
je rat nesreća za sve, sliči Kristu raspetom na 
križu! S križa je Isus molio za svoje progonitelje. 
To je i naša molitva. Molitva je ljubav prema 
Bogu i čovjeku; molitva je ljubav i prema 
neprijatelju. Kad se postigne pravedan mir u 
slobodi za sve, opet će ljudi morati živjeti 
zajedno, Makar bili poniženi i teško oštećeni, 
mi ćemo propovijedati ljubav i pomirenje. Bit 
ćemo dosljedni u civilizaciji ljubavi da 
opraštamo. Neće to biti lako naviještati ljudima 
koji su sve izgubili, kojima je sve opljačkano i 
razoreno, koji će morati graditi na ruševinama 
i koji oplakuju mrtve, ali unatoč toga Crkva će 
biti glasnik pomirenja i mira. Zato i sada 
pozivamo da ljudi sačuvaju dušu od mržnje i 
od želje za svakom osvetom i u svojoj 
samoobrani koja je moralno pravo. 

Što se tiče pak suradnje Republika u 
prostoru Jugoslavije one mogu ostvariti 
prijateljsku i poštenu suradnju samo ako su 
svaka slobodna i suverena. Samo se slobodni 
mogu slobodno dogovarati kako surađivati za 
dobro svih!“ 


118. Svijet moli za mir u 
Hrvatskoj 


Kad čovjek razmišlja o toj ratnoj situaciji 
onda izgleda kao da je tolikom patnjom 
trebalo otkupiti uprisutnjenje Hrvatske u 
svijetu. Dobio sam mnoge poruke i pisma 
solidarnosti, pisma koja svjedoče da ljudi 
znaju za naše patnje, da mole za nas. Sveti 
Otac je doista svojim pozivom cijeloj Crkvi 
svijeta uprisutnio našu situaciju, naš rat, našu 
patnju, uprisutnio naše tegobe u svijetu. I 
zato Crkva u cijelom svijetu moli za naš mir. 
To znači da misli na nas, da suosjeća snama, 
a to također potiče i da nam pomaže. I zato 
se, mogli bismo reći, Crkva u svijetu 
pokrenula. I ne samo Crkva nego i svi ljudi 
dobre volje, s razumijevanjem sudjeluju u 
našim patnjama i da nam pomognu. I šalju 
pomoć u hrani i pomoć u lijekovima i odjeći, 
ali i pomoć podrške kod političkih autoriteta 
da se zauzmu za slobodu i za pravedno 
rješenje. Rat je posebno povezao iseljenu 
Hrvatsku s domovinom. Koliko dobivam 
vijesti, poruke i pisma iz cijelog svijeta, gdje 
god ima Hrvata, vidi se da žive snama. Oni s 
velikom zabrinutošću i strepnjom prate 
vijesti iz domovine i oni su se doista povezali 
kao nikada do sada u velikodušnost da 
pomažu. 

Prigodom proslave 70. godišnjice 
djelovanja Hrvatske katoličke zajednice 
(Gary, Chicago) posjetio sam SAD. Tom 
prilikom sam se susreo s hrvatskim 
iseljenicima i u Los Angelesu, San Pedru, San 
Jose, a prije toga u Washingtonu. Svuda su 
se okupili u crkvama brojni hrvatski vjernici. 
U susretu s njima doživio sam njihovo 
jedinstvo i živo, a i bolno, zanimanje za 
situaciju u Hrvatskoj. Oni su sada mislima 
u Hrvatskoj. Prate vijesti. Zabrinuti su za 
budućnost hrvatskog naroda. Mole. 
Hrvatske su crkve sve punije. Složni su u 
organizaciji pomoći u novcu, hrani, 
lijekovima i odjeći, a to osobito čine kroz 
naše hrvatske župe u Americi, kao kroz naše 


katoličke misije u Canadi, Europi i Australiji. 
Imaju povjerenje u svoje svećenike i u 
Karitas. Dakako, pomažu i kroz druge 
humanitarne organizacije. Jedno su srce i 
jedna duša s Hrvatskom u ovoj teškoj ratnoj 
nevolji. Crkva čuva njihovu svijest i odgaja 
ih za pravo rodoljublje i čovječnost. Okuplja 
ih u zajedništvo iznad svih razlika u 
mišljenjima. Sada ih ova naša patnja 
povezuje još u čvršće zajedništvo.!7 

Crkva je kao Crkva uvijek otvorena za 
patnju drugoga. Ona tu našu patnju razumije 
i hoće znati što je istina. Zato je došla ovamo 
delegacija Francuske biskupske konferencije 
koncem prošle godine i mene su pozvali da 
dođem k njima. Organizirali su mi tamo 
konferenciju u Notre-Dame u Parizu, to je, 
valjda, prvi put da se jedna takva konferencija 
drži u katedrali, da informiram francusku 
crkvenu javnost i francusku javnost uopće 
kakav je naš pristup i što je uzrok tog rata, 
što mi želimo. Dali su mi sve mogućnosti da 
budem u kontaktu s javnošću i s medijima, 
da mogu izložiti sve što mislim, jer oni žele 
podruprijeti ono što je pravo. Ali, morate 
znati da ne djeluje samo naša informacija, 
koja je vrlo skromna. Mi nismo prisutni u 
javnim medijima. O razlozima bi trebali pitati 
odgovorne za javnost i informiranje. A pro- 
paganda koja dolazi s Istoka, ona je strašno 
prisutna, ne samo sada, nego i prije, sa sasvim 
drukčijim pritupom. Zato francusko javno 
mnijenje nije lako uvjeriti da stvarno prihvati 
istinu. U jednom razgovoru je netko rekao: “ 
Jasam protiv Srbije". Mislim da ne treba tako. 
Ja nisam protiv Srbije, ja sam za istinu. Nije 
lako nekog uvjeriti u istinu, ako su već 
unaprijed stvorene predispozicije pod 
utjecajem propagande. 


119. Prognanička sudbina 


Postoji vrijeme mira, postoji vrijeme 
rata. Vrijeme rata je uvijek vrijeme nesreće, 
vrijeme velikih nevolja, to je u svakom ratu. 
Svaki rat pogađa ljude i nanosi teške nevolje. 


Ovaj rat, nametnut Hrvatskoj, prouzrokovao 
je teške nevolje stotinama tisuća, ne samo 
osoba nego i obitelji. Kako sada ostati 
uspravan? U patnji može čovjek postati 
očajan, može proklinjati, može izgubiti 
svaku nadu, ali ako ima vjeru u duši, ako ima 
povjerenja (a ipak je naš narod još uvijek 
sačuvao u svojoj duši vjeru!) povjerenje u 
Boga, onda će on u toj vjeri crpjeti snagu da 
ostane uspravan i u nevolji. Fizičko rušenje 
kuće, otimanje imovine, progon, sve su to 
fizička nasilja koja dotiču čovjekovu, rekli 
bismo, vremensku egzistenciju ali ne smiju 
dotaći njegovu dušu. Vukovarci svojim 
duhom moraju izdržati. 

Kako god prognani ljudi iz svojih ognjišta, 
nakon iskustva teškog nasilja i nepravde, bili 
u sebi poniženi i ogorčeni, ipak vjerujem da 
će naši vjernici imati toliko duhovne snage 
da ne klonu pred napašću mržnje i osvete. 
Oni ipak nose u duši temeljne vrijednosti 
vjere u kojoj su odgajani. 

Kršćanski je stav nepromjenjiv. Evan- 
đelje se ne može mijenjati. Najpoganskiji 
slogan glasi: “Tko se ne osveti, taj se ne 
posveti". To je negacija Božje riječi. Takvo 
načelo pripada samo bezbožnoj i neljudskoj 
civilizaciji. Tko se tome ne odupre neće 
izliječiti zlo nego će ga umnožiti i produžiti 
u beskraj. Mržnju može zaustaviti samo jaka 
ljubav koja oprašta, koja ne uzvraća zlom. 
Ako budu ljudi sigurni i slobodni, oni će 
prionuti radu, obnoviti porušeno i u toj 
zauzetosti bit će pozitivno raspoloženi da 
grade svoje a ne da ruše tuđe. Vjerujem da 
će hrvatski vjernici imati u sebi te duhovne 
snage.“ 


120. Nemoral, pljačke, 
ubojstva 


Posljedica materijalističkog shvaćanja 
čovjeka i materijalističkog pogleda na svijet 
i život zahvaća čovjekovu savjest. Savjest je 
unutarnji glas u čovjeku koji razlikuje dobro 
izlo, odobrava dobro, osuđuje zlo. Ispravnoj 


savjesti jasna je razlika između dobra i zla. 
Međutim, ako ta savjest nije rasvijetljena 
Božjim načelima života, ona nema pravog 
oslonca. Zato bezboštvo oduzima savjesti 
jasan pogled u razliku između dobra i zla. 
Osim toga, u čovjeku postoje sklonosti na 
zlo, na sebičnost da svom interesu podloži 
pravo drugoga i opće dobro. 

Sv. Ivan apostol kaže da svijetom vladaju 
tri velike strasti: požuda tijela, požuda očiju 
i oholost života. To znači što više uživati, bez 
obzira na moralna načela, što više stjecati i 
posjedovati, bez obzira na socijalnu 
pravednost, što više imati moći nad 
drugima, bez obzira na dostojanstvo i prava 
drugih osoba ili naroda. Tu su izvori 
pojedinačnog i općeg kriminala. Odatle 
dolazi nemoral, nepoštenje, pljačka i 
ubojstva. Ako čovjek koji je u sebi sklon da 
zadovoljava te požude ima veće moguć- 
nosti, te će mogućnosti iskoristiti i bezob- 
zirno će staviti svoj interes u središte svoga 
nastojanja ne obazirući se na dobro i prava 
drugih ili cijele zajednice. 

Poruka Crkve u takvoj situaciji uvijek je 
jasna i uvijek je ista. Istina, pravednost, 
poštenje, poštivanje prava drugih, ljubav 
prema Bogu i ljudima, to su poruke Crkve, 
ali prema tim porukama svaki se čovjek 
odnosi prema svome s osobnom izboru, 
vjeruje ili ne vjeruje; prihvaća ili odbacuje. 
Crkva ima jasna načela u odgoju savjesti ali 
ta se načela prihvaćaju obraćanjem. Isus je 
svoj javni život započeo nazivom: “Približilo 
se kraljevstvo Božje! Obratite se i vjerujte 
Evanđelju!" (Mk 1,15). 


121. Rane progonstva treba 
liječiti 


Nažalost, ratu Hrvatskoj još nije završen. 
Još sene može govoriti o podizanju iz ratnih 
razaranja. U okupirana područja iz kojih je 
narod istjeran a kuće i crkve razorene ili 
oštećene, još uvijek nije moguć pristup. U 
ostalim pak dijelovima Hrvatske koji su bili 


razarani još uvijek postoje prijetnje ratnih 
operacija. 

Kad se govori o obnovi zemlje, onda 
treba misliti ne samo na materijalnu obnovu 
nego i na moralnu i duhovnu. Posljedice 
totalitarizma i ateizma ostavile su duboke 
tragove u savjesti. Što Crkva može tu učiniti? 
Mora vršiti svoje poslanje; mora propo- 
vijedati Evanđelje; mora rasvijetliti savjesti 
moralnim načelima; mora pozivati ljude na 
poštenje i solidarnost u obnovi moralnoj i 
materijalnoj.?? 

To će biti najvažnije. Ono što je fizički 
srušeno lakše će se izgraditi nego izliječiti 
dušu od rana koje su nanesene. Ta patnja 
prognanih ljudi koji su sve izgubili sigurno 
je velika, rana je duboka. Nju može samo 
vjera i Božja milost liječiti. Zato će trebati 
stalno ponovno vraćati nadu ljudima, 
vraćati je vjerom i povjerenjem u Božju 
providnost i pozivajući ih na molitvu, 
iskrenu molitvu. Opasna su raspoloženja 
koja se mogu događati ako progonstvo bude 
dugo trajalo. To treba isto liječiti. Treba 
ohrabrenje, da se to vrijeme izdrži. To je, 
rekao bih, naš križni put. Isusov križni put 
nije završen na Golgoti nego uskrsnućem. 
To je vjera. Čovjek je tajnovito biće koje je 
uključeno u Kristov misterij da proživi svoju 
Golgotu, ali da doživi svoje uskrsnuće. 

Crkva je zajednica vjere. Njezino 
ishodište, njezino stjecište, njezino svjetlo i 
njezina poruka je Isus Krist i Evanđelje. 
Slijediti te poruke znači usvojiti u svoju 
savjest i u svoju slobodu riječ Božju kao 
pravilo života, kao zakon života. Zato je Crkva 
kao zajednica vjere sa svojim biskupima, 
svećenicima, redovnicima, časnim sestrama 
i vjernicima, prisutna u narodu da bude 
svjedok i prorok tog novog života. Da ona 
zapravo cijeli narod prožima evanđeoskim 
mislima i da mu odgaja savjest, te po njima 
živi. To znači moralno obnavljati cijeli narod. 
To se mora dogoditi u svakoj, osobnoj 
savjesti. Svaki je čovjek pozvan da bude Božji, 
i zato osobno mora odgovoriti na taj poziv. 


Bog se osobno obraća svakoj ljudskoj osobi 
za njezino spasenje. Treba također uvesti taj 
evanđeoski stav u obitelj, da bude kršćanska, 
da ona bude zaista utemeljena na poruci 
Božje riječi - Evanđelja. Vjerna obitelj - to 
znači složna obitelj u ljubavi, poštovanju, to 
znači molitvena obitelj koja zajedno moli, 
čuva svoju vjernost u molitvi, a to znači i 
obitelj koja poštuje dostojanstvo svoga 
bračnog života, dakle da nije okaljana 
nikakvim protunaravnim posezanjem protiv 
života, i da poštuje začeti život, kao dar Božji 
ida ga prihvati. Dakle, to je sasvim novi odnos 
prema obitelji, prema ljudskom biću, prema 
čovjeku uopće i prema životu iz svjetla 
Evanđelja. A obitelj je zapravo taj korijen koji 
se mora liječiti. Kažu da su neki vinogradi 
posahnuli kad je obolio korijen. Prema tome, 
obitelj je korijen i Crkve. U obitelji se zbiva 
rađanje i krštenje. Obitelj je korijen naroda - 
ako je zdrava obitelj, onda je zdrav korijen. 
Tada imamo jednu novu kvalitetu javnog 
života, da kroz obraćenog čovjeka i kroz 
kršćansku, katoličku obitelj, ulaze i u cjeloviti 
život vrijednosti Evanđelja. I u politiku i u 
ekonomiju, kulturu i u odgoj, svugdje je dakle 
tako Crkva prisutna. Ona je, recimo prisutna 
uškoli po nastavnicima. Ako su vjernici, onda 
oni moraju svoj poziv vjernički shvatiti, 
vjernički svjedočiti. I oni djelatnici u kulturi, 
politici, ekonomiji, moraju pristupiti svom 
pozivu i vršenju svog poziva iz svoje 
kršćanske savjesti.?* 


122. Vjerom protiv očaja 


Rat se, nažalost, ne bliži kraju. Suočeni 
smo zaista s teškim problemom izbjeglica i 
prognanika koji uvijek žive u neizvjesnosti 
jer im nitko ne može jamčiti ni vrijeme ni 
mogućnost povratka. Nasilje nad njihovim 
domovima i nad njima samima kao da je 
potvrđeno od sila ovoga svijeta. 

Što im možemo poručiti? Možemo im 
poručiti poruku vjere inade da će i ovo zlo doći 
kraju. U svakoj situaciji, kako god bila teška i 
ljudski govoreći beznadna, vjernik nalazi 
snage u vjeri da ne tone u očaj. 

Sigurno je da postoji opasnost da se kod 
izbjeglica i prognanika razvije osjećaj 
prkosa, zavisti, čak i mržnje. Posebno je 
opasan nerad, ako nisu uključeni u neki 
posao, ako sami ne pomažu tamo gdje 
pomoći mogu jedni drugima. Stoga bi bilo 
potrebno razmišljati da se tim ljudima 
omogući bilo kakav posao da radom dokažu 
svoju korisnost i svoje dostojanstvo. Oni pak 
koji su u neposrednom kontaktu s 
prognanicima i izbjeglicama, ne mogu tako 
naići na nerazumijevanje onih kojima 
pomažu pa i to može kod njih razvijati 
neraspoloženja. 

Bitno je da prognanici poštuju sami sebe 
i da poštuju sve oko sebe i da tako potvrde 
svoje unutarnje vrijednosti, svoje poštenje, 
radinosti junačku strpljivost u vrijeme svoje 
nevolje. 


BiH 


123. Suživot je sudbina 
Bosne 


Polazimo od konkretne populacijske 
situacije u BiH i moramo prihvatiti 
određene činjenice. U BiH postoje tri 
zajednice koje su nacionalno i vjerski 
određene i definirane. To je muslimanska 
zajednica, koja broji oko 43-44 posto 
stanovništva u BiH. Zatim slijedi srpska, 
odnosno, pravoslavna zajednica, koja 
premašuje 30 posto stanovništva, a onda je 
tu hrvatska, odnosno katolička zajednica, 
koja po statistikama broji oko 18 posto 
stanovništva, jer se baš hrvatska zajednica 
jako smanjivala iseljavanjem. Bosna i 
Hercegovina specifičan je teritorij gdje se 
zaista susreću tri naroda, svaki sa svojim 
identitetom, sa svojom poviješću, kutlurom 
i civilizacijom. Zato je i bio zahtjev da BiH u 
sebi bude tako uređena i to je zahtjev 
pravednosti, zahtjev općih ljudskih prava i 
slobode, da svaka zajednica može živjeti ne 
samo svojim identitetom, nego da može 
živjetiis drugima, u poštivanju prava drugih 
kako bi bila poštivana vlastita prava. Što god 
čovjek želi sebi, mora željeti i drugome. A 
nema čovjeka koji sebi ne želi dobro. I 
prema tome, ne bi smjelo biti čovjeka koji 
drugome ne želi dobro. Isto tako i zajednici. 

Ako jedna zajednica za sebe traži 
poštovanje, slobodu i mir, ona to mora 
priznati i drugoj zajednici. I samo iz toga 
priznanja međusobnih odnosa i jednakosti 
prava i dostojanstva može se ostvarivati 
suživot u miru. Nažalost, u BiH je nastala 
eksplozija sukoba. Znamo kako je to počelo, 
znamo tko je počeo i znamo s kojim 


motivima - da se osvoji teritorij, ne samo da 
se osigura svoj teritorij, nego da se prisvoje i 
oni drugih zajednica koje su prisutne na 
tome području. Taj se rat još više 
komplicirao kada je došlo do sukoba između 
Muslimana i Hrvata. Potrebno bi bilo dobro 
analizirati gdje su uzroci, koji su razlozi i 
kakvom se politikom to možda moglo 
spriječiti i izbjeći. Činjenica je to da u BiH 
najtragičnije prolaze baš Hrvati, odnosno 
katolici. Jer jedna manjina koja je izložena 
napadu većine ne može imati vojne šanse 
da pobijedi i da osigura svoj prostor, 
identitet i samostalnost. 

Dakle, činjenica je da je posljedica toga 
da su u Bosni dvije katoličke biskupije 
(Sarajevska nadbiskupija i Banjolučka 
biskupija) u procesu nestajanja. I to na 
prostorima gdje su Hrvati, katolici izdržali 
čaki vrijeme turske vladavine četiri stoljeća. 
Zato imamo toliki broj od nekoliko stotina 
tisuća prognanih i izbjeglih, zato je toliko 
toga razoreno i crkvi, i sela i gradova. I zato 
se još uvijek ne vidi završetak toga sukoba. 
Ali ako se ovakav proces nastavi, on će biti 
tragičan baš za Hrvate, katolike. 

Zabrinut sam. No uvijek ostajem kod 
svoga apela od 15, svibnja ove godine gdje 
sam kazao da je suživot Srba, Muslimana i 
Hrvata u BiH sudbina Bosne. Država BiH je 
međunarodno priznata. Ona je priznata s 
određenim teritorijem, ona je priznata u 
određenim granicama i mi polazimo od toga 
načela da bi to trebalo poštivati. I da bi u tim 
granicama i u toj državi trebalo pronaći 
rješenje da se zaista uspostave pravedni 
odnosi, da svaki može živjeti slobodno i 
sigurno te u odnosima slobode i prava 


odlučivati o zajedničkome životu za opće 
dobro cijele države. Nažalost, procesnam ne 
daje tu nadu i pred tim događanjem 
međunarodna zajednica kao da se ne 
snalazi. Davali su neka rješenja, koja su 
manje ili više pružila neke nade, međutim, 
da bi se dogodio mir, sve strane u sukobu 
moraju prihvatiti načela mira. Ako jedna 
strana ne prihvaća načela mira, ako inzistira 
na svojoj moći, onda mira nema, onda se 
može dogoditi samo mir nasilja, a to nije 
mir. 

Zato mi ponovno apeliramo da se 
obustave sukobi, da se priznaju međusobna 
prava jednih, drugih i trećih i da se računa s 
time da će trebati živjeti zajedno, izgrađivati 
zajedno život u toj državi, da će to moći biti 
odraz samo poštujući principe i ljudska 
prava, osobna i zajednička? 


124. Zločini nad civilima 


Takve stvari apsolutno štete, one se 
osvećuju ne samo onima koji su to počinili, 
nego se osvećuju i Hrvatskoj i hrvatskome 
narodu. Jer se krivnja za takve zločine 
prebacuje, apsolutno neopravdano, na 
hrvatski narod i na hrvatsku državu. I svaki 
koji čini zločin nosi odgovornost za svoj 
zločin. Samo moramo priznati i to da su 
Hrvati u BiH bili izloženi sistemu zločina i 
da bi oni slučajevi koji su se dogodili protiv 
prava, protiv međunarodnih konvencija i 
protiv Božjih zakona, da su u određenome 
smislu izazvani, što dakako ne umanjuje 
bitno odgovornost za zločin. 

I svaki zločin, kad se pali jedno selo, kada 
se masakriraju ljudi, tko god ga čini zločin 
je vrijedan osude. Mi ga osuđujemo, pa 
makar to učinio i moj brat! Svaki zločim 
mora biti izveden i pred ljudsku pravdu.“ 


125. Rušitelji mostarskog 
mosta 


Što se tiče mosta u Mostaru, tko ga je god 
rušio nanio je strahovitu štetu svojim 
vlastitim interesima a budući da su ljudi 
raspoloženi generalizirati, a osobito su 
neraspoloženi prema Hrvatima kao takvima, 
onda taj zločin još više nanosi štetu, uvredu 
časti i dostojanstva hrvatskoga naroda. I oni 
koji su to učinili - oni su za to odgovorni.“ 


126. Etničko čišćenje 


Rat je zločin i uključuje u sebi sve zločine. 
Ratovi su očitovanje prezira prema Bogu i 
Božjim zakonima, ne samo prema 
zapovijedi: Ne ubij! Uvijek izviru iz neke 
pohlepe, oholosti i osvajačkih motiva. Rat 
koji je razorio dio Hrvatske i razara Bosnu i 
Hercegovinu, koji umnaža tolike mrtve i 
ranjene, tolike prognane i zarobljene 
postavlja pitanje svakom čovjeku: zašto? Što 
jesčovjekom koji može toliko strašno mrziti, 
tako strašno ubijati, mučiti, razarati, silovati? 
Što je to s politikom koja programira rat da 
bi osvojila tuđe prostore i protjeruje stotine 
tisuća ljudi iz njihovih domova? Za koje se 
moraju “očistiti" velika područja i zašto toliki 
broj ljudi nema prava živjeti u prebivalištu 
svojih pradjedova, djedova i otaca? Zar su 
ljudi “smeće" koje treba “očistiti"? Zar 
preseljenje izazvano ratnim nasiljem može 
biti humano? Može se razumjeti da u miru 
ljudi slobodno biraju mjesta boravka. Ali u 
ratu to nije dobro, to je zlo. 

Tko je protiv suživota taj je za “etničko 
čišćenje", a etničko čišćenje je zločin, to 
znači teški grijeh. Polazeći od nauka Isusa 
Krista, koji zagovara dostojanstvo svake 
ljudske osobe, Crkva se dosljedno, prije ovog 
rata i tijekom njega, dosljedno zalagala za 
pravo svakog čovjeka, svake obitelji da bude 
u svom domu. Stoga smo osuđivali i 
osuđujemo nečovječne planove, nečovječna 
djela koja ljude nasilno protjeruju.“ 


127. Međunarodna je . , 
zajednica pala na ispitu 


Što je silom stečeno ne može biti 
priznato u plodove pravednoga mira. Inače, 
mir koji želimo - a to je pravedni mir za 
svakog čovjeka, za svaki narod - nije ostvariv 
ako se ne usvoje ta načela. Zato su hrvatski 
biskupi u svom apelu iz Sarajeva, u ime 
Crkve koju predstavljamo, tražili od svih 
političara, svih sudionika u pregovorima, 
svih vojnih zapovjednika, da budu svjesni 
kako oni sada upisuju svoje ime u povijest 
čovječanstva i europske civilizacije. Pitamo 
ih da li usvajaju načela neotuđivih prava 
svake ljudske osobe kao osobe i svakoga 
naroda da živi u pravednome miru, ili vode 
pregovore po načelima da su sila i moć 
oružja odrednice prava i pravednosti. I Sveti 
Otac Ivan Pavao II., govoreći nedavno 
diplomatima, također je naglasio imperativ 
poštivanja ljudskih prava. Papa je jasno 
kazao: “Pouzdano je da je taj divljački rat, 
koji se ničim ne može opravdati, a koji već 
dvije godine krvlju zalijeva BiH, pošto je 
opustošio Hrvatsku, uvelike iscrpio glavnicu 
povjerenja koje je Europa uživala. Borbe se 
nastavljaju. Svakodnevno se događaju 
krajnji zločini, stanovništvo je još u rukama 
krvnika, a nedužno su građani na meti 
ubojica. Ruše se džamije, crkve, opustošena 
su mnoga mjesta." 

Na žalost, međunarodna je zajednica 
pala na ispitu u ovom ratu. Ona je jako 
mnogo pričala o ljudskim pravima, a nije ih 
zaštitila. A možda ih je mogla zaštititi već u 
početku bez nekih posebnih vojnih 
intervencija. Možda je bila potrebna samo 
jedna jaka, odlučna riječ: Nećemo dopustiti 
rat na području Europe! Takva jedna riječ 
onome tko je želio proširiti svoj teritorij bilo 
bi upozorenje da će se sukobiti i s fizičkom 
snagom cijele Europe. Onda bi malo 
drukčije razmišljali. 

Međunarodna je zajednica nudila samo 
sankcije ali su sankcije bile mreža kroz koju 


voda prolazi. Kad su kazali da neće 
intervenirati, zapravo su kazali: Budući da 
ste jači, izvolite činiti što hoćete. 

Jesam li za vojnu intervenciju u BiH? To 
nije jednostavno pitanje. Odmah se nameće 
pitanje je li moralno dopustiti da se 
jednostavno dopušta satjerati žrtvu bez ikakve 
zaštite. Postoji li princip samoobrane? Mi 
nismo zanijekali Hrvatskoj pravo na obranu. 
Međunarodna zajednica, ako hoće stvarno 
graditi pravni poredak u miru i slobodi, mora 
računati da se fizičkom nasilju fizički 
suprotstavi. Inače ostaje pravo jačega.3* 


128. Međunarodne ustanove 
tajile su silovanja 


To je jedna nova dimenzija zločina protiv 
čovječnosti. Međunarodno pravo bi trebalo 
na poseban način žigosati i osuditi 
silovatelja. Jer, ako gledamo da se događa 
neko zlo, moramo ga i otkrivati, te pravno 
identificirati i suditi počiniteljima. Silovanje 
mora biti kategoriziran zločin. Ali, čini se da 
su za silovanja u Bosni i Hercegovini znali 
vrlo rano u međunarodnim ustanovama - i 
tko zna zbog kojih razloga - nastojali tu 
činjenicu zataškati. Zašto su ljudi u tim 
ustanovama šutjeli... to bi pitanje trebalo 
postaviti njihovoj savjesti. 

Zbivaju se silovanja, i to sustavna, o 
kojima se zna na temelju svjedočanstava 
onih žena i djevojaka koje su prošle kroz ta 
iskustva. Dakle, silovanja se ne mogu 
zanijekati, ona su autentična. A, ako se 
zaniječu, znači da se želi zločin sakriti. A da 
silovanja postoje potvrđuje ito što je ta tema 
bila prisutna i na našem susretu u Ženevi. 
U izjavi koju smo zajedno potpisali, 
gospodin Patrijarh i ja, upozoreno je na taj 
problem. Pa smo tu kazali da “isto tako 
jednodušno i jednoglasno osuđujemo sve 
zločine i ograđujemo se od svih zločinaca 
bez obzira izkojeg naroda došli i kojoj vojsci 
oni pripadali. Ili kojoj Crkvi i vjeri tvrde da 
pripadaju... Posebno izražavamo svoje 


zgražanje nad krajnje nemoralnim 
zlostavljanjem žena, pa i djevojčica, što ga 
mogu činiti samo neljudi, bez obzira kako 
oni sebe nazivali." Isto tako, na drugom 
sastanku u Švicarskoj, kod Berna, na kojemu 
su bili, i zajedničku izjavu potpisali 
gospodin patrijarh Pavle, reis-ul-ulema 
Jakub Selimovski, nadbiskup sarajevski 
Vinko Puljić, rabin Schneier iz New Yorka, 
formulirana je rečenica u kojoj stoji da “sva 
mučenja i masakriranja žrtava, koliko god 
izazivaju užas, ne pobuđuju toliku našu 
grožnju kao neljudsko zlostavljanje žena, 
djevojaka, čak i djevojčica". Dakle, ta je 
činjenica prisutna na najvišoj razini i 
potvrđena da postoji. Kako je onda netko 
može nijekati tvrdeći da ne postoji? 

Važno je također reći da reis-ul-ulema 
Selimovski, na tom trojnom sastanku u 
Švicarskoj, kaže kako “posebno zgražanje 
svakako izazivaju ženski koncentracijski 
logori u kojima se nad nezaštićenim ženama, 
i posebno djevojčicama od 7 do 17 godina, 
vrše najgnusnije bludne radnje i iživljavanja. 
Brojni su primjeri takvih djevojčica koje su 
ostale trudne bez mogućnosti abortusa, jer 
su utim logorima držane po nekoliko mjeseci 
kako bi svaka medicinska intervencija bila 
isključena. O njihovom psihičkom stanju - a 
fizičko da i ne spominjemo - bolje je ne 
govoriti kad se zna da je “u Muslimana 
gubitak časti i obraza porazniji od gubitka 
života". Dakle i on kaže da je teži zločin 
silovanje nego ubojstvo.?* 


129. Silovane i abortusi 


Direktan zahvat u nedužni ljudski život 
nije dopušten, pa tako ni radi prekida 
trudnoće nastale silovanjem. I to je nasilje 
upereno protiv ljudskog života. To sam 
pojasnio na nedavnoj konferenciji za 
novinare, istakavši da žene koje su začele 
silovanjem ne gube svoje dostojanstvo. 
Nasilje ih nije lišilo njihovog dostojanstva i 
zato im treba stalno sugerirati da ne padaju 


u sumlju, o vlastitoj bezvrijednosti. One su, 
rekao bih, netaknute u svom dostojanstvu. 
Žrtva nikada ne gubi dostojanstvo... pa ni u 
takvim okolnostima. Ona je postala majka i 
u njoj se događa jedan novi individualni 
ljudski život - koji nije odgovoran za ono što 
se dogodilo. Zato sam kazao da ona treba 
nastojati odijeliti to svoje dijete koje raste iz 
njezine krvi, iz njezinog tijela, pod njezinim 
srcem od nasilja. Jer, taj novi život - to je i 
njezin novi život. Nikada nije po nauci 
Crkve, odnosno po vjeri, dopušteno ubiti 
nevino ljudsko biće. 

Ljudi koji to čine nemaju nikakvih 
moralnih ograda, jer oni ne prihvaćaju 
nikakve etičke norme. Zbog čega?... Jer nisu 
nikada o njima poučeni! Postavlja se pitanje 
kako čovjek može biti tako deformiran u 
svojoj savjesti, kako može biti tako 
bezobziran, tako okrutan prema ljudskom 
biću. To znači da on u sebi nema nikakve 
ljudske vrijednsoti, a to je sad pitanje 
njegovoga cjelokupnog odgoja: onoga tko ga 
je odgajao, njegovog društva, njegove 
sredine - pa i njegove Crkve. Jer Crkva, i 
pravoslavna i katolička, svaka je prisutna da 
odgaja savjest ljudi za čovječnost, da im 
stalno prenosi one duhovne vrijednosti koje 
ona crpi iz Evanđelja. Možda taj čovjek nije 
nikada došao u kontakt sa Crkvom... ili 
Crkva s njim. A na kome je odgovornost da 
se stvorio jedan tako okrutan mentalitet 
uopće, koji u ovom ratu dolazi do tako 
strašnogizražaja?... To će samo Bog suditi. 


130. Zločin nad zločinima 
ovoga rata 


Ja sam i kao čovjek i kao kršćanin i kao 
biskup strašno osjetljiv na svaku nepravdu i 
nasilje. U kontekstu duhovne obnove, uopće 
u kontekstu ljudskoga života, ženu smatram 
nenadomjestivom. Ona obavlja silno važnu 
ulogu u čovjekovom rastu, čovjekovom 
odgoju i zaslužuje specifično poštivanje. 
Žena ima silno uzvišeno dostojanstvo svojim 


pozivom, jer ona utječe na čovjekovo srce, na 
čovjekovu savjest. Nju je Bog približio životu 
u njegovoj, rekao bih, najegzistencijalnijoj 
pojavnosti - žene, majke. 

Vijesti o tim silovanjima, sistematskim 
silovanjima žena, djevojaka i djevojčica, 
izazivaju svakoga čovjeka dobre volje, koji i 
malo cijeni žensko biće. 1, zato sam smatrao 
potrebnim da se vikne u svijet o tom nasilju. 
Jer, to je najstrašnije poniženje ljudske 
osobe. I, tvrdim, da je to zločin nad 
zločinima ovoga rata. Veći zločin nego 
ubojstvo, veći zločin nego razoriti crkvu, jer 
je to uništenje dostojanstva ljudskoga bića. 
Naglasio sam da te žene nisu izgubile 
dostojanstvo. Žena ne gubi dostojanstvo 
nasiljem jer mučenik ne može izgubiti 
dostojanstvo. Dostojanstva nema nasilnik, 
Te su žrtve vrijedne našeg najdubljeg 
poštovanja i takvima ih treba primiti obitelj, 
društvo i Crkva. I, zato sam smatrao 
potrebnim da to javno i odučno osudim. 

Kazao sam i to, ako je došlo u takvom 
nasilju do trudnoće, Crkva ima tu svoj 
pristup i svoje tumačenje, jer je makar i pod 
nasiljem u tijelu silovane žene niknuo život 
novog ljudskog bića, koje nije odgovorno za 
nasilje. 1ono ne može biti osuđeno na smrt. 
Valja, dakle, pobuditi u tim ženama, unatoč 
njihove psihološke odbojnosti, osjećaj 
majčinstva, da žena to dijete ipak prihvati i 
da ga kao novo ljudsko biće odijeli od 
nasilnika i nasilja, da mu u odgoju dade 
sadržaj svoje duše. 

Ako ga ne može prihvatiti, ako ne može 
svladati taj osjećaj poniženosti i mržnje 
prema tom djetetu, neka ga dade našem 
Caritasu i mi ćemo se za njega brinuti, 


131. Silovanje gore od 
ubojstva 


Isus Krist je svjetlo, to je sigurno. I on 
vjerniku svjetli u tami. Svjedoci smo 
koncentracijskih logora i nečuvena 
seksualnog zlostavljanja žena i djevojčica. 


Očito smo pred zlom koje ne poštuje ni 
svetinje ni ljudsko dostojanstvo, kao ni 
vrijednost života. Sva ta zla odnose se na 
pojam čovjeka. Dokle god jedna civilizacija 
ili jedna politika ili ideologija ne bude imala 
ispravan pojam čovjeka, uvijek će se događati 
nasilje prema čovjeku. Čovjek je zaista 
najviša vrijednost, što potvrđuje i to da jesam 
Bog postao čovjekom za čovjeka. Stoga je 
najveća povreda čovjeka kada je ugroženo ili 
uskraćeno poštivanje njegova dostojanstva. 
To posebno dolazi do izražaja u ovim tzv. 
ženskim logorima za seksualno iživljavanje. 

Mislim da je to veći zločin nego samo 
ubojstvo. Pročitao sam da je islamski 
predstavnik izjavio kako je silovanje 
“ubojstvo duše". Silovanje ženskog bića veće 
je nasilje protiv dostojanstva ljudske osobe 
od ubojstva. To je veći zločin nego razoriti 
crkvu, jer je čovjek vrijedniji od svake 
građevine, pa i crkve. Nasilje, dakle, nad 
čovjekom, zaista je najveći zločin. Ali rekao 
sam, da i tim ženama i ljudima koji su prošli 
kroz te torture, da im treba pomoći i podići 
ih usvijesti o vlastitom dostojanstvu, da nisu 
izgubili svoje dostojanstvo. Dostojanstvo ne 
gubi žrtva, nego nasilnik. Žrtva je, doduše, 
ponižena, ali nije izgubila dostojanstvo. 
Zato bi se tako trebalo i odnositi prema 
mučenima i žrtvama nasilja: s velikim 
poštovanjem i nastojanjima da im se 
pomogne, da se opet ohrabre i dobiju volju 
za život, da okrenu pogled. prema budu- 
ćnosti u kojoj vjernicima svijetli Krist.“ 

Zašto čovjek može biti takav prema 
drugoj ljudskoj osobi? Sigurno je da mržnja 
uvijek nadahnjuje nasilje i ubojstvo. Zato je 
ubojstvo jedan osobiti izraz nasilja, kad se 
želi čovjeka koga se proglasilo neprijateljem 
ili protivnikom uništiti u njegovoj 
egzistenciji. 

Međutim, silovanje predstavlja posebnu 
dimenziju zla. To je gori zločin od samog 
ubojstva. Jer, ubojstvom čovjek jest 
zanijekan kao žive biće, ali nije dirnut u 
svojoj najdubljoj intimnosti i osobnosti. On 


ubojstvom biva uklonjen iz ovoga svijeta i 
života... Ali, mučiti ljudsku osobu, pogotovo 
ženu, djevojku, djevojčicu... seksualnim 
nasiljem i iživljavati se na njoj, i to 
mjesecima, to je jedna daleko teža dimenzija 
zločina. To je poniženje čovjeka u njegovom 
najdubljem intimitetu i u najdubljem 
dostojanstvu. Silovana žena je žrtva trajno 
prisutne mržnje, iracionalne osvete i 
genocida, a i muka je trajna jer je ona stalno 
izložena žrtva nasilja? 


132. Širi pojam silovanja 


No, postoji iširi pojam silovanja žene, jer 
ona u današnjem društvu nije respektirana 
kako se to priča. Muška civilizacija ženu je 
pretvorila u predmet i ponizuje je na razne 
načine. Ova civilizacija jako mnogo govori 
o dostojanstvu žene, ali je niti jedna nije tako 
ponizila. Žena nije silovana samo u 
logorima, ona je silovana i prostitucijom, 
pornografijom, kontracepcijom, a pogotovo 
pobačajem. Materijalistička civilizacija ženu 
je pretvorila u stvar, a ljudska osoba ne može 
i nikada neće biti stvar ni države ni vlasti.“ 


133. BK BiH 


Osnivanje Biskupske konferencije u BiH 
značilo bi da je BiH priznata kao samostalna 
država i to po međunarodnim priznanjima 
i po priznanju Svete Stolice. Sada se ona 
tretira kao samostalna država u kojoj živi 
Katolička Crkva, doduše ne kao većinska, ali 
živi organizirana je hijerarhijski. Kada Sveta 
Stolica prizna jednu državu, onda prema 
svojoj povijesnoj praksi i iskustvima i u 
smislu kanonskih propisa, gleda i Crkvu te 
države kao jednu samostalnu, partikularnu 
Crkvu i zato je ona na stajalištu da se i u BiH 
osnuje biskupska konferencija države BiH 
bez obzira što nije po broju biskupa velika, 
kao što je priznala i Sloveniji i Hrvatskoj 
samostalnu Biskupsku konferenciju. Prema 
tome biskupska konferencija jedne države 


je subjekt koji predstavlja Crkvu ne samo 
unutar države nego i u međunarodnim 
odnosima. Postoji Vijeće Biskupske 
konferencije Europe, a u to vijeće ulaze svi 
predsjednici biskupskih konferencija. Kad 
se, dakle, osnuje bosansko-hercegovačka 
biskupska konferencija, onda će ona imati 
pravo da njezin predsjednik sudjeluje u 
susretima, dakle bit će subjekt. Dok nije 
organizirana Biskupska konferencija u BiH, 
to je već učinjeno i predloženi su statuti 
Svetoj Stolici, a kada Sveta Stolica potvrdi 
statute onda se konstituira samostalna 
Biskupska konferencija. Tek tada se 
razmišlja o odnosu prema Hrvatskoj 
biskupskoj konferenciji i na koji će način ta 
dva subjekta surađivati. To je opet stvar 
međusobnog dogovora u okviru kanonskih 
mogućnosti.“ 


134. Franjevci u BiH 


Povijesna je činjenica da su franjevci za 
vrijeme otomanskog carstva bili prisutni s 
vjernicima katoličke vjere u BiH i da su 
Hrvate katoličke vjere okupljali, održavali, 
zaštićivali i vjerski, dakako, odgajali. Premda 
u teškim okolnostima i često progonjena, 
Katolička Crkva u BiH se održala. U to 
vrijeme bio je veliki broj mučenika i među 
franjevcima i među vjernicima. Što se tiče 
današnje prisutnosti franjevaca u BiH i 
njihovih aktivnosti, ipak bih dodao da nisu 
sami, da je zaista cijela pastva u Katoličkoj 
Crkvi u BiH , nakon što je uspostavljena 
redovita crkvena hijerarhija, usmjeravana 
zajedničkom pastoralnom djelatnošću i 
franjevaca i biskupijskih svećenika, 
Možemo dakle govoriti o zajedničkim 
stavovima koji su sigurno kroz povijesna 
iskustva promišljeni u interesu Hrvata 
katolika u Bosni i Hercegovini, jer tu postoji 
jedno povijesno iskustvo, i svećenici, bilo 
biskupijski bilo franjevački, žive u narodu, 
žive u situaciji naroda, a u BiH je razmjerno 
malo područja gdje žive čiste i samostalne 


zajednice. Zato svećenici najbolje znaju i 
najbolje osjećaju kako se narod postavlja u 
odnosima prema drugim uvjerenjima i 
prema drugim nacionalistima. Dakle, oni 
polaze s tog stajališta i iskustvom smatraju 
da treba živjeti zajedno, da treba živjeti u 
suradnji, poštovanju, držeći do prava 
drugoga da bi bila poštivana vlastita prava. 
Jer, ljudska su prava temelj suživota. Ako se 
ne poštuju ljudska prava bilo koje strane, 
onda nema pravih odnosa, a iz njih franjevci 
i svećenici imaju nadahnuće u Evanđelju.“ 


135. Nadbiskup Puljić 


Nadbiskup Puljić postupa kao što 
postupa kapetan kada tone brod. Dakle, on 
posljednji ima pravo napustiti brod. 
Nadbiskup Puljić, gledajući situaciju kakva 
je sada u njegovoj nadbiskupiji, zaista se 
osjeća kao kapetan na brodu koji tone. Ako 
je preko polovice vjernika njegove 
nadbiskupije već protjerano, ako je i više 
nego polovica njegovih župa već uništena i 
ako još stalno prijeti da se do kraja ide k 
tome uništenju, doista se mora osjećati kao 
mornar na brodu koji tone. Što bi to značilo? 
To bi značio nestanak Hrvata katolika s tog 
područja. Sarajevska nadbiskupija imala je 
oko 520 tisuća vjernika. Prema tome, to nije 
baš mala zajednica na jednom području. 
Okupljala je Hrvate katolike, kao i katolike 
svih drugih nacionalnosti, i ako ona bude 
zaista uništena, onda će biti uništena i 
prisutnost Hrvata na tom području.“ 

Samo ljubav premošćuje razlike - ne 
interesi, nego ljubav. I u ovakvom 
delikatnom prostoru kakav je Bosna, gdje se 
susreću različite kulture, različite vjere, 
različite nacionalnosti postavlja se pitanje 
kako živjeti u skladu, suradnji, u miru i 
poštovanju. Odgovor je vrlo jednostavan: 
duhom Evanđelja treba svjedočiti ljubav. 
Samo vjernost principima Evanđelja čini nas 
suvremenim i omogućava nam da se 
snađemo u onim delikatnim situacijama i 


da, koliko je to u našoj moći budemo 
graditelji mira. Dakle, ta otvorenost za 
susret, kao i sposobnost da se objektivno 
prosuđuje situacija, da se stvari analiziraju 
U istinoljubivosti, eto, to je raspoloženje u 
kojem trebamo surađivati sa drugima kako 
bi se izbjegao sukob koji je nesreća za sve.* 

Imenovanje Vinka Puljića kardinalom je 
nagrada vjernicima Bosne i Hercegovine i 
nagrada sarajevskom nadbiskupu Puljiću za 
njihovo zajedničko dostojanstveno 
trpljenje. Kada je Papa imenovao svoje nove 
kardinale, u svečanom ozračju papinske 
dvorane u Rimu, svaka je grupica pljeskala 
svome novoimenovanom kardinalu. No, 
kada je Papa pročitao ime gospodina Vinka 
Puljića, čitava je dvorana pljeskala 
sarajevskom kardinalu. U Bazilici Sv. Petra, 
najvećoj crkvi svijeta, čitava bazilika 
pljeskala je sarajevskom kardinalu. U tom 
trenutku cijeli svijet je gledao u jednu točku 
svijeta gdje ljudi nezamislivo trpe, u 
Sarajevo. 

Papa je našega Vinka odjenuo u grimiz. 
A grimiz je boja mučeništva.* 


136. Vance-Owenov plan 


Na prošlom zasjedanju mi biskupi rekli 
smo opet da ne nudimo političke formule. 
Poštujemo odluku građana BiH o 
suverenosti i neovisnosti BiH, koja je kao 
takva međunarodno priznata, kao takva je 
priznata od Svete Stolice, Papa je imenovao 
apostolskog nuncija za BiH, konačno 
priznata je i od Hrvatske. A za njezino 
unutarnje uređenje treba jedna druga 
civilizacija, iz koje je isključeno nametanje 
prava jačega. Problem unutarnjih odnosa 
strašno je složen problem jer nemate tako 
kompaktih etničkih zajednica u kojima ne 
bi bili pomiješani i drugi. Svuda su svi. 
Negdje je netko većina, a netko manjina. 
Stoga je u tom smislu Vance-Owenov plan 
bio prihvatljiv. Kako je on odbijen, sada je 
najteži problem hoće li biti zajamčen 


povratak prognanika. Ako to nije 
zajamčeno, to će uređenje biti utemeljeno 
na teškoj nepravdi protiv ljudskih prava. 

Onda će svi ti prognanici, bilo koji, ako 
se ne budu mogli vratiti na svoje tlo, u svoj 
dom, biti trajni prognanici. Hoće li se 
Muslimani i Hrvati moći vratiti u srpsku 
federalnu jedinicu? Hoće li se Muslimani i 
Srbi moći vratiti u hrvatsku federalnu 
jedinicu? Hoće li se Srbi i Hrvati moći vratiti 
u muslimansku jedinicu? Hoće li to uređenje 
biti tako pravno uređeno da će se zaista svi 
međusobno prihvatiti? Eto, zato sam rekao 
da treba jedna druga civilizacija. 

Što se pak tiče unutarnjega uređenja, 
mislim da nisu mogući etnički čisti prostori. 
U jednom selu, u jednoj općini žive ljudi 
različitih vjeroispovijesti i etničke 
pripadnosti. Je li moguće? To se može 
dogoditi samo nasiljem, a Katolička Crkva 
uvijek je protiv nasilja, koje pogađa temeljna 
prava ljudske osobe. Ljudska je osoba 
vrijednost kojoj treba služiti svaka ustanova. 
Ako ja želim da budem poštovan u svojoj 
slobodi, moram poštovati slobodu onoga 
koji živi kraj mene. Ako hoću biti siguran od 
nasilja s druge strane, ja se moram klonuti 
nasilja protiv drugoga. To je načelo koje 
Crkva zastupa, apsolutno univerzalno, da se 
zajednica ili jedna država ostvaruje na 
poštovanju temeljnih ljudskih prava.“ 


137. Dayton 


U daytonskom sporazumu možda se 
činio kompromis na račun žrtve, a to 
dokazuju i ljudi na koje se te odluke direktno 
odnose i koji su njima pogođeni. To su 
osobito bosanski Hrvati, budući da je to 
područje većinski pripadalo Hrvatima i 
Muslimanima. Teško je razumjeti da je ono 
predano onima koji su ga osvojili vojnnom 
silom i s njega protjerali Hrvate i Muslimane. 

Sad se postavlja pitanje povratka i to je 
posve ljudski problem. Treba odgovoriti je 
li čovjek koji je nasilno protjeran iz svog 


doma zauvijek lišen prava da se vrati na 
svoje Oteto je uvijek oteto, pravo na to ima 
samo pravi vlasnik, i nikada se ne može bilo 
tko proglasiti zakonitim vlasnikom nečega 
što je oteto. Jaka katolička zajednica 
bosanske Posavine - osim ono malo 
područja Orašja, a navodno i Odžaka, ako 
budu vraćena - razorena je i raspršena. Tom 
činjenicom bosanska Posavina postaje i 
crkveni problem, jer je riječ o crkvenoj 
zajednici. 

Koliko će daytonski sporazum unijeti 
pravičnosti u preraspodjelu teritorija i živote 
građana u Bosni i Hercegovini, toliko ćemo 
ga pravičnim smatrati. Ako se stotinama 
tisuća ljudi ne omogući povratak 
domovima, tada će taj mir biti nepravedan. 
U tom smislu u vidu treba imati sarajevsku 
nadbiskupiju i banjalučku nadbiskupiju. 
Primjerice, iz sarajevske je nadbiskupije 
protjerano dvije trećine vjernika, dakle, dvije 
trećine tamošnjih župa uopće ne postoji. A 
prema prijašnjim iskustvima možemo 
pretpostaviti da su sve crkve na tom 
području razorene. No, uvijek ostaje pravo 
povratka svakom čovjeku koji je sa svojega 
protjeran. 

U banjolučkoj biskupiji ostalo je svega 
nekoliko tisuća vjernika koji žive pod 
stalnim pritiskom, a njihov biskup ne može 
izlaziti iz kuće i komunicirati s još nekoliko 
preostalih župa. Dayton u ostavljamo da 
odlučišto će biti s tim biskupijama, jer Crkva 
ne može odlučivati umjesto politike.Ipak, 
Crkva može upozoraviati na probleme ljudi 
o kojima politika mora voditi računa, kako 
bi bila čovječna. 

Na sva ova razmišljanja potiče nas 
tjeskoba stotine tisuća ljudi, koji nemaju 
perspektive i kojima još uvijek nije jasno što 
će biti s njima, što im Dayton donosi. 
Zabrinjava i činjenica da je BiH priznata kao 
jedinstvena država, ali je u biti podijeljena, 
u njoj je izgrađen nekakav berlinski zid. 
Hoće li se između područja Federacije i 
“republike srpske" moći komunicirati? 


Hoće li ljudi moći prelaziti tu barijeru? I, 
prema tome, hoće li se prognanici moći 
vraćati? 

Dakle, ovisi o provedbi daytonskog 
sporazuma hoće li se zadovoljiti pravedna 
traženja ljudi koji su pogođeni neprav- 
dom." 


138. Dayton mora odgovoriti 


Sigurno je da je u Bosni bilo više od šesto 
tisuća Hrvata, uglavnom katolika, i većina ih 
je živjela u sada okupiranim regijama, od 
kojih su neke bile naseljene isključivo 
Hrvatima. Dok su oni živjeli tamo zajedno, 
živjele su i župe na tim područjima, i 
nadbiskupije su mogle komuniciratisa 
svakom svojom župom. Tada nije bilo 
nikakvih zidova među njima, no, nakon ove 
podjele postavlja se pitanje što će biti sa 
400.000 Hrvata koji su etničkim čišćenjem 
protjerani sa svog područja, ako se ne budu 
mogli vratiti. Nadbiskup Puljić može 
komunicirati tek s trećinom svojih vjernika, i 
zato smatra da su Hrvati u Bosni i 
Hercegovini vrlo loše prošli. Naravno da to 
zabrinjava pastira, jer je sada skučen svega 
na jednu trećinu područja, na kojem se 
skupilo od 180.000 Hrvata, a jedan dio je 
otišao izvan Bosne, u Hrvatsku ili druge 


europske zemlje. Dakle, sarajevska nadbi- 
skupija stoji pred teškim problemom - 
pitanje je hoće li uopće opstati. U banjolučkoj 
biskupiji, pak, uopće nije bilo ratnih sukoba, 
jer su katolici i muslimani kao manjine samo 
željeli ostati u miru, na svome, i da se 
poštivaju njihova prava i vlasništvo. 
Međutim, tamo je nad njima izvršen genocid 
i etničko čišćenje, pa je od stotinu tisuća 
vjernika ostalo svega nekoliko tisuća. I tamo 
su crkve porušene, a baš u banjolučkoj 
biskupiji je ubijeno pet svećenika i jedna 
časna sestra. Za ovu biskupiju također vrijedi 
pitanje opstanka. 

Ako su Hrvati u Bosni živjeli stoljećima, 
zašto je to sada nemoguće? I na to pitanje 
Dayton mora odgovoriti. 


139. Nada u Bosni 


Zanimljivo je to da ljudi, premda su već 
drugu godinu izloženi teroru i ratnim 
patnjama, čuvaju dostojanstvo, žele živjeti 
- koliko je moguće u takvim uvjetima - 
normalno. Ljudi odlaze na koncerte, idu u 
crkve. Katoličke su crkve u ovim ratnim 
danima pune. Vani se čuju eksplozije, 
eksplozije mržnje, a u crkvama se pjeva. Ja 
bih to nazvao otajstvom vjere. Osobno sam 
se uvjerio da ljudi žele zadržati svoju nadu.“ 


Principi dobra 


140. Principi dobra 


Katolicima u Hrvatskoj upućujem 
ponovljeni poziv da ne gube nade, da imaju 
pouzdanje u Božju pomoć, da mole za 
pravedan mir, da suosjećaju sa svima koji trpe 
i pomažu potrebne. Neka imaju čvrstu vjeru da 
pobjeda pripada ljubavi i pravednosti. 

Katolicima i svim kršćanima drugih zemalja 
zahvaljujem za podršku i molitvu! Neka utječu 
na svoje demokratske vlade da priznaju kao 
međunarodne subjekte Hrvatsku i Sloveniju 
poštujući volju i slobodni izbor tih naroda koji 
su opredjeljeni za mir i slobodu! Neka narodi 
Europe shvate da je ugrožen hrvatski narod u 
svojoj egzistenciji a taj narod pripada slobodnoj 
Europi kroz svoju povijest! Nikoga ne 
ugrožava! 

Proživljavam tragediju s dubokom tugom. 
Pozivam na molitvu. Pozivam na dostojanstvo 
savjesti i srca da se ljudi i u samoobrani drže 
etičkih načela i da ne dopuste da ih otruje i 
kapljica mržnje ili želje za osvetom. Svjedočim 
za istinu i apeliram na sve ljude dobre volje da 
osude rat i zauzmu se za pravedan mir! Protiv 
agresije mržnje propovijedam ljubav!!? 

Čovjekjesubjekt povijesti. Onošto se događa 
u čovjeku i njegovu srcu, u mislima, u savjesti, 
te se prelijeva u život, to se prelijeva u ljudske 
odnose, to se prelijeva u povijest. Bog, koji je 
stvorio čovjeka na svoju sliku i priliku, želi da 
čovjek svim srcem, svim razumom i svom 
savješću, bude odraz one ljubavi i one svetosti 
koju on želi ostvariti u čovjeku da bi čovjekov 
svijet bio svijet mira, svijet pravednosti, svijet 
pomirenja Zato mi molimo. Zato Papa poziva 
cijelu Crkvu da moli. Da bi Bog djelovao u srcu 
ljudi. I kad čovjek odbacuje Boga, ipak Bog na 


božanski način može mijenjati ljudska srca da 
prihvate vrijednosti kao štoje mir međuljudima. 
Zato Crkva moli. Ja i sada molim sve čitatelje 
vjernike da mole svaki dan.“ 

Kakav mir?! Crkva polazi s polazišta 
dostojanstva svake ljudske osobe, i ljudskih 
prava i dužnosti koji osiguravaju pravednost 
među ljudima. Crkva nudi te principe, koje bi 
morali provesti ljudi politike, koji imaju 
mogućnost da donose i zakone koji uređuju 
ljudsko društvo, odnose među ljudima i među 
narodima. Princip osobne slobode je i princip 
nacionalne slobode, Postoje narodi, oni se ne 
mogu zanijekati, kao entiteti, kao zajednice koje 
povezuju zajednička svijest, povijesna baština i 
kultura, jezik i prostor. 

Biti pripadnik jednoga naroda je također 
ljudska vrijednost. A što jamči slobodu 
narodima, što ih čuva u njihovom identitetu? 
Čuva ih država. Dakle, država je jednostavno 
potreba nacionalnoga entiteta da ima svoje 
područje na kojemu slobodno živi. To je isto 
zahtjev pravednosti, da narodi budu slobodni. 
A slobodni, suvereni narodi prema drugim 
narodima ne smiju se odnositi nacionalistički 
nišovinistički. Ako želim dobro svome narodu, 
moram poštivati isto dobro drugoga naroda. U 
našoj konkretnoj situaciji put k miru bio bi 
recipročno priznanje postojećih stvarnih 
država koje su sada međunarodno priznate. I 
da svaka nova država, Slovenija, Hrvatska, 
Bosna i Hercegovina i Makedonija, koje su 
međunarodno priznate, priznaju državu Srbiju 
i Crnu Goru, ali i da one priznaju rečene kao 
samostalne države u njihovim granicama. 
Onda se slobodne države mogu prijateljski 
odnositi, ugovarati, surađivati. Takav mir mi 
gledamo iz tih principa. 


ll. DIO 


Nakon tematski poredanih tekstova, u drugom dijelu knjige donosimo četiri 
cjelovita intervjua, možemo reći četiri uzorka, da si čitatelj može dočarati 
dinamiku razgovora i kakav je kardinal Kuharić sugovornik. Osim navedenih 
intervjua Kardinala su intervjuirali još deseci novinara, no za razdoblje 
nadolaska vjerske i narodne slobode te krvavog rata i sporog mira, odabrali 
smo samo one intervjue koji su to razdoblje najbolje odražavali. 


Uredništvo 


“Samostalna Hrvatska - ostvarenje 
povijesne i pravne logike"! 


U vremenu velikom, jer Hrvatska živi svoje 
prve dane u samostalnosti, i u vremenu teškom, 
jer je Hrvatska ranjena krvavim ratom koji odnosi 
ljudske živote, ostavlja opustošena naselja, sve 
veći broj prognanika i ranjenika, zamolili smo 
prvog čovjeka Crkve u Hrvata, zagrebačkog 
nadbiskupa kardinala Franju Kuharića za ovaj 
razgovor. 

Hrvatski sabor donio je 8. listopada odluku 
po kojoj Republika Hrvatska “raskida 
državnopravne sveze na temelju kojih je zajedno 
s ostalim republikama i pokrajinama tvorila 
dosadašnju SFRJ". Tom odlukom Hrvatska je - 
usprkos nametnutom joj ratu - nakon dugih 
stoljeća zakoračila u samostalnost, a hrvatski 
narod počeo je ostvarivati svoju pravednu želju. 
Kako Vi, kao prvi čovjek Crkve u Hrvata i sin 
hrvatskog naroda, doživljavate taj izuzetno važan 
povijesni događaj? 

Odluka Hrvatskog sabora 8. listopada 1991. 
o potpunoj samostalnosti Republike Hrvatske 
sigurno spada u najznačajnije povijesne odluke 
za hrvatski narod i sve građane Hrvatske. Ta je 
odluka u logici prava i načela koja jamče osobna 
i nacionalna prava. Međunarodne deklaracije 
Ujedinjenih naroda, Dokumenti KESS-a i 
najnovija Pariška povelja ta načela usvajaju i 
ističu kao jamstvo slobode, pravednih odnosa 
među narodima i sigurnosti da nasilje bude 
apsolutno isključeno u rješavanju mogućih 
sporova. Saborska je, dakle, odluka posve u 
skladu s tim načelima. 

Saborska odluka o potpunoj samostalnosti 
Republike Hrvatske kao suverene države u logici 
je izražene volje hrvatskog naroda i građana 
Hrvatske na slobodnim izborima prošle godine 
kao i referendumom ove godine. 


Tim je referendumom jasno, odlučno i 
uvjerljivo pred svjetskom javnošću izrečen 
zahtjev da se prizna i poštuje neotuđivo pravo 
Hrvatske da bude suverena i slobodna država. 
To je i u logici povijesti hrvatskog naroda. 
Hrvatski narod i Hrvatska na ovim prostorima nije 
od jučer. Ovdje je pisana povijest s tim imenom 
već gotovo četmaest stoljeća, Hrvatska je kroz 
stoljeća živjela u krugu europskih država i naroda 
kao i Hrvatsko Kraljevstvo i onda kad nije imala 
kraljeva svoje krvi, ali personalna unija s 
ugarskim kraljevima poslije Pacta conventa 
(1102), kao kasnije i s austrijskim carem poslije 
1527. jamčila je Hrvatskoj državnost. Sabor i 
banska služba bili su izraz te državnosti. U jugo- 
slavenskoj zajednici od njezina početka to je bilo 
izgubljeno. 

Jugoslavija je u više nego tisućljetnoj 
povijesti hrvatskog naroda kratka, ali mučna i 
teška epizoda zbog iskustva neravnopravnosti i 
raznih načina potlačenosti. Ne ulazim u širu 
analizu toga iskustva, ali je činjenica da je zahtjev 
za slobodom uvijek bio živ u svijesti i srcu Hrvata, 
makar zbog toga prolazili muke i poniženja. 


Sloboda je uvjet dostojnog 

života 

Činjenica je da je ovo stoljeće s dva okrutna 
rata i s krvavom revolucijom koja je iz mnoge 
krvi obećavala rađanje novoga svijeta slobode i 
pravednosti, bilo stoljeće teških nasilja protiv 
slobode čovjeka kao i osobe i pojedinih, 
pogotovo malih naroda. Makar ta nesloboda bila 
dugotrajna i okrutna, svijesti težnje za slobodom 
nisu mogle biti utmute. To je dokazao i proces 
demokratizacije ovih godina koji je potlačene 





narode u istočnoj Europi izveo u slobodu, ali bez 
nasilja. Zato se to oslobađanje nazvalo 
“revolucijom svijeća". Taj je proces neza- 
ustavljivo zahvatio i narode u Jugoslaviji. Svi ljudi 
dobre volje radovali su se tome. Svuda, pa i u 
Hrvatskoj, Crkva kao zajednica vjemika u narodu 
veselila se slobodi. Sloboda je poštivanje 
ljudskog dostojanstva, nacionalnog dosto- 
janstva i sigurnosti da svaki čovjek i narod žive 
svoje dostojanstvo bez svake prijetnje i nasilja. 
Ima li uopće koji čovjek koji ne bi želio biti 
slobodan? Ima li koji narod koji ne bi želio biti 
slobodan? Samo slobodni ljudi i slobodni narodi 
mogu izgrađivati svoje međusobne odnose u 
miru i pravednosti. Stoga sloboda nije protiv 
nikoga; ona je uvjet dostojnog života za svakoga. 
Sloboda nije poraz drugoga nego je pobjeda 
sviju da žive u miru. Stoga mi i proglašenje 
potpune samostalnosti i neovisnosti Republike 
Hrvatske kao suverene države doživljavamo kao 
radostan događaj i ostvarenje povijesne i pravne 
logike. To je pobjeda etičkih principa koji vrijede 
svuda i za svakoga, zato odluka Sabora nije 
neprijateljski čin bilo protiv koga, bilo izvan 
Hrvatske bilo u Hrvatskoj. To uvijek ističem, ono 
što želim svome hrvatskom narodu, a svako mu 
dobro želim, to želim i svakome drugom narodu. 
Ističem, samo slobodni narodi mogu biti prijatelji 
i suradnici za veće opće dobro; svaki na svome, 
svaki u svojoj domovini. Stoga je u logici tih prava 
i načela zahtjev da se granice poštuju. Kao što 
nitko ne smije provaljivati u tuđi stan da ga 
prisvoji, tako nijedan narod nema prava da 
pregazi granice drugog naroda i da osvaja tudi 
teritorij. Hrvatska nema sigurno nakana da 
osvaja tuđe područje, i zato ima tim veće pravo 
da brani sebe, svoju slobodu i mir svojih građana. 
Bili bismo sretni da je proces slobode i 
samostalnosti išao do kraja u miru. Ali, nažalost, 
to nam nije dano! 


Cilj je ovoga rata uništenje 
hrvatskog naroda 


Radovali bismo se uistinu, prijateljskim i 
suradničkim odnosima sa Srbijom i sa srpskim 


narodom, kao i sa svim narodima koji nas 
okružuju, ali Hrvatskoj je nametnut osvajački rat 
kojemu je ciljne samo osvajanje Hrvatske nego 
i uništenje hrvatskog naroda. Taj rat postaje tim 
okrutniji što ga nadahnjuje nacionalna ideološka 
mržnja. Zato se nemilosrdno razaraju hrvatski 
gradovi, uništavaju se hrvatska sela; tisuće djece 
samo u mučeničkom Vukovaru izloženo je ne 
samo smrti od bombi i granata nego i od glada i 
bolesti. Okrutno se muče, ili čak ubijaju 
zarobljenici; sistematski se progone Hrvati iz 
svojih domova koji se onda pljačkaju i pale; ruše 
se bolnice i škole; razaraju se tvornice, pa tisuće 
i tisuće radnika ostaju bez posla i kruha; poseban 
je fenomen, koji se u takvom stilu nije možda 
nikada događao u povijesti, da se sistematski i 
namjerno ruše katoličke crkve, samostani, župni 
stanovi, kapele, Te su crkve ili teško oštećene ili 
potpuno srušene. Oštećene su i neke 
pravoslavne crkve u napadajima, ali sistem 
rušenja je primijenjen na katoličke crkve. Rušene 
su i onda kad nije bilo borbe, kad su ljudi i obrana 
napustili mjesto. Broj svih tih objekata koji se 
penje već više od 200 potresan je i očituje 
strašnu mržnju rušitelja. Kad tome dodamo 
kultume spomenike i desetke tisuća obiteljskih 
kuća i stanova, pa već 250 tisuća prognanika, a 
da i ne govorimo o tolikim poginulima - čovjek 
ipak dolazi na prvo mjesto - pitamo se pred 
cijelim svijetom: U ime kakvih prava, u ime kojeg 
ustava i u ime kojeg naroda smije se činiti takav 
genocid nad hrvatskim narodom i svim 
građanima Hrvatske? Kakvi to interesi i čiji 
interesi mogu opravdati takvo uništenje? U čemu 
je tolika krivnja Hrvatske da si netko prisvaja 
pravo da je tako kazni? Kako to da se ne čuje 
nijedan glas prosvjeda protiv takvih okrutnosti 
is sredine koja je kroz niz godina lažima huškana 
na takvu mržnju? Iz mržnje je rođen ovaj rat. 
Ima niz izjava veoma odgovornih i moćnih 
ljudi da je krivnja hrvatskog naroda što se je 
“drznuo" biti slobodan? Zato ovaj rat nije samo 
protiv naše slobode, on je protiv slobode uopće, 
on je protiv čovjeka i protiv Boga. Propala 
ideologija i mitovi njime izražavaju sav svoj bijes. 
To je rat protiv čovječanstva i svih prava i svih 





načela. Naša je sloboda zalijevana krvlju. 
Prosvjedujemo protiv toga nasilja pred svijetom 
i poviješću! Događaj samostalnosti naše 
Hrvatske trebali bismo doživjeti kao radost, ali 
okolnosti su stražno žalosne! Unatoč tome mi 
ne gubimo nade! Gdje se događa križ, priprema 
se i uskrsnuće! Bog je izvor naše nade! 
Pravednost, sloboda i mir bit će Božji dar onima 
koji su progonjeni zbog pravednosti. Ali moramo 
se obratiti i moliti! 


Svaki je ekstremizam protiv 
dobrobiti naroda 


Kako Vi zamišljate život u slobodnoj državi 
Hrvatskoj? 

Zamišljam ga, uistinu, tako da to bude država 
slobode za sve građane, da bude država punog 
poštovanja ljudskih i nacionalnih prava, da bude 
u punom smislu pravna država. Da bi takva bila, 
mora biti utemeljena na moralnim načelima istine 
i pravednosti. Bit će u službi čovjeka, obitelji, 
cijele zajednice. Socijalna pravda, zaštita slabih, 
briga za opće dobro i napredak u dobru moraju 
joj biti cilj. Zato je važan moralni odgoj svih 
građana da budu pošteni, zauzeti ne samo za 
svoje dobro nego i za dobro bližnjega. Vlast je 
služenje dobru sviju. Da bi se gradio takav život, 
potrebna je sloboda, suradnja bez obzira na 
razlike mišljenja i programa. Potrebna je 
mudrost. Svaki je ekstremizam protiv 
pravednosti i mira, zato je i svaki ekstremizam 
protiv dobrobiti naroda. Ekstremizmi su uvijek 
vodili u totalitarizme. Stoga hrvatsku politiku 
zamišljam kao trijeznu, razboritu, dobronamjernu 
prema unutra i prema van, u skladu s 
civilizacijom mira i pravednosti. To je najbolje 
jamstvo i za manjine koje imaju svoja prava, ali 
nemaju prava ucjenjivati slobadu i prava 
Hrvatske. 

Do ostvarenja pune samostalnosti Hrvatska 
mora proći trnovit put do međunarodnoga 
diplomatskog priznanja. Koliko znače sve brojniji 
i sve jasniji zahtjevi iz katoličkih redova za 
konačno priznavanje prava na samoodređenje 
hrvatskog naroda? 


Svi ljudi dobre volje, ne samo katolički 
krugovi, koji načelno misle i nisu okovani nekim 
drugim interesima ili propagandom, moraju i 
prema hrvatskoj samostalnosti zauzimati 
načelan stav: priznavati pravo na samoodređenje 
i punu slobodu hrvatskog naroda. 


Katolički crkveni tornjevi 
nisu streljačka mjesta 


Nakon boravka nadbiskupa Taurana u 
Zagrebu i susreta s hrvatskim biskupima Sveta 
Stolica i osobito Sveti Otac osobno, odlučnije 
su se u međunarodnoj javnosti zauzeli za 
pravedno rješenje ovdašnje sve nepodnošljivije 
krize, a srbijanska propaganda to osuđuje kao 
pristranost. 

Ako je određena propaganda motivirana 
samo mržnjom prema hrvatskom narodu i 
Katoličkoj Crkvi, onda će svaki biti osuđen koji 
se zauzme za napadnutoga. Svim 
dobronamjernim ljudima je jasno gdje i protiv 
koga se vodi ovakav bestijalni rat. Biti protiv 
takvog rata, biti protiv nasilja i štititi 
proganjanoga ne znači biti pristran nego 
pravedan. Stoga zauzimanje Svetog Oca i Svete 
Stolice za mir u pravednosti i slobodi u Hrvatskoj, 
za samoodređenje hrvatskog naroda, 
zauzimanje je za pravdu, a to je zauzimanje za 
slobodu svakog naroda u ovom prostoru kao i u 
cijelom svijetu. Nigdje ne može Papa biti uz 
nepravednog napadača. Nikakve uvrede ne 
mogu priječiti pravednog čovjeka da se zauzima 
za potlačene. 

Dok Europa i svijet oklijevaju, ovdje bjesni 
sve razomiji rat. Više ili manje oštećenih crkava, 
prema našim informacijama dosad je više od 
204. Radovan Samardžić, tajnik nekadašnje 
komunističke savezne komisije za vjerska pitanja 
nedavno je ustvrdio da Katolička Crkve i ne 
prosvjeduje zbog tih razaranja. Zašto su tako na 
udaru upravo katoličke crkve? Ima li istine u 
optužbi srbijanske propagande da su na 
crkvenim tomjevima vojnici sa strojnicama? 

Začuđuje oklijevanje Europe u njezinu 
odnosu prema ovome agresivnom ratu. Tu su 








prisutni suviše složeni mehanizmi a i različiti 
interesi. Ipak, postoji opravdana nada da će 
Europa pravim postupkom otkloniti sa sebe 
sramotu i odgovornost da se pred njezinim 
očima odvija ovakav okrutni rat. 

Što se pak tiče prosvjeda Katoličke Crkve 
zbog rušenja crkava, kojoj g. Samardžić 
podvaljuje da šuti, moram kazati da Crkva uvijek 
prosvjeduje kad o tim zločinima govori, a ona 
govori na usta svojih biskupa, svećenika i 
vjernika. 

Optužba pak propagande da su na 
tomjevima katoličkih crkava mitraljeska gnijezda, 
izmišljena je da bi se na naki način opravdalo 
rušenje crkava. Kategorično odbijam tu optužbu. 
Nijedan katolički biskup ne bi dozvolio da se 
toranj pretvori u streljački položaj. Činjenica je 
da su crkve sistematski gađane i rušene i nakon 
odlaska obrane i stanovnika iz okupiranih mjesta. 
Očita je namjera i očit sistem! Pa protiv toga i 
sada prosvjedujem! 

Republika Hrvatska predložila je Crkvi 
osnivanje vojnog vikarijata za dušobrižništvo 
hrvatskih vojnika. Kako se organizira ta 
pastoralna skrb sada? 

Pomoćni biskup zagrebački mons. Jezerinac 
zadužen je od biskupa da bude koordinator 
pastve među vojnicima. Zamoljeni su biskupi i 
redovnički poglavari da daju na raspolaganje 
određeni broj svećenika koji bi bili u duhovnoj 
službi branitelja koji su stalno izloženi smrtnoj 
opasnosti. Njima je potrebna Božja riječ, 
Euharistija, ispovijed. To je služba svećenika u 
svakoj situaciji, pa i ratnoj. Ti svećenici neće 
nositi ni vojničke uniforme ni činova. Bit će 
svećenici u službi duša! 


Poruka hrvatskim 

braniteljima 

S obzirom da srbijanski mediji neprestano 
šire glasine o zločinačkim djelovanjima hrvatskih 
obrambenih snaga, što biste poručili hrvatskim 
braniteljima od kojih toliki nose krunicu? 

Toliko sam puta govorio baš sada kad se 
ovaj prljavi rat rasplamsao da hrvatski branitelji 


ne smiju podleći napasti mržnje i osvete. Obrana 
svoje domovine, slobode, prava i mira građana 
moralno je pravo i dužnost, ali mora biti uvijek u 
granicama etički normi da ne prelazi u postupke 
koji više nisu nužna samoobrana nego su osveta. 
Kad je naprijatelj razoružan, on je zaštićen 
pravom. Ako branitelji uđu u mjesto protivnika 
koji se povukao, moraju poštivati i dobra. Makar 
to činio protivnik, oni neće ni pljačkati ni rušiti. 
Ako bi to činili, ne bi branili Domovinu na 
pravedan način. Poštujući ta načela, oni na pravi 
način svjedoče kojoj civilizaciji pripadaju. Uvijek 
treba sačuvati dostojanstvo savjesti. Mržnja i 
osveta su protiv dostojanstva i čovjeka i naroda; 
tome se treba suprostaviti pravednim 
postupcima i poštujući sebe i drugoga. Osveta 
na osvetu, mržnja na mržnju samo umnožavaju i 
učvršćuju pakleni krug zla! Oni koji se žrtvuju i 
brane pravednu stvar, čine to časno i na čast su 
svome narodu! Pravo rodoljublje je ljubav i 
isključuje mržnju. 

Što mislite o nekim komentarima na Zapadu 
da je ovo vjerski rat između pravoslavnih i 
katolika? 

Odlučno odbijam da je to vjerski rat. Nisu li 
u vrijeme mira katolici rado sudjelovatli u 
pravoslavnim crkvama prigodom njihovih 
blagdana, pa i ovdje u Zagrebu! Bilo je i obratne 
prakse da su se iskreni pravoslavni vjernici rado 
družili s katolicima i dolazili na katoličke crkvene 
proslave. Ovaj rat ima posve druge uzroke i 
druge ciljeve. A oni koji tako sistematski ruše 
katoličke crkvene objekte, ne čine to zato jer su 
pravoslavni nego zato što su bezbožci, 
nahuškani na mržnju. Većina njih nisu ni kršteni. 


Gore srca! 


Napisali ste u listopadskoj okružnici da u 
mraku ima i svjetla. Ostajete li kod te tvrdnje i 
dalje kada slušamo sve strašnije vijesti o sve 
bezdušnijem razaranju? 

Ostajem! Svjetlo je tolika velikodušnost 
tolikog broja ljudi u domovini i u stranom svijetu! 
Humanitarne i karitativne ustanove šalju pomoć 
u hrani, odjeći i lijekovima. U solidamost molitve 


i pomoći uključeni su nebrojeni ljudi različite 
nacionalnosti, vjere i uvjerenja. U javnim 
sredstvima priopćivanja ima toliko objektivnih 
izvjestitelja koji svjedoče za istinu i zauzimaju se 
za pravedna rješenja. Ima ljudi kulture, znanosti i 
politike koji se zauzimaju za ono što je pravo i 
osuđuju ovaj nametnuti rat. Dobivamo s tolikih 
strana svijeta izraze suosjećanja i potpore. 

Iseljeni Hrvati zadivljuju nas svojim 
jedinstvom i velikodušnošću da nam pomognu. 
U Domovini isto tako živi dobrota i pomaže 
osobno i preko ustanova. Prognani i ranjeni 
dobivaju tom dobrotom ohrabrenje i nadu. Treba 
istaknuti veliku požrtvovnost liječnika i bolničkog 
osoblja koje se nadljudskom izdržljivošću i u 
najtežim uvjetima, i uz smrtnu opasnost bore za 
ranjenike da ih spase. Njima se u ratnim zonama 
pridružuju i novinari, pa jedni i drugi broje žrtve. 
Ne smijemo zaboraviti ni svećenike koji i pod 
bombama ostaju uz svoje vjernike dok ostaju i 
oni u istoj opasnosti. Branitelji pak, izloženi 
neprestanoj borbi, koji s dostojanstvom i 
požrtvovnošću brane domovinu, ulažu svoj život 
za slobodu i mir sviju, pa zaslužuju poštovanje. 
Svima koji bilo u kojem mjestu i bilo na kojem 
položaju požrtvovno rade za opće dobro izričem 
duboku zahvalnost! 


Što biste još poručili našoj javnosti u ovom 
povijesnom trenutku? 

Svaki dan u misi svećenik poziva vjernike: 
“Gore srca!" Kako god bili suočeni s nasiljem 
koje je zamračilo našu sadašnjost, ne smijemo 
gubiti nade u zoru novoga dana. Na križnom smo 
putu, ali taj put vodi u pobjedu dobra nad zlom. 
“Obraćenje i mir vaš je spas", govori prorok. Zato 
pozivam na molitvu! Narod koji se skrušena srca 
utječe Bogu u svojoj nevolji i koji iskreno moli, 
ne može propasti! Sluga Božji Alojzije Stepinac 
u progonima je uvijek stajao uspravno i 
dostojanstveno vjerujući u Božju moć koja iz 
tame, makar i kroz iskušenja, izvodi u svjetlost! 
Zato “In Te, Domine, spreavi! - U tebe se, 
Gospodine uzdajem!" Povjerimo svoju 
sadašnjost i budućnost Kraljici Mira i sv. Josipu 
kojega je Hrvatski sabor prije tristo godina 
proglasio Zaštitnikom Domovine! Prikazujemo u 
našoj molitvi bol zbog poginulih, patnje ranjenih, 
zarobljenih, silovanih i mučenih, tjeskobe 
prognanih beskućnika da ih posveti muka i smrt 
Spasitelja Isusa Krista i da budu zalog oproš- 
tenja i mira! Isus nas ohrabruje da ustrajno 
molimo: “Ištite, i dat će vam se! Tražite i naći 
ćete! Kucajte, i otvorit će vam se!" (Mt 7,7). Istina 
i pravda će pobijediti! 


“Molimo se za mir, za mir u domovini 
i za mir u svijetu...“ 


Vaša Uzoritosti, gospodine kardinale, iskreno 
zahvaljujemo što ste pristali na ovaj razgovor za 
Novu Maticu. Počeli bismo jednim općenitim 
pitanjem. Recite što mislite o ulozi Crkve u 
Hrvata. 

Jer Crkva je u Hrvata uvijek bila izuzetno 
značajna, ona je to i danas, a bit će i ubuduće, 
Vas, kao poglavara Katoličke Crkve Hrvata u 
ovom za Hrvate povijesno velikom vremenu, 
molimo da nam kažete što je Crkva u Hrvata bila 
ijest i što Crkva znači našoj iseljenoj Hrvatskoj. 

Crkva u Hrvata, kao i Crkva u svakom narodu, 
jest prisutnost vjerničke zajednice koja je 
okupljena vjerom u Isusa Krista Uskrsloga, 
zajednica koja propovijeda Evanđelje i pobuđuje 
savjesti na dostojan život krštenih i koja želi da 
bude prisutna u narodnom biću, u povijesti 
naroda, te koja promiče univerzalne vrijednosti 
vjere, nade i ljubavi. Dakle, ona uvijek naglašava 
i traži prisutnost riječi Božje u narodu. | time 
oplemenjuje sve napore koje jedan narod čini za 
svoju egzistenciju, za svoj suverenitet, za svoj 
napredak, jer oplemenjuje čovjekovu savjest 
Evanđeljem. Tako ona utječe na to da se i odnosi 
među ljudima ostvaruju u razumijevanju, 
ispomaganju, suradnji. To je poruka prisutnosti 
Crkve. 

Dakako da je Crkva usađena toliko duboko 
u povijest ovog naroda i njegovo biće da ona 
odjekuje svojim utjecajem na svako načelo i 
sadržaj života - na području kulture, umjetnosti, 
na području znanosti i odgoja. Pa svakako i na 
području politike, u mjeri u kojoj političari 
usvajaju te principe. To je načelni odgovor, koji 
vrijedi općenito za Crkvu, a budući da svaki 
narod živi svoju specifičnu povijest, Crkva je 
utkana u sve te povijesne događaje. Ona sve 


proživljava i živi sa narodom. Ali uvijek podržava 
vjeru, ufanje i ljubav. 

U tom smislu, Vaša Uzoritosti, može se 
ustvrditi da su Hrvati uvijek bili odani Rimskoj 
Katoličkoj Crkvi. Spominje ih tako dirljivo i Dante, 
u jednoj svojoj nama Hrvatima dragoj tercini, u 
slici onog hodočasnika, koji je uzor pobožnosti i 
dobrote; spominju se često i u doba ratovanja 
protiv Turske, kao antimurale christianitatis - 
“predziđe kršćanstva". Prema Vašoj ocjeni, 
kakav je doprinos Hrvata Katoličkoj Crkvi u 
svijetu? 

Hrvati kao katolici živo su prisutni u 
Katoličkoj Crkvi na ovom prostoru. Oni su 
Katoličku Crkvu uistinu živjeli kroz povijest kao 
pravi katolici. Bili smo na takvom geografskom 
prostoru da smo bili izloženi mnogim nasrtajima 
- i sa istoka i sa zapada, i sa sjevera i sa juga. 
Osobito je našu povijest duboko označio rat sa 
Turcima, koji je trajao gotovo četiri stoljeća. Taj 
imperijalistički prodor Turaka u Europu naišao 
je na naš prostor, za Hrvate kao zadnji bedem 
neosvojene Europe. Zato smo s pravom dobili 
naslov “predziđe kršćanstva", Branila se 
domovina, a branila se istodobno i vjera. Branila 
se i Crkva. | to je sigurno ostavilo duboke tragove 
u našoj povijesti i u našoj situaciji sve do danas. 

U novije vrijeme optužuje nas se nerazumno, 
pa i bezočno za genocidnost, te za suradnju s 
Kominternom i Vatikanom u nekakvoj velikoj 
zavjeri, i sa svim mogućim “sotonama" ,.. 
Zapravo u zadnjih nekoliko godina jedna od teza 
je bila: Kominterna plus isusovci, odnosno 
Vatikan, kao izvor srpskih problema. Apsurd je, 
međutim, u tome da kada je trebalo glasovati na 
slobodnim izborima, onda je taj narod glasao za 
komunizam! Ne znam kako im ta teorija o 


navodnoj sprezi između Vatikana, Kominterne i 
Hrvata može služiti? 

Takve teorije i tvrdnje uopće nemaju svoj 
izvor u jednoj objektivnoj analizi povijesti. To su 
optužbe bez argumenata, apsolutno iracionalne, 
jer njih motivira nešto drugo a ne istina, ne 
povijesna istina. Apsurdno je tvrditi da postoji 
neki pakt između Kominteme i Vatikana, kada je 
očito poznato da je Kominterna predstavljala 
jednu ideologiju koja je imala za cilj stvarati jedno 
novo, bezbožno, ateističko društvo, nove 
odnose u kojima će biti isključena svaka veza s 
Bogom, prema tome i s vjerom. I zato je ta tvrdnja 
apsurdna. Tvrdi se da je u ovom slučaju taj pakt 
bio uperen protiv Srbije. Ja se čudim onima koji 
grade takve strategije i analize, Gdje im je 
savjest, poštenje, gdje im je pamet? 

Jer činjenica je da Crkva nikada ne odgaja 
za mržnju. Ona uvijek odgaja za mir, za slobodnu 
suradnju slobodnih naroda, da svatko ima svoja 
prava, da bude zaštićen. To su ideje s kojima 
Crkva želi utjecati u odnosima među narodima i 
u povijesti. Prema tome, apsurdno je tvrditi da 
ona sada stvara jedan komplet protiv jednog 
naroda ili protiv jedne Crkve. 

U tom svjetlu, Vaša Uzoritosti, radovali smo 
se pred još godinu, godinu i pol dana, kada su 
počeli padati Berlinski zid i neki drugi “zidovi" 
da ulazimo u neku vrstu milenijuma, u neko 
razdoblje sveopćeg mira i sreće. Međutim, 
buknuo je rat u Zaljevu. Prijete mnogi drugi 
ratovi, Očito čovječanstvu još uvijek nije dosta 
ratovanja. Recite nešto o miru u svijetu. 

Ljudska povijest puna je sukoba i ratova. 
Pitao sam se uvijek: Zašto? Zašto ljudi ne mogu 
graditi mir? Na prošloj polnoćki ispričao sam onu 
anegdotu: Neki Rus pita djecu: “Zašto se igrate 
rata? Rat je strašan. Igrajte se mira!" Dakle, rata 
se znaju igrati, a mira ne! To ne možemo 
razumjeti samo političkim, ekonomskim ili 
sociološkim analizama. Rat je sigurno najveća 
nesreća što si je ljudi mogu učiniti, a što su oružja 
moćnija, to je rat strašniji. U ratu zapravo trpi 
mali čovjek, on podnosi najveći teret. Poslije 
Drugog svjetskog rata, koji je bio strašan govorilo 
se: “Nikada više rata!" | Papa Pavao VI uskliknuo 


je to u Ujedinjenim narodima 1964. godine. 
Problemi se moraju rješavati razgovorom, dogo- 
vorom, arbitražom nekog svjetskog foruma. Pa 
ipak - stalno ratovi, sad ovdje, sad ondje. | opet 
smo se našli u situaciji prijetnje rata koji se može 
rasplamsati u širokim razmjerama. Zato sadašnji 
Papa, Ivan Pavao ll, naziva rat teškom nesrećom 
te potiče na mir, moli za mir. A razlozi za rat iznad 
su običnih socioloških, ekonomskih i političkih 
motiva. Ima tu nešto duboko u čovjeku, te je 
njegova podsvijest napeta, puna sukoba. To je 
misterij u čovjeku. Drugi misterij je odnos čovjeka 
prema Bogu. Najprije čovjek mora uspostaviti 
autentičan odnos prema Bogu, koji dariva mir, 
slobodu, dostojanstvo života, da bi onda čovjek 
u povezanosti s Bogom u vjeri i ljubavi, prema 
drugima gradio takve odnose. To se onda 
svakako preliva iu odnose među narodima. Zato 
nam kaže Sveto pismo: “Budite u miru sa svima, 
koliko to stoji do vas". 

Jedan starozavjetni prorok govori o tome 
kako ćemo prekovati mačeve u plugove, a koplja 
u srpove. Hoće li čovječanstvo ikada dostići taj 
sveti cilj? 

To je pitanje, veliko pitanje. Čovječanstvo 
sigurno ide prema cilju. Ljudska povijest ima 
smisao, ali ne u vremenu, nego u vječnosti. Tamo 
će biti dovršena povijest Isusovim zadnjim 
sudom. | uskrsnućem. | tada će otkupljeno 
čovječanstvo biti Novo Nebo i Nova Zemlja. 
Onda će zavladati apsolutni i vječni mir, vječna 
ljubav i vječna radost. No sada, ovdje, teško je 
vjerovati u takva razdoblja općeg mira i 
pomirenja. Uvijek će negdje biti onoga o čemu 
apostol Ivan govori kao o požudi tijela, požudi 
očiju i oholosti života. Velika je gramzivost. Što 
više uzimati, što više imati, što više nad drugima 
vladati. Ti elementi strasti u čovjeku mogu 
prerasti u kolektivno raspoloženje, mogu postati 
masovna bolest, a naročito onda kada se tu 
umiješa ideologija i politika: huškati, osvojiti, 
potlačiti, oteti... 

Nesumnjivo još od ranih 70-tih mi 
proživljavamo sumrak ideologija. Čini se da je 
jedan od velikih uzroka nesreće u moderno 
vrijeme, a što znači od 18. stoljeća nadalje, 


vjerovanje u tzv. linearno vrijeme, u viziji vremena 
koja isključuje paralelno kršćansko vrijeme 
prezenta vječnosti? U tom svjetlu, kako Vi vidite 
budućnost ideologija? Ima li im budućnosti ili 
mislite da su mrtve? 

Slušajte, ako umre jedna ideologija, doći će 
druge. 

Svakako, ali do 18. stoljeća još uvijek je, čini 
se, vladao Bog objave, dok je poslije na oltar 
stavljen racionalni Bog? 

Uvijek je bilo u povijesti otpora Bogu objave. 
Imali ste i prije sekte i filozofije koje nisu 
prihvaćale Boga. Uzmite kao primjer grčko- 
rimski svijet, na području kulture, umjetnosti, 
filozofije. Bila je to jedna kultura, civilizacija vrlo 
napredna i razvijena za ono vrijeme. Ali u sebi je 
bila idejno divergentna. Bilo je raznih filozofa i 
raznih filozofija. Postojale su i najrazličitije 
religije. A onda je u tijesto te kulture ušlo 
kršćanstvo. A znadete sa čime je Isus usporedio 
Evanđelje i kršćanstvo, svoju Crkvu i sebe 
samog? Usporedio je sve ovo sa kvascem. 
Dakle, Evanđelje će djelovati kao kvasac, učinit 
će da raste i buja prostor Božje misli. U Djelima 
apostolskim piše se prva povijest te Crkve koja 
se usađivala u grčko-rimsku kulturu kao i u 
semitski svijet. Bio je to kvasac i izazov 
poganskom svijetu. Naravno, Rimsko carstvo 
smatralo je opasnom tu ideju kršćanstva, kako 
za svoju religiju, tako i za svoju strukturu društva. 
A zatim je u 4. stoljeću Konstantin Milanskim 
ediktom proglasio slobodu kršćanstva. No, zatim 
opet jedan korak unatrag - Julije Apostata opet 
vraća povijest natrag. Potom su se javljale brojne 
i neprestane unutrašnje borbe... 

Crkva nije nikada bila, niti može biti Crkva 
samih svetaca. Ona ima svetaca, ona odgaja 
svece, ali ona ima i toliko grešnika, toliko 
nedosljednosti. Jer tipično ljudski elementi 
neizbježno se javljaju u njoj: žudnja za vlašću, 
osobni interesi, dekadencija, moralna 
opuštenost... | to je sve jedna konstanta, Tako 
će biti i sa ideologijama. Gledajte, recimo, ovo 
stoljeće. Rekli smo ranije kako se smatra da je 
do 18. stoljeća postojalo ideološko jedinstvo Eu- 
rope. No, i ranije je postojao humanizam, koji je 


počeo paganizirati javno mijenje, pa zatim 
protestantizam, liberalizam, a oni su, slijedom 
povijesnih događaja, doveli do dvaju ekstremnih 
ideologija. To su nacionalsocijalistička ideologija 
- rasizam, i marksizam. Tada se više nije samo 
govorilo da nam nije potrebna Crkva, nego da 
nam više nije potreban i Bog. 

Jedna na bazi rase, a druga na bazi klase, 
ove ideologije kane graditi novi život. Sa pozicija 
“više rase", nacizam je bezbožan i nasilan. 
Marksizam je, pak daleko dublje prodro, i u 
prostore svijeta i u svijest ljudi. Zašto? Zato što 
je prihvatio neka evanđeoska načela. Međutim, 
zanijekao je izvor. Nije zanijekao, barem ne 
teoretski, socijalnu pravdu, bratstvo među 
ljudima, slobodu čovjeka, ali je uveo nasilje. 
Iskoristio je postojanje zala kapitalističkog 
poretka i na njegovoj negaciji izgradio je svoj 
oslonac. Nasiljem i klasnom mržnjom, kao i 
svojim bezboštvom marksizam u praksi je protiv 
čovjeka! 

Zašto je pao marksizam? 

Zato što nije ispunio svoja obećanja. Jer 
marksisti su gradili kuće na pijesku. Isus je jasno 
rekao: Tko gradi na stijeni, a ne na pijesku, sluša 
moje riječi, znači - živi. A lud čovjek, u toj 
prispodobi, gradi kuću na pijesku, pa dođe bujica 
i sruši je. Dakle, ako se život ne gradi na istini, 
gradi se na pijesku. A temeljna istina o čovjeku 
jest njegova transcedentnost, to je da je on slika 
i prilika Božja, da je stvoren da na zemlji ostvaruje 
svoj život, ali sa perspektivom vječnosti. | to da 
njegov život mora biti utemeljen u etičkoj istini 
da postoji apsolutna istina između dobra i zla. 
Istina i laž, ljubav i mržnja ne mogu biti isto. Na 
tim etičkim principima čovjek mora graditi svoje 
socijalne i druge odnose. A to je marksizam 
zanemario i zanijekao. Ponavljam bio je 
protučovječan i zato su ga narodi odbacili. | sada 
ruše Enver Hodžine spomenike u Albaniji. 

Vaša Uzoritosti, zanimalo bi nas čuti Vaše 
mišljenje o odnosu izmedu iseljene Hrvatske, tog 
velikog dijela hrvatskog naroda, i Crkve, Svjedoci 
smo velikog egzodusa Hrvata od početka ovog 
stoljeća, koji traje, nažalost, još i danas, u vrijeme 
kada smo se u velikoj mjeri izborili za pretpo- 


stavke za stvaranje jedne slobodne, nezavisne i 
sretnije Hrvatske države. Još uvijek naši 
intelektualci odlaze, a otišlo nas je i previše. 
Jedan od demografskih podataka kaže da je 
samo zagrebačkih diplomiranih intelektualaca u 
svijetu preko 50 tisuća. To je tužna i 
zabrinjavajuća činjenica. Hrvati odlaze pod 
pritiskom, političkim, kolonijalnim, ekonomskim. 
Iznesite nam Vaše stavove o iseljenoj Hrvatskoj. 
Mi znamo da je Crkva uradila velike stvari za 
iseljenu Hrvatsku, da je organizirala škole, da je 
ona bila ta uzdanica koja je pomogla Hrvatima 
u svijetu da sačuvaju svoj identitet. Vi i Msgr. 
Stanković uistinu puno znate o tom teškom 
hrvatskom problemu. Kažite nam svoje mišljenje. 

Hrvatska Crkva nije neko tijelo koje živi u 
zraku; ona je u narodu i dio tog naroda. Dakle, 
Hrvat u svijetu je i Hrvat po nacionalnom porijeklu 
i svijesti, a ako je katolik onda je i član Crkve. 
Jer nije se selio samo narod, nego se selila i 
Crkva. Stoga je bilo sasvim logično da Crkva i u 
iseljeništvu bude organizirana u povezivanju toga 
naroda, da se ne bi izgubio, da bi imao zaštitu i 
potporu. Šaljući svoje svećenike u svijet i 
organizirajući misije, župe, Crkva se pridružila 
svojim vjemicima iseljenicima. Tamo je gdje su i 
oni. Ta pastoralna pomoć vidi se i u tome što 
iseljeni Hrvati imaju misu na hrvatskom i 
katehizaciju na hrvatskom i što se mogu okupljati 
i zajednički djelovati u crkvenim centrima. Jer 
naš iseljenik doživljava sebe najdublje u 
zajedništvu, nacionalnom i crkvenom. To je bila 
i to je i dalje misija Crkve. Osim toga, Crkva se 
trudi da našeg čovjeka u svijetu čuva i u 
moralnom pogledu. Kada je počelo to masovno 
iseljavanje naših radnika u Njemačku i Zapadnu 
Europu, okupljali su se u krčmama i bili su 
izloženi moralnom osipanju. 

Da nije bilo naših crkvenih misija, ti bi se ljudi 
bili moralno izgubili. Ovako su se održali zajedno, 
našli su zajedničku točku, duša im je bila 
hranjena pravim vrijednostima. Kako ćeš spasiti 
čovjeka ako mu ne daš duhovne vrijednosti koje 
ga drže.? 

Može li se reći da je hrvatska misionarska 
Crkva ispunila tu svoju zadaću? 


Mislim da je ona ispunila svoju misiju koliko 
je mogla. 

Ovih dana slavimo godišnjicu kardinala 
Stepinca. Njegov križ nosite na prsima i u ovom 
času dok razgovaramo. Taj veliki hrvatski prelat 
učinio je uistinu velike stvari za hrvatsku Crkvu. 
I njega su pokušali uništiti i ocrniti. Priredili su 
mu montirani sudski proces, u kojemu su ga, 
nažalost, izdali i neki Hrvati. Taj veliki čovjek i 
mučenik dobio je priznanje u cijelom svijetu, a 
danas se uveliko promiče njegova rehabilitacija 
i čak beatifikacija. U srcima Hrvata on nikada 
nije bio zaboravljen. Recite nam nešto o misiji 
kardinala Stepinca o njegovoj ulozi u Crkvi u 
Hrvata i u hrvatskom narodu, 

Kardinal Stepinac je bio zagrebački 
nadbiskup. On je uvijek isticao svoju crkvenu, 
religioznu, duhovnu misiju. Bio je, dakle, duboko 
svjestan da predstavlja Crkvu, Evanđelje, da 
usađuje poruku Isusa Krista u narod i da tako 
spašava osobu, obitelj i narod, Nije se vezao ni 
za jednu političku stranku, nego je kao 
nadbiskup branio istinu. Branio je moralna 
načela, branio je ljudska prava i branio je prava 
naroda. Branio je njegovu slobodu, njegov 
suverenitet. Po tome je on bio i ostaje jedna 
istinska duhovna i nacionalna veličina. A 
duhovna veličina uvijek utječe na sva područja 
života. On je bio protiv svakog totalitarizma, 
protiv svakog nasilja. Suosjećao je sa svakim 
čovjekom koji trpi i nije pravio razlike, 

Kada je izbio sukob svjetova, on se 
sukobio sa rasizmom. Mislim da je malo koji 
biskup u Europi tako oštro nastupao pod 
nacističkom okupacijom. No, Stepinac se 
sukobio i sa marksizmom, odnosno 
komunizmom. On je jako dobro poznavao 
situaciju u Sovjetskom Savezu. Svi su znali što 
se tamo događa, kakvi su progoni i zločini. Stoga 
je bio antikomunist, a opredjeljen za vjeru. Boga 
i čovjeka. No, taj se glas istine željelo ušutkati. 
Jer dizao je glas u obranu potlačenih i za vrijeme 
rata i poslije rata. Sukobio se i sa totalitarizmom 
poslije rata. Željeli su ga svakako ušutkati. No, 
on je bio slobodan čovjek; nije imao straha. 
Slobodan je onaj koji nema straha. Na sudu je 





on bio slobodan, a ne njegovi suci. Oni nisu bili 
slobodni, jer morali su raditi ono što im je bilo 
naređeno i što ih je sve ponižavalo. 

Odmah iza rata, od izv. Viktora Novaka, pa 
nadalje, javlja se cijela jedna orkestrirana 
difamacija, jedna kampanja ocrnjavanja, preko 
nazovi-historičara Dedijera i čitavog niza 
nekakvih srpskih akademika i intelektualaca, da 
se ušutka taj glas istine, da se Stepinac prikaže 
kao kolaborator, a svi Hrvati zločinci. Mi Hrvati 
znamo, naravno, pravu istinu. Stepinca nam ne 
mogu ocrniti! Ogromni su novci uloženi u to 
ocrjavanje i u te falsifikate, i to često, velike li 
ironije, hrvatski novci. Objavljene su mase knjiga, 
falsificirane fotografije, po uzoru na sovjetske 
falsifikate. Taj dobro plaćeni biznis i danas, 
upravo danas, cvjeta istočno od Hrvatske. Re- 
cite nam nešto o tom gnusnom poslu. 

U zagrebačkoj katedrali ja na to odgovaram 
svake godine u svojim propovijedima o Stepincu. 
Imate ih u knjizi “Poruke sa Stepinčeva groba", 

Kardinal Stepinac bio je ne samo čovjek 
vjere, nego također i čovjek nesalomljiva 
hrvatstva. Recite nešto o tome kako je on 
pomirivao u sebi svoje rodoljublje i svoje 
dužnosti, 

Ne znam zašto bi uopće postojala dihotomija 
rodoljublja i apostolskog poslanstva. To je 
apsolutno skladno, sklad savjesti. Jer vjera u 
Boga je i jamstvo čovjekoljublja i domoljublja. 
Apsolutni je etički princip da čovjek voli svoj 
narod, da živi s njime njegovu dramu, njegove 
tragedije i njegove uspjehe. To je rodoljublje, a 
Stepinac nije bio nacionalist. Ljubiti svoj narod 
na račun drugoga - to je nacionalizam i 
šovinizam. No, ne može se skladno spojiti ljubav 
i mržnju. Ono što je Stepinac želio svome narodu 
želio je i svakom drugom narodu. Zato i nije 
prihvaćao djelovanje u ime nasilja, niti stavove 
nacionalne mržnje. 

Kada sam kao mladić bio na sprovodu 
kardinala Stepinca, ovdje u katedrali - bila je 
nevjerojatna gužva, govorio je kardinal Šeper, 
Vaš prethodnik - imao sam osjećaj da smo se 
okupili - bilo nas je jako puno mladih ljudi - ne 
samo da branimo Crkvu i duhovne vrijednosti 


hrvatskog naroda, nego i sam hrvatski narod. 
Kasnije sam u egzilu naučio uistinu sve što je 
trebalo pročitati i mislim da okupljanje hrvatskog 
naroda oko kardinala Stepinca nije bilo nimalo 
slučajno. Jednom sam u “Hrvatskoj reviji" 
ustvrdio da bi ga podjednakim žarom branio i 
Musliman i bezvjerac Hrvat. 

To je razumljivo zato što je on rodoljublje 
shvaćao kao jednu etičku vrijednost. A svaki 
čovjek dobre volje, bez obzira na vjeru, živi opće 
etičke vrijednosti. Bilo je i puno pravoslavnih 
Srba koji su jako cijenili kardinala Stepinca, 
znajući daje pravedan i načelan prema svakome 
protiv nasilja i prema patniku. Stoga je pogrešno 
njegovo djelovanje svoditi na neke političke 
stavove. ' 

Danas, čini se, opet živimo u vremenima 
sličnim onima u kojima je kardinal Stepinac, 
braneći duhovne i fizičke vrijednosti hrvatskog 
naroda, teško stradao. Opet nam dolaze prijetnje 
sa istoka, s nekakvim srpskim prohtjevima koji 
nadmašuju srpske mogućnosti, alinas mogu sve 
lako uvaliti u zlo. Kada se skine ljuštura s te 
problematike, ostaje činjenica da su sukobljene 
dvije državotvorne ideje, koje istodobno ne mogu 
stajati na istom mjestu. Tu su hrvatska odlučnost 
da se bude slobodan i nezavistan i teritorijalne 
pretenzije Srba prema Hrvatima, te naglašavanje 
isključivo njihovih prava, kao naprimjer ono 
iracionalno da svi treba da žive u jednoj državi, 
dok istodobno uopće ne poštuju ista prava 
drugih naroda, primjerice albanskog i drugih. Što 
nam možete reći o tome? 

Mogu načelno reći da Crkva ne odobrava 
nikakvih imperijalističkih pretenzija od bilo koga. 
Ona stoji uvijek na stanovištvu da svaki narod 
ima pravo na svoju domovinu, na svoj život, na 
svoju samostalnost, na svoju slobodu. Sada je 
u nas red na političarima da formuliraju svoje 
programe i rješenja. Crkva uvijek govori: 
Razgovarati strpljivo, s dobrom voljom, pošteno, 
nikada ne postupati nasilno. Dakako, teško je 
doći do rješenja ako jedan od partnera u 
razgovorima nema dobre volje. Ali ni tada se ne 
smije izgubiti strpljivost. Potrebno je strpljivo 
obrazlagati, ne odgovarati osvetoljubivo, nego 








kršćanski, s argumentacijom. Štoviše, potrebno 
je poštivati i sugovornika koji možda i nije prema 
vama dobronamjeran. Meni je, recimo, Božić 
čestitao jedan čovjek koji je vrlo odgovoran za 
napetosti između Hrvata i Srba u jednoj hrvatskoj 
regiji. Čestitao mi je Božić i ja sam mu, 
uzvraćajući čestitke za njegov Božić i Novu 
Godinu, odgovorio da me iznenađuje njegova 
čestitka, da je prihvaćam i pitam se da lije mogu 
tumačiti kao nagovještaj da će on u svojoj funkciji 
utjecati na to da se situacija smiri, da se odnosi 
poprave. 

Važno je biti strpljiv ine dopustiti da budete 
izbačeni iz kolotečine. U čemu je bila sloboda 
kardinala Stepinca? U tome što je bio siguran 
da stoji na tlu istine. 

Vaša Uzoritosti, sada jedno gotovo 
neizbježno pitanje. Hrvati se nadaju i raduju se 
posjeti Svetog Oca pape Ivana Pavla II. 
Hrvatskoj. Do nje će kad-tad doći, na radost svih 
Hrvata, ali taj posjet se odlaže iz godine u godinu. 
Netko se očito plaši toga posjeta... Hrvati 
očekuju da, kao nekadašnje “predziđe 
kršćanstva" ikao narod vjeran svojoj Crkvi, prime 
u radosni posjet poglavara svoje Crkve. 

Ja mislim da to mogu očekivati. Nada je 
kršćanska krijepost. Ali, kada će se ovaj posjet 
ostvariti, to je otvoreno pitanje. Papa ne može 
doći ni u jednu državu nasilno. On ne može ući 
na zatvorena vrata; vrata mu moraju biti 
otvorena. Zasada kako vidimo, ta vrata nisu 
otvorena. Postoje, dakle, otpori njegovom 
posjetu. To je sigurno. Jer da ne postoje, onda 
bi se vrata otvorila. 

Ta vrata nisu u Zagrebu? 

Pa, znate jedno vrijeme su bila i u Zagrebu. 
Papin posjet je pastoralan; to nije politički posjet. 
Ali budući da Crkva živi u određenoj političkoj 
konstelaciji, u datoj državi, on ne može doći 
svojoj Crkvi, ako mu vlada koja je tu ne otvori 
vrata. Vrata su, znači, još zatvorena. Uvijek se 
govorilo: kad sazriju uvjeti. Ja zaista ne znam 
koji to uvjeti... 

Konačno, Vaša Uzoritosti, iskreno hvala za 
vrijeme što ste nam ga posvetili. Na odlasku 
molimo za kratku poruku Hrvatima u svijetu, 





onima koji su uglavnom - u sve većem broju, 
hvala Bogu - čitatelji naše revije, našoj, dakle, 
iseljenoj braći. 

Kada upućujemo poruku Hrvatima u svijetu, 
onda imamo u vidu više stvari. Izražavamo 
svakako želju da Hrvati ne odlaze iz domovine. 
Izražavamo želju da se Hrvati vraćaju u 
domovinu. Ali isto tako imamo i spoznaju da 
svaki čvojek ipak po svojoj savjesti odlučuje o 
svome životu. Tako da naši apeli “Dođite natrag!" 
i “Ne odlazite iz Hrvatske!" ipak padaju na 
određenu savjest, određenu životnu orijentaciju, 
te čovjek opet ostaje slobodan da svoj život 
planira i vodi prema svojoj savjesti i 
mogućnostima. 

Ne bih, dakle želio da ti apeli budu prazne 
riječi, jer treba računati sa stvarnošću. 

Postojali su uvjeti i razlozi zbog kojih su 
Hrvati odlazili. Sada bi trebalo stvoriti uvjete - 
što prije - da se oni mogu vraćati natrag. A te 
uvjete ne može Crkva stvarati. To je stvar 
političke situacije i životnih uvjeta u kojima se 
može živjeti normalno, slobodno i zadovoljno. 
Složeno je to pitanje. 

Mnogi naši iseljenici već su dugo u novim 
sredinama; djeca su im tamo rođena i školovana, 
Ta djeca gledaju na novu sredinu kao na svoj 
pravi dom. Ako ljudima ne stvorimo dobru 
perspektivu ovdje, kako im onda reći: 

“Moraš doći!"? No, bez obzira na različita 
rješenja, na čuvanju i promicanju vrijednosti 
hrvatskog naroda, njegove povijesti i kulture, 
moramo svi vrijedno i pošteno nastojati! 

Jeste li optimist u pogledu budućnosti 
Hrvatske i Crkve u Hrvata? 

Ja sam uvijek sklon više optimizmu nego 
pesimizmu. Ali ja sam i realist i tvrdim da nije 
lako. Mene osobito muči problem moralne 
situacije, jer 45 godina jedne ateizacije u 
školama, u odgoju, u javnim sredstvima 
komuniciranja u društvu, nije ostalo bez traga u 
savjestima. Što ljudi misle o savjesti, o etici, o 
obitelji, što misle o dostojanstvu čovjeka i 
dostojanstvu života? Jer, ako smo mi pali gotovo 
na nulu u demografskom procesu, onda tu 
uistinu ne možete biti jako veliki optimista. Zašto 


je to tako? Razlozi su brojni i mi na njih u Crkvi 
upozoravamo. 

Čuje se previše psovke i prostote; prečesto 
se sreće neodgovomost i površnost. Nekako je 
taj ateizam, taj materijalizam, jako olabavio 
savjest kod mnogih. Potrebno je, dakle, liječiti 
savjest čovjeka, da bi bio pošten svuda i na 
svakom mjestu, da u svakoj prigodi doprinosi 
općem dobru. Posao je Crkve da liječi savjest. 
Nadamo se da će se sadašnja situacija razvijati 
prema dobru... 


Sa tim optimističnim tonovima mogli bismo 
i završiti naš razgovor. Hvala Vam, Vaša 
Uzoritosti, gospodine Kuharić, za ustupljeno 
vrijeme, te za poruke mira, strpljenja, nade i 
dobre volje. 

Molimo se za mir. Za mir u domovini i za mir 
u svijetu. Dobro je rekao Papa Pio XII. kada je 
počeo rat 1939. godine, da se sve može dobiti u 
miru, ali i da se sve može izgubiti u ratu. 

Želimo mir i šaljem blagoslov svom 
hrvatskom puku! 


»Propovijedaj Evanđelje i ne boj se 
ničega!«*+ 


Tražiti od ikojega svećenika, a kamoli 
kardinala, interview u preduskrsno vrijeme 
možda doista graniči s drskošću, ali budući da 
ovaj razgovor nekako “visi u zraku" od našega 
posljednjeg susreta o Božiću, ipak smo Kardinala 
zamolili za razgovor. | unatoč gomili obveza, 
Kardinal se odazvao. Došao je u čas dok smo 
ga čekali s jednog sprovoda i vidjelo se da je 
umoran, ali je spremno rekao: “Hajdemo mi na 
posao." A posao je potrajao jer smo, kako reče 
Kardinal, “donijeli knjigu pitanja". 

Uzoriti gospodin kardinal dr. Franjo Kuharić, 
nadbiskup zagrebački i predsjednik Hrvatske 
biskupske konferencije, rođen je godine 1919. 
kao trinaesto, najmlađe dijete u “hrvatskoj 
katoličkoj obitelji", kako će sam istaknuti, “koja 
je živjela od molitve, od euharistije, od riječi 
Božje, koja je živjela s Crkvom." Sve to bio je 
blagoslov za njegov duhovni rast, a u brojnoj je 
obitelji stjecao socijalni osjećaj, premda je, kaže, 
kao najmlađi, “nešto i profitirao". Braća mu 
pomažu u školovanju. Osam je godina u 
sjemeništu na Šalati. Godine 1939. maturira te 
ulazi u bogosloviju, a nakon završetka studija 
biva odmah, 15. srpnja 1945. zaređen za 
svećenika. Nakon kratka službovanja u jednoj 
zagorskoj župi, kardinal ga Stepinac postavlja 
od 1. rujna 1946. u novoosnovanu župu Rakov 
Potok, koja je u ono vrijeme zvana “mali 
Staljingrad". Kada je nakon desetak dana ubijen 
župnik u Sv. Martinu pod Okićem, dobio je i tu 
župu. Od predšasnika, patra Novića, isusovca 
naslijedio je bicikl, koji je prvotno bio vlasništvo 
tajnika Nuncijature u Beogradu - a taj je bicikl 
uopće posebna priča - no bitno je daje Kardinalu 
bio jedino prijevozno sredstvo 18 godina. “I po 
kamenju i po ledu nosio sam ja njega i nosio je 


on mene." No nova vlast nije se lako mirila s 
dolaskom mladoga svećenika pa je 22. veljače 
1947. imao biti “likvidiran", ali Providnost je 
djelotvorno učinila svoje. Sklanjao se po kućama 
župljana, a kada je napokon dobio otkaz iz svoje 
sobice, koja mu je u početku bila dodijeljena kao 
“stan", dobio je dekret o iseljenju s parolom “S 
Titom u bolji život", pa je počeo “partizanski" 
živjeti zajedno s jednim starim haesesovcem, koji 
je u jednoj od dviju kuća imao “tajni bunker". 
Tek nakon osam i pol godina prisilnog 
beskućništva uspio je dobiti i urediti dvije sobe i 
kuhinju u župnom stanu Sv. Martina. Kada je na 
uskrsni ponedjeljak 1955. ranjen župnik u Sv. 
Mariji Okićkoj, dobio je na brigu i tu, treću župu. 
No imao je “bicikl i zdrave noge". | unatoč svim 
nevoljama, kaže, “nismo bili žalosni. Susretali 
smo se, bili smo složni, a Stepinac nam je bio 
primjer. Propovijedaj Evanđelje i ne boj se 
ničega." U studenome 1957. nadbiskup ga 
imenuje supsidijarom u Samoboru, a u veljači 
1958. stari župnik odlazi u mirovinu pa supsidijar 
postaje pravi župnik samoborski sve do pred 
Uskrs 1964, kada ga poziva nadbiskup Šeper i 
obavještava da je imenovan pomoćnim 
biskupom zagrebačkim, a posvećen je 3. svibnja 
iste godine. Ove godine dakle navršava trideset 
godina biskupstva, no osobnim jubilejima ne 
pridaje važnost. “Hvala Bogu", reći će, “i idemo 
dalje." Nakon što se kardinal Šeper godine 1969. 
odrekao biskupije, imenovan je administratorom, 
1970. nadbiskupom zagrebačkim te godine 1983. 
kardinalom. 

Uzoriti oče, ove godine obilježavamo i 
proslavljamo 900. obljetnicu prvoga spomena 
grada Zagreba, odnosno obljetnicu utemeljenja 
zagrebačke biskupije. Taj jubilej ujedno 





označava vrijeme od kojega Zagreb i sav sjeverni 
dio Hrvatske, naime od utrnuća narodne loze 
hrvatskih kraljeva, biva sve važniji za život vjere 
i Crkve, ali i za politički i kulturni život Hrvatske. 
Kako biste Vi ocijenili tu ulogu? 

O važnosti uspostave biskupije u Zagrebu 
možemo prosuditi iz sadašnje situacije. Svjedoci 
smo da se Zagreb kao središte biskupije razvijao 
tako kroz povijest da je postao glavni grad 
Hrvatske. To se sigurno ne bi dogodilo da nije 
bila u njemu osnovana biskupija, jer pod 
biskupijom je postao religiozno, duhovno 
središte, a onda je imao ulogu ne samo religioznu 
nego i kultumu i gospodarsku i političku. Tako 
je grad Zagreb izrastao, možemo kazati, iz 
biskupije u ovo što on sada jest: u zaista 
političko, gospodarsko, kulturno i religiozno 
središte hrvatskoga naroda. Osnutak biskupije 
u Zagrebu važan je dakle događaj i za našu 
nacionalnu povijest. 


Kardinal Stepinac - 
branitelj vjere i naroda 


Jedan od onih koji je u nizu zagrebačkih 
biskupa i nadbiskupa dao izvrsno svećeničko i 
vjemičko te narodno-državotvorno svjedočenje 
bio je blažene uspomene kardinal Alojzije 
Stepinac. Nama mladima, a to se odražavalo i 
na stranicama našega lista, imponirao je njegov 
svjedočki lik svećenika, biskupa i kardinala kao 
nepokolebivo vjernog Petrovoj Stolici, ali i 
zauzetog u ljubavi za Domovinu, u čemu se nije 
dao ni od koga natkrilili. Možete li Vi, koji ste 
kao mlad svećenik, bez obzira na teškoće, 
kontaktirali s Kardinalom, iznijeti svoje osobno 
svjedočenje o Kardinalu, prije svega kao o 
čovjeku koji Vas je nadahnjivao u Vašoj 
svećeničkoj službi, ali i u promicanju prava 
hrvatskoga naroda na svoju državu? 

Bio sam u trećem razredu gimanzije na Šalati 
kada je svećenik Alojzije Stepinac imenovan 
nadbiskupom koadjutorom. Dakle, kao dječak 
sam doživio to imenovanje kao događaj koji nas 
je posebno zanimao. Ono je vrijeme bilo takvo 
da smo se ogledavali gdje ćemo naći privlačno 


središte, u kojem bismo mogli nalaziti i svoj 
putokaz, svoje nadahnuće, tako da nam je taj 
mladi nadbiskup, koji je onda bio u 36. godina 
života, postao znak vjere. Mi smo rasli u njegovoj 
prisutnosti, u njegovoj blizini. On nam je dolazio 
u sjemenište. Poslije sam ga, od 1939. do 1945., 
doživljavao kao bogoslov, dok sam studirao na 
teološkom fakultetu i bio u bogoslovskom 
sjemeništu. Doživljavao sam ga još iz veće blizine 
i to u teškom vremenu rata. Tako smo opet 
otkrivali kako on baš u tom vremenu stoji kao 
određena sigumost koja pokazuje pravi smjer, 
sigurnost moralne zrelosti, sigurnost crkvene 
vjernosti, sigurnost dosljednosti u svome 
poslanju, u svojoj biskupskoj službi. Dakle mi 
smo ga takvoga otkrivali i tako ga doživljavali, i 
zato je ulazio u naše sjećanje, ulazio je u naše 
pamćenje, a ulazio je kao ideal i 1945. godine, 
kad je došlo do izmjene vlasti u Zagrebu, u 
Hrvatskoj, kada je Komunistička partija preuzela 
vlast. Tada nam je posebno postao uporište, jer 
je zauzeo stav crkvene slobode, zauzeo je stav 
unutamje slobode, kojim je on stajao uspravan 
pred svim vanjskim zbivanjima i događajima, i 
pred vlastima, prosuđujući sve u svjetlu vjere. 
Postao nam je tada na osobit način uporište. 
Kada je zaredio nas dvadestdvojicu 
svećenika, onda smo, po običaju, bili kod njega 
na objedu na dan ređenja. Održao nam je govor 
kod stola i kazao da nas šalje u krvavu kupelj. A 
slušalo se o velikim nasiljima, o velikim 
pogibeljima i ubojstvima, čak i svećenika. 
Dakako, to nam nije bilo nešto iznenađujuće - 
mi smo s tim onda računali. Oslonac na njegovu 
sigurnost bio je i nama određena sigumost, da 
uđemo u svoju službu, u svoj poziv raspoloženi 
činiti dobro, služiti vjerno, ustrajati u zajedništvu 
sa svojim duhovnim pastirom, Crkvom i zaista 
naviještati Evanđelje. Mi smo dakle, odgojeni u 
takvom duhu. I nije trebalo dugo čekati da 
iskusimo kako je bio prorok, jer su se događala 
nasilja nad svećenicima koji su bili izloženi 
otvorenom progonu. Slušali smo o ubijenim 
svećenicima, o zatvorenim svećenicima, o osu- 
đenim svećenicima, koji su bili suđeni pod 
optužbama koje nisu nikoga uvjeravale. Bilo ih 


je koji su godinama tamnovali u Staroj Gradiški, 
ada nikad nisu dobili optužnicu ni osudu. Takvo 
je bilo vrijeme. A nadbiskup Stepinac stajao je 
kao stup vjernosti, ustrajni branitelj prava, 
branitelj čovjeka, branitelj Crkve, branitelj uopće 
svih vrijednost koje su utkane u našu povijest, u 
našu kulturu, u našu civilizaciju, a to su te 
vrijednosti vjere i vjemosti, pripadnosti Katoličkoj 
Crkvi, koju je on zbilja ljubio onako velikim srcem. 
Crkva, njemu je Crkva bila zaista misterij koji je 
Krist ostvario svojim otkupljenjem. 

Vjera pak, vjera istinski življena, proniče 
cijelo čovjekovo biće, ona je svjetlo njegova 
razuma, ona usmjeruje njegovu slobodu i 
njegovu savjest. Volim spominjati tu ljubav koju 
nadahnjuje vjera. Ako vjerujemo u Evanđelje, 
onda smo nadahnuti da ljubimo, i ta se ljubav, 
makar jedinstvena, raščlanjuje na troje: 
Bogoljublje, čovjekoljublje i rodoljublje. Dakle, 
najprije ljubav prema Bogu, koji je temelj ljubavi. 
A ljubav prema Bogu nužno u sebi uključuje 
čovjekoljublje. Ne možemo ljubiti Boga ako ne 
želimo dobro čovjeku. Ljubav prema čovjeku 
dakle isključuje bilo kakvu mržnju. Ona uključuje 
jednostavno dobrohotnost da svakom čovjeku 
želimo dobro, da nikome ne bismo svjesno 
nanijeli bilo kakvu nepravdu, bilo kakvo nasilje i 
da smo raspoloženi pomoći čovjeku prema 
svojim mogućnostima, bez obzira na to tko on 
bio. Čovjeku se nikada ne pomaže s interesom, 
a kada neki pomažu zbog svog interesa, onda 
je to već sebičnost, kao što se to danas često 
događa s humanitamom pomoći. 

Ako je čovjekoljublje i bogoljublje jednistvena 
ljubav, onda se nužno u ta dva usmjerenja ljubavi 
uključuje rodoljublje. To znači ljubav prema 
svome narodu: željeti mu slobodu, željeti mu 
sigumost, željeti mu napredak, željeti mu zaista 
dostojan nacionalni život. No to rodoljublje 
isključuje mržnju. Biti rodoljub znači željeti dobro 
svome narodu, ali ne na račun drugoga. Zato 
rodoljublje isključuje u onom negativnom smislu 
nacionalizam, tj. šovinizam, rasizam. Ne možete 
voljeti hrvatski narod, a mrziti drugoga, željeti 
osvojiti tuđe i gospodovati nad drugim. Zato je 
rodoljublje nadahnuće i određene politike. 


Nadbiskup Stepinac uvijek je isticao: “Ja nisam 
političar, ja sam nadbiskup", te, prema tomu, 
njegovo polazište nije bilo neki politički program. 
To je on prepustio političarima, ali njegovo 
polazište bili su principi koji politiku čine 
rodoljubnom, zdravom, jer je prodahnuta 
kršćanskim vrijednostima prava, poštovanja, 
pravednosti, slobode. To je dakle pozadina 
njegove zauzetosti za slobodu hrvatskog naroda 
i za pravo hrvatskog naroda da bude slobodan 
u svojoj državi. Narod koji ima tako dugu 
povijest, koji ima svoju samosvijest, koji ima 
svoju kulturu, on jest stvamost i ima pravo, rekli 
bismo, imati svoju kuću, a to je država. Hrvatski 
narod nije izmislio svoju državu - on je svoju 
državu živio trinaest stoljeća, tamo od hrvatskih 
knezova, preko hrvatskih kraljeva, sve do 
personalne unije s Ugarskom, poslije s 
Habsburzima, hrvatski narod je živio svijest o 
kraljevini hrvatskoj, makar joj bila ograničena 
suverenost, ali je bila suverenost, jer smo imali 
svoj Sabor, bana, vladu, dakle politički život i 
onda kad je ona potpuno pod navalama Turaka 
postala reliquiae reliquiarum. Ali svijest je bila 
tu. Nismo se mi dakle sad sjetili potkraj XX. 
stoljeća da bismo mi ipak imali pravo na državu. 
Mi smo bili državotvorni narod trinaest stoljeća. 
No u novoj situaciji koja je nastala stvaranjem 
prve Jugoslavije izgubili smo Sabor, izgubili smo 
svoju individualnost da budemo državotvorni 
narod. Zato su bile ustanovljene banovine, da 
se uopće ti nacionalni identiteti izgube. A 
nadbiskup Stepinac u tom svom evanđeoskom 
i kršćanskom rodoljublju želio je slobodu svom 
narodu, poštujući druge. Zato je njegovo 
rodoljublje isključivalo svaki nacionalizam u 
negativnom smislu. 


Država treba respektirati 
poslanje Crkve 


Imali ste, ako možemo tako reći, sreću da 
ste doživjeli i blagoslovili uspostavu slobodne i 
neovisne hrvatske države. Danas, kao prvi 
predsjednik Hrvatske biskupske konferencije, u 
zajedništvu s braćom biskupima, pratite razvitak 








hrvatske države te nastojite uspostaviti što bolje 
odnose između Crkve i države. Kako biste danas 
procijenili odnos između Crkve i države u 
proteklom četverogodišnjem razdoblju i koje 
probleme uočavate? 

Hrvatska država je ostvarena demo- 
kratizacijom koja je rušila komunistički 
totalitarizam u Istočnoj Europi i kod nas. Čim je 
počeo padati totalitarizam, mogli su se konačno 
rješavati problemi pojedinih nacionalnih 
identiteta. U tom procesu političkim programima 
je ostvarena hrvatska država i za tu hrvatsku 
državu izjasnio se cijeli narod. Izjasnio se na 
slobodnim izborima, izjasnio se i plebiscitom. To 
je volja hrvatskog naroda, Konačno, nakon nekih 
kolebanja u međunarodnoj politici, Hrvatska je 
priznata. Crkva je pozdravila to priznanje, 
priznanje hrvatske države, poštujući odluku 
naroda i poštujući prava svakog naroda. To je 
priznanje izrekao Papa i prije nego što su to 
učinile druge dražve. 

Dobro, sad imamo hrvatsku državu, a u toj 
hrvatskoj državi živi i Katolička Crkva, Katolička 
Crkva ne živi u njoj kao neka politička stranka, 
koja bi se borila za vlast. Katolička Crkva tu živi 
kao zajednica vjemika, kojoj pripada veliki dio, 
veliki postotak hrvatskog naroda. Tako se na 
popisu 76 posto hrvatskog pučanstva izjasnilo, 
da su pripadnici Katoličke Crkve. To je činjenica 
koju treba uvažavati i poštivati. Crkva ne traži ni 
u hrvatskoj državi neke posebne povlastice, ali 
traži punu mogućnost da vrši svoje poslanje. 
Crkva ne konstituira države, ali živi u državama, 
To je naše polazište, a država, koja je odgovorna 
za opći javni život svih građana države, treba da 
respektira poslanje Crkve i omogući joj da ona 
svoje poslanje vrši na svom religioznom području 
i u duhovnom, moralnom poslanju - uopće u 
svom životu kao Crkva, koja ima određene 
potrebe. Ona treba da ima određene mogućnosti 
da djeluje. | zato smo razmišljali o tome da Crkva 
u Hrvata ima pravo, primjerice, na jedan 
televizijski kanal. Ima li ona pravo na svoj vlastiti 
radio, na svoju frekvenciju? A u predlošku 
zakona Crkva nije na to imala pravo jer je 
svrstana, što je za nas apsolutno neprihvatljivo, 





uz političke stranke. Mi dakle postavljamo to 
pitanje. | to moramo reći Vladi. Mi očekujemo 
da će Vlada i Sabor imati razumijevanje za to. 
Oni koji budu odlučivali o zakonima, morat će s 
time računati da postoji Katolička Crkva, koja tu 
nije od jučer, koja prati i živi povijest hrvatskog 
naroda već punih trinaest stoljeća, koja je 
preživjela s tim narodom sve povijesne 
promjene, životne okolnosti, nevolje i nade. 
Crkva nema funkciju da daje ministre, da bude 
vlast, nego funkciju da odgaja savjest. Crkva je 
zato kritička i prema vlasti i prema svim 
fenomenima javnog života te prati koliko su u 
skladu s moralnim principima života, postupa li 
se pravedno, izglasavaju li se pravedni zakoni, 
sudi li se pravedno, poštuju li se ljudska prava. 
Sve to Crkvu zanima. Dakako, spada na Sabor, 
spada na zakonodavnu vlast, na sudstvo, na 
Vladu da upotrijebi instrumente kojima sprečava 
nemoral, malverzacije, kriminal, pazi da se u 
javnom životu poštuju moralni principi i da svaki 
čovjek bude zaštićen u svom pravu i svom 
dostojanstvu. To je stav Crkve i to je poruka 
Crkve u svakoj državi. 

Crkva sigurno priznaje da je demokracijom 
dobila slobodu ako usporedimo situaciju Crkve 
pod komunizmomii situaciju sada, No sada treba 
zakonski regulirati da ne bude neka naša 
mogućnost koja nam je dana demokracijom 
samo volja sadašnje vlasti. Primjerice, mi sad 
imamo ulaz u školu. No treba točno stvoriti zakon 
o tome što je vjeronauk u školi, zašto vjeronauk 
u školi, i kakve obveze škola ima prema 
vjeronauku, da to ne bude samo dobrohotnost, 
nego da to bude na temelju zakona, koji će 
vrijediti trajno. Osim toga, potrebno je regulirati 
prisutnost Crkve u sredstvima javnog 
priopćavanja. Crkva je pod komunističkom 
vlašću uspjela razviti svoj tisak, ali smo bili 
onemogućeni u pristupu radija i televiziji. Sada 
smo u tim medijima dobili određeni prostor, ali 
to nije dostatan prostor ako imamo u vidu da se 
76 posto pučanstva smatra katolicima. 
Smatramo to sredstvima koja nisu privatno 
vlasništvo, nego su javno dobro. Crkva ima pravo 
na više prostora i na to da taj prostor bude 





respektiran i da taj program, koliko ga ima, 
naprimjer na televiziji, ne bude ograničavan, da 
se urednik religijskog programa ne susreće 
stalno s nekim teškoćama, da još nema pravo 
mjesto. Mi tražimo da se to zakonski regulira, 
da se možemo pozvati na zakon, a ne na nečiju 
dobru volju. Imamo pristup u bolnice, imamo 
pristup u zatvore, imamo pristup u vojsku, to je 
sve dobro, ali sve još nije zakonski regulirano. 

Živimo u ozračju demokracije i građanskih 
sloboda. Možete li ocijeniti koliko je Crkva 
iskoristila to ozračje slobode da se svekoliki život 
mlade hrvatske države istinski, a ne tek 
deklarativno, prožme kršćanskim vrednotama? 
U kojoj su mjeri propusti uzrokovani zaprekama 
svjetovnih vlasti, a koliko je pak njima kriv 
mentalitet među ostalim događajima - što je 
spomenuto i na nedavno završenom zasjedanju 
Hrvatske biskupske konferencije - da smo 
suočeni s agresivnim nastupom sekti, koje kao 
da su se bolje snašle, pa često žanju gdje nisu 
sijale? 

Crkva se dakle našla u novim mogućnostima 
u demokraciji, no očituje se pomanjkanje, rekli 
bismo, pripremljenih ljudi za takav apostolat: 
nedostatnost pripremljenih vjernika za sve te 
moguće apostolate, primjerice za vjeronauk u 
školama, za rad na radiju, na televiziji. Međutim, 
mi u komunizmu nismo mogli slobodno 
pripremati vjernike za to poslanje Crkve koje se 
kroz vjernike unosi u svijet, koje se kroz vjemike 
unosi na određene prostore ljudskog djelovanja, 
i sada to itekako osjećamo. Sekte su suvremeni 
fenomen. One se javljuju na neukusan način, 
nametljivo, prozelitski, uz humanitamu pomoć 
odmah šalju svoju propagandu, pa onome koji 
pruži ruku da primi kruh, odmah kažu: “Ti si naš." 
To je neukusan pristup, koji nije u skladu s 
poštivanjem drugih uvjerenja. Ako, primjerice, u 
nekoj školi uopće nema pripadnika dotične 
vjerske zajednice, a oni svu djecu koja idu na 
vjeronauk pozivanju na svoju priredbu, na svoje 
predavanje, nude svoju literaturu, to znači 
nepoštivanje i nasrtljivo mijenjanje tuđih 
uvjerenja. To nije prihvatljivo i ne možemo 
postupati na takav način. Ja ne bih nikome dao 


kruh samo zato da on postane katolik! Ja mu 
dajem kruh jer je gladan, 


Vjernici su liječnici 

društva 

U proteklih nekoliko godina utemeljeno je, 
obnovljeno ili pak pravno uređeno više od 
dvadeset laičkih odnosno privatnih vjerničkih 
društava. U kojoj su mjeri te vjerničke udruge 
odgovorile potrebama Crkve i naroda, ne samo 
u ove četiri godine nego i godinama 
komunističkog režima, kada su neke od njih, kao 
što je to činio i Hrvatski katolički zbor MI, prisilno 
djelovale u poluilegali? Možete li ocijeniti 
doprinos vjernika laika životu Crkve te imaju li u 
svom radu dovoljno potpore od hijerarhije? 

Pazite, postoji koncilski dokumenat o 
apostolatu laika, koncilska Konstitucija o Crkvi, 
u kojoj se govori o strukturi Crkve, postoji 
Konstitucija o Crkvi u suvremenom svijetu i vi u 
tim dokumentima imate toliko toga što bi trebalo 
ući u svijet laika. Prvo, da oni znaju točno što su 
oni u Crkvi, na koji su način oni Crkva, da znaju 
što su oni u svijetu, na koji način uprisutnjuju 
Crkvu u svijetu, Krista u svijeta. Više puta nema 
dovoljno jasnih poimanja o tome što sam ja kao 
vjernik. Ja sam kao vjernik Crkva, ali nisam 
biskup i nisam svećenik, ali sam Crkva. Biskup 
je u Crkvi, on iznutra vodi Crkvu, povezuje Crkvu, 
uči Crkvu i ovlašteni je djelitelj sakramenata, kao 
i svećenik. To je biskup. A vjernik? On je u svijetu 
Crkva. Ja nisam u tvomici, ni u parlamentu, ni u 
bolnici, ni na katedri, ni šef na televiziji, ja sam 
biskup u Crkvi. Ali vjemik u Saboru, vjernik u 
ministarstvu, vjernik u laboratoriju, na katedri, 
on uprisutnjuje Crkvu, ne kao vlast, nego kao 
vrijednost; on svojim djelovanjem, svojim 
poštenjem, svojom moralnošću jednostavno 
uprisutnjuje zdravo vjemičko svjedočanstvo, ne 
zato da on vlada nad drugima, nego da drugima 
svijetli svojim primjerom. On je taj koji može biti 
svjedok, Isus je rekao. “Bit ćete mi svjedoci." To 
nije rekao samo apostolima, to je rekao svakom 
svom vjemiku i kad je rekao: “Vi ste svjetlost 
svijeta." Svaki je vjernik pozvan da bude svjetlo 








tamo gdje živi: profesor, učitelj, liječnik, 
sabornik... neka on bude svjetlo, da bez 
ustručavanja svjedoči Evanđelje jer to Evanđelje 
živi. To je laički poziv, to je laički apostolat: da 
budu izgrađeni vjernici koji znaju svoj posao, koji 
su stručni, savjesni i koji na taj način liječe 
društvo od nepoštenja, od sebičnosti, od 
podmićivanja, od izigravanja zakona i 
pravednosti. 

Mi dosad imamo, slijedeći novi Crkveni 
zakonik i Sabor, koji su dali neke druge metode 
djelovanja i zato je crkveni zakon to omogućio, 
da se vjernici okupljaju u svoja privatna društva 
kao vjernici kao što su se kod nas udružili liječnici 
u Hrvatsko katoličko liječničko društvo, udružili 
su se prosvjetni radnici, udružio se “MI", udružila 
se “Kap dobrote" itd. Vjernici dakle koji imaju 
određenu aktivnost i program svoga apostolskog 
djelovanja. Oni sada djeluju u Crkvi, imaju od 
hijerarhije odobrene statute... Katolička akcija 
pak, koju smo imali prije rata, bila su zaista javna 
društva u Crkvi i djelovala su na odgovornost 
hijerarhije, dok privatna društva djeluju svojom 
odgovomošću. Može se dogoditi da se kod nas 
razvije takav oblik udruživanja vjernika poput 
nekadašnje Katoličke akcije, ali mislim da će to 
biti proces, koji će tražiti određeno 
provjeravanje. Za to treba posebno odgojenih 
vjemika, koji će se posve posvetiti promicanju 
poruke Crkve. 


“Ni lijevo, ni desno, nego 
ravno" 


Ovom se prilikom prisjećamo da ste Vi 
svojedobno blagoslovili nastanak i rad lista 
mladih MI kao “biljku koja raste". Dali ste nam i 
potporu kad je prije deset godina prijetila 
opasnost da se list ugasi pod žestokim udarom 
tadašnjih vlasti i njezine tzv. “Vjerske komisije", 
kojoj je smetalo naše pisanje o prošlosti, 
sadašnjosti i perspektivama katoličkoga laikata, 
koje je pak izazvalo nerazumijevanje i kod nekih 
U Crkvi. Tada se međutim u našoj crkvenoj 
javnosti iskristalizirala ideja “trećeg puta", što 


ste i Vi izrazili u pismu našemu uredništvu mišlju 
“ni lijevo ni desno, nego ravno". 

Što znači “ravno"? To prije svega znači vjeru, 
to znači vjernost. U onim prilikama vi ste bili 
izloženi tome da vas s lijeve strane ne samo 
kontroliraju, nego i ograniče, a i svežu; pa onda 
i s desne strane, pogotovo kad se radi o politici. 
A politika, bila ona lijeva ili desna, želi imati svoj 
utjecaj na neko događanje i udruživanje u Crkvi. 
Ići pak ravno kao Crkva znači ići ravno s Evan- 
đeljem, ići ravno svjedočenjem kršćanskog 
života. Tada možete objektivno ocjenjivati i 
desno i lijevo, tada možete razlikovati duhove, 
možete vidjeti što ima istinitoga i dobrog lijevo i 
desno, a što ne želite prihvatiti. Tada ste slobodni 
prosuđivati jer imate čvrsto tlo pod nogama. Čim 
uđete u zatvoreni krug jedne linije, već ste 
ograničeni u svom poslanju. Zato sam rekao: ići 
ravno, svjedočiti prave vrijednosti, prosuđivati 
lijevo i desno, ali ne ulaziti u polemike, nego 
izlagati pozitivnu kritiku. A kritika je racionalna, 
nije emotivna. Ona mimo raščlanjuje ono što želi 
razvijati i prema čemu se hoće kritički postaviti, 
ali na temelju razuma. Nikada - tko, nego - što. 
Polemika pak, naprotiv, uključuje sve elemente 
da bi bila efikasna, pa uključuje i emocije, a ako 
nađe “onome tamo" nekih osobnih promašaja, 
onda mui to stavi na tanjuru. Mislim da polemika 
ne bi smjela biti upotrebljavana kada je riječ o 
vjemičkim stavovima. Kritika pak prema svim 
pojavama, bile lijevo ili desno, koje povređuju 
pravu liniju života što nam je zacrtana Objavom, 
Riječju Božjom i Božjim zapovijedima - takva je 
kritika pozitivna. 


Obitelj - za od 
neopozive ljubavi 


Međunarodna je godina obitelji, u kojoj Crkva 
želi novom snagom progovoriti o vrednotama 
obitelji i njezinu rastu u vjeri. Vi često ističete 
duhovnu komponentu prije svega obiteljsku 
molitvu, kao uvjet za rast zdravih obitelji. 

Da bi se uopće govorilo o obitelji, odmah se 
postavlja pitanje: što je čovjek? Obitelj je naime 
savez osoba kojega je pak kvaliteta onakva 


kakva je kvaliteta osoba koje ga čine. Stoga je 
kvaliteta osoba bitna za kvalitetu obitelji. A to je 
onda zapravo pitanje vjere: što ja vjerujem, što 
obitelj vjeruje? Svjedoči li da je kršćanska, 
katolička obitelj? Obitelj - to je Crkva u malom 
jer se u njoj živi otajstvo vjere, otajstvo 
zajedništva u Isus Kristu. Ona nastaje iz 
sakramenta krštenja, pa iz sakramenta ženidbe; 
ona može živjeti od sakramenta euharistije i od 
sakramenta pomirenja, ona može živjeti iz 
molitve. Tako se Crkva drži, tako ona živi. To je 
dakle pitanje vjere: prihvaćaju li oni koji u taj 
savez vjeruju sebe osobno u vjeri, prihvaćaju li 
svoj bračni savez u vjeri, kao sakramentalno 
posvećen? Ako je čovjek samo materijalno i 
ovozemno biće, kao što ga tumače materijalisti 
svih vrsta, onda zapravo više nemamo temelj da 
razgovaramo o obitelji. 

Vidite, ne sviđa mi se također pojam 
partnerstva u obitelji. Što je partnerstvo? To je 
uvođenje određene kategorije, rekao bih, više 
nekih interesnih susreta, interesnih saveza, Mi 
smo partneri: ti pomogneš da ja nešto 
prosperiram, a i ti ćeš prosperirati dok nam 
partnerstvo bude odgovaralo. No odnos između 
muža i žene nije partnerstvo, nego zajedništvo 
ljubavi. Ako nema zajedništva ljubavi, onda je 
brak, obitelj zapravo interesna zajednica, koja 
traje dok traje interes, a kada se interes 
promijeni, raspadne se. Nažalost, obitelj se često 
upravo tako tumači, materijalistički, kao 
zajednica interesnih sfera, a ne kao zajednica 
nepovredive, neopozive, trajne ljubavi, jer je to 
zajednica osoba. Ta zašto je Bog stvorio muža i 
ženu? Za zabavu? Ne, nego za misterij 
stvaralačke ljubavi. A ljubav mora uvijek biti 
nesebična. Čim u nju uđe račun, ona više nije 
ljubav. 

Nesebična dakle ljubav između muža i žene 
jest ljubav za drugoga. A to onda znači prihvatiti 
i djecu, prihvatiti život, da bi se opet mogao 
darivati. Dakako, takvo polazište nije prihvatljivo 
za materijalističko poimanje obitelji. Crkva nema 
drugog nauka. Crkvi prigovaraju da je tvrda, da 
nije uviđavna, da ne suosjeća s čovjekom, da 
nije majčiski dobra... 


Tumačeći svećenicima encikliku Veritatis 
splendor, znao sam se poslužiti ovom pričom. 
Majka u ostavi ima više boca: u prvoj je rakija, u 
drugoj vino, u trećoj ocat, u četvrtoj ulje, u petoj 
sok... No uz njih stoji ijedna blještava boca, djeci 
posebno zanimljiva. Pa kažu: “Mama, daj nam 
tu bocu!" A mama odgovori. “Ne dam." Daj, 
mama, to hoćemo!" “Ne dam." “Mama, ti si 
zločesta!", pa lupe nogom o pod, “mama , ti si 
zla." A ona kaže: “Ne dam jer je u boci otrov," 
Često se i od Crkve traži da blagoslovi grijeh i 
dade otrov. Papa tumači da je majčinstvo Crkve 
u tome da želi spasiti, da želi čovjeku duhovno i 
vječno dobro te zato ne može blagosloviti grijeh. 
Ona će odriješiti grijeh onome koji se kaje, ali ne 
može za grijeh reći: “Ti si to dobro učinio." Sada 
se upitajmo: zašto su mnogi tako zainteresirani 
da im Crkva odobri grijeh? Kad im ne treba 
Crkva, što će im njezino opravdanje njihova 
grijeha? Savjest ih međutim uznemirava, pa žele 
da im moralni autoritet kaže: “Niste griješni. 
Samo vi i dalje živite kao i dosad." 

Često se susrećete s mladima i 
vjeroučiteljima. Možete li ocijeniti današnji 
pastoral mladeži? Je li točna ocjena da je 
vjeronauk u školi uzrokovao da se donekle 
zapusti rad s mladima i katehetskim župnim 
zajednicama? 

To je pitanje o mogućnostima. Ako uzmemo 
u obzir da je negdje vjeroučitelj samo svećenik i 
da ima punu satnicu u školi te mnogo drugih 
obveza, on će teško još naći vrijeme i za crkveni 
vjeronauk. No ja bih naglasio nešto o vjeronauku 
malo drukčije nego što se njemu obično pristupa, 
Vjeronauk je naime izvršenje Isusova poslanja: 
“Idite i propovijedajte Evanđelje svakom 
stvorenju." Vjeronauk u školi ne smije biti 
shvaćen kao predmet među predmetima. 

Vjeronauk je nešto drugo, prije svega 
naviještanje Evanđelja za spasenje čovjeka. Zato 
je važan vjeroučitelj: da ne predaje sadržaj 
vjeronauka samo kao intelektualanu spoznaju, 
nego da predaje sadržaj vjere, stvari objave kao 
svoje uvjerenje, iz svog srca, kako bi mladi osjetili 
da on to doista vjeruje. Zato se vjeronauk ne 
može predavati kao drugi predmeti. 


Prema tome, ako se ne dospije imati 
vjeronauk u crkvi, mora se onda vjernik u školi 
vjeronaukom odgajati za sakramente. To je bitno, 
da on bude vjernik žive vjere, da zna kome vjeruje 
i što vjeruje, zašto vjeruje i da živi molitveno i 
sakramentalno. Često kažem vjeroučiteljima: 
Ako ne uspijete djecu naučiti moliti, da oni usvoje 
molitvu u život kao svoje osobno uvjerenje, oni, 
premda će nešto naučiti o vjeri, neće biti vjernici. 
Vjernici, naime, ne mogu bez Duha Svetoga. 
Kršćanin se ne može biti bez vrhunaravne snage. 

Uzoriti oče, marijanska pobožnost istaknuta 
je u hrvatskom vjerničkom puku, a Vi ste je 
promicali na razne načine u svakoj prilici. Koliko 
se ta pobožnost odrazila u životu vjere i Crkve? 

Neki teolog zgodno je rekao kako je i Bog 
htio u djelu otkupljenja naglasiti tu majčinsku 
stvamost i zato se Utjelovljenje događa po majci, 
kroz majku, zato je i Utjelovljena Riječ rođena 
od majke, i to apsolutno izuzetne majke, jer je to 
djevičansko majčinstvo: Bog je u Mariji spojio 
djevičanstvo i majčinstvo u djelu otkupljenja, da 
tako čovjeku otkrije svoju nježnost prema njemu. 
Izato je Marija neodjeljivo utkana u Crkvu. Stoga 
mi ne možemo iz Evanđelja isključiti središnje 
točke njezine prisutnosti. Prvo, Navještenje nije 
zamislivo bez Marije. Potom imamo Mariju u 
Kani, gdje na njezinu molitvu Isus čini prvo čudo 
- vodu pretvara u vino. Zatim dolazi apsolutno 
središnji moment spasenja: Isus raspet na križu, 
pod kojim stoji Marija. A četvrti bitan moment 
su Duhovi: Marija je s apostolima. 

Marija je dar, ona je majčinsko srce kroz koje 
je Bog sebe htio darovati čovjeku. Ona je 
majčinsko srce koje čuje i koje vodi k Bogu. Naš 
je svete uspomene kardinal Stepinac govorio: 
“Tko se utječe Mariji, tko je iskreno štuje, taj će 
naći i Krista. Njega će Marija dovesti Bogu." A 
francuski pisac Charles Peguy, obraćenik, 
napisao je jednom svom prijatelju: “Još ne mogu 
moliti 'Oče naš...' Jer nisam još u redu s Bogom. 
Ne mogu reći 'budi volja Tvoja', kad ja tu volju 
ne vršim, ali molim “Zdravo, Marijo..., moli za nas 
grešnike...' jer sam grešnik. 

Nadamo se i radujemo Papinu dolasu u 
Hrvatsku. Hoće li se, da tako kažemo, hrvatski 


vjemici stići pripremiti za taj posjet? Jesmo li 
spremni za nj? 

Mi smo spremni za susret, mi ga očekujemo. 
Dakako, kad budemo imali, kako se kaže, “cmo 
na bijelom" da Papa dolazi, onda će se morati 
intenzivirati pastoralna, duhovna priprava za taj 
susret. No želja hrvatskih katolika da Papa dođe 
nije od jučer. Želja je ta stara barem petnaest 
godina, otkako se počelo pozivati Papu u posjet. 
No stalno se govorilo da nisu sazreli uvjeti. A 
oni nisu bili sazreli jer su bili nemogući. Međutim, 
ti su uvjeti sada pali, nema ih. Imamo svoju 
državu, demokratsku vlast, koja je uputila Papi 
poziv. Crkva pak, koja je prošla patnje i kušnje, 
Papina bi nazočnost bila velika potpora i 
ohrabrenje, kao i cijelom narodu, koji je u svojoj 
povijesti, pa onda i u ovom stoljeću, bio toliko 
ponižen. Papa je pozvan i želi doći te postoji 
utemeljena nada da će ove godine doći, nadamo 
se, u rujnu. No o tome još nemamo pisanu 
potvrdu. 


LA 


“Izvršili smo svoju 
dužnost" 

Na kraju, Uzoriti oče, jeste li u cjelini 
zadovoljni s onim što ste uspjeli učiniti i doživjeti 
u ovih gotovo pedeset godina svećeništva i 
trideset godina biskupske službe? I, ako Vas 
možemo i to upitati - očekujete li umirovljenje? 

Moram reći da se nisam nadao biti nadbiskup, 
pogotovo ne u onakvom vremenu. Zelio sam biti 
župnik u nekoj jednostavnoj gorskoj župi jer sam 
uvijek volio brda i planine. To je bila moja intimna 
želja već kao gimnazijalca. Mislio sam da bi bilo 
zgodno biti župnik u takvoj sredini. Nisam se 
nadao ni tome da ću biti župnik samoborski - to 
je već za mene bilo neočekivano. uživljavao sam 
se dake u svećeničku službu u jednostavnoj 
sredini. No kada je došlo imenovanje za biskupa, 
morao sam to iz poslušnosti prihvatiti, kao i 
imenovanje nadbiskupom. Predao sam se u Božje 
ruke, čineći što sam mogao. Dakako, možda smo 
mnogo toga mogli bolje učiniti, ali izvršili smo 
svoju dužnost. Čovjek je u sebi ograničen, izvana 
je ograničen pa ne može uvijek učiniti sve što želi. 


No, iskreno govoreći, kao što svaki čovjek mora Što se tiče umirovljenja, to je stvar Sv. Oca. 
reći, tako ija moram reći: “Moj grijeh, moj grijeh..." Prema Zakoniku, dajem se na raspolaganje: 
i za propuste se pokajati. No mislim, kad bih “Sveti Oče, navršio sam 75 godina." A Sveti Otac 
mogao, što se, dakako, ne može dogoditi, ne bih možereći. “Još malo pričekaj" ili započeti proces 
se vraćao da bih počinjao otpočetka. Idemo do za imenovanje nasljednika. Ja sam savršeno 
kraja. miran što se toga tiče. 


»Papa će ovim prostorima nemira 
proći kao anđeo mira«* 


Zagrebački nadbiskup kardinal Franjo 
Kuharić uskoro navršava 75. godina života, 
pa po već ustaljenom crkvenom redu predlaže 
Papi da mu imenuje nasljednika. Ta je vijest 
Informativne katoličke agencije neugodno 
odjeknula, jer ovaj čili, duhoviti, rijetko 
nenasmiješeni nadbiskup na neki svoj 
narodski način desetljećima govori svojem 
hrvatskom narodu i drugima koji ga žele 
slušati da istina zbori jednostavnim riječima. 
Ovaj hrvatski čovjek, uglavnom blag ali i žustar 
kad je potrebno, prkosi svakoj politici 
ukazujući na nepravde, zlouporabe i gadosti 
rata o kojima drugi šute. Ući će u hrvatsku 
povijest kao glasnogovornik svojega stada, 
kao otac koji nikoga ne odbija. Ako nije na 
našim nemimim prostorima, onda zasigurno 
putuje svijetom i glasno izriče svoju poruku i 
svoje negodovanje, sad u Johannesburgu, 
sad u Sidneyu, sad u Chicagu, sad u Vatikanu, 
protiv snaga nasilja i agresije, protiv snaga 
srama, privlegija, diktature, koje sažima u tri 
Ivanove riječi “tijelo, oči, oholost". 

Pri tome ne pošteđuje nikoga, ni Hrvate, 
ni katolike, ali najmanje od svih štedi one koji 
su se drznuli da provedu po njemu najveći 
zločin protiv čovječanstva - etničko čišćenje. 
Njih svojim jednostavnim riječima šiba poput 
Krista, koji samo za zločin nema razu- 
mijevanja. 

Usprkos poznoj dobi kardinal Kuharić je 
od jutra do mraka angažiran. Primio me je na 
kratko, poslije američkog industrijalca 
hrvatskoga podrijetla, prije sarajevskog 
nadbiskupa monsignora Vinka Puljića, ali je u 
opuštenom ugođaju razgovor potrajao sat i 
pol. Bez prisustva tajnika, I nije tražio 


autorizaciju razgovora. Svatko odgovora za 
sebe, rekao je. 

Kardinale Kuhariću, Informativna katolička 
agencija najavljuje Vaš odlazak u mirovinu? 

Po kanonskim propisima, biskup se sa 75. 
godina starosti stavlja na raspolaganje Papi i 
trebao bi ići u mirovinu. O tomu pak odlučuje 
Papa. On to može prihvatiti ili produljiti. Zavisi 
od slučaja do slučaja. Jedno je sigurno, od 
15. travnja na raspolaganju sam Papi. Starost 
je ipak starost. 

Da, ali Vaša je starost - čilost! Između 
ostaloga, poznato je da ste bili pasionirani 
biciklist? 

Točno je, vozio sam bicikl osamnaest 
godina kao župnik, po brdima i ravnicama. 
Nisam imao drugoga sredstva da dođem do 
svojih župljana. Jedno sam vrijeme imao tri 
župe, jednu svoju i dvije naslijeđene zbog 
nasilja nad tamšnjim župnicima. Jedan je moj 
susjedni župnik bio ubijen, dobio sam tu župu. 
Drugi je bio ranjen, pa sam dobio i tu župu. 
Počeo sam raditi u Rakovu Potoku. Pardon, 
zapravo sam prije toga bio kapelan 1945. 
deset mjeseci u Radoboju, u Zagorju. Svoje 
sam svećeništvo počeo s komunizmom. 
Poslije me je nadbiskup Stepinac premjestio 
za upravitelja župe u Rakovu Potoku. Tamo 
sam bio nekih osam dana, kad su ubili 
susjednog župnika u Svetom Martinu. Godine 
1950. ranjen je župnik, Galić, u župi Svete 
Marije pod Okićem. Po bijelom danu došli u 
njegovu kuhinju, u podne, na uskršnji 
ponedjeljak, Bili su s njim njegova mama, 
sestra i dva župljanina. Pucano je u njega s 
praga. Pogođen je u trbuh. Srušio se. Gađao 
ga je zatim u glavu, ali je promašio. Taj je 








metak mamu okrznuo o nogu. Tamo se našao 
neki hrabar župljanin, koji je Galića prebacio 
u karlovačku bolnicu, gdje su ga operirali i 
ostao je živ. Onda sam dobio i tu župu. Samo 
sam na biciklu mogao do svih svojih župljana. 

Poslije ste se modemizirali, pa ste vozili 
fiću? 

Vozački sam ispit položio tek kao biskup. 
Fićo mi je bio prvi auto, koji sam vozio po 
nadbiskupiji. Sad vozim auto tu i tamo, ali 
uglavnom me vozi tajnik. 

Ovo je stoljeće proizvelo da mnogi ne 
vjeruju, iz ovih ili onih razloga. Današnja 
mladež ako i vjeruje, onda više vjeruje u ideju 
Isusa Krista, nego u Crkvu kao instituciju. 
Kako gledate na to? 

Isusa nema bez Crkve, jer je Isus 
ustanovio Crkvu. I biti protiv Crkve znači biti i 
protiv Isusa Krista, svesti ga na neki svoj mali 
pojam. 

Hoću reći, ne vjeruje se u instituciju. Isus 
Krist je vječni idol mladih naraštaja! 

Za mene idol ne znači ništa dobro. Idol je 
idol, lažno božanstvo. Lažno božanstvo može 
biti i nacija i država i kapital; svaka zemaljska 
stvarnost koja postaje apsolutna. Samo Bog 
je apsolutno biće. Isus Krist kao Bogo-čovjek 
je apsolutna istina, svjetlo, put i život. 

Ali Isus Krist je bio nestrpljiv, nije taktički 
rasuđivao kad se sukobio s vlastima. Što vi 
mislite o tomu da su u povijesti svijeta uvijek 
pobjeđivali oni koji su se usuđivali? I koji su 
bili mladi... 

Isus Krist nije bio nestrpljiv. 

Ali je bio mlad? 

Da, ali je Isus Krist bio božanski strpljiv, 
jasan i odlučan kad bi se suočio s laži, s 
licemjerjem. Kad se suočio s licemjerjem, za 
koje je rekao da su izvana oličeni grobovi, a 
iznutra puni truleži i smrada, onda je bio jak. 
Jer on je bio konačna svjetlost u tami. Tama 
ga nije prihvatila, jer je ušao u takav svijet, 
svijet grijeha i oporbe protiv dobra, istine i 
ljubavi. Tim svijetom vladaju tri velike požude, 
koje je Sveti Ivan definirao: požuda tijela, 
požuda očiju i oholost života. U tomu je 


skupljen sav egoizam. To znači, što više 
uživati bez obzira na moralne principe, što 
više posjedovati, bez obzira na to kako doći 
u posjed, što više vladati nad drugima, bez 
obzira na pravo. 

I to proizvodi nesreću? 

Hvala Bogu, svatko je žrtva svoga grijeha. 

Što je s ljudima dobre volje koji bi trebali 
svijet učiniti boljim? Nisu li oni manjina lišena 
moći? 

Isus nije pravio savez ni s jednom 
zemaljskom moći, niti s herodovcima, niti s 
tarizejima, niti sa saducejima, niti sa zelotima, 
niti sa rimskim imperijem. On je bio sloboda, 
istina i on je govorio istinu svima. Tako i Crkva, 
ona u povijesti prolazi kroz razna iskustva. Što 
je više slobodna, to je jača u svojoj poruci. 
Zato ni Crkva ne stvara saveze, ni sa 
strankama, ni sa partijama, ni sa režimima, 
ali u stvarnosti živi, želeći svakom navijestiti 
Evanđelje. 

Tako dolazi do apsurda: prognanik, 
nesretnik, žrtva spremniji je vjerovati u Boga, 
jer mu ništa drugo ne preostaje? 

Jasno, jedino Bog može pomoći. Zato se 
molimo. Zato je i Papa pozvao cijelu Crkvu 
da moli za mir, jer se ljudske odluke i postupci 
događaju u srcu, u čovjekovoj savjesti. | to 
srce treba promijeniti da odustane od zla, da 
se opredijeli za dobro, da odustane od rata i 
opredijeli se za mir. 

Dobro i mir? To je moguće samo među 
dobrim i odgojenim ljudima? 

Uvijek je pomiješano dobro i zlo. Dakako, 
koliko prevladava zlo, toliko ima manje mira. 
Za mir je potrebna pravednost, poštivanje 
ljudskih prava. Ali za to treba imati 
raspoloženo srce za dobro. Treba imati odgoj. 

Ljudi mogu biti dobri ili zli, ali države 
moraju biti te koje ih prisiljavaju da budu 
dobri!? 

Da, ljudi mogu biti dobri ili zli. Obično su i 
države takve kakvi su ljudi. 

Koji te države vode? 

Država je apstraktni pojam. Sve su 
ustanove - ljudi! 


Glede naše, hrvatske države: nije li država 
to pokvarenija, što više zakona ima? Svaki nas 
dan iznenade neke nove mjere, porezi...? 

Zakoni su potrebni, samo moraju biti 
pošteni, mogući i pravedni. Država mora imati 
zakone da bi usklađivala život zajednice, ali u 
službi čovjeka. Zakoni moraju biti zaštita 
čovjeka i normiraju njegovo vladanje. Prije Vas 
jekod mene bio Hrvat iz Amerike, koji je veliki 
stručnjak, kako on kaže, za industrijalizaciju, 
za proizvodnju. On kaže da su kriteriji vrlo 
jednostavni, ali ovdje ljudi misle u 
kategorijama koje su naslijedili marksizmom. 
Taj naš Hrvat iz Amerike kaže, Marshallov plan 
nije bio realiziran tako da je rečeno “evo vam 
banka, pa grabite kako i koliko hoćete". 
Marshallov se plan četiri godine studirao, na 
kojim će se načelima graditi proizvodnja i u 
koja će se poduzeća ulagati novac. Za to, 
kaže, nije dosta samo program, nije dosta 
samo novac, nego treba poštenje i radinost. 

Kako Crkva kao najveći vlasnik nacio- 
naliziranih dobara gleda na denacionalizaciju? 

Ne bih rekao da je Crkva najveći vlasnik, 
ali je imala kroz povijest velike posjede, s 
kojima je uzdržavala svoju funkciju i svoje 
poslanje. Nije primala od države nikakvih 
dotacija. Uzdržavala je svoje školstvo, svoje 
zdravstvo, svoju upravu, čitavu svoju 
organizaciju. Raznim se procesima i 
postupcima to sve više otuđivalo, ali najgora 
je bila reforma pod komunizmom. Ona je 
jednostavno otimala. Znala je otimati, ali nije 
znala restituirati. Dakle, učinjena je nepravda. 
Mi očekujemo da će nepravda biti proglašena 
nepravdom. Principijelno se mora znati: to je 
oteto, to je otuđeno. A kako će se vraćati, na 
koji način i u kojoj mjeri, to je stvar dogovora. 
Crkva ne želi umnažati probleme, koji bi bili 
možda čak i nerješivi, ali želi da se načelno 
zna što jest i da se onda konkretno, 
dogovomo rješavaju pojedini problemi. 

Još nešto u vezi s našom hrvatskom 
državom: nije li ona propustila da mi Hrvati, 
mi katolici budemo most između islamskog i 
zapadnog svijeta. 


Mi Hrvati? Mi katolici? Mi bismo katolici 
najprije morali živjeti svoju vjeru. Za početak. 

lako je Hrvatska primila najviše izbjeglica 
iz Bosne, mi Hrvati smo dopustili da nas se 
uvuče u spiralu nasilja. Jesmo li “svi isti"? 

Ne samo ja, nego i mi biskupi hrvatski, 
poručujemo otkako je rat, svim svojim 
vjernicima da ne padnu u napast osvete i 
mržnje. Mi kažemo da Hrvatska nije htjela rat, 
da joj je nametnut. Prema tome, Hrvatska ne 
snosi odgovornost za rat, ali u ratu mora 
poštivati principe morala. | u samoobrani 
postoje etički principi, koje se ne smije kršiti. 
Ako smo već prisiljeni na samoobranu, ne 
smijemo popustiti napasti da ta samoobrana 
prijeđe u zločin. To je stalna poruka. | makar 
bili izvrgnuti sistemu zločina, ne smijemo 
prijeći u zločin, ne smijemo prijeći moralne 
granice samoobrane. 

Hoćete reći da se čovjek i narod 
prepoznaju po tomu što trpe, a ne po onomu 
što drugomu nanose? 

Uvijek je dostojnije biti žrtva, nego 
napadač. 

Mnogi kažu: “Da ima Boga, ne bi dopustio 
užase!" 

Ne možemo mi dragoga Boga optuživati 
za ratne užase, niti za svoje grijehe, nego 
naprotiv, zbog toga što Boga ne slušamo, 
događaju se užasi. Bog neće rata, Bog hoće 
dobro, Bog hoće mir, pravedne odnose među 
ljudima, a ne rat. Rat dokazuje što čovjek 
postaje kad odbaci Boga. To je pitanje ljudske 
slobode. Ljudska sloboda nije nam dana da 
se mi igramo, nego kao velika mogućnost, u 
skladu s dostojanstvom ljudske osobe, da ona 
može slobodno prihvatiti Boga, živjeti ljubav 
i prema Bogu i prema čovjeku. Ali on može 
reći i - “ne" Bogu. Posljedice su katastrofalne. 
To je opterećenje čitave povijesti, koja je 
mučna. Koliko ste imali ratova tijekom 
povijesti, a koliko godina mira? Kažu da je u 
osam tisuća godina, koliko se pismeno pamti, 
bilo 250 godina mira. 

Zato se valjda i kaže da je rat otac svih 
stvari? 








Rat je nesreća, rat je zlo. Uvijek u ratu 
bude neki strašan egoizam, koji hoće drugoga 
potlačiti i drugome oteti, sebe nametnuti. | 
odatle uz rat opet i žrtva. 

I ovaj rat je dakle iz koristoljublja, 
grabežni? 

Sebičnost može biti osobna, ali i 
kolektivna. Ovo je osvajački rat, a gdje je 
osvajanje, tu je i otimačina. Čovjek je tu u 
središtu. Čovjek ima neotuđivo pravo da bude 
slobodan, da živi u svom prostoru i svom 
domu, da nitko ne povređuje njegovo pravo, 
ali da ni on ne povređuje tuđe. Istjerati čovjeka 
iz njegove kuće, protjerati, ostaviti ga bez 
svega, to je zločin. Najveći zločin protiv 
čovjeka je sustavno etničko čišćenje. Na 
Vašem je mjestu sjedio čovjek koji mi je rekao 
strašnu istinu: “Ako ubijete jednoga čovjeka, 
ubit će i Vas. Ako ih ubijete milijun, dobit ćete 
spomenik!" 

Ratovi redovito pokazuju da je jedan mrtav 
- zločin, a milijuni - samo statistika! 

I to je točno. 

Kada će se i kako prognanici vratiti u svoje 
domove? 

Nepravda se mora ispraviti. Nanijeta 
nepravda uvijek ostaje nepravda. Ona se mora 
ispraviti. Mir koji svi želimo, koji je težnja svih 
ljudi dobre volje, mora biti takav mir, koji će 
ispraviti nepravdu. To znači povratak svim 
prognanima na njihov prag. 

Dakle, Vi ne mislite na posljednju pravdu, 
poput Seneke koji kaže da nas pepeo sve 
izjednačuje? 

Nećemo biti samo pepeo, bit ćemo svi mi 
još i nešto drugo. Radi se o ovozemaljskoj 
pravdi, o ovozemaljskim dimenzijama. 
Konačni sudac će biti Bog i on će vječnošću 
sankcionirati dobro i zlo. | svatko će se pojaviti 
htio ne htio. U zemaljskoj pravdi treba ostvariti 
pravedne odnose. Pravedan mir znači samo 
da se svi protjerani moraju slobodni i sigurni 
vratiti. 

Ako su sve vjerske ustanove protiv nasilja, 
agresije i nepravde, zašto nasilje ne samo da 
ne jenjava, nego čak eskalira? 


Zato jer Crkvu nitko ne sluša. Gledajte, 
rečeno je na Gazimestanu da će se oružjem 
boriti za svoja neka zamišljena prava. Sad, je 
li pravo osvojiti tuđe i proširiti svoj teritorij, to 
je druga stvar. Ali oružje je naviješteno i ako 
je to postojalo kao politički cilj i program, koji 
se i ideološki opravdava, onda taj koji je taj 
cilj postavio, koji ima i sredstva, jer ima silu, 
on ne sluša kad ti njemu kažeš: “Nemoj to 
činiti!" Ako se iz politike isključi moral, onda 
je politika uvijek nečovječna. Svaki vjernik, 
kojoj god vjerskoj zajednici pripadao, po 
svojoj bi etici morao biti protiv nasilja i 
nepravde. Ali rat ne vode poglavari vjerskih 
zajednica. Ako se slabiji, koji je napadnut, ne 
može braniti, onda ga netko drugi mora 
obraniti. Dakle, ako postoje međunarodne 
institucije, koje žele ujediniti svijet, onda one 
moraju imati i mogućnosti da zaštite svijet od 
nasilnika. Međunarodna bi zajednica imala 
pravo također i fizičkom silom spriječiti veće 
nepravde i nasilja i žrtve. 

Međunarodnu zajednicu definiraju također 
sebični, ekonomski interesi? 

Ako je definiraju interesi, ane načela, onda 
neka ne govori o pravu. 

Smije li poglavar jedne Crkve biti 
neinformiran? 

Poglavar Crkve je uglavnom informiran. 

Mislite na sebe? 

Mislim i na druge. Svaki poglavar bilo koje 
Crkve mora biti informiran, on mora znati sve 
okolnosti u kojima Crkva živi, u kojima čovjek 
živi, da bi mogao ocjenjivati i predlagati i 
savjetovati rješenja, opet sa polazišta svojih 
principa. 

U razgovoru sa srpskim patrijarhom 
Pavlom rekao mi je da ne čita novine ne gleda 
televiziju, ne sluša radio, da ga to ne zanima... 

Umjesto njega to drugi čine. Zato on ono 
potpiše i izjavljuje što mu drugi napišu. 

Ali u jednoj stvari je u pravu: bezboštvo je 
uzrok ovom ratu, zar ne? 

Izvor rata je svakako bezbožna odluka. To 
je istina, ja to potvrđujem. Na koncu, da jedan 
vjemik ima političku odgovornost, drukčije bi 


razmišljao o ratu i njegovim posljedicama, ne 
bi se usudio ići u osvajački rat. Ako čovjek 
nije vjemik, onda on ima druge kriterije, po 
kojima prosuđuje svoje čine i odluke. Ako ti 
kriteriji nisu usmjereni prema vječnoj 
odgovornosti, onda su znači opravdani 
zemaljskim interesima. Nikada se ne smije 
odlučiti za zlo zbog zemaljske koristi. Nikada 
cilj ne opravdava sredstvo. 

Srpska je pravoslavna crkva uvučena u 
ovaj rat i tako što su neki njihovi svećenici 
napustili Hrvatsku, tvrdeći da su ugroženi, 
iako je najveći dio njihova stada ostao! 

Mislim da nisu bili tako ugroženi da bi 
morali bježati. Da ih je netko dirao, mi bismo 
bili protestirali, zaštitili bismo njihova prava, 
sigumost i prava za njihovo pastoralno djelo. 
Ali, pitam se jesu li dobrovoljno otišli ili su imali 
komandu da odu?! Možda su napuštali zbog 
toga što su bili navedeni na krivi proračun, jer 
činjenica jest da nisu bili skloni priznati 
Hrvatsku kao samostalnu državu, Prema tome 
su valjda mislili da time protestiraju protiv 
Hrvatske, koja hoće biti samostalna država. 
Možda su se nadali da će ta država pasti pred 
snagom Armije. Bilo da su imali krive 
proračune, bilo da su bili prisiljeni, šteta je što 
su otišli. 

Vi znate za pakračku povelju pravoslav- 
nih svećenika o ugroženosti Srba u Hrvatskoj. 
Simeon Gomjokatlovački je nije htio potpisati, 
nakon čega je ubrzo umro...? 

Ne znam što su se oni među sobom 
dogovarali. Svakako su se mogli jasnije 
očitovati protiv nasilja. 

Je li to sve što Crkve mogu učiniti da rat 
posustane? 

Crkva nije počela rat, niti ga potiče, niti 
ga želi. Ona nije fizička sila, ona je moralna 
moć. | zato ostaje samo na apelima. Papa 
apelira skoro svaki dan da se obustavi rat. Dali 
smo i mi četiri zajedničke izjave, pravoslavni 
episkopi s Patrijarhom i mi katolički biskupi. 
Međutim, oni koji hoće rat, koji imaju svoj 
određeni cilj što ga ratom žele postići, oni 
Crkve ne slušaju. 


Uz nasilje u bivšim socijalističkim 
zemljama, primjetan je i povratak religiji. 
Mnogi to nazivaju valovima praznovjerja? 

To je ostatak stare propagande. Ne može 
se zanijekati utjecaj sustavnog odgoja, koji je 
trajao pola stoljeća. 

Nismo se razumjeli: čovjek koji je pola 
stoljeća odgajan u vjeri da ne vjeruje, sada je 
u situaciji da vjeruje. Nije li to novo 
praznovjerje? 

Svakako, ateist ne može dokazati da Boga 
nema. On vjeruje da Boga nema. To je 
praznovjerje. Ne bih rekao da se radi o nagloj 
religioznosti, nego se izlazi iz praznine, u kojoj 
su naraštaji i naraštaji bili odgajani. 
Materijalizam u svom totalitetu je duhovna 
praznina; jer je čovjek ograničen samo na 
tijelo prostor i vrijeme. Nema transcedentne i 
transcedentalne dimenzije. Djevojka iz 
Pekinga pita u pismu studentskom listu, zašto 
se živi. Nije smisao života plesati, jesti. Nije 
joj odgovoreno, jer redakcija ne može 
odgovoriti. Uvijek kažem na to pitanje o smislu 
života odgovara samo Bog, a Bog nam je 
odgovorio u Isusu Kristu, u Evanđelju, u jednoj 
posve novoj slici čovjeka, novoj perspektivi 
života, koji je usmjeren prema vječnosti. 

Na pitanju prirode i čovjeka spotaknuo se 
marksizam? 

Marksizam se spotaknuo na biti. Sav pro- 
gram novog života svodi se na zapovijed, koju 
nazivam najkraćim ustavom svijeta - “ljubi 
gospodina Boga svoga i bližnjega kao 
samoga sebe!" U tomu su sve zapovijedi i svi 
odnosi. 

Vratimo se ponovo Hrvatskoj: komu- 
nikacija između dijelova okupacijom 
rastrojene i raščetvorene države nije više 
jednostavna?! 

Hrvatska je podijeljena nasiljem, 
podijeljena je klinom koji je zabijen sve do 
Karlovca. Prekinute su vitalne komunikacije 
između sjevera i juga. 

Što će svijet učiniti? Do sada baš nije 
pokazao neko veliko razumijevanje. UNPA 
zonama je uspostavljena kao neka državna 





granica unutar države, čvršće od državne. To 
je ratna granica. 

Što mi zapravo hoćemo? 

Ovdje želimo slobodnu, sigurnu Hrvatsku, 
koja će u svojim granicama imati apsolutnu 
mogućnost slobodne uprave i koja će zaista 
biti pravna država. Želimo da se spriječi svako 
nasilje protiv bilo čijih prava, da svaki građanin 
Hrvatske, bez obzira kako se nacionalno 
osjećao ili vjerski opredijelio ili politički mislio 
ima pravo na svoje postojanje u sigurnost i 
slobodi. Dakako, surađujući s drugima za 
opće dobro. Pravda u Hrvatskoj bi bila da se 
spriječi svako nasilje, svaka osveta, svaka 
mržnja i da se osigura dostojan život i 
socijalna pravda. Pod socijalnom pravdom 
mislim poštivanje ploda radničkih žuljeva, da 
radnik ima dostojnu plaću, kako se ne bi 
stvarali profiti, oduzeti od zarađene plaće. To 
je ta socijalna pravda. Vrlo je težak hrvatski 
problem, moralni i demografski problem. Mi 
umiremo kao nacija. U isto vrijeme imamo 
jedan od najliberalnijih zakona o pobačaju u 
svijetu. Kako izliječiti taj mentalitet protiv 
života? I to je uključeno u pojam pravde. Ima 
li nerođeno dijete pravo na život? Poslanica 
u Francuskom parlamentu, gospođa Boutin, 
izjavila je da je pobačaj izvor svih ratova i da 
je pobačaj rat čovjeka protiv Boga. Ako se 
izgubi poštovanje života prema njegovu 
početku, zašto bi se poštivao život poslije 
rođenja? 

Zato su i rekli jednome zatvoreniku u 
logoru u Bosni, inače svećeniku: “Tvoja glava 
ne vrijedi ni koliko kuposova!" 

Zar ne izvode ljudi iz stvarnosti da rađanje 
nema smisla, da je rađanje izručenje novoga 
bića zlu, koje vlada svijetom? 

Zlo se zlom povećava, a ne umanjuje. Zlo 
je uvijek kažnjivo, ono se kažnjava samim 
sobom. | ako smo pogođeni zlom, ne smijemo 
ga gomilati, povećavati. Rađanjem i ljubavlju 
rađa se i nova kvaliteta čovjeka. 

Hrvatska je ugrožena i odande, odakle bi 
se najmanje očekivalo. Kako objašnjavate 
optužbe Talijanske Crkve protiv Hrvatske? 


Te su optužbe zasnovane na individualnim 
opažanjima, koja su vrlo djelomična. Prva 
optužba da naša Crkva ne moli za mir, nastala 
je tako da se svećenik nije odmah kad je 
upitan o ratu, raspjevao o miru. Druga je 
optužba iz Gorice, od nadbiskupa goričkoga, 
kojemu sam ja pisao i koji mi je odgovorio da 
je bio krivo interpretiran. Ali on je stvorio svoj 
sud opet na temelju nekih svojih spoznaja, na 
temelju odlaska tolikih Talijana, a i Hrvata iz 
Istre, poslije rata. Optužba je da su tobože 
Hrvati iz Istre protjerali Talijane. Imao je 
također osjećaj da je nanesena nepravda sa 
strane Slovenije, a možda i Hrvata, što je 
Gorica razdijeljena. U Gorici on ima granicu 
svoje biskupije. | on to sada osjeća kao 
besmislicu. Na temelju toga zaključuje da tu 
ima elemenata nasilja, fašizma što on nije 
kanio tako uopćavati, kao što se dobio dojam. 
Pazite, ljudi su ljudi. On je rođeni Cresanin, u 
matici krštenih imao je hrvatsko prezime, ali 
nakon par godina u matici krštenih dekretom 
je ubilježena promjena njegova prezimena u 
Bonmarco. Mislim da se zvao Bonmarkić ili 
tako nekako. Vrlo je mlad otišao u emigraciju 
sa Cresa i zapamtio je da je i on izgubio svoj 
dom. 

Mozaik se ipak slaže: nakon raspada jedne 
države, kao da se i Hrvatska raspada. 
Pojavljuju se istarski, dalmatinski i mnogi 
drugi regionalizmi, koji bi mogli prijeći u 
separatizme... 

Pa sad, sam regionalizam ne bi toliko 
čudio. Svako selo ima neki svoj regionalizam, 
“mi ovi", “mi oni". | kao župnik i kao biskup 
iskusio sam kako su se sela među sobom 
razlikovala, uvijek je postojao neki 
antagonizam. Nije čudo da se ljudi regionalno 
ipak osjećaju više zajedno, da su 
usredotočeni na svoje regionalne interese. 
Samo se taj regionalizam ne smije pretvarati 
u separatizam. To je opasno. Pogotovo su vrlo 
osjetljivi granični regionalizmi, kao što je za 
nas posebno osjetljiva Istra. Ali treba poštivati 
regionalne interese. Neka svatko njeguje 
svoje, ali ne na račun drugoga i neka to čini u 


suradnji s drugima. Ne mogu ni regije biti 
otoci, kao što sela ne mogu biti otoci u općini. 
Tako ni Istra ne može biti otok u Hrvatskoj. 
Razumijem da svaka županija želi imati nešto 
za sebe, ali neće se zbog toga proglasiti 
državom. 

Slažete li se glede rata u koji smo uvučeni 
sa Svetim Ocem i kada će doći u Hrvatsku? 

Između Nadbiskupa i Svetoga Oca vlada 
suglasnost. On ima uvid u situaciju, nastoji 
biti što objektivnije informiran, jer mi nismo 
uskogrudni, ne želimo ni na koga prilijepiti krivi 
sud. Papa se zauzima za pravdu, za mir, za 


slobodu. Zato je iz poštivanja principa prvi 
priznao Sloveniju i Hrvatsku, štiteći pravo i 
pravdu. Što se tiče njegova dolaska k nama, 
taj je dolazak sigurno otvoren. O tomu se 
razmišlja, on također ima želju doći. Sada 
imamo i poseban povod, devetstotu 
obljetnicu Zagrebačke biskupije, ali on ne želi 
doći samo u Hrvatsku. On želi i u Sarajevo i u 
Beograd. On želi ovim prostorima nemira 
proći kao anđeo mira. Posjet Hrvatskoj nadam 
se nije u pitanju. Samo se radi o tomu da se 
ispitaju mogućnosti posjeta Sarajevu i 
Beogradu. 

Kuharićem 


“U prošlom režimu imali smo 

totalitarnu indoktrinaciju 
koja je negirala sve 
duhovne vrijednosti i afirmirala 
materijalistički pogled na čovjeka 
i svijet. Materijalističko poimanje 
čovjeka i uživalačko vrednovanje 
života stvorilo je mentalitet koji 
odbacuje objektivna načela morala 
i briše razliku izmedu dobra i zla. 
Prema tom mentalitetu čovjek može 
činiti sve što mu se prohtije, što 
pribavlja užitak i donosi korist. Kao 
što postoji i materijalna droga koja 
uništava živote mladih, postoji i 
droga koja drogira savijest. Ta se 
droga zove subjektivizam, koji 
niječe narav stvaranja i istine 
života. Rat ne može biti opravdanje 
za etički relativizam. Zlo je uvijek 
zlo, a dobro je uvijek dobro. Zato 
jao onima, kako prorok kaže, koji 
zlo prikazuju dobrim, koji tamu 
hoće proglasiti svjetlom." 

